
Prefaţă 


Societatea umană, în devenirea ei istorică, nu a evoluat haotic, 
la întâmplare, chiar dacă traiectoria ei evolutivă îi era necunoscută. 
Incă din fazele iniţiale ale existenţei fiinţei umane s-au instituit, din 
necesități practice, minime reguli de conduită care, cu timpul, s-au 
transformat în norme, devenind obligatorii pentru toți membrii unei 
comunități. In acele minimale reglementări ale raporturilor inter- 
umane, iar apoi intergrupale, îşi are originea dreptul care, treptat, 
într-un proces complex şi de lungă durată, se transformă în ştiinţă de 
sine stătătoare şi practică socială. Ştiinţa dreptului, indiferent de 
dezbaterile care au loc pe plan teoretic, este una dintre cele mai 
importante discipline socio-umane. 

Încărcătura socială a raporturilor juridice este, dincolo de orice 
discuție, motivul pentru care sociologia, ca ştiinţă a realității sociale în 
această perspectivă, mai mult sau mai puţin în acord cu reprezentanții 
dreptului, a format o disciplină de ramură — sociologia juridică. 

Evident, nu putem ignora dezbaterile care mai au loc pe tema 
sociologiei juridice, mai ales în ce priveşte plasarea ei în spaţiul 
sociologiei, dar nu acest aspect este esenţial. In fond, accentuarea 
caracterului pluridisciplinar al evoluţiei ştiinţelor socio-umane anihi- 
lează, din ce în ce mai serios, ambiţii sau orgolii de parcelare a ştiin- 
felor sociale, a domeniilor care tind să se autonomizeze sau chiar 
s-au desprins din cadrul unora dintre acestea. 

Obiectul cursului nostru este limpede: să prezentăm, în datele 
sale esenţiale, în limitele orelor afectate disciplinei, imaginea, cât 
mai veridică posibil, a sociologiei juridice ca ştiinţă socială, care îşi 
propune să descifreze mecanismele sociale ale dreptului, atât din 
trecut, cât şi cele actuale. 

Structura cursului este astfel concepută încât fiecare din părțile 
sale şi toate la un loc să constituie un ansamblu unitar, coerent şi 
echilibrat în date, informaţii şi interpretări, încât construcția imaginii 
de care vorbeam să fie percepută în însăşi zidirea ei treaptă cu 
treaptă. Astfel, pornind de la definirea obiectului sociologiei juridice, 
a metodelor şi tehnicilor de investigare, a evoluţiei sale istorice şi a 
raporturilor cu alte ştiinţe umanist-sociale, vom parcurge toate 
treptele necesare înţelegerii sale: interpretarea fenomenelor juridice 
ca fenomene sociale şi tipologia lor; locul, caracterul şi importanța 
normelor juridice în sistemul normelor sociale; cum şi în ce sens 

dreptul acționează ca instrument al controlului social; care sunt 
funcțiile sociale ale dreptului ş.a.m.d. 

Conţinutul informaţiilor pe care le oferă fiecare din componen- 
tele cursului, aspectele structurate sunt proiectate la nivelul unor 
exigente maxime (pe care le raportăm, desigur, la timpul material ce 
este afectat disciplinei pe care o predăm). Lărgirea orizontului de 
cunoaştere, necesară cursanților, se poate realiza prin consultarea 
bibliografiei care este recomandată, dar care, evident, poate fi 
completată cu lecturi suplimentare. 

Notele de subsol, ca şi lucrările citate (dintre care unele sunt 
succint comentate), se constituie în instrumente ajutătoare cunoaşterii 
mai adecvate şi aprofundării incitantelor teme abordate în curs. 


Autorii 

PARTEA I 


SOCIOLOGIE JURIDICĂ 


ă CAP. I SOCIOLOGIA JURIDICĂ 
ÎN SISTEMUL ŞTIINŢELOR UMANIST-SOCIALE 


După cum însăşi definiţia sa o arată, sociologia juridică este 
plasată în câmpul ştiinţelor socio-umane. Intelegerea acestui aspect, 
înainte de oricare demers analitic, este fundamentală. 

Relaţiile interumane, ca şi caracterul lor sunt nu numai com- 
plexe, având o arie extrem de diversificată, dar şi facturi diferite. Se 
disting, astfel, relații de natură economică, socială, biologică (de 
reproducere), juridică ş.a.m.d., fiecare cu încărcătura sa specifică, cu 
obiective şi finalități deosebite. Relaţiile se desfăşoară între indivizi 
socializați, adică între persoane care fac parte din societate şi nu sunt 
plasați în afara acesteia. 

De altfel, după cum bine se cunoaşte, omul din momentul 
naşterii sale apare ca fiinţă socială, deci ca fiinţă integrată, fără propria 
sa voinţă, în societate. „Aderarea” la valorile societăţii din care face 
parte, la început se realizează peste individ, prin înseşi mecanismele 
de funcționare ale societăţii. Un copil nou născut, de exemplu, este în 
imposibilitate biologică (naturală) să-şi exprime propria opţiune 
asupra normelor şi valorilor societății cărei îi aparține. Copilul trebuie 
crescut de părinți până la vârsta majoratului când, doar atunci, este apt 
să accepte sau să respingă sistemul de relaţii sau interrelaţii sociale. 

Exemplul dat, de altfel uşor de identificat, este de natură să 
demonstreze că, indiferent de tipul (natura) relaţiilor care se stator- 
nicesc şi se promovează între indivizi socializaţi, acestea au o com- 
ponentă socială evidentă. Acest aspect este valabil şi în cazul raportu- 
rilor juridice, care, normal, diferă de alte tipuri de relaţii interumane, 
având conotaţii particulare importante. 

De modul cum sunt organizate şi cum funcţionează raporturile 
juridice depind stabilitatea şi funcționarea mecanismelor unei socie- 
tăți. Să abordăm, în continuare, acest aspect care este esenţial pentru 
înțelegerea caracterului social al raporturilor juridice şi, deopotrivă, 
importanța lor deosebită pentru o societate sau alta, pentru un grup 
uman sau altul. 


15 


Spuneam anterior că, de la apariția sa ființa rațională „homo 
sapiens”, omul a simţit nevoia şi a pus în practică socială reglementări 
de diverse tipuri, care au statornicit cum şi în ce sens să se desfăşoare 
raporturile dintre indivizii unui grup uman şi dintre indivizi şi grupul 
din care fac parte. 

Aceste raporturi au fost judecate în dublu sens: raporturi fireşti, 
normale, în conformitate cu interesele individuale şi de grup şi 
raporturi nefireşti (mai exact încălcări ale acestor raporturi), contrare 
individului şi colectivități umane în care este integrat. Aşa apar 
reglementări, interdicții şi sancțiuni, care statornicesc ordinea socială, 
prin norme care îmbracă tot mai frecvent caracter juridic. 

Aspectul primitiv (represiv), prin aplicarea unor sancțiuni (care 
puteau merge până la suprimarea fizică a persoanei găsită vinovată de 
încălcarea unor norme statornicite în comunitatea respectivă) au un rol 
regulator important, mai ales în epocile vechi. 

Cele prezentate sunt suficiente, credem, pentru a demonstra, pe 
de o parte, caracterul social al raporturilor juridice, iar pe de alta, rele- 
vanţa deosebită a normei juridice (indiferent de tipul şi importanţa ei) 
ca factor de stabilitate socială, fără de care evoluția unei societăți ar 
deveni haotică, cu consecinţe nu greu de imaginat. 


1.1. Definiţia, obiectul de studiu şi metodele de investigare 
ale sociologiei juridice 


Integrată în sistemul ştiinţelor socio-umane, sociologia juridică 
are un obiect propriu de cercetare, un corpus teoretico-metodologic, ce 
se îmbogăţeşte progresiv, cum are, de asemenea, şi rezultate concrete 
care îi pun în valoare virtuțile ştiinţifice, teoretice şi aplicative. 

Inainte de a prezenta toate aspectele semnalate — de altfel esențiale 
pentru descifrarea corectă a rolului şi funcţiilor ştiinţifice şi sociale ale 
sociologiei juridice, să vedem cum este definită disciplina ca atare. Pare 
surprinzător, dar este real, atât sociologi, cât şi jurişti redutabili, care au 
contribuţii esențiale în planul celor două discipline, dar şi în orizontul 
sociologiei juridice, evită să se angajeze total într-o definire a 
disciplinei, ca ramură a sociologiei. Cel mai adesea se „atacă” obiectul 
sociologiei juridice, considerându-se că, într-un fel sau altul, este 
soluționată şi problema definiţiei ca atare a sociologiei juridice. 

Intre instrumentele ştiinţifice publicate, după 19809, în România 
(dicționare, în principal), sociologia juridică (sau sociologia dreptului) 
figurează ca termen distinct la drept şi nu la sociologie, este adevărat 
între paranteze se precizează că acesta (termenul) se referă, de fapt, la 

sociologia dreptului sau sociologia juridică. Potrivit autorilor acestui 
dicționar definiția sociologiei juridice ar fi: ansamblul „normelor şi 
regulilor cu caracter obligatoriu, legiferate de puterea de stat, în 
virtutea cărora este impusă ordinea socială şi asigurată legitimitatea 
relaţiilor şi acţiunilor umane”.! 

Alte încercări de concepere a definiţiei sociologiei juridice, 
pornesc de la ideea depăşirii unor viziuni parcelare, în tentativa găsirii 
unui răspuns adecvat la această problemă, apreciată de specialişti ca 
fiind dificilă. Din aceste eforturi rezultă că „sociologia juridică se 
ocupă cu studiul realităţii sociale integrale a dreptului, precum şi al 
fenomenelor şi proceselor acestei realități, sub aspectul „genezei, 
structurii, dinamicii şi funcționalității lor în cadrul societății”. 

În sfârşit, în Dicționarul de sociologie din colecția Larousse, un 
termen este consacrat sociologiei instituţiilor judiciare, care, evident, 
tratează altceva decât ceea ce ne interesează pe noi.” 

Obiectul de studiu al sociologiei juridice este mult mai bine 
conturat în literatura de specialitate. 

Francezul Roger Pinto considera că sociologia juridică, prioritar, 
trebuie să se preocupe de studierea genezei si diferenţierii normelor 
juridice, persoanelor juridice colective şi individuale, aspectelor 
juridice referitoare la conduitele individuale ŞI — ceea ce defineşte 
aceasta a fi — „efectivitatea dreptului”. 

Dacă diverşi autori care înscriu în preocupările lor sociologia 
dreptului se arată reținuți în ce priveşte fixarea unei definiții a disciplinei, 
sunt considerabil mai volubili atunci când se referă la obiectivele acesteia. 
Diferențierile care se constată şi care sunt mai mari sau mai mici sunt 
generate, în esenţă, de viziunile acestora asupra ştiinţelor socio-umane, în 
general, precum şi asupra sociologiei şi dreptului în particular. Există di- 
ferențţieri pe care le îmbrățişează diversele comunități ştiinţifice naționale. 

Sociologia juridică, în viziunea lui Eugen Ehrich, Emile Durkheim, 
Georges Fanconnet, George Gurvitch, Jean Carbonnier, Renato Treves, 


! Dicţionar de sociologie, (coordonatori Cătălin Zamfir, Lazăr 


Vlăsceanu), Bucureşti, Editura Babel, 1998, p. 183. 

? Introducere în sociologia juridică, Ion Vlădut, ediţia a Il-a, Bucu- 
reşti, Editura Lumina Lex, 1998, p. 13. 

? Larousse, Dicţionar de sociologie, Bucureşti, Editura Univers Enci- 
clopedic, p. 264-265. 


i Roger Pinto, Introduction à I'&tude du droit et des sciences sociales, în 
Méthodes des sciences sociales, (în colaborare cu Madeleine Growitz), Paris, 
Dolloz, 1969, p. 130. 

Manfred Rehbinder, Theodor Geiger — pentru a enumera pe câţiva 
reputați specialişti — are o mare varietate de obiective pe care trebuie să 
le studieze şi să le dea răspunsuri pertinente adecvate. 

Sistematizându-le, obiectivele sociologiei dreptului se relevă a fi 
următoarele: 

a) analiza rolului normei juridice şi ansamblul celorlalte norme 
sociale, din punct de vedere al genezei şi funcționalității sale, al 
condiţiilor şi limitelor de aplicare, al tehnicilor de exercițiu; 

b)analiza mecanismelor de constituire a legilor şi raporturile lor 
cu mecanismele diferitelor instituţii sociale; 

c) evaluarea principalelor reglementări juridice specifice diferi- 
telor tipuri de comportament social (de natură politică, economică, 
etică, religioasă, familială ş.a.); 

d)studiul raportului şi diferenţelor între cutumă („obiceiul pă- 
mântului”), legislaţie (legea emisă de autorități) şi jurisprudență (inter- 
pretarea legii în practica juridică); 

e) evaluarea rolului grupurilor profesionale care activează în 
domeniul dreptului (legiuitori, judecători, administratori, consilieri 
juridici, avocaţi, experți etc.); 

f) analiza relațiilor care se stabilesc între reglementările juridice 
şi schimbările sociale sau economice, conduita populației în raport cu 
diverse reglementări juridice.” 

Cum afirmam, sociologia juridică are propriile metode şi tehnici 
de cercetare. Ca disciplină de ramură a sociologiei, este de înțeles că, 
prioritar, apelează la arsenalul metodologic al acesteia (observaţia, analiza 
de conţinut, ancheta, sondajul de opinie, studiul de caz etc.). Experienţa 
demonstrează că aplicarea acestor metode trebuie corelată nu numai cu 
obiectivele studiilor preconizate, ci şi în raport de situația concretă care 
trebuie investigată, aptă sau nu aplicării unui anume tip de metodă. Mai 
mult, există uneori tendinţe de a se considera că orice metodă care este 
înscrisă în arsenalul metodelor ştiinţelor socio-umane este aptă pentru a fi 
aplicată şi sociologiei juridice. Acest aspect nu este singular. Şi în cazul 
altor discipline de ramură, a disciplinelor apropiate sau a celor al căror 
statut ştiinţific este încă în dezbatere se constată un asemenea fenomen. 

Desigur, în contextul pluri şi interdisciplinarităţii care se mani- 
festă în spațiul ştiinţelor sociale, împrumuturile reciproce de metode 
sau tehnici de cercetare nu mai constituie o noutate. Problema nu este 
împrumutul în sine, ci maniera în care se aplică o metodă la un fapt 
juridic sau la un şir de fapte juridice. O aplicare forțată poate periclita 
rezultatul cercetării fenomenului juridic. 


* Dicţionar de sociologie (ediţie citată), p. 184. 

În general, se consideră — aşa cum a făcut-o şi Jean Carbonnier — 
că în problema metodelor cea mai raţională poziţie este adaptarea la 
necesitățile de studiu ale sociologiei dreptului. 


1.2. Accentuarea interdisciplinarităţii 


Schimbările care se produc în câmpul ştiinţelor umanist-sociale 
nu mai surprind pe nimeni. Fenomenul s-a realizat şi a dobândit 
aspectul unei reacţii în lanţ. În 1977, sociologul american Hariet 
Zuckermann constata că „Frontierele ştiinţelor s-au schimbat mult 
după 1901”.7 La rândul nostru, adăugăm: s-au schimbat mult şi din 
1977 până în prezent. 

In esenţă, în ce constau aceste schimbări? „Pe măsură ce avan- 
sează, vechile discipline acumulează o asemenea masă de cunoaştere în 
propriul patrimoniu, încât se divizează. Fiecare fragment al disciplinei 
intră atunci în contact cu fragmente ale altor discipline, dincolo de 
frontierele respective, şi pierd astfel contactul cu alte secțiuni ale 
disciplinei de origine [...]. O dată puse în contact, subdisciplinele apar- 
ținând aceleaşi familii fac schimburi de concepte, de teorii, de metode. 
Aceste domenii de interacțiune formează adesea hibrizi noyatori într-un 
proces devenit general în toate ştiinţele naturale şi sociale”. 

Mecanismul, aparent este simplu. În realitate, pentru a se ajunge 
la asemenea „fragmentări” sau „„recombinări” (ca să ne exprimăm ca 
sociologul francez de origine română Mattei Dogen şi colaboratorul 
său), ştiinţele socio-umane trebuie să parcurgă perioade relative de 
timp şi deopotrivă să ajungă într-o asemenea fază a evoluţiei lor, încât 
să justifice „fragmentările” respective. Intr-o asemenea situaţie s-au 
aflat raporturile dintre drept şi sociologie, în principal, dar şi între 
drept şi istorie, precum şi alte discipline umanist-sociale. 

Intre sociologie şi drept, încă înainte de constituirea sociologiei 
ca ştiinţă autonomă au existat confluenţe. Cu unele limite, ştiinţele 
juridice au un anumit rol în configurarea sociologiei ca ştiinţă atât prin 
aportul teoretic datorat unor jurişti, cât şi prin unele elemente de 
construcție ale sistemului său instituțional (cursuri de sociologie la 
facultăți de drept, participarea la cercetări de teren etc.). Situaţia se 


° Jean Carbonnier, Sociologie juridică, Paris, PUF, 1978, p. 20. 
7 Hariet Zuckermann, Scientific Elite. Nobel Laureates in the United 
States, „New York, The Free Pres, 1977, p. 51. 
8 Mattei Dogen, Robert Pahre, Noile ştiinţe sociale, Interpenetrarea 
disciplinelor, Bucureşti, Editura Alternative, 1997, p. 82. 

schimbă, însă, după ce sociologia îşi câştigă statutul de disciplină de 
sine stătătoare. Ea revendică şi îşi impune punctul de vedere potrivit 
căruia normele şi faptele juridice sunt expresii ale realității sociale, 
motiv pentru care reprezentanţi ai ei, în acord cu unii jurişti, inițiază 
crearea unei noi discipline de ramură — sociologie juridică. 

Ca ramură a sociologiei generale, sociologia dreptului are o anume 
libertate de mişcare, care seamănă cu o semiautonomie. De ce este o 
asemenea situaţie? Pentru că, aparent, se creează impresia că sociologia 
generală poate ea însăşi să studieze fenomenele juridice. In realitate însă, 
chiar dacă sociologia generală este ştiinţa realității sociale integrale 
(D. Gusti) şi chiar dacă această vocaţie îi deschide inclusiv orizontul 
studierii fenomenelor juridice, ea nu este în măsură să suplinească propria 
disciplină de ramură, adică sociologia juridică. Ca ştiinţă a realității 
sociale, este adevărat, sociologia generală este chemată să studieze 
fenomenele juridice în perspectiva socială (nonjuridică şi cvasijuridică), 
pe câtă vreme sociologia juridică, care, deşi are aceeaşi vocaţie a studierii 
ansamblului social, realizează investigația numai în orizont juridic. 

Oricât s-ar încerca ca sociologia generală să suplinească obiectul 
de studiu al sociologiei Juridice, efortul s-ar dovedi prea mare, sub 
raportul investiţiei de timp, şi, prin urmare, neproductiv, întrucât este 
necesară o abordare a unuia şi aceluiaşi fapt Juridic atât în perspectiva 
socială, cât şi în perspectiva raporturilor de drept, a raporturilor juridice. 

Chiar dacă, prin absurd, juriştii ar accepta tutela sociologiei, 
situația nu ar avea o finalitate benefică, deoarece aportul distinct al 
punctului lor de vedere este indispensabil. 

Raporturile fireşti între sociologie şi drept presupun cooperare 
interdisciplinară, împrumuturi reciproce, completări şi, mai ales, studii 
comune asupra unor probleme presante. 

Sociologia dreptului, chiar dacă este o ramură a sociologiei şi este 
recunoscută ca atare, nu poate face abstracție că, în acelaşi timp, a fost şi 
mai este, după unii specialişti, o componentă a ştiinţelor juridice. Din 
acest punct de vedere, se pare că tensiunile dintre sociologie şi drept s-au 
diminuat considerabil, majoritatea juriştilor şi sociologilor considerând că 
sociologia juridică îşi are locul în cadrul sociologiei. Această poziție nu 
presupune abandonarea sociologiei dreptului de către jurişti, şi este 
normal să fie aşa, deoarece atât dreptul, cât şi sociologia juridică au 
acelaşi obiect de studiu: sistemul juridic. Se admite, în general, o 
autonomizare a sociologiei juridice față de drept şi o apropiere şi chiar 
integrare în sociologie, dar numai în perspectiva finalităţilor practice. 
Şuințele juridice nu pot studia raporturile juridice decât din „interiorul” 
lor, pentru a da soluții şi pentru a reglementa aspecte noi de drept, care se 

ivesc în dinamica evoluției societăţii, situație care este asemănătoare cu 
sociologia, aşa cum am subliniat anterior. 

In acest context, poate mai aproape de o poziţie care s-a configurat 
deja, ar fi plasarea sociologiei juridice într-un regim de autonomie, atât în 
raport cu sociologia, cât şi cu dreptul. Poziţia s-ar motiva şi prin situația 
actuală a sociologiei care, după aprecierile lui Mattei Dogen şi Robert 
Pahre, traversează o perioadă de regres, de „deşertizare” 2, 

„Criza” sociologiei se resimte şi în spațiul sociologiei juridice care 
cunoaşte fragmentări succesive, determinate deopotrivă, şi specializarea 
crescândă, care antrenează, la rândul ei, fragmentările relevate anterior. 

Divizarea sociologiei juridice în subramuri se realizează în două 
modalități: 

a) în raport de ramurile dreptului (civil, penal, constituțional, 
administrativ, funciar, al muncii ş.a.m.d.) şi 

b) în raport de categoriile sociologiei generale. 

In cazul primei modalități de separare, se constată, pe de o parte, o 
inegalitate evidentă între diferite subramuri ale sociologiei juridice, iar pe 
de alta, o contestare a manifestării altor subramuri ale sociologiei juridice 
(este situația ingrată a sociologiei dreptului constituțional şi sociologiei 
dreptului penal, datorită existenței sociologiei politice şi, respectiv, a 
criminologiei). Contestarea, nu fără unele temeiuri, îmbracă aspecte de re- 
lativitate, deoarece ambele subramuri studiază fenomenele juridice într-o 
altă manieră decât o fac atât sociologia politică, cât şi criminologia. 
Astfel, „Criminologia studiază cauzele criminalităţii”, pe câtă vreme 
„sociologia dreptului penal cercetează consecinţele (subl. ns. — n.n.) 
acestui fenomen pe planul reacţiunii de apărare a societății prin mijloacele 
dreptului penal". 

In cazul celei de a doua modalități de separare a sociologiei 
juridice se observă, de asemenea, unele reţineri, pe considerentul că 
tendințele de afirmare a subramurilor nu prezintă suficiente şi convin- 
gătoare argumente, în condiţiile existenței sociologiilor de ramură 
(sociologia muncii, sociologia agrară etc.). 

Separările însă îşi au justificarea lor, chiar dacă unele dintre acestea 
sunt contestate sau contestabile, justificare care îşi are sorgintea în chiar 
procesul de adâncire a interdisciplinarității sau pluridisciplinarităţii, care 
se manifestă cu vigoare crescândă (şi care este, de fapt, indispensabil 
etapei actuale evolutive) în câmpul de acţiune a ştiinţelor socio-umane. 


” Mattei Dogen, Robert Pahre, op. cit., p. 135. 
19 Costică Bulai, Rodica Mihaela Stănoiu, Sociologia dreptului penal 
şi criminologia, în „Studii şi Cercetări Juridice”, nr. 1/1974, p. 1123. 

CAP. II. GENEZA ŞI FAZELE EVOLUTIVE 
ALE SOCIOLOGIEI JURIDICE 


Sociologia juridică (sau sociologia dreptului), după cum s-a 
relevat, este o disciplină de ramură a sociologiei, care are propriul 
corpus teoretico-metodologic, un obiect distinct de cercetare şi 
instrumente specifice de investigare a fenomenelor juridice. Statutul său 
ştiinţific actual, în genere acceptat de jurişti şi sociologi, s-a configurat 
şi a fost recunoscut într-un proces complex, contradictoriu, nu lipsit de 
contradicții şi chiar de tensiuni între reprezentanţi ai ştiinţelor umanist- 
sociale, care se desfăşoară de mai bine de un secol, în paralel şi 
concomitent cu definirea sociologiei ca ştiinţă socială autonomă. 

Dificultățile pe care le întâmpină sociologia în acceptarea ei ca 
disciplină ştiinţifică de sine-stătătoare în veacul al XIX-lea şi chiar 
mai târziu dau naştere unui sentiment de frustrare creatorilor noii 
ştiinţe, care privesc cu rezervă dreptul sau îl exclud din tabloul 
tipologic al ştiinţelor sociale. Este o situaţie temporară, ale cărei efecte 
negative sunt relativ repede depăşite, dar care, vroit sau nu au 
estompat dezvoltarea ştiinţei. 

Dreptul, ca ştiinţă predominant normativă, era evident că nu 
putea fi analizat decât în cadrul sistemului social care-l genera şi în 
care se integra. Orice sistem social pentru a funcţiona trebuie să se 
ghideze după principii, norme şi forme juridice, să stabilească regulile 
de convieţuire, să precizeze drepturile şi îndatoririle individuale şi 
colective, să creeze cadrul general adecvat de funcționare a societăţii. 

In această perspectivă, dreptul, privit ca ansamblu al manifestărilor 
juridice, are „un caracter vădit social”!!. Ca produs al vieţii sociale, 
dreptul nu-şi poate nega propria sorginte socială şi nu se poate declara ca 
fiind în afara societății. Din contră, s-a observat de timpuriu că dreptul 
concentrează, în forme juridice, experiența seculară a comunităților uma- 
ne în materie de norme, reguli şi conduite, verificate în trăirea lor de-a 


l Dimitrie Gusti, Traian Herseni, Elemente de sociologie cu aplicări la 
cunoaşterea ţării şi a neamului nostru. Manual pentru clasa a VIII-a 
secundară, Bucureşti, Editura Cartea Românească, 1943, p. 226. 

lungul timpului. Aceste adevăruri nu puteau fi ignorate, eludate sau 
estompate. Rezervele inițiale ale sociologilor se risipesc, dreptul dobân- 
dind treptat locul firesc în sistemul ştiinţelor sociale şi deopotrivă în 
cadrul generos al sociologiei generale. De la refuzul lui Auguste Comte, 
creatorul sociologiei, se ajunge curând la recunoaşteri succesive, dublate 
de contribuții tot mai importante în plan teoretico-metodologic şi 
aplicativ, care constituie cadrul general de formare şi manifestare al noii 
discipline de ramură: sociologia juridică. 


2.1. Apariţia şi dezvoltarea sociologiei juridice în plan universal 


Conceptul de sociologie juridică este atribuit juristului italian 
D. Anzilotti, care îl lansează la sfârşitul veacului trecut. Din acest 
moment şi până în prezent, noua disciplină ştiinţifică are o evoluţie 
asemănătoare, dacă nu identică cu sociologia, pe terenul căreia se formează. 

Mai întâi este acceptată ideea în sine, că sociologia juridică este 
o ramură a sociologiei, după care încep demersurile pentru identifi- 
carea propriului orizont de investigare a metodelor şi tehnicilor de 
cercetare, precum şi a conceptelor, ideilor, tezelor şi teoriilor, ce 
trebuiau să orienteze şi pe baza cărora să se desfăşoare aplicarea lor în 
practica ştiinţifică şi socială. Deşi există o mai mare deschidere spre 
statuarea profilului noii discipline, marcat de interesul explicit 
manifestat de sociologi de prestigiu (A. Comte, H. Spencer, 
E. Durkheim, M. Weber) şi jurişti consacraţi (Rudolf van Jehring, 
Theodor Geiger, Francoise Geny), avansurile privind statutul ştiin- 
tific al sociologiei juridice sunt afectate de rețineri şi prudență. 

Situația pare paradoxală şi este asemănătoare cu cea a unui 
vehicul care are acces liber de rulare, dar merge cu viteză redusă, 
incomodând circulaţia. Aparenţa de paradox dispare în condiţiile în 
care se discern motivațiile posturii sociologiei juridice la finele 
veacului trecut şi începutul secolului al XX-lea. 

Sociologia depăşise primele etape, după revendicarea ei ca 
ştiinţă socială, dar se află încă într-o fază incipientă, importantă, 
desigur, pentru destinul său ştiinţific, dar insuficient de convingătoare 
pentru adversarii existenţei ei ca disciplină autonomă, nu puţini, iar 
unii de mare calibru profesional. 

La fel de reală, dar şi neproductivă este situaţia generată „din 
interiorul” sociologiei juridice, în proces constitutiv, de exclusivismul 


12 Maria Voinea, Sociologia dreptului, Bucureşti, Editura ACTAMI, 
1994, p. 15. 

sociologilor, pe de o parte, şi al juriştilor, pe de alta, care nu s-au 
acomodat ideii că trebuie să studieze faptele, fenomenele şi sistemele 
Juridice în perspectivă pluridisciplinară. Se manifestă ceea ce sesizase 
Roger Pinto: „juriştii, în general, nu întreprind cercetări sociologice”, 
iar „sociologii nu sunt totdeauna jurişti”.! 

Emile Durkheim (1858-1917) stabilea un anumit tip de raport 
între societate şi drept: societatea îşi creează propriile structuri prin 
mijlocirea sistemului juridic, iar dreptul îndeplineşte, la rândul lui, o 
importantă funcţie socială. 

Societatea, potrivit întemeietorului sociologiei moderne, se 
structurează în două moduri care determină diferențieri specifice ale 
indivizilor ca rezultat al diviziunii muncii sociale („Despre diviziunea 
muncii sociale”, 1893). 

In raport de cele două moduri de structurare rezultă şi tipul de 
drept care funcționează: solidarității mecanice îi corespunde dreptul 
represiv, iar solidarităţii organice, dreptul restitutiv. 

Perspectiva asupra funcţiei sociale a dreptului, în acest orizont inter- 
pretativ, este clară: vizează păstrarea ei şi perpetuarea coeziunii grupului 
social prin respectarea şi asigurarea normelor şi regulilor ce concură la 
menţinerea unităţii şi funcționalități formelor de agregare socială." 

O dată cu depăşirea fazei constitutive, problemele cu care se 
confruntă sociologia juridică dobândesc alte conotaţii. Pe prim plan se 
situează dezbaterea, cu notații polemice uneori, a problemei cadrului 
teoretic al noii ştiinţe, obiectului său de cercetare, raportului real şi 
rațional dintre drept şi societate, funcţiile sociologiei juridice etc. 
Părerile sunt împărțite, având senzaţia unei „cerți ştiinţifice” autentice. 

Georges Gurvitech (1894-1965) apreciază că sociologia juridică 
are în obiectiv investigarea realității sociale depline a dreptului în 
interdependenţă cu cadrele sociale corespunzătoare, cu schimbările care 
se înregistrează în ştiinţa dreptului şi în cadrul comunității juriştilor”. 
Sociologul francez apreciază dreptul ca fapt social, motiv pentru care îi 
rezervă rolul de a realiza justiţia într-un spaţiu social definit. 

El elaborează „teoria pluralismului juridic”, conform căreia în 
societate se manifestă concomitent mai multe reguli sociale, profe- 


'5 Roger Pinto, apud: Dan Banciu, Control social şi sancțiuni sociale, 
Bucureşti, Editura Hyperion XXI, 1992, p. 44. 

i Dicționar de sociologie, Bucureşti, Univers Enciclopedic, 1996, 
p. 96-97. 

15 Sofia Popescu, Sociologie juridică, Fascicola I, Bucureşti, Unex- 
A-Z-S.R.L., 1992, p. 9. 

sionale, juridice, morale etc. În acest context, societatea este privită ca 
un multiplu de organisme sociale şi forme de sociabilitate ce se 
ghidează după reguli şi norme juridice proprii, ce pot conduce la 
apariția unor specii noi de drept, care nu intră în conflict cu dreptul 
promovat de stat, din contră, coexistă cu acesta. 

Şcoala sociologică franceză, prin alți reprezentanți de marcă, 
precum Maurice Houriou, Henri Lévy-Bruhl sau Jean Carbonnier, 
are contribuţii notabile la dezvoltarea sociologiei juridice. După al doilea 
război mondial, se configurează, în esență, două concepții opozante ce 
vizează metoda sociologică aplicată dreptului: prima, concepţia sociolo- 
gică a juriştilor, conform căreia „dreptul pozitiv nu poate fi cunoscut 
decât din <<interior>>”, sociologii „neputând cunoaşte decât fapte 
juridice sau practici sociale, prin intermediul anchetelor de opinie sau a 
studiilor psihosociologice şi lingvistice privind luarea deciziilor, fără 
posibilitatea de a aduce atingere dreptului” şi, a doua, opusă primei, care 
a fost inițiată de Max Weber în a doua jumătate a veacului al XIX-lea şi 
care plasa dreptul în centrul investigaţiilor sociologice prin metodele 
„sociologiei compresive”"€, susținută în continuare de specialişti francezi. 

Prima, considerată dogmatică, pierde tot mai mult teren în 
favoarea celei de a doua. 

Henri Lévy-Bruhl (1857-1939) aprecia că dreptul constituie un 
ansamblu de reguli obligatorii, reguli ce determină relațiile sociale 
impuse de către grupul căreia îi aparțineau, iar Jean Carbonnier, 
plasând sociologia juridică pe acelaşi plan cu sociologia religiei sau a 
educaţiei, sub raportul statutului său ştiinţific, consideră că aceasta 
(sociologia Juridică) nu se poate limita la studiul fenomenelor al căror 
caracter normativ este evident, ci era necesar să fie investigate toate 
fenomenele sociale, în care „dreptul poate să fie cauză, efect sau 
ocazie („fenomenele de violare, de inefectivitate, de devianţă”, cu alte 
cuvinte „fenomenele secundare”). 

Unii autori, deşi nu ridică obiecții asupra statutului ştiinţific al 
sociologiei juridice şi nu amendează caracterul de disciplină socială sunt 
mai înclinați să considere că aceasta nu este autonomă complet, nu are un 
obiect de studiu suficient de bine fundamentat, plasând-o undeva între 
sociologie şi alte discipline care cercetează dreptul (Renato Traves). 


1 L'Etat des sciences sociales en France (sous la direction de Marc 
Guillaume), Paris, Editions la Découverte, 1986, p. 297. 
1 Jean Carbonnier, Sociologie juridique, Paris, Press Universitaires de 
France, 1978, p. 396. 

Şcoala americană a jurisprudenţei sociologice are o contribuţie 
notabilă în constituirea sociologiei juridice, E.A. Ross şi R. Pound — 
două din figurile reprezentative ale acestei şcoli — plasându-se pe 
poziția abordării fenomenelor juridice în perspectivă socială. Se 
relevă, în mod deosebit, că şi pregătirea unei schimbări legislative de 
esenţă (reforma), sociologia juridică are menirea să cunoască şi să 
descrie contextul social şi să prospecteze viitorul, sugerând posibile 
modificări sau transformări determinate de legislația ce urma să fie 
adoptată. Teoria controlului social, datorată lui E.A Ross, situează în 
centrul acesteia dreptul ca instrument de maximă eficiență în 
prevenirea conflictelor, a încălcării normelor şi regulilor sociale. 


2.2. Contribuţii româneşti la crearea 
şi extinderea sociologiei dreptului 


Faza constitutivă a sociologiei juridice, dar şi fazele următoare 
ale evoluţiei ei relevă o contribuţie esenţială a specialiştilor români 
care, din nefericire, şi din cauze ce nu ne preocupă acum, a fost 
refuzată sau atribuită străinilor. Primul dintre aceştia este juristul, 
sociologul şi omul politic Nicolae Manet de Blaramberg.” 


!8 Maria Voinea, op. cit., p.19 Cf. Şi Dan Banciu, Controlul social şi 
sancțiunile sociale, Bucureşi, Hyperion, 1992; 

Vasile Popa, Ion Drăgan, Lucian Lapadat, Psiho-sociologie juridică, 
Bucureşti, Lumina Lex, 1998. 

Născut la 24 octombrie 1834, în Bucureşti, Nicolae Blaramberg, 
provine dintr-o familie renumită, cu rădăcini în România şi Flandra. După 
tată este belgian, a cărui familie a dat numeroşi nobili de vază, după mamă 
este român, fiind nepot de soră cu domnitorii Grigore şi Alexandru Ghica şi 
urmaş al altor domni (începând din 1652). Urmează gimnaziul în Bucureşti, 
Şcoala Pregătitoare din St. Petersburg de pe lângă Institutul de Cadeţi şi 
Poduri şi liceul la Odessa (Rusia). După revenirea în ţară este pe rând şef de 
birou la Ministerul de Justiţie, substitut la Înaltul Birou Domnesc, judecător şi 
preşedinte de tribunal, avocat şi procuror la Înalta Curte de Casaţie şi Justiţie 
(până în 1864). Timp de un an, urmează cursurile Facultăţii de Drept din Aix 
(Franţa), pe care le termină cu un calificativ maxim (1865). Face parte din 
Comisia pentru redactarea Constituţiei din 1866, devine deputat, lider al 
grupării Conservator-liberale „Juna Dreaptă”, care a stat la originea 
junimismului de mai târziu. Intelectualul erudit, orator strălucit, tribun al 
poporului, continuator al liniei moderate şi tradiţionale a lui I.H. Rădulescu, 
are contribuţii notabile şi în organizarea serviciului Sanitar. Încetează din 
viaţă la 25 ianuarie 1986, în Bucureşti. 

Potrivit concepției sale sociologice, scopul instituțiilor este să 
asigure exercitarea şi aplicarea legilor. Instituţiile statale au în esență un 
caracter convențional sau relativ, aspect care nu trebuie să conducă la 
atingerea, într-un fel, a drepturilor naturale şi imprescriptibile ale omului. 

Instituţiile politice, în viziunea sa, sunt cele mai importante, 
deoarece menirea lor este „de a încredința cârmuirea unei societăți 
celor mai buni şi capabili, de a asigura naţiunii, în tot timpul, controlul 
cel mai luminat şi mai eficace, față de guvernanţi”? » Aceste idei, ca şi 
numeroase altele, se regăsesc şi sunt expuse pe larg în lucrarea Essai 
comparé sur les institutionis, les lois et les moers de la Roumanie 
depuis les temps les plus reculés jusqu'a nos jours, apreciată de 
Hippolite Taine şi recomandată ca model de monografie pentru 
sociologi şi jurişti, în special. 

Lucrarea este o sinteză istorică, Juridică, sociologică, adminis- 
trativă, religioasă, etnologică şi sanitară a societăţii româneşti din cele 
mai vechi timpuri şi până în vremea existenţei autorului, pe bază de 
documente scrise, norme şi cutume. 

Influențele exercitate de Taine şi Spencer sunt perceptibile, masivul 
volum semnat de Blaramberg având în obiectiv tentativa reconstrucției 
istorice naturale a societății româneşti, adică modul cum credințele, 
instituțiile, obiceiurile, agregatele sociale s-au modificat succesiv şi cum 
armonia unui edificiu social s-a ivit din armonia altui edificiu care i-a 
succedat. Ca efect al travaliului său ştiinţific de a reconsidera şi reface 
într-o viziune globală istoria şi structura juridică a instituțiilor sociale 
româneşti, de a surprinde evoluţia structurilor sociale, de a analiza, într-o 
perspectivă anterioară, instituțiile create conştient, ca şi pe cele spontane 
(bazate pe cutume) rezultă un orizont nou sociologic, un demers ştiinţific 
riguros şi totalizator, în care faptele, fenomenele şi sistemul juridic + sunt 
integrate sistemului social şi sunt evaluate la fireasca lor semnificaţie.” 

O contribuție esenţială la definirea sociologiei juridice, potrivit 
unor aprecieri mai vechi şi mai noi, o are şi bucovineanul Eugen 


% Nicolas Blaramberg, Essai comparé sur les institutions, les lois et les 
mouers de la Romanie depuis les temps les plus reculés jusqu’à nos jours, 
Bucureşti, 1886, p. 18. 
2i Cf.Christodul, I. Suliotis, Nicolae Blaremberg, Omul şi faptele lui, 
vol. I şi II, Brăila, 1894-1895. 
D. Rosetti, Dicţionarul contemporanilor din România, Bucureşti, 
1898, p. 30-31. 
Gabriela Drăgoi, Dicţionarul literaturii române de la origini până 
în 1900, Bucureşti, 1979, p. 105-106. 

Ehrlich, care, chiar după plecarea în străinătate, a rămas un fidel 
cetățean al statului român. 

Apare ca nefiresc să-l deposedăm de ceea ce a apărat permanent 
E. Ehrlich — cetăţenia română — considerându-l străin, motiv pentru 
care, aşa cum au procedat sociologii, îi reabilităm memoria, 
readucându-l în rândul specialiştilor români, acolo unde îi este locul.” 

În concepția lui Ehrlich, aşa cum sociologia trebuie să se 
întemeieze pe date empirice, tot aşa şi sociologia dreptului trebuie să 
se întemeieze pe cercetări de teren. Ideea, mai veche de altfel, o pune 
în practică cu studenții săi de la Facultatea de Drept din Cernăuți, 
înființând Seminarul de „drept viu”. Împreună cu seminariştii realizea- 
ză cercetări de drept cutumiar în Bucovina, regiune istorică româ- 
nească, în care grupuri etnice distincte constituiau un teren ideal de 
investigații, dată fiind diversitatea sistemelor de drept obişnuielnic. 

Lucrarea care îl consacra Grundelegung der Soziologie des 
Rechts (Bazele sociologiei dreptului) este publicată în 1913. Ideea 
centrală pe care o dezvoltă şi o argumentează este astfel sintetizată:” 
Centrul de greutate al dezvoltării dreptului în epoca noastră, ca în 
toate epocile nu rezidă nici în legislație, nici în ştiinţa juridică sau în 
jurisprudență, ci în societatea însăşi”. 

Prin orientarea studiilor sale asupra societății, ca sursă a 
dreptului, Ehrlich sugerează necesitatea adoptării regulilor de drept la 
schimbările din viața socială. Cu alte cuvinte, „dreptul devine mobil şi 
perfecțional prin acțiunile indivizilor, prin respectarea regulilor 
privind viața socială a unui grup, a unei colectivități. „Dreptul viu” 
sugerează dinamismul, legătura permanență cu realitatea, depăşirea 
reglementărilor cristalizate în legi juridice”? 

În contrast cu reprezentanţii dreptului „formal”, Eugen Ehrlich 
s-a preocupat să confere un fundament sociologic ştiinţei dreptului, 
exercitând, în acest sens, o mare influență asupra unor reprezentanţi ai 
Şcolii sociologice de la Bucureşti. 


” Eugen Ehrlich s-a născut la Cernăuţi, la 14 septembrie 1862. Studii 
universitare de drept la Viena, profesor de drept la Facultatea de Drept din 
Cernăuţi (1897), apoi decan al aceleiaşi facultăți şi rector al Universităţii din 
Capitala Bucovinei, Doctor Honoris Causa al Universităţii din Groninger 
(Olanda). După primul război mondial, face eforturi să pună bazele unei 
Academii de Ştiinţe Sociale la Bucureşti, susține conferințe la Institutul de 
Studii Sud-Est-Europene despre „dreptul viu” (publicate în „Neamul 
Românesc”). Are strânse şi amicale legături cu personalităţi ale ştiinţei şi 
culturii române (N. Iorga, D. Gusti s.a.). Moare la 2 mai 1922, la Viena. 

* Maria Voinea, op.cit., 15. 

H.H. Stahl este unul dintre aceştia şi o recunoaşte deschis: „A 
mai avut înrâurire asupra mea şi prilejul de a afla câte ceva despre 
sociologia juridică, de la Eugen Ehrlich, considerat, pe bună dreptate, 
creator al acestei discipline. Tratatele lui de bază, mai puțin cunoscute 
la noi, sunt totuşi retipărite azi în America, socotite fiind încă 
deschizătoare de drumuri” .” 

Contribuțiile celor doi autori români se înscriu în demersul 
colegilor lor din ţară şi din străinătate, sociologi sau jurişti, de a defini 
cât mai clar orizontul ştiinţific al noii discipline, obiectul de studiu, 
mijloacele şi metodele de cercetare, modul de valorizare a informa- 
țiilor obținute şi de interpretare a lor etc. 

In orizontul integrator al contribuţiilor şcolilor naționale de socio- 
logie (franceza, germana, italiana, americana etc.), aportul Şcolii româ- 
neşti de sociologie la fondarea şi promovarea sociologiei juridice nu se 
rezumă la cele datorate personalităţii inconfundabile a juriştilor şi socio- 
logilor Blaramberg şi Ehrlich. Remarcabile sunt şi cercetările întreprinse 
de Mircea Djuvara, Dimitrie Gusti, Traian Herseni, Nicolae Popa ş. a. 

Mircea Djuvara (1886-1944), recunoscut de Georgio del Vecchio 
ca fiind unul dintre cei mai mari gânditori contemporani în domeniul 
filosofiei dreptului, a manifestat, concomitent, vii preocupări şi pentru 
raporturile dintre drept şi sociologie, consacrând acestei teme două 
dintre studiile sale.” 

Dreptul şi sociologia, demonstrează juristul român, pleacă de la 
constatarea unor acțiuni reale ale unor persoane, efectuate în vederea 
unor anumite scopuri. Pornind de la aceeaşi bază de date, fiecare din 
cele două ştiinţe, îşi construieşte un domeniu propriu de acțiune, având 
o experiență distinctă şi conturându-şi un punct de vedere propriu în 
studiul relaţiilor interumane. Dacă sociologia studiază acţiunile indi- 
vizilor, deci priveşte realitatea din orizontul raporturilor dintre oameni, 
dreptul studiază acţiunile persoanelor, stabilind drepturile şi obligațiile 
ce trebuie respectate în contextul statornicirii raporturilor interumane. 


” H.H Stahl, Amintiri şi gânduri din vechea şcoală a monografiei socio- 
logice, Bucureşti, Editura Minerva,1981, p.119. In legătură cu E.Ehrlich şi con- 
tribuţia sa la întemeierea sociologiei juridice fac referiri: G.Vlădescu-Răcoasa 
(La sociologie en România, în „Revue Internaționale de Sociologie”, nr. 37/ 
1929), D. Gusti , M. Weber, R.Pound, G.Gurvich, R. Treves, J. Carbonnier s.a. 

Este vorba de Drept şi sociologie, publicat în „Arhiva pentru Ştiinţă 
şi Reformă Socială”, an. XIV, nr. 4/1936, p. 783-789 şi Explicații 
suplimentare dintre drept şi sociologie; Bucureşti, 1943, extras din „Analele 
Facultăţii de Drept din Bucureşti” an IV, nr. 3-4/1942. 

Deşi există o separație între cele două discipline, îndeosebi în ce 
priveşte obiectul de studiu, acesta se află într-o legătură strânsă, din 
motivul temeinic că, în mod necesar, cunoştinţele juridice presupun 
realităţi sociale la care să fie raportate. Pe de altă parte, nu există nici 
drept fără de obiect, deci fără a fi raportat la o acţiune reală dintre 
oameni, cum nu există nici realitate socială care să nu se încadreze 
într-o apreciere juridică corespunzătoare.” 

Interesul profesorului Dimitrie Gusti (1880-1955) pentru fenome- 
nul juridic, în general, pentru sociologie juridică, în particular, este 
cunoscut. Creator de sistem sociologic, Gusti are contribuții valoroase 
asupra plasării dreptului într-un sistem de referință raţional, menit să-i 
exploateze la maximum propriile virtuți şi deopotrivă să-l pună în valoare 
şi mai pregnant în relațiile cu viaţa socială, cu evoluţia societății. 

Concepţia gustiană asupra dreptului relevă, în esență, următoa- 
rele aspecte fundamentale: 

- dreptul se prezintă şi reprezintă un „crâmpei” al realității sociale; 

- dreptul are caracter social, mai pregnant decât al moralei; 

- „dreptul viu” reprezintă dreptul existent efectiv în cadrul unui 
grup social; 

- dreptul evoluează o dată cu „civilizaţia şi cultura, cu regimul 
politic şi cu concepția noastră despre societate şi morală”; 

- dreptul se află în strânse raporturi cu morala şi politica.” 

Contribuțiile gustiene în domeniul gândirii şi acţiunii sociologiei 
juridice au constituit un aport masiv şi valoros la fundamentarea şi 
consolidarea Şcolii româneşti de sociologie a dreptului. 

Convergenţa sociologiei şi dreptului spre o disciplină autonomă, 
cu obiect propriu de studiu, cu metode specifice de cercetare, au 
condus la construirea sociologiei dreptului, ca disciplină de ramură în 
cadrul sociologiei. 


2% Barbu B. Berceanu, Universul juristului Mircea Djuvara, Editura 
Academiei Române, 1995; Cf. şi N. Bagdasar, Mircea Djuvara, în Istoria 
filosofiei moderne, vol V, Bucureşti, Societatea Română de Filosofie, 1941, 
p. 290-310; Giorgio del Vecchio, Lecțiuni de filosofie juridică, ed. a-4-a, 
București, Societatea Română de Filosofie, 1943, p. 174. 

” Ion Vlăduţ, Sociologie juridică în opera lui Dimitrie Gusti, 
Bucureşti, Lumina Lex, 1997, p. 96. 

CAP. III. FUNCŢIILE SOCIOLOGIEI JURIDICE 


Sociologia juridică, ca ştiinţă socio-umană, îşi defineşte propria 
identitate şi funcțiile pe care le îndeplineşte atât în plan teoretic, cât şi 
aplicativ. Dacă dreptul este apreciat ca fiind „instrumentul” esențial al 
controlului pe care îl exercită asupra indivizilor şi grupurilor sociale, 
cu scopul creării unui cadru comportamental înscris nu numai în 
norme, ci şi reclamat de înseşi exigenţele funcționării sistemului social 
global, care sunt atunci funcţiile sociologiei dreptului? 

Pentru a răspunde la întrebare, în mod necesar, trebuie să avem 
în vedere două aspecte esenţiale: 

a) subsistemul juridic este expresia unei realități sociale, având 
menirea de a conserva şi dezvolta valorile perene ale societăţii şi 
însăşi societatea ca sistem social şi 

b)există şi se manifestă o mare diversitate de diviziuni asupra 
funcțiilor dreptului. 

Aşa, după cum s-a relevat, calitatea inconfundabilă a dreptului 
de componentă importantă a realității sociale se raportează la norme 
juridice, teorii, concepţii, doctrine, raporturi şi manifestări juridice, 
agenți şi actori sociali cu roluri distincte s.a.m.d. In această perspec- 
tivă, funcțiile dreptului se configurează diferențiat față de cele în 
orizont sociologic, pentru acestea din urmă importante fiind prioritar 
trendul, dinamica şi finalitatea funcţionării structurilor şi mecanis- 
melor juridice şi, desigur, ideile, teoriile, doctrinele, agenţii etc., dar în 
altă ordine de importanță. De aici decurge şi diversitatea opiniilor — 
obiectivă, de altfel, ținând seama de varietatea doctrinelor, şcolilor etc. 
— privind funcţiile dreptului. 

Există o pleiadă de autori români şi străini (T. Parsons, 
G. Gurvich, C.H. Cooley, L.W. Friedman, K. Llewellyn, M. Alliot, 
V. Ferrari, N. Bobbino, W. Evan, N. Popa) care avansează puncte de 
vedere interesante cu privire la funcțiile dreptului, mai puţin însă cu 
privire la funcțiile sociologiei juridice. Este posibil ca penuria de 
viziuni, păreri, poziții etc. vizând funcțiile sociologiei juridice să fie 
determinată tocmai de aspectul semnalat anterior, cum este posibil ca 

lucrarea de referință a sociologului francez Jean Carbonnier — Socio- 
logie juridique —, tipărită în 1978, să reprezinte un punct de conver- 
genţă între jurişti şi sociologi, acceptat şi de către unii şi de către alții. 
Potrivit sociologului francez, sociologia juridică are patru funcții 
esențiale: cognitivă, explicativă, critică şi practică, surprinzând, într-o 
viziune de ansamblu, atât pe cele teoretice, cât şi pe cele practic-aplicative. 


3.1. Funcţia cognitivă 


Cunoaşterea, în general, şi cunoaşterea socială, în special, expri- 
mă tendinţa fiinţei umane de a penetra atât universul uman, cât şi natura 
înconjurătoare, pentru a răspunde propriei curiozități şi, deopotrivă, 
pentru a da răspunsuri la numeroase probleme de naturi, importanțe şi 
valori distincte. Din aceste permanente solicitări s-au născut şi ştiinţele 
socio-umane, centrate pe investigarea şi cunoaşterea realităților sociale. 

Raymond Boudon, unul dintre cei mai cunoscuţi sociologi 
francezi contemporani, releva „finalitatea esențialmente cognitivă” a 
ştiinţelor sociale, înțelegând prin aceasta „capacitatea pe care o au 
(acestea — n.n.) de a produce un supliment de cunoaştere, de a rezolva 
enigme” sau „de a oferi” explicaţii teoretice la fenomene şi procese 
care au loc în societate”. 

Fiecare ştiinţă umanist-socială îşi aduce propriul său aport la depă- 
şirea barierelor cunoaşterii, la soluţionarea unor „enigme” sociale, la 
avansarea unor explicaţii asupra anumitor procese şi fenomene sociale. 

Contribuţia fiecărei ştiinţe sociale — şi, implicit, a sociologiei 
Juridice — la cunoaştere reprezintă un patrimoniu ştiinţific incon- 
fundabil, distanțat de cunoaşterea comună. Acest patrimoniu se tradu- 
ce în cunoaştere ştiinţifică, realizată în urma unor îndelungi şi asidue 
investigaţii, căutări şi formulări de răspunsuri la cele mai diverse tipuri 
de provocări ale indivizilor şi grupurilor sociale. 

Cunoaşterea comună, de multe ori, creează falsa impresie că 
suplineşte ştiinţa, că experiența acumulată este suficientă pentru a da 
interpretări valide fenomenelor juridice. Desigur, nu pot fi subesti- 
mate, omise aspectele pozitive ale cunoaşterii comune, în sensul de 
experienţă de viaţă, dar eludarea contribuţiilor pe care le aduce socio- 
logia juridică ar fi nu numai o eroare, ci şi o dovadă de obtuzitate şi 
ignoranță. Cunoaşterea ştiinţifică (funcția cognitivă şi în cazul socio- 
logiei juridice) vizează surprinderea, înțelegerea şi interpretarea reali- 


28 Raymond Boudon, Tratat de sociologie, Bucureşti, Humanitas, 
1997, p. 19. 

tăților sociale ale dreptului „cu mijloace şi instrumente fundamentate 
juridic şi permite, deopotrivă, depistarea unor disfuncţii şi perturbări 
în aplicarea efectivă a legii. Potrivit acestei funcții, se pot înregistra şi 
descrie fenomenele juridice dintr-o societate cu obiectivul de a depista 
cauzele acestora şi de a formula unele explicaţii”? 


3.2. Funcţia explicativă 


Această funcție decurge, în mod logic, din prima, deoarece orice 
investigare pune în evidență (constată) un fapt sau fenomen juridic, îl 
consemnează ca atare (îl înregistrează) şi, în mod firesc, caută prin 
metode şi cu mijloace specifice să-l explice. Cognosare causas 
(cunoaşterea cauzelor) şi explicarea lor reprezintă un deziderat al 
oricărei ştiinţe, evident, şi a sociologiei juridice. 

Explicaţia nu este un simplu exercițiu intelectual, cum poate 
apărea la prima vedere. Este un demers ştiinţific, care nu numai că 
pune în evidență materialul empiric, dar presupune adoptarea unei 
anume poziții, în raport de obiectivul urmărit şi, deopotrivă, în raport 
de perspectiva în care se evidențiază un fapt sau un fenomen juridic. 

Atitudinea (sau poziția) este esențială în interpretarea şi identi- 
ficarea unor răspunsuri la însăşi problematica supusă investigaţiei. 
Atitudinea vizează, în primul rând, corelarea obiectivului urmărit (fie 
el oricât de specios sau parcelar) cu însuşi obiectivul de studiu al 
sociologiei juridice (analiza istorică a modului de constituire a dreptu- 
lui; evaluarea comparativă a sistemelor şi regulilor de drept, a forme- 
lor de organizare juridică, a tehnicilor şi instituţiilor sale sau cerce- 
tarea modului de exerciţiu şi a eficacităţii regulilor juridice)”. Corela- 
rea, dacă nu este însoțită de armonizarea ei cu viziunea teoretică, în 
care trebuie analizat şi interpretat faptul, fenomenul, procesul juridic 
etc. respectiv, fie este compromisă, fie conduce explicația pe un teren 
care se depărtează de realitățile sociale. 

După unele păreri explicația, chiar şi în acest context, dat fiind 
faptul că sociologia presupune identificarea şi formularea unor ipoteze 
şi legi ar fi inconsistentă ştiinţific, dacă ipoteza nu s-ar verifica sau 
dacă faptul/faptele juridice, legea/legile analizate etc. nu s-ar putea 
încadra într-o regulă sau un sistem cu valoare generală, având, deci, 


? Maria Voinea, Sociologia dreptului, Bucureşti, Editura ACTAMI, 
1994, - P; 20-21. 
0 Dicționar de sociologie (coordonatori: Cătălin Zamfir, Lazăr 
Vlăsceanu), Bucureşti, Editura Babel, 1998, p. 184. 

caracter de lege. Unii autori consideră că: „Identitatea de situaţii este 
mult mai evidentă în cazul unui fenomen juridic decât în ceea ce 
priveşte un fenomen social de altă natură”, fapt ce sporeşte 
posibilitatea de identificare a relaţiilor cauzale şi de aici a legilor 
specifice sociologiei juridice. 

Legile sociologiei — inclusiv în domeniul sociologiei dreptului — 
se disting de legile sociale, care apar şi se manifestă independent de 
cele formulate de ştiinţă. Max Weber a formulat, de pildă, Legea 
birocratizării crescânde a dreptului (ca lege tendenţială), potrivit 
căreia dreptul contemporan tinde spre o birocratizare tot mai accen- 
tuată, dată fiind superindustrializarea şi raţionalizarea accentuată pro- 
gresiv. Anterior acestuia, Henry Sumner-Meine, precursor al lui 
Tarde, atribuie caracter de lege trecerii „de la status la contractus” 
(subl. în text — n.n.): a societăților evoluate. In viziunea „Legii lui 
Maine”, „aspectul esenţial al societăţii omeneşti este caracterizat prin 
<<status>> (statut — n.n.): individul urmează automatic condiția 
familiei şi a grupului din care face parte prin originea sa. Prin evoluția 
lentă a vieţii juridice, individul devine tot mai mult obiect al dreptului. 
Legătura care tinde să înlocuiască cu încetul vechile raporturi, care 
rezultă din condițiile familiale, este contractul, voinţa liberă” 

O lege tendenţială propune şi R. von Jhering, atunci când se 
ajunge la concluzia că nu se pot concepe acţiuni fără scop, cum nu se 
poate vorbi de efect, fără a săvârşi o acțiune, un fapt. Faptele juridice, 
susţine el, sunt produse ale voinţei, întocmai ca toate celelalte fapte 
sociale. Atunci când suntem constrânşi lucrăm (acţionăm), nu fără a 
urmări un scop, ci selectăm din două sau mai multe alternative pe cea 
considerată mai puţin costisitoare sau cu efecte negative mai puţine. 
Coercitiv (pedeapsa, sancţiunea), în această relație şi privită în 
îndelunga ei istorie, apare ca o abolire progresivă 

În afara legilor tendențţiale, sociologia juridică, după părerea unor 
autori, poate să formuleze şi legi de echilibru care, „făcând abstracţie de 
devenirea istorică a fenomenelor juridice, le surprind pe acestea într-un 
moment al duratei lor, al evoluţiei pe care ele o cunosc” 


31 Ton Vlăduţ, Introducere în sociologie juridică, ed. a Il-a, Bucureşti, 

Editura Lex, 1998, p. 204. 

Eugeniu Sperantia, Introducere în sociologie, tomul I, Istoria 
concepțiilor sociologice, București, Casa Şcolilor, 1944, p. 422-423. 

Apud: P. Andrei, Sociologie generală, Craiova, Tiparul Scrisul 
Românesc S. A. Craiova, 1936, p. 187. 

%4 Ion Vlăduţ, op. cit., p. 205. 
34 


Descoperirea legăturilor cauzale este considerată ca fiind 
esenţială pentru formularea de conexiuni, estimări, explicații sau 
concluzii care, la rândul lor, să servească demersul de formulare a 
unor legi cauzale. Se consideră că, din acest punct de vedere, 
sociologia juridică este deficitară”. 


3.3. Funcţia critică 


Se poate spune că fiecare ştiinţă socio-umană îndeplineşte inclu- 
siv şi o funcţie critică. Pe cât de real este acest aspect, pe atât de 
diferențiat este el de la o ştiinţă socială la alta, dată fiind modalitatea 
de funcţionare a aparatului critic. Dacă în majoritatea disciplinelor 
umanist-sociale critica afectează orgoliile specialiştilor, în drept 
funcţia ei are şi caracter reparatoriu. 

Ştiut este că dreptul, spre deosebire de toate celelalte discipline 
sociale, prin autoritatea lucrului judecat, impune o hotărâre care 
devine executorie. In această perspectivă, se apreciază că dreptul 
emană putere. Respectul normei şi sancţiunea reprezintă o latură a 
actului justiţiar. O alta o reprezintă actul reparatoriu al părţii vătămate. 
Intrucât eroare humanum est, dreptul şi-a creat un sistem propriu de 
analiză şi critică, „un mecanism intern de contestare reprezentat de 
căile de recurs” (Ion Vlăduţ), în care sociologia juridică are un rol 
primordial, esențial. 

Experienţa în materie de drept relevă că presiunile pe care le 
exercită puterea, în cazul unor regimuri politice de esență dictatorială, 
sau jocul de interese al grupurilor de presiune, inclusiv din demo- 
craţiile consolidate, influenţează fie procesul legislativ, fie actul de 
justiţie. Asemenea fenomene nu sunt străine nici societății româneşti 
postdecembriste. În acest context, considerăm deosebit de importantă 
funcţia critică a sociologiei juridice, care poate identifica cazurile de 
inefectivitate a normelor juridice, a eludării sau aplicării eronate a 
legii ş.a.m.d. 

Această funcţie conferă dimensiunea socială a disciplinei şi 
deopotrivă a manifestării sale pe terenul realităților sociale, în sensul 
raționalităţii sociale, implicării în cotidian, pentru prevenirea sau 
eliminarea disfuncţiilor, erorilor, comportamentelor deviante din 
sistemul de drept (dreptul injust) etc. 


3 Maria Voinea, op. cit., p. 21. 

3.4. Funcţia practică 


Faptul că sociologia juridică acordă o importanţă considerabilă 
aspectelor de natură teoretică, nu presupune că ea desconsideră partea 
pragmatică. Din contră, se poate spune că acordă aceeaşi atenție 
aspectelor practice, fiind, de fapt, o ştiinţă aplicativă. 

Având acest caracter, sociologia juridică are în vedere prioritar 
trei domenii: jurisprudența, mecanismul legislativ (legiferarea) şi 
practica extrajudiciară (sfera de activitate a notarilor şi consilierilor 
juridici). In acest sens, caracterul aplicativ al ştiinţei se manifestă prin 
îmbogățirea şi perfecționarea jurisprudenţei, procedurilor juridice, a 
legislaţiei şi hotărârilor judecătoreşti. 

Definindu-şi virtuțile în sfera pluralismului ştiinţific, fie interdis- 
ciplinar, fie introdisciplinar (sociologiile de ramură), sociologia juridi- 
că se implică, împreună cu sociologia, psihologia socială şi infor- 
matica într-un demers comun în procesul decizional sau, altfel spus, în 
problematica complexă şi dificilă a luării deciziei, inclusiv în condi- 
tiile de incertitudine (Cătălin Zamfir”S). 

Rolul sociologiei juridice, sub aspect aplicativ a crescut conside- 
rabil în contextul nou socio-politic şi juridic după 1989. Implicarea ei în 
procesul reformei legislative îi demonstrează virtuțile, dar această 
implicare nu trebuie confundată cu însuşi actul decizional. S-ar 
reproduce atunci situații bine cunoscute, dar anterioare momentului '89. 

Pe de altă parte, însă, funcţia critică a sociologiei juridice îi 
poate releva virtuțile predictive, în sensul identificării unor noi 
proiecte de legi care să înlocuiască pe cele vechi sau altele care să aco- 
pere „vidul” legislativ. 

Un avantaj, pe care numai cei care lucrează în domeniul 
sociologiei juridice îl au, constă în posibilitatea utilizării sondajelor de 
opinie prin care se obțin informaţii importante asupra oportunității 
unui demers legislativ, amendamentelor propuse la legi în curs de 
elaborare sau validare ş.a.m.d. 


3.5. Funcţia didactică 


Orice domeniu ştiinţific, pentru a fi în măsură să-şi perpetueze 
existența, are nevoie de un corpus de specialişti care se reînnoieşte 
permanent. Infuzia cu noi cadre, indiferent de poziția pe care o ocupă 


* Cătălin Zamfir, Incertitudinea. O perspectivă psihosociologică, 
Bucureşti, Editura Ştiinţifică, 1990. 

în structurile sociologiei juridice, se realizează prin intermediul 
învățământului (universitar, în primul rând, dar şi şcolar). 

Universitatea (în sens generic), în mod deosebit, este „labora- 
torul” unde sunt pregătiţi viitorii specialişti, studenţilor asigurându-se 
atât o pregătire teoretică, cât şi aplicativă. In învățământul universitar 
din România, sociologia juridică, ca materie de predare şi examinare, 
are o vechime cu puţin peste două decenii, primul titular de curs fiind 
profesorul Nicolae Popa. 

Rolul primordial al funcției didactice a sociologiei juridice, după 
unele aprecieri calificate, constă în stimularea spiritului critic al 
studenților faţă de normele juridice şi faţă de doctrină, în asigurarea 
accesului nestingherit la informaţii şi opinii diferite, încurajând 
contribuția cursanților la demersul cunoaşterii comportamentelor 
umane şi a raporturilor dintre norma juridică şi societate” . 


3 Sofia Popescu, Sociologia juridică, fascicola II, Bucureşti, UNEX 
A-Z SRL, 1992, p. 1-2. 

CAP. IV. FENOMENELE JURIDICE 
CA FENOMENE SOCIALE 


4.1. Definiţia fenomenului juridic 


În sociologie, prin fenomen social se defineşte o relaţie, un pro- 
ces, un mod de organizare, suficient de conturate pentru a fi susceptibile 
de descriere şi cercetare juridică.” Fenomenul social cuprinde o suită de 
fapte sociale sau, după formularea lui Emile Durkheim, un ansamblu de 
fapte sociale, precum norme juridice şi morale, obiceiul, limbajul, reguli 
comportamentale, precepte religioase ş.a.m.d. 

Distincția dintre fenomenul social şi fapt social în spațiul de 
manifestare al sociologiei este mică, sociologii operând frecvent cu cei 
doi termeni, aşa cum o fac de altfel şi istoricii. 

Noţiunea de fenomen juridic, în sociologia dreptului, are un 
înţeles particular, diferit de noțiunea de fapt juridic. 

Prin fenomen juridic se înţelege un ansamblu de fenomene 
sociale care au drept caracteristică comună şi definitorie juridi- 
citatea. Identificarea aspectelor caracteristice ce conduc la juridicitate 
aparține lui Jean Carbonnier, care stă la baza definirii fenomenelor 
juridice”, acceptată de către majoritatea specialiştilor. 

Într- -o astfel de perspectivă, fenomenele juridice au o trăsătură 
distinctă care le particularizează în raport cu celelalte fenomene 
sociale, operație fără de care înţelegerea lor, precum şi orice tentativă 
de a le operaționaliza este compromisă din start. 

Criteriul juridicității este esenţial, pentru a identifica şi constată, 
deopotrivă, varietatea fenomenelor juridice, eterogenitatea lor. Feno- 
mene juridice se regăsesc practic într-o infinitate de situaţii, precum: 
furtul intelectual, falsificarea unei semnături, constrângere de bunuri 
prin efracție, părerile unor subiecţi despre „contractul” de căsătorie, o 
hotărâre a unei instanţe judecătoreşti ş.a.m.d. 


33 Dicționar de sociologie (coordonatori: Cătălin Zamfir, Lazăr 


Vlăsceanu), Bucureşti, Editura Babel, 1998, p. 246. 
* Jean Carbonnier, op.cit., p. 175. 

Tocmai această mare diversitate a fenomenelor juridice care se 
manifestă în societate a motivat demersuri ştiinţifice pentru clasificarea 
lor, astfel încât să se asigure nu numai distincţiile necesare, dar şi o 
viziune mai exactă, chiar mergându-se spre „segmentări” şi detalieri. 


4.2. Tipuri de fenomene juridice 


În societatea contemporană, se poate considera că toate 
fenomenele juridice sunt şi fenomene sociale, dar nu toate fenomenele 
sociale sunt juridice. Raportul dintre drept şi social trebuie privit în 
dinamica lui, în perspectivă istorică, pentru a fi în măsură să înţelegem 
această diversitate a fenomenelor juridice ca fenomene sociale. 

După cum este cunoscut, unul şi acelaşi fenomen social, în diferite 
etape ale evoluției societății se regăseşte în sfere diverse (morală, religie, 
drept etc.) şi poate fi revendicat de diverse domenii ale vieții sociale. Aşa 
se explică de ce fenomene sociale care au aparținut în trecut nonjuridi- 
cului, în contemporaneitate se identifică în spațiul juridicului. 

Diversitatea fenomenelor juridice ca fapte sociale este o realitate de 
necontestat. Potrivit tipologiei propuse de J. Carbonnier, distingem ca 
esențiale: fenomene juridice de putere şi subputere, fenomene juridice 
primare şi secundare şi fenomene juridice contencioase şi necontencioase. 


4.2.1. Fenomene juridice de putere şi subputere 


„Modul în care este organizată puterea supremă a statului şi este 
reglementat exerciţiul său se numeşte Constituţie. In acest sens, 
fiecare stat are deci o Constituţie. Dar acest termen are şi un sens mai 
restrâns, înţelegându-se prin constituţie „acea organizare a puterii 
publice, care conţine un anumit sistem de garanții ale drepturilor 
individuale” — susține Georgio del Vecchio. 

Textul citat relevă câteva aspecte importante, şi anume: 

a) organizarea şi exercitarea puterii nu se realizează oricum, ci 
după anume reglementări sau norme; 

b)expresie concentrată a modului în care este concepută, 
structurată şi distribuită puterea şi, deopotrivă, cum şi în ce sens 
funcționează propriile mecanisme o reprezintă Constituţia; 


4 Georgio del Vecchio, Lecţii de filosofie juridică, Bucureşti, Editura 
„Europa Nova”, [s.a.], p. 278. 

c) Constituţia nu este numai o formă de organizare a puterii 
publice, ci şi un sistem complex de garanții de drepturi individuale 
(care sunt prevăzute şi definite în conținutul său). 

Simplificând, puterea este reglementată şi se exprimă printr-o 
lege fundamentală (constituţia), cu alte cuvinte, avem de a face, chiar 
de la acest nivel, cu fenomene juridice de putere sau, altfel spus, cu 
fenomene juridice care îmbracă forme de putere sau devin purtătoare 
ale însemnelor puterii. 

Când ne referim la putere, evident, avem în vedere puterea 
politică, ca formă distinctă a puterii. Ea reprezintă acel tip de putere 
propriu subsistemului politic (în „calitate” de componenţă a sistemului 
social global), care se manifestă printr-un ansamblu instituțional, având 
drept scop decizia politică şi realizarea ei la nivelul întregii societăți prin 
mijloace specifice, fie de constrângere (coerciţie), fie de recunoaştere şi 
legitimare a voinţei majorității prin forme noncoercitive. Puterea 
politică are un rol determinant în reglarea şi funcţionarea vieţii sociale, 
exprimând capacitatea unor indivizi şi grupuri de a-şi impune voinţa şi 
organizarea în conducerea societăţii la nivel global. 

Fenomene juridice se regăsesc, deci, în chiar conţinutul, rolul şi 
funcţiile puterii politice, reclamate fiind de necesitatea: 

e respectării normelor şi regulilor sociale, juridice, politice etc. 
de către indivizi; 

e asigurării coeziunii societăţii, a ordinii de drept; 

e înfrânarea creşterii disimetriilor şi păstrării unei anume 
proporţii în plan economico-social; 

e păstrării unui climat propice funcționării sistemului social 
global şi a subsistemelor sale”. 

Din aspectele prezentate ar rezulta că dreptul este un însoțitor al 
puterii sau că unde este drept este şi putere. Şi, totuşi, există şi păreri 
contrare acestui aspect, care susțin că există zone ale dreptului 
(cutumiar, de exemplu) care se manifestă independent de formele de 
putere sau de influenţele exercitate de către acestea. Chiar şi în acest 
caz aspectele de fond sunt discutabile. Ceea ce pare a fi mai aproape 
de realitatea socială este că fenomenele de putere care se pot identifica 
în conţinutul fenomenelor juridice diferă ca intensitate, importanţă şi 
efecte. Aceasta este şi logica ierarhizării acestora în fenomene juridice 
de putere şi în fenomene juridice de subputere, ambele apreciate ca 
fiind „fenomene juridice primare” (J. Carbonnier). 


4l Virgil Măgureanu, Studii de sociologie politică, Bucureşti, Editura 
Albatros, 1997, p. 204 şi urm. 

Fenomenele sociale de putere, cum relevam anterior, se con- 
fundă cu înseşi mecanismele care emană puterea (statul, autoritatea 
legislativă şi cea executivă etc.) şi care se difuzează în toate sferele 
sistemului social global, generând alte fenomene, similare ca intensi- 
tate şi considerate a fi tot primare. Mai articulat pe realităţile socio- 
politice, fenomenele de putere se configurează la nivelul genera- 
torilor primari de putere, deci la nivelul structurilor de guvernare 
(sau guvernante). 

Spre deosebire de acestea, fenomenele primare de subputere se 
înregistrează la nivelul guvernantilor. Ele se caracterizează printr-o 
accentuată notă de subiectivitate şi desemnează „atitudini, conduite, 
manifestări, opinii ale cetățenilor, corelative unui act de putere”. 

În esenţă, orice act de putere este practic imposibil să genereze 
unanimitate. O hotărâre guvernamentală, o lege organică, o dispoziție 
luată de o structură administrativă centrală ş.a.m.d. sunt primite în 
moduri diferite, generând reacţii, atitudini, comportamente distincte, 
care îmbracă aspecte de fenomene primare de subputere. Cu atât mai 
mult asemenea stări cuprind straturi sociale mai substanțiale când 
avem de a face cu măsuri prohibitive sau coercitive, unele dintre 
acestea degenerând în manifestări deviante. 

Reacţii, care degajă fenomene de subputere, pot să apară şi pe 
fondul unor hotărâri judecătoreşti, care sunt estompate sau mai 
accentuate, mai confuze sau mai explicite, mai motivate sau nu, în 
raport de cultura juridică a individului/indivizilor. 


4.2.2. Fenomene juridice primare şi secundare 


În tipologia fenomenelor juridice, primele figurează fenomenele 
juridice primare şi secundare”. Primele se caracterizează prin 
maxima lor generalitate, în relaţie cu celelalte fenomene juridice, iar 
celelalte printr-un grad mai redus de generalitate. Diferenţa lor 
fundamentală se referă, în esenţă, la „gradul de cuprindere, la puterea 
de generalitate şi afectivitate” 

O altă distincție constă în n disponibilitatea fenomenelor juridice 
primare şi secundare de a produce alte fenomene juridice. In timp ce 
primele determină şi generează celelalte fenomene juridice, fenome- 


“ Vasile Popa, Ion Drăgan, Lucia Lepădat, Psiho-sociologie juridică, 
Pra), Lumina Lex, 1999. 
„Jean Carbonnier, op. cit., p. 159-160. 
* Maria Voinea, op. cit., p. 80. 

nele juridice secundare, la rândul lor, sunt derivate din fenomenele 
juridice primare. 

Semnificația fenomenelor juridice primare ne apare şi mai 
pregnant în raport cu fenomenele de putere care, la rândul lor, au un 
grad mare de generalitate şi o importanţă care derivă din însăşi poziția 
pe care o ocupă în cadrul raporturilor socio-umane. 

Gradul de generalitate al fenomenelor juridice primare este atât 
de mare, încât ele pot fi identificate cu sursele formale ale dreptului, în 
sensul că configurează o mare varietate de posibilități şi forme prin 
care „conţinutul perceptiv al unei norme devine regulă de conduită”. 
Cu alte cuvinte, se configurează o varietate practic infinită de modele 
în raporturile interumane. 

Potrivit teoriei generale a dreptului, ca şi practicii din domeniu, 
există numeroase izvoare formale . In afara acestora, sociologii consi- 
deră că trebuie incluse şi judecățile particulare, precum comenzi, 
ordine, porunci, decizii individuale, care sunt de o varietate impresio- 
nantă (comenzi militare, porunci ale domnilor, ordin de serviciu, cu 
caracter imperativ, dispoziţii ale administraţiei centrale ş.a.m.d.). Deşi 
acest aspect, care este foarte important de altfel, rezultă că, în perspec- 
tiva unor astfel de tipuri de izvoare (comenzi, ordine, porunci etc.) 
fenomenele juridice primare pot fi apreciate drept fenomene de putere, 
motiv pentru care am tratat accesiunea formelor de putere, pornind de 
la fenomenele juridice de putere. 


4.2.3. Fenomene contencioase şi necontencioase 


Raporturile interumane în viziunea sociologică sunt de diverse 
tipuri, dar separate de însăşi natura şi caracterul lor: „paşnice” şi 
conflictuale. Cele aşa-zis „paşnice” (nonconflictuale) sunt de coope- 
rare, de adaptare, de compromis, de toleranță etc. 

Raporturi similare se întâlnesc şi în drept şi ele îmbracă inclusiv 
forma litigiului, care poate fi soluţionat în două modalităţi: prin proces 
sau pe calea unui proces (fenomene juridice contencioase) sau pe cale 
amiabilă, prin negocieri, tranzacții (fenomene juridice necontencioase). 

Raportul dintre fenomenele contencioase şi cele necontencioase, 
dar mai ales accentuarea interesului față de primele constituie o 


4 Nicolae Popa, op. cit., p. 121. 

” Prof.N. Popa menționează: cutuma, practica judecătorească gi 
precedentul judiciar, doctrina, contractul normativ, actul normativ (op. cit., 
p. 124-135). 

„problemă”, a cărei soluție, deşi există de multă vreme, nu i s-a dat 
atenția cuvenită nici până în prezent. Când afirmăm acestea, avem în 
vedere acea tendință încă puternică în drept de a acorda părții 
contencioase o importanță disproporționată, exagerată, ceea ce în 
viziunea sociologiei dreptului presupune o deformare a esenței 
dreptului. De ce? Pentru că dreptul nu poate fi redus doar la 
soluționarea litigiilor, apelând la proces, ci înseamnă mult mai mult. În 
acest sens, devine explicabil de ce sociologia juridică acordă mai mare 
importanță fenomenelor necontencioase, care nu se reduc doar la 
litigiile soluționate pe cale de compromis, ci presupun deopotrivă şi 
„acele fenomene pe care le regăsim în realitatea socială a dreptului şi 
care se derulează potrivit normelor stabilite, conform înțelegerii, 
convenției părților (contractul privind legea părţilor)”. 


4 Ion Vlăduţ, op. cit, p. 114, cf. şi Dicționar juridic, Bucureşti, 
Editura Albatros, 1985, p. 318; Maria Voinea, op. cit., p. 80-81; Vasile Popa, 
Ion Drăgan, Lucian Lăpădat, op. cit., p. 159. 

CAP. V. NORMELE JURIDICE ÎN SISTEMUL 
NORMELOR SOCIALE 


Atât dreptul, cât şi sociologia acordă o importanţă considerabilă 
normelor şi sistemului normativ şi este explicabil să fie aşa, deoarece 
reglementarea conduitelor individuale şi colective reprezintă o 
problemă capitală, de care depinde, în mare măsură, ordinea şi stabili- 
tatea unei societăţi, propriile sale structuri, precum şi funcționarea 
instituțiilor fundamentale ale statului. Nu există societate umană, 
indiferent de faza sa evolutivă pe scara istoriei, să nu manifeste interes 
pentru ordinea socială. Evident, pe fiecare treaptă de ascendență 
umană, ordinea presupune un alt tip de exigenţe, ce se diferențiază de 
la o perioadă la alta, dar care au, în esenţă, un obiectiv fundamental: 
păstrarea şi perpetuarea comunităţii respective. 

Ordinea socială nu este un concept abstract; aceasta presupune 
un corpus de norme, reguli, prescripții şi obligații, care „geglementează 
conduita şi comportamentele individuale şi colective“. Normele şi 
regulile sunt cele care dau sens şi forță ordinii sociale, ‘generând un 
proces intens de socializare a indivizilor. 


5.1. Conceptul de normă. 
Norma socială şi norma juridică 


În limbajul comun, norma are înțeles de dispoziție, regulă 
obligatorie pentru individ sau grup social din care face parte. 

Pentru sociologi, conceptul de normă este sinonim cu cel de 
regulă‘ sau de model, prescripţie care reglează comportamentul 
indivizilor, grupurilor, organizaţiilor, colectivităţilor”?. 


Dan Banciu, Control social şi sancțiuni sociale, Bucureşti, 
Hyperion, 1992, p. 9. 
Dicționar de sociologie - Larousse, Bucureşti, Editura Univers 
Enciclopedic, 1996, p. 190. 
Dicționar de sociologie, (coordonatori Cătălin Zamfir, Lazăr 
Vlăsceanu), Bucureşti, Editura Babel, 1998, p. 389. 

Norma juridică, în esenţă, este o normă socială, dar spre 
deosebire de toate celelalte norme sociale, aceasta se distanțează prin 
caracterul său obligatoriu. Prin urmare, norma juridică poate fi 
definită drept „regulă socială de comportare, obligatorie, generală 
şi impersonală”", societatea fiind cea care impune amprenta socială 
asupra normei de drept. Mai mult, pentru a exista o normă juridică, 
trebuie să ființeze societatea. Fără aceasta (fără societate), o regulă de 
drept nu poate apărea şi, cu atât mai mult, nu se poate exercita. 

Este adevărat, există încă discuţii asupra funcţiilor normei de 
drept, asupra trăsăturilor sale esențiale şi asupra caracterului altor nor- 
me, precum normele etice, morale, religioase (dacă se poate aprecia că 
sunt, la rândul lor, şi norme sociale). 

Combătând reprezentanții Şcolii naturiste, potrivit cărora norma 
poate germina şi în afara societăţii, individual, E. Durckheim a respins 
tocmai caracterul individual al normelor, susținând că toate normele 
(inclusiv, deci, şi cele morale, etice, religioase) sunt expresie a socia- 
lului. La această perspectivă, norma de drept are caracter general şi 
impersonal, în sensul că se aplică la un număr practic nelimitat de 
situaţii. Acest caracter este dat de faptul că norma reprezintă o regulă 
de comportament, desemnează o conduită generală, pe care trebuie s-o 
adopte indivizii şi grupurile sociale. 

Norma juridică este continuă, cu alte cuvinte nu-şi epuizează 
forţa juridică, indiferent de cazurile care solicită aplicarea ei. Ea se 
aplică, cu aceeaşi forță, ori de câte ori situaţia o reclamă. 

Caracterul de generalitate al normei juridice este însă flexibil, în 
raport de masa colectivității care intră sub incidența sa. Sunt norme cu 
maxim de generalitate, precum rezoluții ale Consiliului de Securitate care, 
deşi nu au caracter executiv (fiind considerate recomandări), în unele 
situații devin obligatorii, încălcarea lor conducând la sancțiuni (exemplul 
cel mai recent: Kosovo). Alte norme se circumscriu la spațiul unei țări, 
având forță asupra întregii populaţii a statului respectiv (prevederi din 
Constituţie care sunt obligatorii pentru toți cetățenii). Există şi categorii de 
norme cu adresabilitate mai scăzută (cum sunt cele care se aplică în cadrul 
reglementărilor din spațiul familiei, ca de exemplu adopția, sau cele care 
privesc segmente sociale, cum sunt pensionarii, studenții, elevii etc.). 

Caracterul de obligativitate al normei juridice derivă din însăşi 
procedura de elaborare a acesteia, întemeiată pe principiile constitu- 
tionale. Aceste principii, însă, exprimă, pe de o parte, natura şi esența 


5 Adam Popescu, Teoria dreptului, Note de curs, Universitatea Spiru 
Haret, Bucureşti, 1992, p. 22. 

regimului politic dintr-un stat sau altul, iar pe de altă parte, autoritatea 
în materie legislativă, care generează normele de conduită, de 
comportament etc. In cazul regimurilor democratice, pluraliste, cum 
este şi situația României postdecembriste, potrivit prevederilor 
Constituției, Parlamentul este unica autoritate legislativă. Şi alte 
autorități emit acte normative, dar ele au efecte sectoriale şi numai în 
conformitate cu reglementările în vigoare adoptate de către Parlament. 


5.2. Activitatea normată şi ordinea de drept în cadrul societății 


În general, se poate aprecia că nu există sferă de acţiune umană 
care să nu fie supusă, mai mult sau mai puţin, normării. Activitatea 
normativă (sau normarea) presupune elaborarea de norme şi 
impunerea lor cu obiectivul organizării, menţinerii şi perpetuării unei 
colectivităţi umane. 

„Creaţiunea de norme” (cum se exprimă E. Sperantia cu 
referire la activitatea de normare) reprezintă „un fenomen cât se poate 
de regulat şi fireşte în viața socială. Aceasta decurge din legile vieţii în 
general, apoi din legile minții omeneşti, în general şi, în fine, din 
însăşi natura şi condiţiile vieţii sociale”!. 

Se apreciază că acţiunea umană absolut liberă în cadrul unui 
grup social,” adică independentă de orice determinare cauzală, 
restricție, condiţie exterioară agentului”, este imposibilă, iar ideea care 
ar susţine-o ar fi absurdă.” 

Ordinea socială a reclamat dintotdeauna o activitate normativă 
care, în raport de faza evolutivă a unei societăți, generează un sistem de 
norme noi simplu sau mai complex, care reglementează conduite şi 
comportamente individuale sau de grup în cadrul sistemului social. In 
acest sens, este elaborat un set cuprinzător de reguli, prescripții, con- 
strângeri, obligații, de natură juridică, politică, morală, etică, econo- 
mică, religioasă ş.a.m.d. Acest ansamblu de norme este supus perma- 
nent analizei, verificării şi reverificării pentru a fi corelat cu exigenţele 
dezvoltării societății şi, deopotrivă, pentru a fi completat sau extins. Prin 
urmare, activitatea normativă are un caracter dinamic, extensiv, se 
află într-o perpetuă „mişcare”, ca rezultat direct al diversificării şi 
multiplicării raporturilor sociale, a înseși evoluției societății. 


” Eugeniu Sperantia, Lecţiuni de enciclopedie juridică în „Antologie 
de filosofie românească”, vol. IV, Bucureşti, Editura Minerva, 1988, p. 214. 
52 1 Pavel Apostol, Norma etică şi activitate normată, Bucureşti, Edi- 
tura științifică, 1968, p. 68. 

Ordinea socială nu se poate menţine numai prin elaborarea şi 
impunerea unui tip sau a unei categorii de norme, întrucât ea însăşi este 
o sumă de ordini normative (morale, etice, politice, religioase etc.). 
Această sumă sau sinteză de ordini normative — ordinea socială — 
cuprinde, în mod necesar, şi ordinea juridică (sau ordinea de drept), în 
înțeles de ansamblu normativ juridic, alcătuit din norme pro- 
priu-zise şi raporturile juridice care rezultă din normele juridice. 

Ordinea juridică, ca totalitate organică în sistemul ordinii sociale, 
reprezintă o realitate juridică corespunzătoare unei singure socie- 
tăţi (colectivităţi umane) şi este funcţională pe o anume perioadă 
istorică. 

Caracterul de unicitate al ordinii juridice nu trebuie înțeles 
inflexibil, rigid. Este evident că există suficiente norme juridice care 
traversează epocile istorice şi care se constituie în esența ordinii 
juridice, modificând întrucâtva imaginea de unicitate a acestora. De 
exemplu, după 19809, în absenţa unui cadru legislativ adecvat noilor 
realități socio-politice s-a apelat la legislația din perioada interbelică. 
Cu toate acestea, însă, perioada postdecembristă reprezintă, sub aspect 
juridic, un alt tip de ordine juridică, care se adecvează progresiv noilor 
cerințe ale societății şi care este diferită de cea din perioada 
interbelică. Caracterul de unicitate al ordinii juridice este accentuat şi 
prin aceea că ordinea juridică dintr-un stat este diferită de cea din alt 
stat. Ceea ce are loc în prezent la nivelul Consiliului Europei şi al 
comunităților integrate sau în proces de integrare în Comunitatea 
europeană este un proces interesant şi complex, dar care va fi de lungă 
durată. Crearea unui cadru juridic comunitar, a unei ordini juridice 
comunitare, cu tendinţe de extensie asupra întregului continent 
presupune, implicit, şi diminuarea progresivă a diferenţelor existente 
între diversele ordini juridice naționale. Se poate afirma că, în 
perspectiva mileniului următor, cu tot mai accentuatele tendinţe de 
globalizare, vom asista la perfectarea unei noi ordini sociale interna- 
tionale, mai apte să soluţioneze gravele probleme ale umanității 
(sărăcie, decalajele, degradarea ecosistemului, terorismul, SIDA etc.). 


5.3. Normele juridice şi utilitatea lor practică in sociologia juridică 


După cum se apreciază, în ansamblul normelor sociale nu intră 
toate normele sociale, ci numai acelea care au caracter obligatoriu şi 
care ființează în cadrul unei colectivități umane la un „moment” dat. 
Impunerea normelor juridice (caracterul lor obligatoriu) este expresia 
unei îndelungate experiențe umane comunitare. Orice grup social, 

indiferent de mărimea şi forța lui, îşi exercită controlul asupra mem- 
brilor săi prin intermediul normelor, care asigură nu numai coeziunea 
grupului, ci însăşi resursele necesare continuității sale într-o lume a 
contrastelor şi insecurităţii individuale şi colective. 

Individul, pentru a evolua în cadrul unei societăţi în direcția 
împlinirii propriilor sale aspirații, nu are decât două alternative: fie 
respectă cadrul normativ, adică normele juridice, fie le refuză, adoptând 
o atitudine de fraudă, care va atrage după sine sancţiunea actelor sale de 
către grupul din care face parte. S-ar putea reproşa cadrului normativ că 
este prea constrângător în raport cu aspiraţia firească a individului de a 
se considera persoană independentă sau că înseşi drepturile individuale 
înscrise în Constituţie sau în reglementări internaţionale sunt restric- 
ționate de prea multele şi sufocantele norme de comportament. Varie- 
tatea normelor care determină varietatea constrângerilor datorate nor- 
melor cu valoare juridică nu este un dat sau o invenţie a cuiva; ea este o 
realitate impusă de chiar viaţa socială, ca efect al multuiplicării şi 
extinderii permanente a relațiilor interumane. Cu atât mai mult sistemul 
constrângător al normelor juridice are aparent înfăţişarea de ansamblu 
coercitiv asupra individului, cu cât se face mai simțită acțiunea concretă 
a normelor juridice, morale, etice, politice, religioase etc. Aspectul de 
supernormare a existenţei unui individ de la vârsta când începe să 
înțeleagă realitățile lumii înconjurătoare şi până la dispariția lui fizică 
este real. Conservarea şi continuitatea unui grup sunt însă condiționate 
de reacțiile individuale față de grup, motiv esențial şi determinant ca un 
grup uman să adopte un astfel de sistem normativ, având caracter 
preventiv, în esenţă, şi nu coercitiv, cum se interpretează cel mai adesea. 

Din acest punct de vedere, norma juridică nu trebuie interpretată, 
după aprecierea noastră, cu prioritate ca având caracter inițial con- 
strângător sau nu poate fi considerată aproape sancţiune, chiar dacă 
aşa apare în litera legii. 

Ea (norma), indiferent de conţinutul ei şi de sfera de adresabilitate 
este prioritar o tentativă a grupului de a preveni eroarea (voită sau 
accidentală), deci are caracter de prevenire, de punere în evidenţă a 
faptului că abaterea de la norma juridică atrage după sine sancţiunea. 
Numai după încălcarea normei (normelor), regulilor, conduitelor etc. se 
poate vorbi de caracterul coercitiv al normelor juridice. 

În afara celor afirmate, mai există şi un alt aspect la fel de 
important. În raporturile interumane respectarea şi aplicarea normelor 
(inclusiv a celor juridice) reprezintă o cerință obligatorie, care se 
fondează pe consimțământul majorităţii membrilor grupului uman 
respectiv. Dacă privim în perspectivă istorică normele juridice, acest 

aspect ne apare în înfăţişarea de cutumă, de obicei (de aici dreptul 
obişnuielnic şi norme obişnuielnice), regulă nescrisă, transmisă pe 
cale orală sau scrisă etc., care s-au impus colectivităţilor umane din 
trecut, prin voința majorităţii, ca expresie a consensului. 

Normele, în general, precum şi normele juridice, în particular, 
nu sunt, însă, acceptate de către toți indivizii, maniera lor de 
respingere îmbrăcând o varietate de manifestări. Îndepărtarea de 
spiritul normei juridice şi cu atât mai mult încălcarea, conştientă sau 
nu, a acesteia generează un comportament deviant, cum îl califică 
sociologii. Devianţa, este, deci, „o formă de comportament caracte- 
rizat printr-o distanţare semnificativă de la normele sociale stabilite 
prin statutul social respectiv (R.K. Merton, 1961)”. ` 

Comportamentul deviant este apreciat nuanțat. Întrucât este 
practic imposibil ca la nivelul unui grup social să se asigure respectarea 
normelor juridice (aşa-numitul conformism, în viziunea psiho-sociolo- 
gilor), există „o margine de toleranță socială față de comportamentele 
deviante, aparente sau ascunse (latente), care nu periclitează bunul mers 
al societății”. 1. În aceste două ipostaze, în care comportamentul deviant 
pune în pericol valorile fundamentale ale unei societăți, devianța se 
transformă în infracțiune, delincvență, crimă etc. şi este sancționată de 
către societate, ori este urmare a unui comportament anormal (pato- 
logic), care reclamă alte demersuri, preponderent terapeutice. 

Există şi alte tipuri de comportament care solicită reacții diferite 
ale societăţii, cum sunt comportamentele evazioniste (evaziunea 
unui grup de la respectarea normelor — copiii străzii, rackeţii etc.) sau 
anomia (stare generală sau evasigenerală de comportament în grup, 
generată de lipsa de coeziune, de ordine normativă, de scăderea încre- 
derii în valoarea normelor etc., aşa cum definesc sociologii a fi starea 
ce marchează societatea românească în prezent). 

Fiecare societate dispune de o gamă foarte largă şi diversificată 
de mijloace şi instrumente de sancționare a abaterilor de la norme. In 
genere, aceste mijloace sunt definite a fi sancţiuni. Comportamentul 


* Dicționar de psihologie socială, Bucureşti, Editura Ştiinţifică şi 
Enciclopedică, 1981, p. 79. 

5 Pentru alte aspecte referitoare la problema în discuţie cf. Nicolae 
Mitrofan, Voicu Zdrenghea, Tudorel Butoi, Psihologie judiciară, Bucureşti, 
Casa de Editură şi Presă „Şansa” SRL, 1992; Dan Banciu, Tendinţe ale 
evoluţiei sistemului de sancțiuni aplicate minorilor delincvenţi din România 
în perioada de tranziție, în Revista Română de Sociologie, an VII, 
nr. 3-4/1996, p. 185 şi urm. 

deviant se integrează, însă, într-o formă distinctă de sancţiuni, anume 
pedepsele (sau sancţiunile negative). În afara acestora, mai există un 
alt tip de sancţiuni — recompensele (sau sancțiunile pozitive), care 
constau în aprecieri, prestigiu, recompense şi premieri (inclusiv 
materiale) ş.a.m.d. şi care se aplică în cazul conformităţii comporta- 
mentale (sau a comportamentului „normal”). 

In viziunea sociologului polonez Jan Szczepański sancțiunile 
sociale se pot astfel clasifica: 

a) Sancţiuni negative formale (care se întemeiază pe forța de 
coerciţie a instituţiilor investite cu atributul sancționării actelor deviante); 

b)Sancţiuni negative informale (apropiate public); 

c) Sancţiuni pozitive formale (elogii, mulțumiri, recunoaşterea 
publică a unui merit etc.); 

d) Sancţiuni pozitive informale (aprecierea tacită sau expri- 
marea recunoştinţei unor instanțe informale)”. 

Sancțiunile juridice constituie, aşadar, un segment, o parte spe- 
cială a sancţiunilor şi, deopotrivă, o formă de manifestare a contro- 
lului social. Ca una din componentele esențiale ale dreptului, acestea, 
ca şi ştiinţa din care fac parte, cu sferă foarte largă de aplicabilitate în 
sistemul social, asigură funcția de ordine şi integrare socială a indivi- 
dului, fiind, deopotrivă, şi un mijloc esențialmente eficace în protecția 
valorilor unei societăți, a raporturilor interumane, a funcționării socie- 
tății ca atare. Sunt, în acelaşi timp, şi factori care contribuie în chip 
hotărâtor la perpetuarea coeziunii şi solidarității grupurilor sociale, a 
instituțiilor, la asigurarea proceselor de integrare, solidaritate, coope- 
rare şi transformare socială. 


5 Jan Szczepański, Noţiuni elementare de sociologie, Bucureşti, 
Editura Ştiinţifică, 1972, p. 176, cf. şi Maria Voinea, op. cit., p. 88-89; Sorin 
Rădulescu, Dan Banciu, Sociologia crimei şi criminalității, Bucureşti, Casa 
de Editură şi Presă „Şansa” SRL, 1996. 

CAP. VI. CONTROLUL SOCIAL DIN PERSPECTIVA 
MODELELOR JURIDICE 


Evoluţia indivizilor şi a grupurilor în cadrul sistemului social, 
aşa cum s-a relevat, nu este nici haotică şi nici întâmplătoare. Ea se 
desfăşoară în conformitate cu exigenţele impuse de societate, care 
presupun norme comportamentale şi atitudinare circumscrise acestor 
exigențe. Intregul şi complexul edificiu al unei societăți are ca 
fundamente modele comportamentale, care asigură menţinerea sau 
consolidarea edificiului, structurate pe spiritul coeziv, participativ şi 
rațional al majorității indivizilor. Subliniem, şi nu întâmplător, că 
acest spirit este propriu majorității membrilor unei comunități umane, 
întrucât există şi persoane care contravin normelor sociale, etice, 
morale etc., fie datorită convingerilor politice, religioase etc. pe care le 
îmbrățişează, fie datorită comportamentelor deviante. Faţă de aceştia 
societatea nu poate să rămână impasibilă, ea trebuie să reacționeze 
pentru a se autoapăra şi pentru a se anihila pericolul care planează 
asupra ei din partea indivizilor care se plasează în afara legii. 


6.1. Noţiunea de control social 


Conceptul de control social este datorat sociologilor F. A. Ross 
şi R. Pround şi el a fost lansat la începutul acestui secol (1901). 

Noţiunea de control social este definită ca fiind un „ansamblu de 
instituții, reguli, norme, măsuri, acțiuni, mijloace de influențare, care 
au rolul de a face respectate modelele recunoscute şi permise de 
conduită în împrejurări specifice, potrivit cu statusul şi rolurile 
fiecărui individ” sau „un mijloc de realizare a respectării sistemului 
de valori sociale, a ordinii societăţii”. 

Există şi alte accepţii ale noțiunii de control social, datorate atât 
unor autori străini (Georges Gurvitch, Rascoe Pround, Edward Alsworth 


* Ion Drăgan, Opinia publică, comunicarea de masă şi propaganda, 
București, Editura Ştiinţifică şi Enciclopedică, 1980, p. 141. 
* Vasile Popa, Ion Drăgan, Lucian Lepădat, op. cit., p. 179. 

Ross, William Graham Sumner, J. Dowd ş.a.), cât şi unor autori români 
(D. Banciu, L. Vlăsceanu, Lisette Coznda, Florin Cunta ş.a.) pe care nu le 
menționăm, dar pe care le apreciem ca fiind interesante şi deopotrivă 
relevante, sub raport ştiinţific. 

Prin controlul social, o societate umană îşi asigură propria 
existență normală, stabilitatea şi funcționabilitatea, coeziunea internă 
şi continuitatea, ca şi proiectarea, reproducerea şi realizarea (prin 
conduite adecvate ale membrilor săi) a modului normativ şi cultural* 

Fiecare colectivitate socială, apreciază sociologul polonez Jan 
Szczepański, adoptă şi întreține un set de măsuri, sugestii, modalități 
de constrângere, interdicții, sisteme de persuasiune, sancțiuni, precum 
ŞI sisteme de exprimare sau de manifestare, într-o formă sau alta, a 
recunoştinței, a premierii, datorită cărora comportamentul individual 
sau de grup sunt dirijate spre concordanța cu modelele acceptate de 
acţiune, de respectare a criteriilor de valoare”. 


6.2. Forme, mijloace şi agenţii controlului social 


Prin urmare, societatea îşi creează un sistem de instanțe şi 
mijloace de influențare şi/sau de integrare a indivizilor. Aceleaşi 
instanțe şi mijloace au rolul să promoveze şi să conserve valorile 
sociale, să orienteze indivizii spre realizarea aspirațiilor şi exigenţelor 
sociale ale grupurilor din care fac parte sau spre reprimarea şi 
contracararea comportamentelor deviante. 

Sancțiunile sociale fie pozitive, fie negative se relevă ca fiind 
mecanisme ale controlului social care păstrează şi apără normele, 
sancţionează acțiunile şi încurajează conformitatea. Formele de con- 
trol social se identifică şi se diferenţiază în raport de surse şi mani- 
festări sau în funcţie de mijloacele şi instrumentele utilizate. În 
relaţie cu acestea se disting controlul social coercitiv (negativ) şi 
controlul social stimulativ (pozitiv). 

Primul dintre acestea se realizează de către instituţiile juridice şi 
cele care apără ordinea publică prin amenințări sau acțiuni în forță, 
proferate sau adoptate împotriva comportamentelor deviante (delinc- 
venţă, criminalitate), ce reprezintă atentate la ordinea socială şi de stat. 
Controlul social coercitiv se întemeiază îndeosebi pe exercitarea unei 
ameninţări permanente asupra indivizilor care, dacă încalcă norme, 


58 Sociologie. Îndrumar teoretic şi practic (coordonator: Ion Drăgan), 
București, 1985, p. 171. 

` Jan Szczepański, op. cit., P. 176. 

reguli, regulamente etc., sunt pasibili de sancțiuni, în funcție de gravi- 
tatea abaterii săvârşite. Prin urmare, are o componenţă psihică impor- 
fantă, care impune teamă față de sancțiuni (penalități), cum ar fi 
amenzi, pedepse corporale, pedepse privative de dibertate, izolare 
socială prin manifestarea oprobiului unei colectivităţi“ etc. 

Controlul social stimulativ „constă în reglementarea ŞI coordo- 
narea acțiunilor individuale sau de grup cu mijloace instituționale 
(formale) sau informale (neinstituţionalizate), cu alte cuvinte, în 
relaţie de natura agenţilor de la care emană controlul social”. 

Mijloacele controlului social reprezintă, în esenţă, instrumente 
de presiune instituționalizate sau neinstituționalizate, organizate sau 
neorganizate, conştiente sau inconştiente (spontane), definite cu 
scopul determinării unor conduite individuale circumscrise normelor 
sociale, etice, morale etc. ale societăţii. 

Mijloacele sunt diverse, după cum s-a relevat, precum sancțiuni 
pozitive sau negative, recompense, mulțumiri, încurajări, elogii, apre- 
cieri, blamări, etichetări, respingeri, condamnări ş.a.m.d. şi se clasi- 
fică, de asemenea, în mai multe modalități, după criterii distincte, între 
acestea înscriindu-se şi mijloacele instituționalizate (realizate prin 
instituții şi organizații de stat, juridice, politice, administrative) şi 
neinstituționalizate (reprezentate de obiceiuri, tradiții, cutume, 
moravuri, uzanţe)”!. 

Controlul instituţional (formal), în definirea lui Lazăr Vlăsceanu, 
constă „în reglementarea şi coordonarea acțiunilor individuale sau de 
grup cu mijloace instituționale (formale) sau informale”. Acest tip de 
control are tendințe nu numai de reglementare, ci şi de standardizare a 
comportamentelor productive şi expresive ale oamenilor sau grupurilor, 
cu obiectivul esențial al acțiunii generale de control. Controlul instituțio- 
nal, şi în acest sens, are în sarcină să realizeze coordonarea demersurilor 
individuale sau de grup, să reducă până la anihilare sursele de tensiuni sau 
conflicte sociale din cadrul instituționalizat şi să creeze, astfel, condiții 
pentru apărarea şi conservarea ordinii sociale (a organizației). 

Controlul social neinstituţionalizat (informal) se constituie 
îndeosebi în orizontul rolurilor sociale dintr-un sistem şi se manifestă 
ca atare pe terenul interacțiunilor, al raporturilor dintre indivizi din 


a Ton Vlăduț, op. cit., p. 156. 
6! Sociologie. Îndrumar teoretic şi practic (coordonator: Ion Drăgan), 
București, 1985, p. 172. 
Lazăr Vlăsceanu, Controlul social, în Dicţionar de sociologie, 
Bucureşti, Editura Babel, 1998, p. 137. 

cadrul asociaţiei sau organizaţiei din care fac parte. Factorii formali 
neinstituționalizați (neformali sau informali) sunt reprezentați de 
anumite grupuri sociale sau de indivizi care realizează un control 
social neorganizat, nu în puţine situaţii difuz şi spontan. 

Societăţile contemporane tind tot mai accentuat spre creşterea 
rolului controlului informal, care s-ar releva ca fiind tot mai pregnant 
un autocontrol, cu alte cuvinte, o reglementare rațională de către 
individ, prin autoeforturi conştiente şi voluntare de control personal 
asupra propriilor comportamente, acţiuni etc. Ar fi, desigur, ideal să se 
ajungă la o asemenea situaţie, în condiţiile în care coerciția s-ar reduce 
substanțial, fiind evitată prin autoimpunere individuală, prin autocon- 
strângeri, care sunt de natură să anihileze unele porniri native sau 
dobândite în timpul existenței unui individ sau altul. Este, fără îndo- 
ială, o aspirație generoasă, dar puţin probabil realizabilă integral, date 
fiind varietatea condiţiilor istorice, socio-economice, politice, cultu- 
rale, educaţionale etc., care creează practic o infinitate de tipuri umane 
ŞI, evident, o varietate comportamentală impresionantă. 

Eficacitatea formelor de control social nu este dată numai de apli- 
carea uneia dintre acestea; se constată — şi experiența socială ne arată — că 
numai aplicarea conjugată a două sau mai multe forme de control social 
conduce la efectele scontate. Formele de control social, în totalitate, implică 
o reciprocitate interindividuală şi o acţiune de coordonare a ceea ce este 
exterior cu ceea ce este specific autonomiei individuale. Controlul social, în 
această perspectivă, apare nu numai ca fiind de natură limitativă (restric- 
tivă), ci şi fiind de natură incitativă, „provocator” (în înțeles pozitiv), în 
sensul resuscitării iniţiativelor şi stimulării resurselor umane individuale. 

Formele de control social se diferenţiază şi se constituie şi în 
raport de natura ideilor, idealurilor, valorilor şi modelelor sociale 
(control moral, juridic, politic, administrativ, financiar-contabil 
etc.), sau după cum se raportează la individ sau grupul social (directe — 
stimulente, recompense sau sancțiuni explicite sau indirecte — 
sugestii, zvonuri, manipulări mediatice etc.) ş.a.m.d. 


6.3. Dreptul ca instrument de control social 


În această perspectivă, este necesar să analizăm atât aspectele 
teoretice, cât şi cele aplicative ale identificării dreptului ca instrument 
de control social. 

In orizont teoretic, abordarea şi analiza dreptului în raport cu 
societatea relevă nu numai un spaţiu extrem de fertil în realizări 
ştiinţifice de mare prestanță şi importanţă (ca şi numeroase altele 

plasate nu cu mult mai jos de acestea), ci şi o varietate impresionantă 
de poziţii, atitudini, păreri, argumente etc. 

Intr-o formulare, de acum mult mediatizată, dar de mare substanță 
ştiinţifică, Gaston Richard postula că reconcilierea contradicției dintre scopu- 
rile sociale generale şi cele individuale se constituie în rolul capital al dreptu- 
lui şi al sistemului legislativ. Acest rol este cu atât mai important, cu cât so- 
cietatea nu este un organism perfect, nu funcționează fără defecţiuni. Din 
contră, prin însăşi esența ei umană societatea relevă imperfecțiuni, contradic- 
ţii, limite etc., care creează condiții pentru acte deviante, pentru acțiuni crimi- 
nale, care pun în pericol existența acesteia. Tocmai aceste imperfecțiuni, 
susține A. Bayet, sunt de natură să influenţeze conduite umane antisociale, 
conduite care, sancţionate, intră, însă, sub incidența unor interpretări proprii 
care, într-un fel, negativează rolul de control social al dreptului”. 

Organizarea socială, întemeiată pe norme şi sancțiuni, constituie 
însăşi premisa esenţială a existenţei societății şi a perpetuării sale. Rațiunea 
socială a dreptului, şi această relație, potrivit interpretărilor unuia dintre 
fondatorii sociologiei care — întâmplător sau nu acordă o atenţie deosebită 
dreptului — constă în generarea şi exercitarea constrângerilor, cu valoare 
sancționară. Rolul social al dreptului constă, deci, în veghe permanentă 
asupra raporturilor sociale şi reglarea comportamentelor umane în cadrul 
relaţiilor şi  interrelațiilor  statornicite între membrii societății 
(E. Durkheim" %, Sociologul francez face şi un pas decisiv (după unii 
sociologi şi jurişti) în configurarea rolului de control social pe care îl 
exercită dreptul, teoretizând natura şi articulațiile dreptului represiv 
(propriu societăţii bazate pe solidaritatea mecanică) şi ale dreptului 
restitutiv (care se relevă în societățile constituite în temeiul solidarității 
organice). Cu toate acestea, însă, contribuțiile teoretice ale lui Durkheim 
sunt privite fie cu rezerve de către unii exegeți ai operei sale, fie critic. 

„Caracterul coercitiv al faptelor sociale, puterea de constrângere pe 
care o exercită întotdeauna asupra noastră şi prin care se dovedeşte însăşi 
realitatea lor obiectivă — releva E. Sperantia — e unul din considerentele care 
au atras cele mai multe discutii”. Astfel, ideea de constrângere este „plină 
de ambiguități” (Roger Lacombe), deoarece: „|) puşi într-o anumită 


& Acesta susţine că „.... infractorul nefiind responsabil, sancţiunea ce 
se aplică este zadarnică şi absurdă” (La morale scientifique, Paris, Librairie 
Felix Alcan, 1905, p. 128). 

Criteriul esenţial al socialului îl privea prin prisma constrângerilor, 
orientând, astfel, demersul său explicativ în sociologie spre spaţiul dreptului 
(Apund: Ion Vlădut, op. cit., p. 178-179). 

” Eugeniu Sperantia, op. cit., vol. I, p. 469. 

situaţie, suntem constrânşi să ne conducem într-un anumit mod, sub 
ameninţarea că astfel n-o să putem izbuti; 2) călcând anumite reguli pe care 
societatea ni le impune prin prestigiul ei, suferim o sancţiune, adică o 
pedeapsă sau măcar un blam; 3) curentele de opinii sau de sentimente care 
domină uneori ne pot cuceri şi pe noi, ne pot târî, determinându-ne la 
anumite atitudini sau acțiuni pe care altă dată nu le-am fi voit. Avem 
impresia, în acest din urmă caz, că voinţa noastră este stăpânită, e forțată, 
deci e constrânsă (subl. în text — n.n.) de o putere superioară. Suntem 
constrânşi, în cazul acesta [...], aşa cum piatra e constrânsă de forța 
gravitației. Constrângerea, în cazul al treilea, e de aceeaşi esență ca aceea pe 
care o suferim din partea naturii fizice, dar nu este caracteristică faptului 
social. Primul mod de constrângere e de aceeaşi natură cu cele pe care ni le 
impune orice cunoştinţă practică a raporturilor dintre scopuri şi mijloace: 
dacă nu mă feresc de ploaie, voi fi udat şi dacă nu beau, nu-mi potolesc 
setea. Singur cazul al doilea (constrângerea prin prestigiu) constituie o 
constrângere cu adevărat socială, dar dacă la acestea ne mărginim pentru a 
caracteriza faptul social, atunci înseamnă că, de fapt, nota distinctivă a 
societății nu e constrângerea însăşi, ci ea e, la rândul său, reductibilă la 
prestigiu sau, mai corect, la autoritate“. 

Indiferent însă de criticile sau de rezervele exprimate vizând perspec- 
tivele conturate, cele teoretice datorate lui Durkheim, deschiderile asupra 
definirii rolului de control social atribuit nu pot fi refuzate. 

Importante contribuții în abordarea dreptului ca mijloc de control 
social aduc şi T. Parson, W. Evan, L. M. Friedman, V. Aubert, E. Popa, 
D. Banciu etc. 

In orizont aplicativ, rolul de instrument în slujba controlului 
social pe care îl are dreptul, se exercită pe două planuri importante: 

1. ca funcție normativă; şi 

2. ca funcţie de transfer a sistemelor normelor juridice în reali- 
tatea socială. 

Prin funcţia normativă a dreptului se înțelege proprietatea 
(însuşirea) acestuia de a crea norme care reglementează raporturi 
sociale esenţiale (sistemul normelor juridice), iar prin funcţia de 
transpunere a sistemului normelor juridice în realitate socială se 
are în vedere încadrarea comportamentelor individuale şi de grup 
în modele de conduită elaborate şi instituite prin norme. 

Ca rezultat al socializării, individul simte o mare atracție față de 
norme şi valori, pe care încearcă să şi le apropie şi să le respecte, 
pentru a avea acces la grupul din care face parte şi pentru a primi recu- 


6 Ibidem, p. 469-470. 

noaşterea (acceptarea) membrilor acestuia. Societatea, la rândul ei, 
evaluează indivizii în raport de acest tip de comportament şi aşteaptă 
de la aceştia conduite în concordanță cu normele şi exigenţele 
grupurilor sau colectivităţilor sociale”. 

Lipsa de adeziune (sau refuzul adeziunii) la grup, la modelul său nor- 
mativ se traduce în nonconformitate, în devianță. In unele situații noncon- 
formitatea este încurajată de anumite disfuncţii sau limite în sistemul 
normativ sau în transpunerea acestuia în realitățile sociale. Intre acestea, se 
înscriu: absenţa dreptului („„nondrept”, în definiţia lui Jean Carbonnier) în 
unele din raporturile interumane, care se manifestă în mai multe moduri: 
autolimitarea sferei de acțiune (de ex. dreptul de azil politic sau 
inviolabilitatea domiciliului), autoneutralizarea efectului normei de drept 
(lipsa probei sau a dovezii anihilează sancţiunea) şi rezistența faptului la 
drept (fapte care nu intră în incidența dreptului)“; lipsa de validitate şi 
eficacitate a dreptului (realitatea socială este mai dinamică şi devansează 
valabilitatea actelor normative; ineficacitatea unor legi prin rezistența 
opiniei publice față de conţinutul şi aplicarea lor etc.), dreptul nedrept 
(măsuri legislative care aduc atingere unor straturi sociale — Legătura lui 
Mihai Viteazu, pentru țărănime; legislația din perioada de după 1946 cu 
privire la etatizările forțate etc.); dreptul represiv (în genere, sistemele 
legislative din regimurile politice totalitare)”. 

Dincolo însă de aceste situaţii, rolul de instrument al controlului 
social pe care îl are dreptul nu poate fi pus la îndoială. Atât prin sistemul 
normelor juridice pe care le elaborează şi prin care urmăreşte instituirea 
unor comportamente individuale şi de grup conforme acestuia, cât şi prin 
finalitățile sale practice, dreptul urmăreşte să contribuie la progresul 
societății (ca obiectiv general şi generos deopotrivă). Contribuţia sa se 
materializează în apărarea şi promovarea valorilor socio-umane; apărarea 
demnității omului, a drepturilor şi libertăților sale fundamentale; asigu- 
rarea funcționării şi funcționalități sistemului social, îndeosebi a raportu- 
rilor interindividuale; prevenirea sau sancţionarea faptelor antisociale; 
soluționarea conflictelor şi restabilirea păcii sociale, prin realizarea 
justiţiei; punerea în operă a unui proiect social aşteptat şi necesar”. 


S Sorin Rădulescu, Dan Banciu, Sociologia crimei şi criminalității, 
Bucureşti, Casa de Editură şi Presă „Şansa” SRL, 1996, p. 14-15. 

“ Sociologie franceză contemporană (Antologie de texte de Ion Aluaş 
şi Ion Drăgan), Bucureşti, Editura Politică, 1971, p. 741-742. 

6? Ibidem, p. 743-744; cf. Dan Banciu, Control social şi sancțiuni 
sociale, Bucureşti, Editura Hyperion XXI, 1982, p. 40-44. 

7 Ion Craioveanu, Itinerar metodic în studiul dreptului, Bucureşti, 
Editura Ministerului de Interne, 1993, p. 25. 

CAP.VII. NOTE PARTICULARE ALE ACULTURAȚIEI 
JURIDICE CA MEDIU FAVORIZANT 
AL DEVIAȚIEI SPECIALE 


Prin aculturaţie juridică se desemnează interacțiunea dintre 
două sisteme juridice şi modificările care se produc în cadrul 
acestora ca efect al interacțiunii. 

Sistemele juridice — şi avem în vedere, în primul rând, marile 
sisteme, îndeosebi cele de rang naţional —, după cum am relevat 
anterior, nu pot să existe şi să se manifeste izolat, într-un „turn de 
fildeş”; ele sunt integrate sistemului social global şi se află în raporturi 
de interacţiune cu structurile sau componentele acestuia. 

Fenomenul de interacțiune se manifestă, deci, nu numai între 
două sisteme juridice (distincte, în esenţă), ci şi între alte sisteme, ca 
rezultat al însăşi dinamicii evoluţiei societăţii. Această dinamică, care 
reclamă o permanentă schimbare, se manifestă nu numai la nivelul 
unei singure societăți umane, ci şi la nivelul tuturor societăților. Cum 
societățile nu pot trăi izolate, fenomenul de interacțiune este, practic, 
generalizat la scara întregii umanități. 

Intr-o „mişcare” de asemenea anvergură, contactul între culturi 
ŞI apoi interacțiunile dintre ele este inevitabil. 


7.1. Fenomenul social de aculturaţie 


După definiția dată de Taylor la începutul lucrării sale 
Civilizaţia primitivă (1871), „cuvântul cultură sau civilizaţie (subl. în 
text — n.n.), în sensul său etnografic cel mai răspândit, desemnează 
acel tot complex ce cuprinde ştiinţele, credinţele, artele, morala, legile, 
obiceiurile şi celelalte aptitudini şi deprinderi dobândite de om, ca 
membru al societăţii””!. 

Procesul de interacțiune între două culturi sau tipuri de cultură, 
precum şi modificările care se produc ca efect al comunicării dintre 


7l Tratat de psihologie (sub coordonarea lui Raymond Bandon), 


Bucureşti, Humanitas, 1997, p. 531. 

acestea este, în genere, definit ca fiind aculturaţie. În viziunea sociolo- 
gilor, aculturaţia (de la termenul englezesc aculturation) reprezintă un 
proces de interacțiune între două culturi sau tipuri de cultură, aflate un 
răstimp într-un contact reciproc”, iar în perspectivă psihosocială este 
un proces psihosocial lent şi selectiv, de preluare parțială sau integrală, 
de către un individ sau un grup de indivizi, a unei alte culturi”. 

Aculturaţia se manifestă prin schimbări, fie în ambele culturi, fie 
în una dintre acestea, de obicei mai puţin dezvoltată sau mai restrânsă 
în privinţa ariei de desfăşurare. 

In condiţiile unor contacte şi interacțiuni între două culturi 
vecine, ambele sunt afectate de fenomenul de aculturaţie selectivă, 
reciprocă, fenomen ce poate conduce inclusiv la apariția unei noi 
culturi. De regulă, populaţiile mai puţin emancipate manifestă tendinţe 
de adoptare a formelor culturii noi dezvoltate, pe care R. Lafon (1963) 
le denumeşte ca procese de „germanizare”, „europenizare”, „america- 
nizare”. Acest fenomen se întâlneşte şi în rândurile emigranților, care 
adoptă cultura țării în care au emigrat (Germania, Franța, Canada, 
S.U.A. etc.). 


7.1.1. Aculturaţia juridică 


În orice cultură, aşa cum sesiza şi Taylor, dreptul reprezintă o 
dimensiune fundamentală. Această ipoteză, în condițiile procesului de 
aculturaţie, conduce la aculturația juridică, a cărei definiție am dat-o, 
nu întâmplător, mai înainte. Istoria dreptului abundă, din cele mai 
vechi timpuri, şi până în zilele noastre, de interacțiune între sisteme de 
drept, cu efecte în planul unuia dintre acestea sau în ambele sisteme. 

Interacțiunile, ca şi în cazul aculturaţiei între două culturi, pot 
conduce la asimilări reciproce, cu modificări în sistemele de drept ale 
tipurilor culturale respective sau la impunerea, prin utilizarea forţei, a 
unui sistem de drept sau a unor elemente esenţiale de drept. 

Prima dintre aculturaţiile juridice se produce, de regulă, între 
două sisteme de drept aparținătoare unor culturi care se află în 
interrelații de anvergură istorică (cum sunt raporturile între culturile 
europene); a doua se produce în regimuri de dominație economică sau 
politică, fenomen repudiat în prezent de comunitatea internaţională. 


Dicţionar de psihologie (Coordonare: Cătălin Zamfir, Lazăr 
Vlăsceanu), Editura Babel, 1998, p. 18. 
T Dicţionar de psihologie socială, Bucureşti, Editura Ştiinţifică şi 
Enciclopedică, 1981, p. 17. 

Aculturaţia juridică fundamentată prin interrelații istorice şi 
interacțiuni reciproce se identifică inclusiv în culturile antice 
(summeriene, ateniene, romane etc.), cum se identifică şi în spațiul 
cultural şi juridic românesc în perioada de mijloc a Evului Mediu 
(începând cu veacul al XIV-lea). 

In epocile modernă şi contemporană aculturația dobândeşte noi 
dimensiuni, inclusiv în perimetrul culturii române, care este receptivă 
la schimbări. Se cunoaşte influenţa pe care o exercita dreptul francez 
asupra Ţărilor Române şi apoi a Principatelor Unite, ca de altfel şi 
dreptul belgian (o „variantă” a celui francez). Potrivit profesorului 
Victor Dan Zlătescu asupra dreptului românesc s-au exercitat atât 
influenţe bizantine, franceze şi romano-germanice, cât şi la originile 
sale, influenţe ale dreptului român clasic (pe trunchiul viguros al 
dreptului geto-dac)."* 

Acel trunchi viguros al dreptului strămoşesc, peste care s-au 
altoit alte sisteme de drept, este surprins şi evocat de S.G. Longinescu, 
cunoscutul profesor de drept roman de la Universitatea din Bucureşti 
în nu mai puțin cunoscuta sa lucrare Istoria dreptului românesc din 
vremile cele mai vechi şi până azi. Sintetic, aspectele cele mai 
semnificative ale aculturației juridice ce se relevă din lucrarea 
universitarului bucureştean, sunt următoarele: 

e „Totuşi, potrivit cu deprinderile asemănătoare ale celorlalte 
ramuri barbare, e îngăduit a presupune, că voia căpiteniilor şi 
drepturile firii să fi avut puterea şi tăria legei scrise[...]. E adevărat, că 
atât ipotezele, cât şi încheierile bizuite pe logică, pe care Cantemir le 
face, bineînţeles numai pe temeiul cunoştinţelor de pe vremea sa, pot 
fi întregite cu ajutorul datelor istorice de astăzi şi cu alte acelora , care 
în viitor poate vor spori izvoarele noastre. Deocamdată, nu vom fi prea 
îndepărtați de adevăr, dacă vom zice: dacii au fost cârmuiți de 
obiceiurile, care s-au închegat treptat din poruncile căpiteniilor lor şi 
din regulile dreptului. După prefacerea țării în provincie romană, n-au 
pierit nici toţi dacii şi nici toate obiceiurile pământului; de aceea 
s-au putut înrâuri între ele obiceiurile pământului cu obiceiurile 
coloniştilor, cu regulile dreptului roman nou aduse, precum şi cu 


Fel) 


obiceiurile care s-au ivit mai pe urmă” -. 


74 Victor Dan Zlătescu, Mari sisteme de drept în lumea contemporană, 
Bucureşti Editura DE-CAR-COMPLEX, 1992, p. 9. 

P S.G. Longinescu, Istoria dreptului românesc din vremile cele mai 
vechi şi până azi, Bucureşti, Atelierele Grafice, Socec & Cie Societate 
Anonimă, 1908, p 9-10. 

e După scăderea influenţei romane, „regulile juridice romane au 
rămas, foarte puţine, primindu- se o mare cătime de aşezăminte 
(instituţiuni) ale dreptului slav”, 

e „Fondul juridic roman, atâta cât a rămas a fost reîmprospătat în 
vremea relaţiilor cu bizantinii. Rămăşița aluatului juridic de odinioară a 
fost plămădită cu maiama dreptului bizantin. Aceasta fiind tot de 
obârşie romană, a fost foarte potrivit pentru acel aluat şi l-a putut face să 
crească din nou. Astfel s-a întâmplat o renaştere a dreptului roman” 

e „Arătând că înainte de Alexandru cel Bun, judecătorii de abia 
se  pricepeau cum să judece, Cantemir adaugă: „Mişcat de aceste 
neajunsuri, Alexandru întâiu, domnitorul Moldovei, pe care ai noştri 
l-au numit cel Bun pentru virtuțile mari, când a primit stema regilor de 
la împăratul constantinopolitan a luat de asemenea şi legile grecilor, 
care erau cuprinse în cărţile Basilicalelor şi a făcut, spicuită din 
tomurile acele mari, legea aceasta, care se aplică acum în Moldova 
[...]. Ce era de făcut, spre a se pune capăt nedreptăţilor şi spre a se 
întări încrederea în drept? In astfel de împrejurări a trebuit să se 
ivească ideea dreptului străin, întocmai cum mai târziu împrejurări 
asemănătoare au făcut să se ivească ideea principelui străin”. 

e „În ce priveşte activitatea legiuitoare atât de rodnică şi din punct 
de vedere juridic în vremea lui Cuza Vodă nu putem intra aci în amănunte 
[...]. În general, legile din această vreme sunt înrâurite de legile 
franceze; Codul Civil este înrâurit şi de proiectul italian de Cod 
Civil; iar Codul Penal este înrâurit şi de Codul Penal Prusian””. 

e „În răstimpul de la 1866 încoace rodnicia legiuitoare continuă 
şi pe tărâmul juridic. Pe lângă înrâurirea legilor franceze asupra 
unora din legile româneşti se adaugă aceea a legilor italiene şi 
germane. Astfel, de pildă, Codul Comercial din 1887 ie luat şi 
prelucrat după Codul Comercial Italian, care şi el, la rândul său, 
fusese luat şi prelucrat din Codul Comercial German”. 

Preluarea textelor din S.G. Longinescu creează, pe o 
imagine suficient de clară asupra fenomenului de aculturație juridică 
în spațiul românesc. 

Fenomene similare se produc şi în alte spații europene şi extra- 
europene, interacțiunea dintre factorii interni şi externi, conducând la 


75 „ Ibidem, p. 10. 
"Ibidem, p.10-11. 
78 Ibidem, p. 12-13. 
7? Ibidem, p. 364. 
8 Ibidem, p. 367. 

modificări importante: „inovațiile cele mai importante aduse într-un 
sistem juridic provin cel mai adesea din elementele străine care au fost 
introduse în acestea'*. 

Potrivit universitarului francez René David, în contempora- 
neitate, se disting patru mari sisteme de drept: romano-germanic; 
Common-law; dreptul social şi familia sistemelor filosofice şi 
religioase. Fenomenul de aculturație juridică se manifestă atât la 
nivelul sistemelor de drept naţionale, cât şi în orizontul celor patru 
mari sisteme (familii) de drept A 

Aculturația juridică se produce în plan legislativ, în planul 
practicii judiciare sau în ambele planuri concomitent, cum se poate 
produce, de asemenea, şi în planul conştiinţei juridice, ideilor, 
concepțiilor, teoriilor juridice ş.a.m.d. 


7.1.2. Tipologia aculturației juridice 


Fenomenele de aculturație juridică sunt studiate de câte o 
pleiadă întreagă de specialişti (Henri Lévi-Bruhl, Jeon Carbonnier, 
Michel Alliot, J.P. Charnay ş.a.) care disting mai multe tipuri ale acul- 
turației juridice. 

In viziunea lui Jean Carbonnier, aculturația este de două feluri: 
globală şi parțială. Prima este mai importantă, fiindcă produce 
modificări de substanță într-un sistem juridic, dar este de mai multă 
vreme în descensiune; a doua, deşi de importanță scăzută, cunoaşte, în 
ultimul timp, o ascensiune considerabilă prin relativa uşurinţă în care 
se realizează împrumuturile dintr-un sistem sau altul de drept”. 

Tot autorului francez menţionat i se atribuie şi diferențierea: 
aculturaţie juridică organizată şi aculturaţie juridică spontană. 

In prima categorie sunt incluse, în genere, reformele legislative 
cu valoare istorică (cum sunt cele realizate sub domnia lui Alexandru 
Ioan Cuza şi a regelui Carol I, sau reformele electorală şi agrară după 
primul război mondial), cu alte cuvinte, actele săvârşite conştient în 
vederea modernizării, perfecţionării, dezvoltării şi eficientizării siste- 
mului juridic (statutul dezvoltător al domnitorului Cuza, Codul Civil, 
Codul Penal, Codul de procedură civilă, Constituțiile din 1866 şi 
1923, Codul Comercial român etc.). 


$1 Henri Levi-Bruhl, Sociologie du droit, Paris, PUF, 1971, p. 119-120. 
82 René David, Les grandes systémes du droit contemporaine, Paris, 
Dolloz, 1964. 
% Jean Carbonnier, Sociologie juridique, Paris, PUF, 1978, p. 137. 

În a doua categorie de aculturaţie intră iniţiativele în materie 
legislativă ale agenților privaţi (oferta publică de cumpărare, leasing- 
ului etc.) care nu sunt expresia unei voințe conştiente şi orientate 
proiectiv, ci rezultatul spontan şi difuz al unor întreprinzători particulari. 

Aculturaţia juridică, potrivit unui alt jurist francez (Michel Alliot) 
cunoaşte „trei tipuri de grade”: aculturaţia juridică din societăţile care 
trec de la mit la lege (proprie societăților primitive integrate cu forțe în 
imperii religioase — dreptul romano-bizantin sau dreptul islamic); 
aculturaţia juridică din societăţile care renunță la instituţiile lor 
juridice tradiționale, adoptând un sistem juridic străin („de import”) 
(adoptarea Codului Civil francez de către numeroase state) şi aculturația 
juridică ce se manifestă în societăţile care resping ideea ordinii 
naţionale, alegând un model juridic străin considerat ideal“ (socie- 
tățile care îşi dobândesc independenţa şi caută să creeze un sistem politic 
propriu şi instituții juridice corespunzătoare acestuia). 

Aculturația juridică se identifică în raport de fazele evoluţiei 
sale: recepţie (în sens de percepere a altor norme de drept şi judecarea 
lor în raport de cele ale „receptorului”), fuziunea (în sens de asimilare 
a noilor norme sau instituţii de drept), urmate de împrumutul şi apoi 
respingerea noilor achiziții în materie de drept. 


7.1.3. Consecințele aculturaţiei juridice 


Orice aculturaţie juridică, ca orice combinare între două sisteme 
distincte de drept, are efecte pozitive sau negative sau, acceptând 
punctul de vedere al reputatului Jean Carbonnier, aceasta (aculturaţie) 
„se introduce în instituții şi indivizi prin fenomene de psihologie 
socială, care sunt fenomene juridice.” 

Efectul oricărui implant rezultă din asimilarea sau respingerea 
implantului, în cazul aculturației juridice fiind vorba de acceptarea sau 
repudierea elementelor de drept străin de către sistemul juridic 
autoritar. Aceste efecte se răsfrâng asupra sistemelor de drept (a), 
grupurilor sociale (b) şi indivizilor (c). 

a) Indiferent de forma împrumuturilor juridice (numai elemente 
minore, de mică amploare; parțial semnificative sau chiar a unui 
întreg sistem juridic), aculturația în planul dreptului, cum este firesc, 
are două dimensiuni: pozitivă şi negativă. Cea pozitivă presupune 
asimilarea fie a elementelor juridice, fie a instituţiilor juridice străine, 


* Michel Alliot, L'acculturation juridique, în Ethologie générale, 
Paris, Encyclopedie de la Pl&ade, 1968, p. 1184-1186. 

fără rețineri şi cu efecte benefice de durată (sufragiul universal, ca 
sistem de vot, adoptat de majoritatea statelor europene după primul 
război mondial, reglementarea muncii minorilor şi femeilor, interzi- 
cerea sclaviei etc.). Cea negativă, la rândul ei, este de două tipuri: 
parțială sau totală. Respingerea parțială se înregistrează, de exemplu, 
în ce priveşte recepţia Codului Civil francez din 1804 în sistemul de 
drept românesc, când au fost eliminate o serie de instituţii (tutele 
oficiale, instituţia tutorelui subrogat etc)”. Eşec total al împrumutului 
legislativ se constată în abrogarea Codului napoleonean de către 
majoritatea statelor italiene după prăbuşirea Imperiului Francez 
(1814), creat de Napoleon I în 1804%. 

b) Importul elementelor juridice şi modificările care survin la 
nivelul sistemului juridic au efecte şi asupra grupurilor sociale. 
Efectele sunt fie pozitive (pot genera coeziune, adeziune, cooperare 
etc.) fie negative (pot produce rezistență, respingere, dezaprobare, 
conflicte etc. şi chiar apariția unor grupări sociale noi). Sub incidenţa 
aculturaţiei juridice, societăţile primitive sau „întârziate” renunţă la 
tradiţii, obiceiuri, vechi structuri şi forme de organizare socială 
(clanuri, triburi, caste etc.), adoptând reguli şi instituţii juridice noi 
care reformează esențial societățile ce optează pentru modernism. 
Sunt, de asemenea, favorizate disoluția grupurilor familiale întemeiate 
pe rudenia de sânge, prin separarea succesivă a copiilor, a fraților, 
capului de familie şi a altor rude, precum şi abolirea unor vechi 
raporturi între sexe, ce sunt înlocuite cu restricţii care încălcate conduc 
la sancțiuni. Aculturaţia juridică uneori conduce şi la apariţia unor 
tensiuni, contradicții sau conflicte între grupări sociale, fie ca efect al 
unei legislații noi, fie ca o consecinţă a modului defectuos al aplicării 
ei de către cei chemaţi să o aplice. 

c) Efectul unei reguli sau instituţii juridice împrumutate asupra 
individului şi conştiinţei sale este, fie pozitiv, fie negativ. Impactul 
pozitiv este testul prin aderare a indivizilor la noile norme sau reguli 
juridice introduse în sistemul de drept autohton. Existenţa a două 
modele normative uneori este deosebită, alteori este de natură să 
creeze procese de conştiinţă individuală ca efect al aderării la normele 
de import (mai pregnantă la populaţiile de rit musulman). Reacţia 
individuală negativă este cu atât mai puternică, cu cât legislaţia avea 
caracter nu de import, în sens de receptare pe căi normale, ci de 
impunere prin forță, aşa cum s-a întâmplat în regimurile de dominație 


5 F, Sion , Curs de drept civil, laşi, 1931, p 46-47. 
5 Victor Ion Zlătescu, op. cit., p 70. 

străină (legislația ungară şi austriacă impusă populaţiei româneşti 
aflate în Imperiul dualist austro-ungar sau legislaţia rusească, apoi 
sovietică, impusă populaţiei basarabene). 

Reacţii negative, de respingere se întâlnesc şi în societățile în 
care elitele politice manifestă voinţa depăşirii unor trepte istorice prin 
măsuri de modernizare rapidă, inclusiv sub raportul sistemului juridic, 
importând masiv nu numai norme, ci şi sisteme de drept. Această 
precipitare, de înțeles de altfel, înscrisă pe traiectoria progresului 
socio-uman, creează însă două tendinţe opozante: una care încearcă să 
apere şi să conserve tradiţiile juridice (drepturile colective ale 
triburilor, dreptul absolut al bărbatului asupra femeii etc.) şi alta care 
se înscrie în noul trend istoric, generând un proces rapid de 
emancipare (îndeosebi al tinerilor, al femeilor căsătorite etc.). 

In general, aculturaţia juridică, chiar şi în condițiile înregistrării 
unor fenomene de respingere sau de rezistență față de noile norme de 
drept, se înscrie în procesele de integrare, de interrelații între comuni- 
tățile umane, cu tendinţe de globalizare, procese de altfel inevitabile în 
condițiile mondializării raporturilor umane. 

PARTEA A II-A 


LUMEA INTERLOPĂ 


Cap. I. LUMEA INTERLOPĂ - NOȚIUNI GENERALE, 
PUNCTE DE VEDERE, ACCEPŢII ŞI EXPLICAȚII 


1.1. Conceptul de devianță 


În orice societate există şi funcţionează un ansamblu de norme 
şi prescripții, obiceiuri şi practici sociale care asigură ordinea socială, 
coeziunea internă, continuitatea şi stabilitatea societății. In funcție de 
acest ansamblu normativ, societatea judecă şi evaluează comporta- 
mentul membrilor săi din punct de vedere al conformării la normele şi 
valorile unanim recunoscute. 

Prin socializare şi control social se asigură transmiterea mode- 
lului normativ şi cultural, prin care societatea facilitează integrarea 
socială a membrilor săi. In urma socializării, individul manifestă 
tendințe putrnice de adeziune la normele şi valorile grupului de 
apartenență. Aceste norme şi valori devin un etalon al propriului 
comportament. 

Această tendință a comportamentului de a fi în concordanţă cu 
regulile prescrise şi cu aşteptările grupului este conformitatea’. 
Conformitatea se deosebeşte de conformism, care constă în acceptarea 
mecanică, fără motivații interioare, a normelor şi valorilor unui grup, 
împotriva propriilor convingeri ale individului. 

Opusul stării de conformism este nonconformismul sau 
devianța. Devianţa, lipsa de adeziune la modelul normativ şi axiologic 
al grupului, se manifestă printr-un comportament „atipic”, care 
încalcă prescripțiile normative şi violează cerințele instituționale. 
Comportamentul deviant nu este universal şi omogen, normele şi 
valorile culturale fiind diferite de la un grup la altul şi de la o 
societate la alta. Etichetarea anumitor comportamente sau fenomene 
ca fiind „normale” sau „anormale” depinde de natura normelor 
sociale, gradul de toleranță al societății respective, pericolul actual 
sau potențial pe care îl prezintă pentru stabilitatea vieţii sociale, 
influenţa culturii şi a simbolurilor evaluative ale grupurilor sociale. 


!D. Banciu, S.M. Rădulescu, Sociologia crimei şi criminalităţii, Ed. 
„Şansa”, Bucureşti, 1996, pag. 14. 
69 


A nu se identifica devianţa cu nonconformismul. Devianţa presu- 
pune neconformismul faţă de normele sociale, dar şi conformitatea 
față de normele proprii unui grup social sau unei subculturi. 
Devianţa include ansamblul comportamentelor care violează aşteptările 
instituționalizate, acele aşt eptări împărtăşite sau recunoscute ca legitime 
în cadrul unui sistem social”. 

Comportamentele deviante generează reacții puternice din 
partea societăţii: utilizarea formelor şi mecanismelor de control social 
sau aplicarea unor sancţiuni sociale (de la simpla reprobare până la 
sancțiuni severe). 

Devianţa este definită, în concluzie, ca transgresiune, identifi- 
cată ca atare şi sancţionată, a normelor în vigoare într-un sistem social 
dati. Devianţa este, în mod fundamental, un fenomen sociologic, 
manifestând o evoluţie spaţială şi temporală şi având un caracter 
relativ şi cultural. 


1.2. Delincvenţa - devianţa cu caracter penal 


Fenomenul de devianţă socială are caracter universal, fapt pus 
în evidență de E. Durkheim: „Nu poate exista societate în care 
indivizii să nu se abată mai mult sau mai puţin de la tipul colectiv”? 
Evaluarea devianţei sociale se face pornind de la procesul de elabo- 
rare a normelor şi regulilor de conduită şi terminând cu intensitatea 
reacției sociale faţă de încălcarea acestor reguli. 

În ansamblul formelor de devianţă este inclusă şi delincvenţa (cri- 
minalitatea). Această formă de devianţă afectează cele mai importante 
valori şi relații sociale protejate de normele juridice cu caracter penal”. 

Delincvenţa reprezintă ansamblul actelor şi faptelor care 
violează regulile penale şi care impun adoptarea unor sancţiuni 
negative, organizate de către agenţii specializaţi ai controlului 
social (poliţie, justiţie, instituţii de recluziune etc.). Delincvenţa 
este o formă de devianţă cu caracter penal. 

Trăsăturile specifice ale delincventei constau, în principal, în: 

- violarea legilor şi prescripțiilor juridice care interzic comiterea 
anumitor acţiuni; 


` Idem, pag. 13. 

? Dicționar de sociologie, Larousse, Ed. Univers Enciclopedic, Bucu- 
reşti, 1996, pag. 82. 

D: Banciu, S.M. Rădulescu, op.cit., pag. 123. 

5 Ibidem, pag. 121. 

- manifestarea unui comportament contrar regulilor morale şi de 
convieţuire socială; 

- desfăşurarea unor acțiuni antisociale care periclitează siguran- 
ţa instituţiilor şi grupurilor sociale, producând un sentiment de teamă 
şi insecuritate indivizilor. 

Delincvenţa include acele încălcări şi violări ale normelor pena- 
le şi de convieţuire socială care protejează ordinea publică, drepturile 
şi libertățile individuale, viaţa, sănătatea şi integritatea persoanei în 
societate. 

In viziunea lui E.H. Sutherland, un comportament delincvent are 
următoarele caracteristici: 

- are o serie de consecinţe negative, prin faptul că prejudiciază 
interesele întregii societăţi; 

- face obiectul unor interdicții şi constrângeri formulate de legea 
penală; 

- prezintă o intenţie antisocială deliberată, urmărind un scop 
distructiv; 

- cuprinde fuzionarea intenţiei cu acţiunea culpabilă; 

- fapta este probată juridic şi sancționată ca atare. 


Delincvenţa este un fenomen deosebit de complex, incluzând o 
serie de aspecte şi dimensiuni de natură statistică, juridică, 
sociologică, psihologică, economică şi prospectivă: 

a) Dimensiunea statistică relevă starea şi dinamica criminali- 
tății în timp şi spațiu, prin evaluarea şi măsurarea în procente, medii, 
serii de distribuții şi indici a diferitelor delicte şi crime, precum şi 
corelarea acestora cu o serie de variabile şi indicatori cu caracter 
social, ecologic, cultural, geografic (arii geografice şi culturale, 
grupuri de populaţie, zone rurale sau urbane, sisteme penale etc.). 

b) Dimensiunea juridică evidenţiază tipul normelor juridice 
violate prin acte şi fapte antisociale, periculozitatea socială a acestora, 
gravitatea prejudiciilor produse, intensitatea şi felul sancţiunilor 
adoptate, modalitățile de resocializare a persoanelor delincvente. 

c) Dimensiunea sociologică este centrată pe identificarea, ex- 
plicarea şi prevenirea socială a delictelor şi crimelor, în raport cu 
multiplele aspecte de inadaptare, dezorganizare şi devianță existente 
în societate şi în formele de reacție socială față de diferitele delicte. 

d) Dimensiunea psihologică pune în evidenţă structura perso- 
nalității individului delincvent şi individului normal, motivația şi 
mobilurile comiterii delictului, atitudinea delincventului față de fapta 
comisă (răspunderea, discernământul etc.). 

e) Dimensiunea economică sau „costul” crimei precizează con- 
secinţele directe sau indirecte ale diferitelor delicte, din punct de 
vedere material şi moral, (costurile financiare acordate victimelor, 
martorilor, reparaţiei bunurilor, poliţelor de asigurare etc.). 

f) Dimensiunea prospectivă conturează tendințele de evoluţie 
în viitor a delincvenţei, precum şi „propensiunea” spre delincvenţă a 
anumitor indivizi şi grupuri sociale. 


E. Durkheim evidențiază, pe lângă normalitatea fenomenului de- 
vianţei în orice societate, şi normalitatea delincvenţei: „.... Este inevitabil 
ca printre abateri să nu fie unele care să prezinte caracter criminal”. 

Chiar dacă, aparent, delictul (crima) apare ca un fenomen juri- 
dic, reglementat prin normele dreptului penal, el este primordial un 
fenomen social, care se produce în societate, având consecinţe nega- 
tive şi distructive pentru securitatea indivizilor şi grupurilor. Actul 
delincvent reprezintă expresia unui şir de acțiuni şi conduite care 
contrastează puternic cu normele de conviețuire existente în cadrul 
grupurilor, instituțiilor, societăţii. 

Pentru majoritatea  sociologilor, delincvența reprezintă o 
problemă socială, deoarece include o discrepanţă semnificativă între 
sistemele de referință valorice şi normative ale societăţii şi aşteptările 
indivizilor. Delincvenţa conduce la creşterea tensiunilor sociale şi a 
nesiguranţei între indivizi. Ea implică, în acelaşi timp, încălcarea 
flagrantă a modelelor şi schemelor valorice şi normative aşteptate şi 
dorite, o dislocare a tiparelor şi relaţiilor tradiționale într-o societate, 
precum şi o abatere sensibilă de la ceea ce societatea defineşte ca 
fiind moral, decent, licit şi corect. 


1.3. Grupuri şi subculturi delincvente 


În sens sociologic, prin grup, se înţelege, de regulă, un ansam- 
blu de indivizi având un grad ridicat de coeziune şi stabilitate, în 
care legăturile ierarhice şi substructurile de cooperare garantează 
finalitatea unor activităţi comune specifice, orientate în sensul 
satisfacerii intereselor de grup. Evident, în cazul grupurilor delinc- 
vente, activitățile se realizează prin încălcarea normelor şi legilor 
penale, prezentând o gravitate şi o periculozitate deosebită şi impu- 
nând o reacţie de ripostă din partea societăţii prin sancţiunea penală. 

Acumularea şi agravarea actelor delincvente într-o societate 
generează anumite forme de alienare (astfel de acte devin „normale”), 
stres, nesiguranță şi demoralizare. In plus, o mare parte a indivizilor 

implicaţi în asemenea acte antisociale nu-şi percep propria situaţie, 
nu-i interesează opinia celorlalți, retrăgându-se într-o „subcultură” 
specifică. 

Subculturile delincvente reprezintă moduri de „supravie- 
tuire” şi „adaptare” a indivizilor defavorizaţi şi marginalizaţi în 
raport cu o societate ostilă. Aceste subculturi grupează acei indivizi 
care au o imagine diferită referitoare la scala valorică, interesele 
ocrotite şi comportamentele dezirabile social. Această viziune diferită 
îi determină să recurgă, în mod frecvent, la mijloace ilegale şi 
indezirabile social, pentru a-şi atinge scopurile, devenind astfel poten- 
țiale surse de devianță şi criminalitate. 

Subculturile delincvente apar ca o reacție de protest a unor 
grupuri față de normele şi valorile societăţii, precum şi din dorința de 
înlăturare a barierelor sau interdicțiilor sociale şi de anihilare a 
anxietăților şi frustrărilor. 

Având în vedere aceste aspecte, subcultura delincventă 
cuprinde normele, regulile, tradiţiile şi conduitele (pattern-urile 
criminale), subordonate acţiunilor cu finalitate judiciară sau 
criminogenă, specifice grupurilor de referinţă“. 


1.4. Lumea interlopă - definire şi concept 


În cadrul vast al fenomenului criminalităţii putem distinge cu 
uşurinţă o serie de activități cu specific infracțional, plănuite şi 
realizate în mod organizat şi raţional, cu scopuri clar definite şi cu 
caracter permanent. Pentru ducerea la îndeplinire a unor astfel de 
activităţi este necesar un efort colectiv, implicând, aşadar, asocierea 
mai multor indivizi ale căror acţiuni să se subordoneze realizării 
scopului propus. Avem de-a face, deci, cu o formă organizată şi 
rațională a criminalităţii. Este ceea ce în limbajul uzual şi în presă 
poartă numele de „lume interlopă”, denumire pe care o vom prelua în 
scopul definirii şi încercării de a explica şi înțelege mecanismele care 
stau la baza acestei forme de criminalitate. 

Lumea interlopă poate fi definită prin existenţa unor grupuri 
de indivizi fără un contur precis şi de o importanţă variabilă, 
acționând, de regulă, în acelaşi habitat şi subordonându-şi 
activitatea unor reguli şi norme care se abat, într-o măsură mai 
mică sau mai mare, de la coeficientul de toleranță moral-juridică 


êT. Butoi, Psiho-sociologia delincventei, Note de curs, an universitar 

unanim admis, de restul societăţii ca indice de siguranţă şi 
echilibru social”. 

Aşadar, lumea interlopă este alcătuită din grupurile delincvente 
menționate anterior. Acestea, însă, nu există autonom, ci fiecare în 
relație cu celelalte. Relaţiile dintre ele pot lua diferite forme: de veci- 
nătate, de colaborare, de concurenţă, de conflict deschis sau de subor- 
donare, în funcţie de interesele de moment. În situații excepţionale, 
când le sunt amenințate interesele comune sau chiar existenţa, aceste 
grupuri ajung la a face front comun în faţa pericolului extern. 

După cum se poate vedea, lumea interlopă nu se reduce la 
simpla însumare a indivizilor care, prin acţiunile lor, aduc prejudicii 
ordinii şi echilibrului social. Lumea interlopă este un sistem dinamic 
şi complex, ale cărui elemente interacționează permanent, cu un 
mecanism specific de funcţionare şi guvernat de legi specifice. 


1.5. Caracteristici ale lumii interlope 


Am definit anterior lumea interlopă ca fiind un sistem dinamic 
şi complex, cu mecanisme specifice de funcționare. Acest mod de a 
privi lumea interlopă impune unele precizări. 

Lumea interlopă este o realitate specifică, cu o structură şi un 
mod de organizare aparte. Complexitatea şi dinamismul ce o caracte- 
rizează sunt date de marea varietate a elementelor componente şi de 
numeroasele tipuri de relații existente între acestea. Intre grupurile 
care alcătuiesc lumea interlopă există o permanentă interacțiune şi 
interdependență. Modul în care se raportează unele la altele se 
modifică rapid, în funcție de situaţie şi de interesele de moment. 

Nu se pune problema dispariției, la un moment dat, a lumii 
interlope, deoarece dispune de o mare capacitate de restructurare şi 
adaptare la diverse situații, asigurată de modul în care elementele 
componente evoluează, se modifică şi îşi creează mecanisme specifice 
de adaptare, supravieţuire şi apărare. Aceste mecanisme specifice 
asigură continuitatea spaţială şi temporală a subculturii delincvente şi, 
în final, a lumii interlope ca întreg. 

Caracteristica fundamentală a existenței lumii interlope este 
eludarea permanentă a normelor morale şi juridice unanim admise. 
Obţinerea de venituri se realizează prin mijloace ilicite şi imorale, indivi- 


7 T. Butoi, Psiho-sociologia devianţei de tip social, Note de curs, an 
universitar 1999/2000. 

zii sustrăgându-se obligaţiilor cetăţeneşti şi oricărui efort în favoarea unei 
conduite hedonice, centrată pe plăcere, aventură şi profit. 

Preocuparea membrilor lumii interlope de a-şi procura bani şi 
putere se subordonează, însă, paradoxal, dorinței de a reveni în 
societatea morală. Chiar dacă acest lucru nu se realizează, ei încearcă 
cel puţin să devină „onorabili” sau, în cel mai rău caz, caută să-şi 
creeze acea aparenţă de moralitate, ascunzându-se în spatele princi- 
piului: „Scopul scuză mijloacele”. 

Societatea tolerează, totuşi, de multe ori lumea interlopă, în 
speranța recuperării membrilor ei în plan social. În general, lumea 
interlopă este marginalizată, împinsă spre periferia societăţii. Cu toate 
acestea, nu poate fi considerată un grup marginal decât din anumite 
puncte de vedere. 

Termenul de marginalizare” a fost introdus în sociologie de 
R.K. Merton (1949), pentru a desemna un tip particular de devianță. Un 
individ care şi-a interiorizat puternic deopotrivă valorile, obiectivele 
prescrise de cultură şi normele ce definesc mijloacele licite ce permit 
atingerea acestor obiective poate fi pus în situaţia de a nu reuşi, folosind 
mijloacele licite. Din cauza interdicțiilor morale pe care şi le-a însuşit, el 
nu poate recurge la mijloace ilicite. Astfel, apare un conflict, o 
contradicție între atingerea scopurilor şi lipsa mijloacelor, pe care 
individul o va elimina prin retragerea din mecanismul social, respingând, 
deopotrivă, scopurile şi mijloacele. R.A. Cloward şi L.E. Ohlin (1960) au 
prelungit această analiză, considerând marginalizarea ca fiind rezultatul 
unei duble nereuşite: eşecul în obţinerea mijloacelor licite, dar şi în 
accesul la mijloacele ilicite, care nu sunt întotdeauna disponibile şi trebuie 
să facă obiectul unei asimilări culturale. 

Din acest punct de vedere, între un grup marginal şi lumea 
interlopă apar diferenţe clare. Membrii lumii interlope îşi ating 
scopurile, în principal, prin mijloace ilicite. In urma unui eşec în 
obținerea mijloacelor licite, ei nu se retrag din mecanismul social, 
dimpotrivă, continuă să fie componenți activi ai acestuia, dar 
subordonându-şi activitatea unor norme şi modele comportamentale 
indezirabile social. Ei resping doar mijloacele legale, nu şi scopurile. 

Similitudinile apar însă în cazul relaţiilor cu societatea. 
Existenţa grupurilor marginale şi a lumii interlope confirmă şi 
consolidează permanent funcția, poziția grupului dominant şi a 
sistemului de norme şi valori dominante în mod ideal, sau material. 
Un alt punct comun îl constituie modul în care societatea suprave- 


? Dicţionar de sociologie - Larousse, pag. 159. 

ghează, urmăreşte, pedepseşte sau încearcă să distrugă atât grupurile 
marginale, cât şi lumea interlopă. 

Societatea trăieşte iluzia controlului asupra lumii interlope şi a 
sancționării acesteia prin aparatul juridico-poliţienesc. Însă faptul că 
lumea interlopă continuă să-şi desfăşoare nestingherită activitatea ar 
trebui să ridice serioase semne de întrebare cu privire la eficiența 
acestui control şi a efectelor sancţiunilor. 

Poziţia lumii interlope față de societate este evidentă. Lumea 
interlopă îşi alege din cadrul societății victimele şi complicii necesari 
reuşitei operaţiunilor plănuite!”. În acelaşi timp, în circuitul bogățiilor 
comunităţii, membrii lumii interlope găsesc bunuri pe care consideră 
că este normal să şi le însuşească. 

O altă caracteristică de bază a lumii interlope este internaţiona- 
lizarea normelor şi obiceiurilor specifice". Astfel, în orice tară, în 
ciuda diferențelor culturale şi de regim politic, modul de viață interlop 
este acelaşi. Cu toate acestea, există şi o excepție, şi anume, în ceea ce 
priveşte teritorialitatea. Zonele de influență şi de activitate ale 
grupurilor de infractori sunt strict delimitate, accesul intruşilor fiind 
tolerat cu mare greutate. Ignorarea acestor „graniţe” şi activităţile 
desfăşurate pe „teritoriul altuia” duc la conflicte între grupurile 
respective, conflicte ce degenerează adesea în reglementări de conturi 
deosebit de brutale şi violente. 

Pentru membrii lumii interlope, o reuşită reală impune un calcul 
al riscurilor în raport cu posibilul profit aşteptat şi grija de a-şi asigura 
un trai îmbelşugat. 


1.6. Tipuri de devianță în lumea interlopă 


Lumea interlopă nu se reduce la simpla însumare a infractorilor. 
În acelaşi timp, nu orice individ care a înfăptuit acte ce cad sub 
incidenţa legilor penale poate fi considerat membru al lumii interlope. 

In alcătuirea lumii interlope intră grupuri organizate de 
infractori, cu grad variabil de structurare, specializate în anumite 
tipuri de activităţi cu caracter antisocial, activităţi desfăşurate în 
relativ acelaşi habitat. 

Activitatea infracțională a acestor indivizi nu are caracter acci- 
dental sau ocazional. Este o activitate organizată, permanentă, urmă- 


10 T, Butoi, Psiho-sociologia delincvenței, Note de curs, an universitar 
1999/2000. 

reşte scopuri foarte clar definite, ce satisfac interesele de moment ale 
grupului şi se desfăşoară după planuri foarte atent conturate, ce au în 
vedere atât atingerea scopurilor, cât mai eficient, dar şi evaluarea 
posibilelor riscuri în raport cu finalitatea activităţii respective. 

Calitatea de membru al lumii interlope este dată de aparte- 
nenţa la un grup structurat de delincvenți şi de poziţia individului 
în cadrul acestui grup. 

Grupurile ce alcătuiesc lumea interlopă sunt închise şi au un 
grad ridicat de coeziune, ceea ce face ca intrarea într-un astfel de grup 
să se realizeze cu mare dificultate. Individul trebuie să adopte şi să se 
supună normelor şi legilor specifice ce guvernează activitatea 
grupului, să se adapteze stilului de viață practicat de ceilalți, să facă 
dovada loialității față de grup şi să-şi subordoneze propriile interese, 
intereselor de grup. Astfel, nu orice infractor face parte obligatoriu 
din lumea interlopă. Pentru a face parte din lumea interlopă şi pentru 
a fi recunoscut ca atare de ceilalți membrii ai acesteia, infractorul 
trebuie să îndeplinească anumite condiţii: 

a) Este foarte importantă apartenența la un grup structurat şi orga- 
nizat de infractori. Componenţii lumii interlope nu-şi desfăşoară activi- 
tatea solitar decât foarte rar, aceste cazuri constituindu-se ca excepții; 

b) Individul trebuie să aibă o bogată experienţă în domeniul 
infracțional. În acest sens, putem folosi termenul de „carieră infrac- 
țională”. Prin carieră infracțională definim activitatea infracțională 
privită ca preocupare principală a individului şi ca sursă principală sau 
unică de venit, desfăşurată o perioadă cât mai îndelungată din viaţa lui; 

c) Prestigiul individului în grupul de delincvenţi creşte direct 
proporțional cu gradul de specializare în activitatea specifică 
desfăşurată de grup, numărul de condamnări şi timpul petrecut în 
instituţiile penitenciare; 

d) Individul se impune în cadrul lumii interlope şi prin 
comportament. Agresivitatea, violența manifestă, atitudinea față de 
instituţiile de control social (juridico-polițienesc) sunt „calități” care 
îi facilitează individului accesul în lumea interlopă. 

Atunci când un individ îndeplineşte condițiile de mai sus, putem 
afirma cu certitudine că avem de-a face cu un membru al lumii interlope. 

In acelaşi timp, ne putem da seama ce categorii de infractori nu 
fac parte din lumea interlopă. Un act infracțional, indiferent de 
gravitatea lui şi de periculozitatea în plan social, dacă este unic şi 
neinclus într-un plan bine structurat şi, mai ales, dacă nu este repetat, nu 
face din autorul lui un membru al lumii interlope. De exemplu: un omor 
pasional, un accident auto, urmat de fuga de la locul faptei, agresarea 

unei persoane, furtul unui obiect dintr-un magazin, devastarea unui 
local public sau a unei locuinţe în anumite circumstanţe (şi exemplele 
pot continua) sunt delicte prevăzute şi sancţionate de legile penale, dar 
autorii acestora nu pot fi incluşi între membrii lumii interlope. Acelaşi 
lucru se poate spune şi despre infractorii care prezintă diferite afecțiuni 
psihopatologice (psihopații, maniacii, schizofrenicii etc.) şi care, din 
această cauză, sunt lipsiţi de discernământul propriilor fapte şi, în 
consecinţă, nu au răspundere penală. 

In lumea interlopă predomină infracțiunile ce necesită activitatea în 
comun, cooperarea între grupuri „specializate” în diferite activităţi”. 

Printre cele mai frecvente tipuri de infracțiuni pe care le 
întâlnim în lumea interlopă menţionăm: proxenetismul, prostituția, 
tâlhăria, jaful, şantajul, traficul de valută, spargerile de locuinţe, furtul 
de maşini, impunerea aşa-numitelor „taxe de protecţie” şi practicarea 
jocurilor de noroc ilegale. Desigur, aceasta este o simplă enumerare. 
De cele mai multe ori, acestea apar în cele mai diverse combinaţii şi 
cu efecte de o gravitate şi o periculozitate deosebită. 


1.7. Componenţa lumii interlope 


1.7.1. Caracteristici psiho-sociale ale membrilor lumii interlope 


La nivelul întregii societăți, căile spre succes sunt educarea, 
cultivarea şi solida pregătire profesională, mai întâi în cadrul familiei 
ŞI apoi în instituţiile de învățământ, în conformitate cu normele şi 


' De exemplu: pentru spargerea unei locuinţe sunt necesari mai mulţi 
indivizi, care se constituie într-o rețea, fiecare având funcția lui specifică în 
cadrul operațiunii. Unul dintre ei furnizează „pontul” (informaţia), 
supraveghează un timp activitatea celor care locuiesc în casa/apartamentul 
respectiv, pentru a stabili momentul propice desfăşurării spargerii. In acelaşi 
timp, ceilalți întocmesc planul: modul de realizare, atribuţiile ce revin 
fiecăruia, modul în care vor fi transportate bunurile sustrase şi locul în care 
vor fi depozitate. De asemenea, se stabilesc şi variantele de acţiune alterna- 
tive, în cazul că apar evenimente neprevăzute. O dată bunurile sustrase, sunt 
depozitate în anumite locuri, de obicei la persoane care nu au participat la 
spargere („tăinuitori”), urmând a fi valorificate de către aceştia sau de către 
alții experimentați în astfel de „vânzări”. Aceasta nu a fost decât o exempli- 
ficare a „muncii în echipă”, caracteristică lumii interlope, cu precizarea că 
fiecare participant la acţiune îşi primeşte partea de „pradă”, în funcţie de 
prestație şi de gradul de risc al acţiunii întreprinse. 

valorile sociale unanim admise şi respectate. Dar ce se întâmplă când 
familia nu corespunde modelului general şi când resursele materiale, 
financiare nu permit realizarea procesului educațional instituţio- 
nalizat? Ce se întâmplă în cazul în care tânărului dornic de afirmare i 
se pun tot felul de bariere din considerente economice, financiare sau 
culturale, care îl aduc în situaţia de a nu-şi putea dezvolta şi valorifica 
aptitudinile, abilitățile, talentele, capacitatea de a se realiza? 

Un răspuns la aceste întrebări îl dau R.A. Cloward şi L.E. Ohlin 
prin teoria oportunităţilor diferenţiate (1960). Conform acestei 
teorii, atunci când mijloacele legale sunt blocate de bariere ca: di- 
ferenţele culturale şi de limbaj, adversităţi economice, o limitată 
disponibilitate a resurselor, oamenii sunt forţaţi să apeleze la 
mijloace ilegale, pentru a-şi asigura cele necesare traiului. 

De aceea, este important să privim membrii lumii interlope şi 
din această perspectivă. Capacitatea intelectuală a multora dintre ei 
nu trebuie pusă la îndoială. Avem, însă, de-a face cu indivizi cu 
puternice complexe psihice, generate de gravele carente afective şi 
educative care le-au marcat copilăria şi adolescenţa! 4 La acestea 
s-au adăugat atitudinea ostilă a societății şi indiferența acesteia faţă 
de problemele lor. 

Membrii lumii interlope nu sunt complet lipsiţi de calităţi şi 
aptitudini care să le asigure reuşita într-un cadru normal şi legal, însă, 
din diferite motive, nu au capacitatea de a le valorifica. Intreruperea 
timpurie a pregătirii şcolare este conştientizată cu timpul ca handicap, 
creându-se un complex de inferioritate în raport cu standardele 
unanim admise şi recunoscute de întreaga societate. Pentru a suplini 
acest handicap, ei recurg la adoptarea unor atitudini şi modele 
comportamentale ce le dau iluzia superiorității. In fapt, îşi dezvoltă 
mecanisme psihice specifice de apărare. Işi atribuie calități care, în 
viziunea lor, compensează carenţele educative (forță, curaj, loialitate 
etc.), adoptă o ierarhie valorică diferită, care le permite să se consi- 
dere cu mult superiori celorlalți membrii ai societăţii. In virtutea 
acestei „superiorități”, membrii lumii interlope consideră că au 
dreptul de a-şi însuşi bunurile altora şi, mai mult, că modalităţile 
legale de a-şi asigura bunăstarea sunt degradante ŞI umilitoare. Depo- 


ca un act de dreptate, de justiţie. 


3 N. Mitrofan, V. Zdrenghea, T. Butoi, Psihologia judiciară, Ed. 
„Şansa, Bucureşti, 1994, pag. 29. 
* T. Butoi, Psiho-sociologia delincvenței, Note de curs, 1999/2000. 

Ceea ce inițial este un gest reflex al individului de apărare față 
de atitudinea ostilă a societăţii vizavi de devianţă (abandonul şcolar 
fiind, de exemplu, un comportament deviant) - integrarea în grupuri 
de indivizi aflaţi în situaţii asemănătoare, în mijlocul cărora se simţea 
în siguranţă - devine cu timpul o atitudine de respingere a societăţii, în 
speţă, a normelor şi valorilor ce o guvernează, prin adoptarea şi 
respectarea unor norme Şi valori diferite sau chiar opuse, a unor mo- 
dele comportamentale delincvente ce pun în pericol ordinea şi sigu- 
ranța socială. Punctul final al acestei evoluţii este, evident, adoptarea 
modului de viață interlop. 

Avem de-a face, în concluzie, cu o categorie de indivizi cu un mod 
special de a privi lucrurile şi o ierarhie valorică diferită de cea a restului 
societății. Sunt indivizi cu puternice complexe psihice, care caută să se 
impună prin mijloace specifice, altele decât cele dezirabile social. 


1.7.2. Principalele categorii de infractori ce compun 
lumea interlopă 


Infractorii profesionişti 


Infractorii profesionişti se reunesc în categoria cea mai specta- 
culoasă şi mai primejdioasă a delincvenţilor. Ca indivizi distincți, se 
regăsesc în cadrul crimei organizate. 

Aceşti infractori şi-au făcut din activitatea infracțională o mese- 
rie, fiind în permanență în căutare de „ponturi” şi pregătirea de „lovi- 
turi”. Ca şi în restul societății, în lumea interlopă există specialişti în 
diferite tipuri de activități, reuniți în grupuri axate pe realizarea anu- 
mitor tipuri de infracţiuni, care activează în zone clar delimitate. De 
regulă, infractorii profesionişti se bucură de prestigiu în branşă, prin 
acțiunile lor îndrăzneţe, reuşitele dovedindu-le ingeniozitatea şi curajul. 

L. Yablonski, în lucrarea Criminology. Crime and criminality 
(Harper Collins Publisher, New York, 1990), pe baza unei ample 
sinteze asupra literaturii de specialitate, diferențiază două categorii de 
infractori, în funcţie de gradul de pregătire infracțională: 

1. Criminali situaționali, care, în general, sunt cei ce comit 
infracțiuni ocazional, întâmplător. In funcţie de caracteristicile 
contextuale, apar trei categorii de infractori: 

a) infractori datorită unor situaţii emoţionale (ex. crima pasională); 

b) infractori datorită unor situaţii financiare (ex. fraude, delapi- 
dări, falsificări etc.); 

c) infractori datorită unei situaţii politice. 


2. Criminalii de carieră, infractori ce sunt de obicei formaţi şi 
socializați în direcția comiterii crimei. Sistemul de norme şi valori, 
reguli şi modele comportamentale în cadrul căruia aceştia au fost 
socializați este diferit de cel utilizat de către societate pentru 
majoritatea populației. O caracteristică a acestor indivizi este tendința 
lor de a lua inițiativa în comiterea crimelor, chiar şi în situaţii în care 
sunt foarte vulnerabili în a fi arestați şi condamnați. 

Cu toate că dezvoltarea conceptului de „criminal de carieră” îi 
aparține în special lui Walter Reckless („The Crime Problem”, 
Random House, New York, 1961), principalele trăsături ale crimina- 
lului de carieră au fost conturate de L. Yablonski. 

Criminalul de carieră este un individ normal, din punct de vedere 
psihologic, nu prezintă caracteristici care să-l diferențieze de non- 
criminal. Alegerea crimei ca ocupație este, în cea mai mare parte, 
considerată ca fiind o alegere „rațională”. Crima este mijlocul său 
principal de a-şi asigura cele necesare traiului; chiar dacă ocazional deţin 
unele slujbe convenţionale, acest lucru se întâmplă sub presiunea externă 
a membrilor familiei sau a unor oficiali (de exemplu: reprezentanți ai 
sistemului judiciar). Majoritatea infracțiunilor comise de criminalii de 
carieră sunt împotriva proprietății (spargeri, furturi, tâlhării). 

Debutul în cariera infracțională are loc în majoritatea cazurilor 
încă din copilărie. Criminalul de carieră îşi dezvoltă atitudinile 
favorabile pentru infracțiune şi nefavorabile pentru poliție şi societate, 
în general. El îşi formează deprinderi tehnice şi modalități de acțiune 
folositoare pentru comiterea infracţiunilor. Petrecerea unui anumit timp 
în închisoare este aşteptată şi considerată ceva normal în ocupaţia sa. În 
închisoare foloseşte timpul pentru a învăţa noi metode de comitere a 
crimei. Pentru el închisoarea este o şcoală a crimei. 

Yablonski atrage atenția asupra faptului că în interiorul 
categoriei criminalilor de carieră se poate produce o specializare. Unii 
criminali de carieră devin „profesionişti” în comiterea anumitor 
infracţiuni. Infractorii profesionişti se disting de ceilalţi infractori prin 
anumite trăsături specifice. In primul rând, ei sunt specialişti. Inalta 
specializare le permite planificarea, alegerea victimelor şi comiterea 
infracțiunii, în aşa fel încât să o facă foarte bine sau imposibil chiar de 
depistat. Infractorul profesionist este format, în sensul că are 
deprinderi şi abilități care sunt urmarea unui proces de formare în 
specialitate. „Profesorii” lui sunt, de obicei, infractori profesionişti 
mai vârstnici. El planifică acţiunea infracţională mai amplu decât o 

face criminalul de carieră obişnuit, studiază cu atenție locurile, 
elaborează strategii, evaluează câştigurile în raport cu riscurile la care 
se expune etc. De remarcat este faptul că infractorii profesionişti nu 
sunt implicaţi decât foarte rar în comiterea unor crime ce presupun 
violența, cum ar fi omuciderea. 

Integrarea acestor indivizi în lumea interlopă nu este doar 
rezultatul capacității şi al eficacității modului lor de operare, al 
pregătirii profesionale. Ei ajung să ocupe un loc în această lume, 
respectând cu stricteţe regulile nescrise, legile şi uzanţele specifice. 

Un alt factor care le asigură infractorilor profesionişti nu numai 
accesul, ci chiar şi un anumit prestigiu în lumea interlopă este 
racolarea lor de către membrii marcanţi, cu mare influenţă, ai acesteia. 

Insă o importanță deosebită o are dovada de loialitate pe care 
infractorul o face față de şefii pentru care operează şi faţa de grupul de 
apartenență. Prestigiul său în lumea interlopă creşte în momentul în care, 
fiind prins în urma unei acţiuni foarte periculoase, din punct de vedere 
social, el suportă singur o condamnare grea, fără a-şi demasca şefii sau 
complicii, acest „sacrificiu” fiind apreciat în mod deosebit şi recompensat. 

Statutul de membru al lumii interlope îi conferă infractorului 
profesionist anumite avantaje. In schimbul „serviciilor” şi loialității 
sale, lumea interlopă îi oferă protecție, suport material şi îi ajută 
familia în cazul în care este nevoit să ispăşească o pedeapsă privativă 
de libertate. 

Alături de delincvenţa profesionistă care poate fi considerată 
clasică, există un alt tip de delincvenţă, cel puţin tot atât de vastă şi 
mult mai puţin expusă la represiune din partea societății şi, în final, 
mult mai profitabilă. Acest tip de delincvență constă în practicarea 
„traficurilor ilicite”!?. Cei care practică acest gen de activitate infrac- 
țională sunt cel mai adesea indivizi care au deja un trecut de infractori 
profesionişti. Experienţa acumulată şi dorinţa de a scăpa de repre- 
siunea organelor polițienești îi determină pe aceştia să dea o aparenţă 
de „onorabilitate” activităţilor pe care le întreprind, continuând să 
trăiască, în paralel, în modul specific lumii interlope. În general, sunt 
bine organizați şi lipsiți de scrupule, profitul fiind scopul lor princi- 
pal. Alegerea mijloacelor nu prezintă importanță, fiind rezultatul 
situaţiei de moment, al circumstanțelor. 

Activităţile de trafic antrenează trei categorii de indivizi: procura- 
torii (cei care realizează efectiv activitatea de sustragere a bunurilor, prin 
diferite modalități), mijlocitorii (intermediarii care se ocupă de valori- 

ficarea bunurilor respective) şi beneficiarii, reunind o mare varietate de 
infractori: falsificatori, escroci, proxeneți, prostituate etc. 

Activităţile de trafic dețin locul primordial în lumea interlopă, 
asigurându-i permanent o bază materială solidă. Traficul de orice 
natură este cea mai sigură sursă de câştig şi cea mai puţin riscantă 
activitate, normele legislative permițându-le traficanților să-şi desfă- 
şoare nestingheriți activitatea în majoritatea cazurilor. 


Proxeneții 


Proxenetismul este cea mai comodă şi mai sigură formă de trafic 
ilicit. Pe lângă câştigurile substanțiale în bani, oferă posibilitatea 
culegerii de informaţii şi stabilirii de contacte, relații şi complicități în 
vederea următoarelor lovituri. 

Proxeneţii sau, după cum mai sunt numiţi în limbajul uzual „peştii”, 
sunt de fapt comercianți. Ceea ce îi distinge însă de adevărații comercianți 
este natura comerțului pe care îl practică (care este prevăzut şi sancţionat 
penal) şi, mai ales, „marfa” pe care o vehiculează - sexul. Prostituatele 
(femei care practică relaţii sexuale contra unei anumite sume de bani, 
această activitate fiind modul lor de a-şi asigura cele necesare traiului) nu 
sunt decât instrumente în mâna proxenetului, ele nu sunt vândute 
clientului, ci numai „închiriate”. Trebuie specificat acest lucru, pentru a 
nu confunda proxeneţii cu negustorii de sclavi din vechime. Ceea ce 
cumpără clientul nu este prostituata, ci actul sexual în sine, prostituata 
fiind numai instrumentul necesar realizării acestui act, instrument pe care 
proxenetul îl „închiriază” contra cost. 

Clientela prostituţiei depăşeşte de departe ca importanță nume- 
rică clientela tuturor celorlalte categorii de trafic. Clientela este foarte 
uşor de găsit, iar „,marfa” foarte uşor de oferit, spre deosebire de alte 
categorii de trafic (exemplu: traficul cu arme sau cu droguri). De 
asemenea, acestui gen de trafic i se poate da cu mai multă uşurinţă o 
aparenţă „onorabilă”: aşa-numitele „trupe de balet”, saloane de masaj, 
agențiile matrimoniale etc. 

Metodele pe care le foloseşte proxenetul pentru a racola şi 
pentru a determina prostituatele să „lucreze” sunt cele mai diverse. 
Uneori, totul depinde de forţa persuasivă a acestuia, de puterea lui de 
a convinge. Dar, cel mai adesea, prostituatele sunt constrânse prin 
şantaj, violență şi presiune. Odată recrutată, prostituata devine „de 
meserie”, fiind gata oricând să se ofere potenţialilor clienţi. 

Proxenetului îi revine cea mai mare parte din banii obţinuţi de 
prostituată, acesteia rămânându-i la dispoziţie doar un mic procent, 

necesar pentru păstrarea aparenţei de lux pe care o afişează. În 
schimb, proxenetul asigură prostituatei protecție, locuinţă şi, nu în 
ultimul rând, clienți. 

Proxenetul are drepturi de proprietar asupra prostituatelor, drept 
recunoscut şi de necontestat în lumea interlopă. El le poate pedepsi 
atunci când nu este mulţumit de prestaţia lor, fără ca altcineva să 
poată interveni. Prostituata poate fi vândută altui proxenet, fără ca ea 
să aibă un cuvânt de spus. 

Fiecare reţea de prostituate, coordonată de unul sau mai mulți 
proxeneți, activează într-un anumit teritoriu. De remarcat este faptul 
că proxeneţii îşi respectă graniţele, orice încercare a vreunuia dintre ei 
de a le încălca fiind sancţionată cu brutalitate. Membrii lumii 
interlope condamnă, de asemenea, orice încercare a unui proxenet de 
a racola cu forţa o prostituată ce aparţine altuia. Acest gen de acțiuni 
se soldează adesea cu veritabile războaie, cu blamul lumii interlope 
sau cu servicii sau amenzi compensatorii în favoarea celui păgubit. 

Orice proxenet are o bogată experiență infracțională, şi ar fi 
complet eronat să considerăm că el a abandonat complet crima şi 
delincvenţa clasică. Dimpotrivă, prostituția îi oferă accesul la infor- 
matii utile, baza materială şi complicii necesari pregătirii diferitelor 
„lovituri”, protecție şi adăpost, în caz de pericol. Influenţa proxene- 
tului asupra prostituatelor sale este cu atât mai evidentă în momentul 
în care acesta este urmărit de poliţie sau chiar închis. Ele îl protejează, 
îi oferă adăpost, ajung până la a minţi organele judiciare pentru a-l 
apăra. In cazul în care el este închis, pe perioada detenţiei, ele sunt 
preluate temporar de un alt proxenet, însă continuă să lucreze pentru 
„peştele” lor. 

Trebuie menţionat faptul că în branşa proxeneţilor întâlnim nu 
numai bărbaţi, ci şi femei. De multe ori, femeile-proxenet pot fi mai 
abile şi mai periculoase decât bărbaţii, iar în relațiile cu prostituatele 
mai dure şi mai brutale. 


Prostituatele 


Prostituţia este un fenomen de o amploare deosebită, care a 
afectat şi afectează în continuare întreg mapamondul, indiferent de 
țară, cultură, tradiţii, legislație, perioadă istorică şi regim politic. Cu 
toate că, în general, este considerată ilegală şi imorală, practicarea 
prostituţiei este în unele țări tolerată şi chiar legalizată. Prin 
legalizarea prostituţiei se urmăreşte, de fapt, încercarea de a ţine acest 
fenomen sub control. 

Ar fi o naivitate să credem că în țara noastră nu a existat 
prostituție înainte de 1989. Regimul politic nu a reuşit să împiedice 
practicarea „celei mai vechi meserii”, acest lucru realizându-se însă sub 
o formă mai mult sau mai puțin mascată. Este, deci, eronată ideea că 
prostituția a apărut în România după 1989, în urma instalării 
democraţiei. Trecerea la economia de piață nu a avut rolul de 
„declanşator” al fenomenului prostituţiei, ci numai de „catalizator”. 
Efectele secundare ale tranziţiei de la o economie de tip centralizat la o 
economie de piaţă, şi anume şomajul, nesiguranța veniturilor, scăderea 
nivelului de trai, au dus, la rândul lor, la crearea unui mediu propice 
evoluției şi extinderii rapide a fenomenului prostituţiei. In acelaşi timp, 
libertatea şi democraţia sunt intens exploatate de cei situaţi în această 
„zonă crepusculară” a societăţii, care este lumea interlopă. 

Evident, prostituţia a fost legată întotdeauna de existența lumii 
interlope. După cum am arătat anterior, „comerțul cu sex” este una 
din cele mai importante surse de câştig ale lumii interlope, câştig facil 
situat la granița dintre legal şi ilegal. Ca să ne putem da seama de 
soliditatea bazei materiale pe care o oferă prostituția lumii interlope 
este suficient să ne gândim la numărul prostituatelor din fiecare ţară, 
număr care variază între zeci şi sute de mii. Câştigul actual al unei 
prostituate este fabulos, comparativ cu al unei funcționare, dar circa 
2/3 din acesta este partea proxenetului. 

Prostituţia este legată de lumea interlopă şi prin faptul că infractorii 
îşi aleg amantele şi îşi recrutează complicii dintre prostituate şi patroane 
de bordeluri. In plus, în afară de stradă, celelalte locuri în care se practică 
prostituţia, şi anume, localuri, baruri de noapte, discoteci, aparțin sau se 
află sub controlul unor membrii mai mult sau mai puţin marcanţi ai lumii 
interlope, în majoritatea cazurilor. 

Astfel, se poate observa cu uşurinţă că între dezvoltarea prosti- 
tuției şi dimensiunile lumii interlope este o strânsă interdependenţă şi 
proporționalitate. 

Mecanismele de racolare a viitoarelor prostituate sunt variate. 
De multe ori, cel care le racolează este „ajutat? de naivitatea, 
credulitatea, dorinţa de a trăi în lux a respectivelor tinere. Mai întâi 
seduse de către racoleur sau de către viitorul proxenet, care le promit 
mult visatul lux, multe fete sunt antrenate, încetul cu încetul, în 
angrenajul prostituţiei prin sugestie, ameninţare, şantaj şi, nu în 
ultimul rând, prin violență. 

Deja binecunoscutele anunţuri la „Mica publicitate”, care oferă 
contracte de dansatoare sau diferite locuri de muncă pentru tinere în 

străinătate, sau posibilitatea unor căsătorii cu cetăţeni străini, sunt alte 
modalități de recrutare, veritabile producătoare de prostituate. Cu 
toate că substratul acestor anunţuri nu mai este un secret pentru 
nimeni, acestea continuă, paradoxal, să facă victime. Naivele tinere 
sunt duse de „impresari” în străinătate, unde sunt obligate să se 
prostitueze. Cu toate acestea, nu trebuie să omitem faptul că o parte 
din aceste fete se lasă pe mâna proxeneţilor şi pleacă în străinătate în 
cunoştinţă de cauză, fiind conştiente de ceea ce le aşteaptă acolo. 

Desigur, normele morale pe care fiecare dintre noi şi le-a 
interiorizat, ne fac să adoptăm față de prostituate o atitudine 
dezaprobatoare, dispreţuitoare şi chiar ostilă. Dar dincolo de morală, 
înainte de a arunca piatra, fiecare om ar trebui să-şi pună întrebarea 
dacă nu cumva chiar societatea din care face parte, şi implicit el, ca 
rotiţă a mecanismului, nu a contribuit la generarea, întreținerea şi 
continua dezvoltare a acestui fenomen numit prostituție. Inainte de a 
condamna, trebuie să încercăm să privim dincolo de atitudinea insolentă 
şi sfidătoare a prostituatei față de organele judiciare şi faţă de societate, 
în general. In spatele fiecărui caz de prostituție se ascunde cel mai 
adesea o veritabilă dramă. O familie dezorganizată sau, mai bine zis, un 
mediu familial inadecvat dezvoltării armonioase a personalităţii tinerei, 
incapacitatea de a se supune rigorilor unei meserii, un salariu mizer din 
cauza necalificării, şomajul, imposibilitatea de a-şi asigura un trai 
decent, sunt doar câțiva din factorii ce determină o tânără să se 
prostitueze. Din nefericire, nu sunt rare cazurile în care o femeie se 
prostituează pentru a-şi întreţine familia, încercând să le asigure copiilor 
ei condiții cât mai bune de viață. La polul opus, întâlnim însă şi femei 
pentru care luxul reprezintă rațiunea de a fi, şi consideră prostituţia cea 
mai uşoară cale spre obţinerea lui. In ambele cazuri, însă, tragedia este 
aceeaşi. Umilinţe, disperare, singurătate, neîmpliniri, aşteptări înşelate, 
nesiguranță, la care se adaugă brutalitatea şi presiunile proxeneților, iată 
numai câteva aspecte pe care fațada arogantă, despre care aminteam, le 
ascunde. Desigur, motivele care împing o femeie să se prostitueze sunt 
numeroase şi complexe. Prostituția presupune o anumită structură 
psihică, o ierarhie a valorilor diferită de cea unanim acceptată, o viziune 
aparte asupra propriei persoane în raport cu ceilalți. 

In urma unor studii realizate asupra lumii prostituatelor, s-au 
distins două categorii de prostituate: 

1. Tinere, adolescente care aleg de bunăvoie calea prostituţiei: 

e fete pe care situaţia economică precară şi mediul familial ina- 

decvat le fac să se „salveze” în prostituție; 

e fete dominate de dorinţa de a trăi în stil mare, în lux; 

e hipereroticele. 

2. Victimele unor situații specifice: 

e femei obligate să se prostitueze de către proxeneţi sau chiar de 
către soţii lor; 

e persoane care suferă anumite afecțiuni psihice sau fizice care 
le pun în situaţia de a nu se putea opune acestei situații. 

Fenomenul prostituţiei este totuşi un rău necesar şi este o pierdere 
de vreme, ca şi în cazul lumii interlope, să se încerce anihilarea lui. Poate 
fi redus, ținut oarecum sub control, dar nu poate fi anihilat. 


Patronii de tripouri şi case de toleranță 


Lumea interlopă se fundamentează pe o vastă bază economică, 
activitățile ce o caracterizează necesitând o adevărată infrastructură: 
locuri de primire şi de întâlnire, depozite clandestine, mijloace de 
comunicare şi transport, locuri de refugiu, în caz de primejdie. Aici îşi 
găsesc locul barurile, cafenelele, hotelurile, localurile de noapte, 
discotecile etc., ai căror patroni, chiar dacă nu fac parte din lumea 
interlopă, sunt cel puţin într-o simbioză perfectă cu aceasta. Insă cea 
mai mare parte a patronilor unor astfel de stabilimente sunt membrii 
ai lumii interlope, foşti infractori profesionişti, foşti sau actuali 
proxeneţi sau traficanţi. 

Asemenea patroni ocupă un loc foarte important în viaţa 
mediului interlop, fiind adesea depozitarii unor informaţii de o 
deosebită însemnătate pentru organele judiciare". 

Patronii de localuri care acceptă clienți provenind din lumea 
interlopă, cu intenția de a obține profituri de pe urma acestora, se 
angajează prin forța lucrurilor să le ofere numeroase şi prețioase servicii. 
Localurile lor devin locuri de întâlnire pentru infractori, unde aceştia îşi 
organizează expedițiile. Aceşti patroni devin curieri, acceptând să le 
transmită mesajele, le ascund armele, îi primesc pe racoleuri şi 
intermediari, asigură depozitarea în siguranță a banilor şi mărfurilor 
furate. Nu în ultimul rând, împreună cu prostituatele, ei asigură 
ascunzători discrete şi sigure clienţilor lor aflaţi în pericol sau urmăriți. 

O dată intrați în angrenajul lumii interlope în calitate de 
tăinuitori, aceşti patroni nu mai pot da înapoi. Ei devin, la un moment 
dat, şi mijlocitori, cumpărând şi vânzând apoi marfa furată, prin 
aceasta fiind atraşi în hățişul complicităților. 

Cap. Il. TEORII ŞI MODELE DE ANALIZĂ 
A DELINCVENTEI (ŞCOLI, CURENTE) 


De ce comit oamenii infracțiuni? Ce îi determină să se dedea, în 
mod conştient, la acte care, conform prescriptiilor normative, atrag după 
ele pedepse drastice? Iată întrebări care reclamă răspunsuri clare. La 
aceste întrebări au încercat să răspundă, de-a lungul timpului, numeroşi 
oameni de ştiinţă din diferite domenii: drept penal, criminologie, 
psihologie, psihiatrie, sociologie etc., elaborând teorii şi modele de 
analiză, explicaţii ştiinţifice, mai mult sau mai puţin valabile, care au 
acoperit într-o măsură mai mare sau mai mică, dar niciodată complet, 
vastitatea şi diversitatea fenomenului numit criminalitate. Diversitatea 
domeniilor ai căror reprezentanţi concură la explicarea ştiinţifică a 
criminalităţii este justificată de caracterul multidimensional al acesteia. 

Insă când ne referim la lumea interlopă, lucrurile se complică. Nu 
mai avem de-a face cu un fenomen, ci cu un mecanism, un sistem de o 
complexitate deosebită, cu o mare capacitate de adaptare şi restructu- 
rare, în funcție de diferitele situaţii cu care se confruntă. 

Evident, societatea ar dori să anihileze lumea interlopă, dar, 
după cum am arătat, acest lucru nu este posibil. Situaţia ar fi ținerea 
lumii interlope sub control. Or, pentru a o putea controla, trebuie mai 
întâi să o cunoaştem. 

In cazul lumii interlope o serie de teorii referitoare la fenomenul 
criminalității îşi pierd din valabilitate şi nu pot oferi explicaţii sau 
soluții. Sociologia şi psihologia socială ne oferă, totuşi, câteva teorii 
şi modele de analiză care ne ajută să înțelegem modul în care se 
formează viitorii membri ai lumii interlope şi cauzele care stau la baza 
comportamentelor lor antisociale. 


2.1. Teoria oportunității diferenţiale 


Teoria oportunităţilor diferențiale face parte din categoria 
explicațiilor structurale asupra delincvenței. Conceptul de bază 
cu care operează explicaţiile structurale este inegalitatea fundamen- 

tală în ceea ce priveşte oportunitățile în a atinge scopurile dictate 
de societate!” 

Societatea stabileşte aceleaşi aspirații pentru toți membrii ei 
(sănătate, succes profesional, prosperitate materială etc). În acelaşi 
timp, sunt stabilite şi mijloacele legale, dezirabile social, prin care pot 
fi atinse aceste scopuri. Insă nu toți membrii societății sunt capabili să 
atingă scopurile stabilite de societate prin mijloace legale. Astfel, apar 
două situații: 

1. Indivizii în cauză, eşuând şi în obținerea mijloacelor ilegale, 
se retrag din mecanismul social, devenind marginalizaţi; 

2. Indivizii recurg cu succes la mijloacele ilegale, devenind infractori. 

Teoria oportunităţilor diferenţiale a fost formulată de către 
Cloward şi Ohlin (1960). Autorii acestei teorii susțin faptul că 
indivizii aparţinând claselor de jos şi grupurilor subculturale doresc să 
folosească mijloace legale pentru atingerea scopurilor şi obţinerea 
succesului în plan social, însă se lovesc de o multitudine de bariere, 
cum ar fi: diferenţe culturale şi de limbaj, adversităţi economice, o 
limitată disponibilitate a resurselor. In concluzie, mijloacele legale 
sunt blocate, oamenii fiind forțați să recurgă la mijloace ilegale, 
ajungându-se astfel la comiterea de infracțiuni. 

Această teorie are, desigur, limitele ei: 

e lipseşte suportul empiric pentru descrierea teoriei privind 
delincvenţa juvenilă; cercetarea arată că tinerii delincvenți manifestă 
mai multe diferenţe față de cei nedelincvenți, în afara oportunităţilor 
diferenţiale educaţional; 

e nu există o evidenţă că tinerii din clasa de jos sunt mult mai 
frustraţi decât cei ce aparțin clasei de mijloc, în ceea ce priveşte 
achiziţiile educaţionale; 

e crimele sunt comise adesea de către cei care n-au negat 
niciodată oportunitățile (exemplu: un preşedinte de bancă ce 
delapidează). 


De asemenea, teoria nu explică de ce indivizii aparţinând 
aceleiaşi clase şi care înfruntă aceleaşi greutăți reacționează în mod 
diferit, în sensul că nu devin nici marginalizați şi nici infractori, ei 
continuând să ducă o viaţă normală. 

In ceea ce priveşte lumea interlopă, această teorie nu ne oferă 
decât o explicaţie parţială. Evident, o mare parte a membrilor lumii 
interlope corespund acestui model. Însă ei nu provin neapărat din 


N. Mitrofan, V. Zdrenghea, T. Butoi, op.cit., pag. 28-29. 

clasele de jos sau din grupurile subculturale. Membrii lumii interlope 
pot proveni din toate categoriile sociale. Barierele despre care vorbesc 
autorii acestei teorii nu sunt totdeauna reale, ci sunt folosite ca scuze 
doar pentru a motiva comiterea actului infracțional. 

După cum am mai menţionat, ierarhia valorilor în lumea interlopă 
plasează mijloacele legale de atingere a scopurilor (de exemplu: munca 
cinstită, în condiții legale) în categoria celor mai umilitoare activități. 
Mijloacele legale sunt astfel respinse din start, membrii lumii interlope 
preferând activitatea infracțională ca mijloc mult mai eficient şi mai 
sigur de obţinere a profitului. Evident, în faţa organelor judiciare, ei 
invocă diverse scuze, cum ar fi, de exemplu, barierele despre care 
vorbesc autorii teoriei oportunităţilor diferențiale. 


2.2. Teoriile învăţării 


Teoriile învățării se încadrează în categoria abordărilor psiho- 
sociale care pun accentul pe mecanismele prin intermediul cărora 
comportamentul criminal este învăţat. Contribuții importante în ceea ce 
priveşte explicarea fenomenului delincvenței din această perspectivă au 
avut sociologul şi criminologul american E.A. Sutherland (teoria asocia- 
ţiilor diferenţiale) şi Albert Banduro (teoria învăţării sociale concen- 
trată în special asupra achiziţionării comportamentului agresiv). 


2.2.1. Teoria asociaţiilor diferenţiale 


Teoria asociaţiilor diferențiale a fost formulată de E.A. 
Sutherland în lucrarea Principii de criminologie (1934), şi reprezintă 
o particularizare a teoriei învăţării sociale la studiul delincvenţei. 
Autorul subliniază faptul că această teorie constituie o explicaţie 
„istorică sau genetică” a comportamentului criminal, deoarece ia în 
considerare întreaga experienţă de viaţă a individului". 

Sutherland consideră că o importanță deosebită în explicarea şi 
înţelegerea comportamentului criminal o are procesul de comunicare 
din interiorul grupurilor sociale, unde individul „absoarbe” cultura 
mediului înconjurător şi se conformează interpretărilor ce-i sunt date 
de regulile şi normele sociale legale, şi nu caracteristicile biofizio- 
logice sau psihice ale individului. Autorul respinge, deci, teoria 
„criminalului înnăscut” a lui Lombroso, pe considerentul că nu poate 
fi dobândită ereditar o anumită predispoziţie spre delincvenţă. 


'5D. Banciu, S.M. Rădulescu, op.cit., pag. 131. 

În viziunea lui Sutherland, comportamentul criminal nu se 
datorează nici „imitaţiei” carierei de delincvent, aşa cum susținea 
G. Tarde, şi nici specializării constante, dar inconştiente a individului 
într-o anumită ramură infracțională. 

Sutherland consideră că orice comportament criminal poate fi 
explicat ştiinţific, în funcţie de: 

a) elementele care intră în joc în momentul comiterii delictului, 
ceea ce reprezintă o explicaţie „situaţională” sau „dinamică”; 

b) elementele care au influenţat anterior situația şi viaţa delinc- 
ventului, ceea ce constituie o explicaţie „istorică” sau „genetică”. 

In concluzie, comportamentul criminal nu este nici dobândit, 
nici imitat, ci învăţat social în contactul dintre indivizi şi grupuri, 
printr-un proces de intercomunicare, reprezentat de gesturi, cuvinte, 
exprimări, manifestări, îndemnuri, şi mai puţin prin intermediul 
mijloacelor de comunicare în masă. 

Sutherland consideră că un act criminal se produce când există o 
situație propice, pentru un individ determinat. Explicaţia actului 
criminal, în viziunea sa, presupune următoarele coordonate”: 

1. comportamentul criminal este învăţat; el nu este ereditar, iar 
cel care nu a primit o „pregătire” criminală nu inventează crima; 

2. comportamentul criminal se învață în contact cu alte persoane 
printr-un proces complex de comunicare; 

3. învăţarea are loc mai ales în interiorul unui grup restrâns de 
persoane; 

4. procesul de învăţare presupune: 

- asimilarea tehnicilor de comitere a infracțiunilor; 

- orientarea mobilurilor, a tendinţelor impulsive, a raționamen- 
telor şi atitudinilor; 

5. orientarea mobilurilor şi a tendinţelor impulsive este în funcţie de 
interpretarea favorabilă sau defavorabilă a dispoziţiilor legale; 

6. un individ devine criminal dacă interpretările defavorabile 
respectului legii domină interpretările favorabile: „acesta constituie 
principiul asociaţiilor diferențiale ... cei care devin criminali o fac 
pentru că sunt în contact cu modelele criminale şi nu au sub ochi 
modele anti-criminale” (Sutherland); 

7. asociaţiile diferenţiale pot varia în privinţa duratei, frecvenţei, 
intensității etc.; 


9 V, Cioclei, Criminologie etiologică, Ed. „Actami”, Bucureşti, 1996, 

8. formaţia criminală prin asociație nu se dobândeşte doar prin 
imitație; 

9. comportamentul criminal este expresia unui ansamblu de nevoi 
şi valori, dar nu se explică prin acestea (hoţul fură, în genere, pentru a 
avea bani, dar tot pentru a avea bani muncesc şi oamenii cinstiți). 

Acest mecanism explică fenomenul criminal la nivel individual. 
Prin extinderea raţionamentului la nivel colectiv se poate explica şi 
criminalitatea: o rată ridicată a criminalităţii se datorează unei „orga- 
nizări sociale diferențiale”. 

„Un grup poate fi organizat fie de manieră a favoriza dezvol- 
tarea fenomenului criminal, fie de manieră a i se opune. Majoritatea 
grupurilor sunt ambivalente, iar rata criminalităţii este expresia unei 
organizări diferențiate a grupului. Organizarea diferențiată a grupului, 
înţeleasă ca explicație a variațiilor ratei criminalității, corespunde 
explicaţiei prin teoria asociaţiei diferențiale a procesului prin care 
indivizii devin criminali” (Sutherland)”. 


2.2.2. Teoria învățării sociale” 


Albert Banduro a elaborat una din cele mai reprezentative teorii 
ale învățării sociale (1977). Teoria sa se concentrează, în principal, 
asupra achiziţionării comportamentului agresiv. 

In viziunea lui A. Banduro, în dezvoltarea diferitelor forme de 
comportament, inclusiv cel agresiv, intervin o serie de mecanisme, 
precum imitația şi modelarea. 

Evidenţiind tipurile de mecanisme achizitive ce intervin în 
procesul învățării sociale, autorul pleacă de la premisa că indivizii nu 
se nasc cu repertorii performante ale comportamentului agresiv, ci le 
învață ulterior. Cele mai multe activități agresive necesită deprinderi 
care solicită o învățare extensivă. În cadrul schemei generale privind 
învăţarea socială a comportamentului agresiv, Banduro diferențiază: 


1. Originile agresiunii: 

a) învăţarea observaţională care se bazează, în principal, pe 
observarea comportamentului altora, precum şi a consecințelor 
acestor comportamente pentru ei. 

Invăţarea observaţională este guvernată de patru subprocese 
interdependente: 


„i Idem, pag. 130. 

- procesele atenției; 

- reprezentările simbolice; 

- procesele reproducerii motorii; 

- integrarea actelor constituente în alte noi pattern-uri de răspuns. 

Sintetizând trăsăturile diferitelor pattern-uri modelate în amalga- 
me noi, observatorii pot dezvolta noi forme de comportament agresiv. 

b) performanţă întărită; 

c) determinanțţi structurali. 

In societatea modernă, stilurile agresive comportamentale pot fi 
adoptate din trei surse principale (determinanti structurali): 

- agresivitatea modelată de membrii familiei; 

- subcultura în care trăieşte individul; 

- modelele simbolice oferite de mass-media. 


2. Instigatorii agresiunii 

Din această categorie fac parte: 

a) instigatorii modelatori; 

Această teorie distinge patru procese prin care influențele 
modelatorii pot activa comportamentul agresiv: 

- procesul instigațional, facilitativ; 

- procesul dezinhibitoriu; 

- procesul stimulării emoţionale; 

- procesul de întărire a efectelor stimulării. 

b) tratamentul aversiv, care cuprinde: 

- agresarea fizică; 

- ameninţări verbale şi insulte; 

- Schimbări aversive în condiţiile de viață; 

- contracararea comportamentului orientat spre scop. 

c) persuadarea stimulativă (atracţia din partea beneficiilor 
aşteptate, care este mai mare decât teama față de tratamentul dureros); 

d) instigatorii instrucţionali; 

In timpul procesului socializării, indivizii sunt formaţi să se 
supună altora. Recompensând acordul şi pedepsind insubordonarea, 
directivele formulate în forma comenzilor autoritare provoacă agre- 
siunea supusului. 

e) controlul simbolic bizar (este cazul unor psihotici care 
acționează în virtutea unor influenţe bizare). 


3. Regulatorii agresiunii (mecanismele de menţinere) 
Comportamentul, în general, cel agresiv în particular, este 
extensiv reglat de consecinţele sale. Există trei feluri de rezultate, care 

interacționează în cadrul unor modalităţi ce slăbesc sau întăresc 
efectele lor asupra comportamentului: 

a) întărirea externă 

Probabilitatea acțiunilor particulare este crescută, datorită 
beneficiilor anticipate şi redusă, datorită pedepsei anticipate. 
Agresiunea este puternic influențată de consecințele ei. 

Din categoria factorilor întăritori pozitivi externi fac parte: 

- recompensele tangibile, materiale; 

- recompensele pe linia statutului social (exemplu: bătaia 
pentru a fi recunoscut ca lider în grup); 

- reducerea tratamentului aversiv; 

- manifestările prejudiciale (exemplu: rănirea altora descarcă 
impulsul agresiv). 

b) întărirea indirectă are, în primul rând, o funcţie informativă. 
Consecințele comportamentului agresiv al altora oferă informaţii 
privind tipurile de acțiuni care, probabil, vor fi recompensate sau 
sancţionate şi situațiile în care este potrivit a le desfăşura; 

c) autoîntărirea sau modul în care subiectul se raportează la 
consecinţele propriilor sale acțiuni. 

Sunt posibile două variante: 

- autorecompensarea (mândrie, întărirea eului etc.); 

- autodepăşirea pentru agresiune, care poate acţiona postfestum 
sau în forma reacțiilor de autocondamnare anticipatorie. 

Banduro atrage atenţia asupra faptului că este posibil ca acest control 
intern să fie elucidat, individul folosind o serie de mecanisme, cum ar fi: 

e justificarea morală; 

e compararea paliatică; 

e etichetarea eufemistică; 

e redirecționarea responsabilități; 

e difuzarea responsabilităţi; 

e dezumanizarea victimelor; 

e reprezentarea defectuoasă a consecinţelor. 


2.2.3. Teoria subculturilor delincvente 


A.K. Cohen este autorul unei tentative mai consistente de 
interpretare sociologică a delincvenţei şi criminalităţii. Punctul de 
plecare îl constituie valorile şi normele existente într-o anumită 
cultură. Cohen identifică anumite categorii şi grupuri neprivilegiate 
sau frustrate, denumite „subculturi delincvente”, ale căror norme şi 
valori sunt în contradicție cu cele ale restului societăţii. 

Aceste grupuri sunt dominate de o stare de spirit specifică (în 
principal, sentimente de izolare, frustrare, insatisfacție socială şi 
individuală), stare determinată de dezvoltarea lor economică mai 
redusă şi de existența unor bariere şi interdicții sociale, care, în plus, 
împing aceste grupuri în zona periferică, marginală a socialului. 

Situaţia periferică şi marginală în societate a acestor grupuri are 
ca efect respingerea şi contestarea parțială sau totală a normelor şi 
valorilor societății globale şi adoptarea unor modele şi norme proprii 
de comportament şi conduită. 

In viziunea lui Cohen, „subculturile delincvente” au apărut ca o 
reacţie de protest față de normele şi valorile societăţii şi din dorinţa de 
anihilare a frustrărilor generate de statusul marginal şi a anxietăţii. 

In urma analizei acestor subculturi delincvente, a constituirii şi 
evoluției lor, Cohen a identificat o serie de trăsături specifice, 
caracteristice acestor grupuri: 

a) non-utilitarismul 

Scopul acțiunilor ilegale nu este întotdeauna procurarea de bani 
sau bunuri, ci mai degrabă „un mod de exprimare a solidarităţii”. 
Uneori, individul comite actul infracțional din dorinţa de a fi acceptat 
într-un grup sau pur şi simplu pentru a învăţa diferite tehnici. Astfel, 
infracțiunea devine „un alt mod de satisfacere a nevoii de status”, un 
fel de „socializare anticipativă” a viitorului delincvent. 

b) maliţiozitatea (răutatea) 

Infracţiunile sunt de mult ori o formă de „răutate” aparentă, de 
„sfidare” a celorlalți. 

c) negativismul 

Această trăsătură reprezintă nu numai un set de reguli aflate în 
conflict cu cele ale societăţii globale, ci şi o „polarizare negativă”, în 
raport cu normele şi modelele culturale ale societăţii respective. 
Conduita şi comportamentul acestor grupuri va fi „conformă” cu 
„standardele” subculturii din care fac parte. 

d) versatilitatea (nestatornicia) 

Membrii „subculturilor delincvente” practică tot felul de activi- 
tăți ilicite, fără să se specializeze într-un anumit tip de infracțiune. 

e) autonomia grupului delincvent 

Grupul delincvent manifestă intoleranţă faţă de presiunile altor 
„subculturi” cu care vine în contact. În timp ce relațiile din cadrul 
grupului sunt caracterizate prin solidaritate, relaţiile cu alte grupuri 
sau subculturi sunt ostile. 

2.3. Teoriile etichetării sociale 


Aceste teorii pornesc de la ideea că devianţa este creată de 
modul în care societatea etichetează anumite acte. Un act este deviant 
nu atât prin calitatea lui, cât prin modul în care societatea 
reacționează faţă de el. Teoriile etichetării sociale fac distincția între 
prima devianță (comportamentul criminal) şi devianţa secundară 
(reacția societăţii asupra conduitei infracționale). 

Sheley (1985) prezintă următoarele ipoteze ale acestei perspective”: 

1. Inainte ca unele persoane să fie etichetate drept criminale, 
comportamentul lor trebuie să fie observat sau cel puțin presupus a fi 
observat de către societate; 

2. Observaţia trebuie urmată de reacție. Indivizii nu pot fi eti- 
chetaţi drept criminali, dacă societatea nu reacționează la presupusele 
infracțiuni (un act este lipsit de înţeles până când societatea încearcă 
să i-l ofere); 

3. Incercarea societăţii de a eticheta indivizii drept criminali poate 
reuşi sau eşua. Încercarea de etichetare nu garantează impunerea reuşită 
a etichetei; 

4. Rezultatul negocierii etichetării între societate şi indivizi im- 
plică mai mult decât calitățile actelor criminale presupuse. Caracteris- 
ticile presupusului violator, cum ar fi rasa, sexul sau statutul socio- 
economic, precum şi climatul politic şi social în care negocierea 
apare, vor influenţa rezultatul; 

5. Dacă efectele etichetării sunt de lungă durată sau nu consti- 
tuie o problemă negociabilă şi ea depinde de reacțiile indivizilor, în 
raport cu etichetarea lor, de percepțiile sociale privind aceste reacții şi 
de amabilitatea societății de a negocia. 

Una din instituțiile sociale cel mai adesea vinovate de eticheta- 
rea tinerilor este considerată a fi şcoala, mai ales datorită puternicei 
influenţe pe care o are asupra orientării comportamentului ulterior. 

Elevii care sunt etichetaţi negativ în şcoală vor ajunge, probabil, 
să se privească pe ei înşişi ca fiind inferiori şi, totodată, probabilitatea 
că vor reuşi mai târziu în viaţă este mică. Este cunoscută, de altfel, 
tendința oamenilor de a-şi modela comportamentul în funcţie de 
eticheta care le este aplicată de către ceilalți. 

Tendinţa de a găsi vinovat mai mult socialul decât individualul 
este deosebit de accentuată la unii reprezentanţi ai teoriilor etichetării: 


2N, Mitrofan., V. Zdrenghea, T. Butoi, op.cit., pag. 39. 

„Grupurile sociale creează devianţa prin conturarea regulilor a 
căror încălcare produce devianţă” (S.H. Becker). 

„Tânărul delincvent devine rău, deoarece este definit ca fiind 
rău şi deoarece nu este crezut dacă este bun” (F. Tannembaum). 

„Sistemul justiției criminale produce mult din devianţa pe care 
intenţionează să o corecteze” (M.T. Nietzel). 


2.4. Autoconceptualizarea 


Concepţia lui L. Yablonski despre autoconceptualizare (1990) 
este inclusă în categoria teoriilor psiho-sociale. După patru decenii de 
cercetare şi observație, Yablonski a ajuns la concluzia că factorul 
cauzal al crimei şi delincvenței este legat de autoconceptualizarea 
infractorului. Acest factor are mai multe rădăcini şi mai multe 
implicații. Copiii maltrataţi fizic, psihic sau sexual, în mod frecvent, 
de către părinți îşi dezvoltă o scăzută autoestimare şi sunt mai apți a fi 
înclinați să comită acte delincvente ca adolescenți şi să devină 
criminali ca adulți. Ei se denigrează, se resimt fără valoare, şi au mult 
mai puţină grijă şi preocupare faţă de ceea ce se întâmplă cu ei. 

Aceste forţe psiho-sociale împing pe tineri către un comportament 
autodistructiv, cum ar fi consumul de droguri sau crima violentă. Ei 
dezvoltă tendinţe suicidare, care îi determină, cu o mare probabilitate, 
să comită acte delincvente distructive şi lipsite de sens, care sunt tot la 
fel de periculoase atât pentru ei înşişi, cât şi pentru victime. 

Trebuie menţionat faptul că teoriile prezentate anterior, luate 
separat prezintă doar o mică relevanţă pentru studiul lumii interlope. 
Insă împreună, intercorelate, oferă o imagine de ansamblu, un 
instrument teoretic util pentru cunoaşterea şi înțelegerea atât a lumii 
interlope în ansamblul ei, cât şi a mecanismelor complexe care îi 
asigură funcționarea. 

Cap. II. MECANISME FUNCȚIONALE, LEGI 
ŞI UZANTE ALE LUMII INTERLOPE 


3.1. Aspecte normative în lumea interlopă 


3.1.1. Rolul normelor în viaţa socială 


Stabilitatea şi echilibrul oricărei societăți sunt asigurate de 
existența unui model etic, normativ şi cultural, model ce are la bază 
valori, norme, reguli, cutume şi uzanţe specifice societăţii respective. 
Locul central în cadrul acestui model îl ocupă valorile, care reprezintă 
tradițiile cele mai importante ale unei societăți. Valorile sunt, însă, 
cunoscute şi concretizate în comportamente adecvate prin intermediul 
unor modele şi forme prescrise de norme. Acest lucru se întâmplă 
datorită faptului că, spre deosebire de norme, valorile nu sunt intim şi 
direct legate de conduite. Normele sunt, în esenţă, reguli de conduită 
Şi comportament pe baza cărora se derulează acţiunile indivizilor, 
scopul lor principal fiind acela de a impune respectarea, conservarea 
ŞI transmiterea din generaţie în generaţie a celor mai importante valori 
ale unei societăți. 

Structurate sub formă de sistem, normele reprezintă un mod de 
organizare socială. Funcționarea sistemului normativ este asigurată de 
aşteptarea unor sancțiuni pozitive sau negative, în funcţie de 
atitudinea indivizilor față de norme (respectarea sau nerespectarea, 
încălcarea acestora). 

Norma socială este o regulă de conduită sau comportament 
prin intermediul căruia sunt impuse, permise sau interzise 
anumite acţiuni ale indivizilor într-o societate. Obiectul principal 
al reglementării determinate de norma socială îl constituie compor- 
tamentul tipic şi acțiunea permisă. Astfel, norma socială este princi- 
pala formă de raţionalizare a acțiunilor şi conduitelor sociale. Ea se 
referă la cerința imperativă impusă fiecărui individ aparținând unei 
societăți sau unui grup social de a adopta un anumit tip de compor- 
tament, de a respecta anumite reguli de conduită, de a îndeplini 
anumite acţiuni. In situaţii sociale specifice, norma impune alegerea 
soluţiilor compatibile cu standardele culturale socialmente admise 
şi dezirabile. 

În viziunea lui E. Durkheim, normele sociale au următoarele 
funcţii”: 

a) asigură organizarea vieţii sociale pe baze raționale, obligând 
societatea să funcționeze ca o „conştiinţă colectivă”, independentă de 
voinţele individuale, de la care emană regulile şi obligaţiile ce asigură 
existența în comun şi care fixează şi transmite, de la o generație la 
alta, dezirabilitatea sau indezirabilitatea unor acţiuni sau conduite; 

b) exercită asupra indivizilor o „constrângere” sau o presiune 
colectivă care asigură consensul social, coeziunea şi ordinea socială, 
prin stimularea solidarității sociale şi a participării la obiective comune. 

Constituindu-se la standardele sau etaloane de comportament 
social, normele sunt extrem de diverse, fiind elaborate în anumite 
forme şi emanând de la diferite instanţe, agenţi sau grupuri sociale. 
Procedura de elaborare a normelor poate fi”: 

a) Neorganizată (neinstituţionalizată), spontană şi difuză. 
Este cazul cutumelor, uzanțelor, obiceiurilor şi practicilor instituite 
prin intervenţia colectivă, dar anonimă a unor grupuri sociale, norme 
acceptate şi respectate prin forța tradiției. 

Avem, deci, de-a face cu norme neoficiale, informale, a căror 
încălcare atrage după sine sancţiuni informale, neinstituționalizate, 
mergând de la simpla dezaprobare până la izolarea, marginalizarea 
sau alungarea deviantului din grupul respectiv. Aceste norme 
informale pot diferi semnificativ de la un grup social la altul, fiecare 
grup având propriul sistem normativ. 

b) Organizată (instituţionalizată), prin intermediul unor insti- 
tuții, organizaţii sau „agenţi” specializaţi, cu respectarea anumitor 
forme şi proceduri de elaborare şi aplicare. 

Este vorba, în acest caz, despre normele oficiale, formale, a căror 
încălcare impune aplicarea unor sancţiuni formale, cum ar fi: avertis- 
mente oficiale, concedieri, amenzi sau pedepse privative de libertate. 

In categoria normelor elaborate în mod organizat, instituționalizat, 
o importanţă deosebită o au normele juridice sau normele de drept. 

Norma juridică este definită ca regulă de conduită generată 
şi impusă instituțional sau recunoscută de stat, a cărui respectare 
este garantată de intervenţia forţei coercitive a statului. 


3 S. Rădulescu, Homo sociologicus - raționalitate şi iraționalitate în 
acțiunea umană, Ed. „Şansa”, Bucureşti, 1994, pag. 32. 
“R. Pinto, M. Grawitz, Méthodes des sciences sociales, Paris, Dalloz, 
1967, pag. 64. 

Spre deosebire de normele informale, care pot diferi de la un grup 
la altul, normele juridice sau de drept sunt impuse şi respectate la 
nivelul întregii societăți. De altfel, normele juridice sunt singurele 
norme sociale care nu constituie obiect de negociere între actorii sociali 
şi care au valabilitate generală asupra întregului teritoriu al unui stat. 

Orice normă presupune atât acceptarea, cât şi suportarea (respectarea) 
ei de către indivizi sau grupuri. Acceptarea normei are în vedere faptul că 
elaborarea ei este rezultatul unei acțiuni comune a grupului. Respectarea ei 
se impune ca o „constrângere exterioară, întrucât conținutul ei este respins 
de unele elemente ale colectivități (norma elaborată nu corespunde nici 
unei valori recunoscute de asemenea grupuri sau clase)” 

În viziunea lui H.L. Ross”, membrii unui grup "social acceptă şi 
respectă normele din două motive: 

1) pentru că ele sunt însuşite şi interiorizate în procesul 
socializării, indivizii dorind să se conformeze acestor norme, întrucât 
le consideră o parte din „eul” lor social. Nerespectarea sau violarea 
normelor astfel interiorizate le creează un sentiment de disconfort 
psihic sau vinovăţie; 

2) membrii unui grup aşteaptă unul de la celălalt un anumit com- 
portament, conform normelor grupului. Abaterea de la norme generează 
reacţii de dezaprobare din partea celorlalți, manifestate în diverse 
moduri. Aceste exprimări, de aprobare sau dezaprobare, manifestate de 
grupul social față de un anumit tip de comportament individual 
formează sistemul sancţiunilor sociale, care pot fi pozitive sau negative. 

Astfel, normele asigură sociabilitatea indivizilor şi predictibi- 
litatea comportamentelor şi acțiunilor sociale, permițând evitarea 
conflictelor şi tensiunilor prin limitarea „reciprocă a drepturilor şi 
obligaţiilor indivizilor şi grupurilor sociale” 


3.1.2. Normele în lumea interlopă 


Lumea interlopă este alcătuită, după cum am afirmat în primul 
capitol, din grupuri de indivizi a căror ierarhie valorică este diferită 
sau chiar opusă celei adoptate şi respectate de restul societăţii. Astfel, 
în lumea interlopă funcționează un sistem normativ diferit de cel care 
guvernează activitățile, conduitele şi comportamentele în societate. 


* Idem, pag. 74. 
% H.L. Ross, Perspectives on the social order. Ridings in Sociology, 
New York, McGraw Hill Book Company, 1968. 
” D, Banciu , Sociologie juridică, Ed. Hyperion, Bucureşti, 1995, pag. 78. 

Chiar dacă principala caracteristică a lumii interlope este 
eludarea permanentă a normelor juridice şi morale, nu se poate vorbi 
de inexistenţa unui sistem propriu de norme şi reguli, cutume și 
uzanţe. Însuşi modul de organizare şi funcționare, caracteristic lumii 
interlope ne dovedeşte existența unui ansamblu de norme foarte bine 
structurate. Este vorba de norme informale, generate de grupurile 
de delincvenţi, norme valabile numai în interiorul acestor grupuri 
şi respectarea cu stricteţe de membrii acestora. Sunt aşa-numitele 
„legi nescrise ale lumii interlope”. 

Nu de puţine ori, activitatea organelor juridico-poliţieneşti, 
investigarea unor infracţiuni sau urmărirea şi încercările de capturare 
a unor membrii marcanţi ai lumii interlope au fost zădărnicite de 
existența acestor „legi nescrise”, care se constituie ca un zid între 
lumea interlopă şi restul societăţii. 

De altfel, aceste legi au un rol foarte important în funcționarea 
acestui mecanism complex care este lumea interlopă, deoarece: 

e constituie puncte de reper la care raportează toate conduitele şi 
comportamentele infractorilor; 

e stabilesc statusurile şi rolurile fiecărui membru component, 
precum şi drepturile şi obligaţiile ce îi revin în relaţiile cu ceilalți; 

e de cunoaşterea şi respectarea lor depind acceptarea şi 
poziţionarea fiecărui infractor în cadrul grupului; 

e sunt formulate în sensul protejării intereselor comune ale 
membrilor lumii interlope; 

e contribuie la creşterea coeziunii şi solidarităţii în cadrul grupu- 
rilor de infractori, prin întărirea sentimentului de apartenenţă la grup; 

e se constituie ca mecanism de apărare față de represiunile societății. 

Aceste norme informale sunt respectate cu stricteţe de către 
membrii lumii interlope din mai multe motive: 

* protejează şi contribuie la respectarea celor mai importante 
valori ale acestora; 

* le induc un sentiment de siguranță, garantându-le ajutorul şi 
protecţia celorlalți membrii în caz de nevoie; 

* respectarea lor în condiții critice sporeşte prestigiul 
indivizilor respectivi în cadrul grupului de care aparțin; 

* încălcarea lor poate avea urmări foarte grave pentru individ, 
dintre care cea mai dură ar fi izolarea lui, alungarea din grup. Această 
marginalizare a individului care a încălcat „legile nescrise” echivalează 
cu un fel de condamnare la moarte. Lipsit de protecția şi sprijinul 
grupului, individul astfel alungat se vede expus represiunii restului 
societăţii (pentru care este un delincvent), pe de o parte, iar pe de altă 

parte, represiunii foştilor „colegi” (pentru care este un trădător). Astfel, 
el suferă o dublă marginalizare: este împins la periferia societății şi, în 
acelaşi timp, este expulzat şi din lumea interlopă, nefiind tolerat nici de 
prima şi nici de cea de-a doua. Teroarea unei astfel de izolări este mai 
puternică decât teama unei pedepse corporale, şi uneori, chiar mai 
puternică decât teama în fața morții. 

Totodată, supraviețuirea oricărei profesii depinde în mare măsură 
de menţinerea unui sistem normativ la care indivizii ce o practică să 
adere şi la care să-şi raporteze comportamentul. Infractorii profesionişti, 
care dețin ponderea în lumea interlopă, nu fac excepţie de la această 
regulă. Putem vorbi, în acest sens, de o „etică profesională” a infracto- 
rilor, un cod de conduită care trebuie respectat de toți. Cei care încalcă 
aceste reguli devin obiectul batjocurii „colegilor”, fiind pedepsiți în 
diferite moduri şi cu diferite grade de severitate. 

Constatăm, deci, că în lumea interlopă există reguli şi norme 
care se bucură de respectul membrilor săi, indivizi care, paradoxal, 
şi-au făcut din încălcarea legilor cu caracter penal, ce guvernează 
societatea, o meserie. 

In fapt, „legile nescrise” ale lumii interlope se constituie ca 
instrumente apte să-i asigure supraviețuirea, construite în efortul de a 
supravieţui şi a se perfecționa. 


3.1.3. Legi şi uzanţe ale lumii interlope 


Numărul mare al grupurilor ce compun lumea interlopă, precum 
ŞI diversitatea specializărilor „profesionale” ale acestora fac dificilă 
identificarea tuturor normelor, regulilor şi uzanțelor existente, care 
diferă de la un grup la altul. Fiecare grup are un set de norme şi reguli 
proprii, în funcție de o serie de factori, cum ar fi: dimensiunea 
grupului, specificul activităţii infracţionale, poziţia în cadrul lumii 
interlope etc. 

Insă, la nivelul întregii lumi interlope există câteva legi 
principale, obligatorii pentru toți membrii acesteia, indiferent de 
grupul din care fac parte şi de poziţia pe care o ocupă. Aceste reguli 
generale şi obligatorii, dincolo de regulile fiecărui grup, asigură 
stabilitatea, coeziunea, continuitatea, în esență, supraviețuirea lumii 
interlope ca întreg. 

Principalele „legi nescrise” ale lumii interlope ar putea fi 
comparate, ca importanță şi obligativitate, cu normele juridice ce 
guvernează societatea. 


102 


3.1.3.1. Legea supercalificării modului de operare 


Supercalificarea modului de operare presupune învăţarea unor 
conduite şi interiorizarea unor pattern-uri funcționale sancţionate 
pozitiv de-a lungul timpului (prin succese), caracterizate printr-un 
anumit grad de constanţă şi repetabilitate în finalizarea unui anumit 
gen de infracțiune. Este vorba de perfecționarea a ceea ce, în termeni 
juridici, numim „modus operandi” că 

De altfel, această supercalificare reprezintă trecerea la 
profesionalism în ceea ce priveşte comiterea unui anumit tip de 
infracțiune şi este una din condițiile principale pe care un infractor 
trebuie să le îndeplinească pentru a avea acces în lumea interlopă. 

Primii paşi spre a deveni un membru al tagmei infractorilor 
profesionişti se fac printr-un proces de asimilare a cunoştinţelor 
dobândite de „veterani”. In perioada de ucenicie, noii candidaţi sunt 
învățați să gândească ca infractori profesionişti. Aceasta înseamnă că 
ei trebuie să adopte acele tipuri de comportament care sunt 
considerate importante pentru cei care aparțin deja acestei categorii. 

Majoritatea cunoştinţelor „de specialitate” sunt asimilate ca 
urmare a asocierii permanente cu profesioniştii. Experienţa acestora 
este împărtăşită de noii veniţi, inclusiv prin simpla frecventare a 
locurilor în care se întâlnesc şi discută între ei „veteranii”. 

Un loc unde se mai poate realiza „specializarea” este 
închisoarea. Totuşi, ce şi cât de mult se poate învăţa în penitenciar 
depinde în mare măsură de cei care sunt în situația de a oferi astfel de 
informaţii. „Ucenicii” sunt selectați cu mare atenție, în funcție de 
anumite criterii: dacă sunt de încredere, dacă pot fi un contact 
folositor după punerea în libertate, şi, nu în ultimul rând, dacă au 
aptitudinile necesare. De multe ori, cantitatea de cunoştinţe acumulate 
depinde de gradul de prietenie între „veterani” şi „ucenic”, de tipul de 
infracțiune în care se realizează „specializarea” şi de capacitatea de 
asimilare a „„ucenicului”. 

Un infractor poate deveni „profesionist” nu numai prin 
învăţarea deprinderilor, argoului, manierelor şi modului de operare de 
la profesionişti, ci şi prin experienţa căpătată în activitatea practică. 
Ceea ce a învăţat de la alții, infractorul trebuie să transpună în 
practică într-o asemenea manieră, încât să fie şi el, la rândul lui, 
considerat profesionist. 


28 T, Butoi, Psiho-sociologia delincvenţei, Note de curs, 1999/2000. 

O preocupare principală a infractorilor profesionişti este 
realizarea actului infracţional, astfel încât identificarea şi capturarea 
lor de către organele polițienești să devină dificilă. In acest sens, 
profesionistul încearcă în permanență să-şi perfecționeze metodele. 
Astfel, infracțiunile comise de el vor impresiona comunitatea 
interlopă prin îndrăzneală şi spectaculozitate, ceea ce îi vor spori 
considerabil prestigiul şi îi vor întări poziția în cadrul grupului. 

Această supercalificare a modului de operare este necesară din 
rațiuni practice, valabile, de altfel, şi în cazul activităților legale: 

e obținerea unor beneficii maxime cu minimum de efort şi resurse; 

e diminuarea pe cât posibil sau chiar eliminarea riscurilor şi a 
consecinţelor negative. 

Prin această lege a supercalificării modului de operare, lumea 
interlopă realizează o selecţie riguroasă a membrilor săi, în urma 
căreia sunt aleşi şi acceptaţi numai cei mai abili şi mai eficienţi 
infractori profesionişti. 


3.1.3.2. Respectarea cuvântului dat 


Legea respectării cuvântului dat este o lege fundamentală care 
guvernează lumea interlopă. 

In timp ce în restul societăţii, diferitele afaceri, tranzacții, 
contacte sunt garantate prin înscrisuri oficiale, acte, adeverinţe etc., în 
lumea interlopă nu există acte scrise”. 

Inexistenţa actelor scrise în lumea interlopă este justificată de spe- 
cificul activităților întreprinse de membrii acesteia. Evident, infractorii 
nu întocmesc acte de vânzare-cumpărare pentru mărfuri prohibite sau de 
proveniență dificil de justificat, şi, cu atât mai mult, şefii de reţea nu 
încheie contract de colaborare cu cei care operează pentru ei, orice fel 
de acte scrise constituindu-se ca probe incriminatorii, în cazul în care 
indivizii respectivi sunt descoperiți şi capturați de poliție. 

Pentru realizarea unei tranzacţii între infractori, este suficient 
angajamentul verbal al partenerilor. Acest angajament verbal se ia în 
prezența a câţiva martori (câte doi-trei din prietenii fiecăruia), ocazie 
cu care se stabileşte data realizării tranzacţiei, valoarea plății, modul 
în care va fi onorată, precum şi sancțiunile. 

Respectarea cuvântului dat este o chestiune de onoare pentru 
membrii lumii interlope. Oricât de ciudat ar părea, indivizii care şi-au 
făcut din încălcarea legilor o meserie, respectă, cu maximă seriozitate şi 


? T, Butoi, Psiho-sociologia delincvenţei, Note de curs, 1999/2000. 

promptitudine, o promisiune (un angajament verbal) făcută unui 
„tovarăş de breaslă”. Obligația de a face sau de a nu face ceva este 
respectată cu strictețe, fie şi numai ca urmare a unei simple promisiuni. 

Nu în ultimul rând, de respectarea cuvântului dat depinde 
prestigiul şi poziţia respectivului individ în cadrul lumii interlope. 
Incălcarea acestei legi nescrise are ca efect scăderea credibilităţii 
infractorului în faţa „colegilor” săi. In consecinţă, respectivul nu mai 
prezintă garanţii, nu mai este „de încredere”, iar ceilalți ezită să mai 
încheie tranzacţii cu el, prestigiul lui în grup scăzând vertiginos. 

De altfel, această onestitate a infractorului față de ceilalți 
membrii ai lumii interlope are şi o explicaţie psihologică: este reacția 
firească a individului la satisfacerea nevoii sale de apartenenţă la un 
grup care să-i împărtăşească modul de a privi lumea şi viața în 
general, care să-i ofere sprijin şi protecție. Dar, în acelaşi timp, este şi 
afişarea demonstrativă a unei calități pe care societatea i-o neagă. 

Cu toate acestea, există şi cazuri în care cuvântul dat nu este 
respectat, ceea ce duce la veritabile „procese”, dezbătute în faţa unor 
„instanţe de judecată” informale. Sancţiunile iau forma unor amenzi, 
despăgubiri în bani sau/şi obiecte, pe care acuzatul este obligat să le 
plătească reclamantului. De remarcat este faptul că toate acestea se 
realizează fără amestecul poliţiei sau al justiției oficiale. 


3.1.3.3. Legea tăcerii - „omerta” 


Legea tăcerii sau „omerta” este cea mai cunoscută lege nescrisă 
a lumii interlope, numele ei fiind vehiculat adesea în presa scrisă. 

Despre „omerta” s-a crezut mult timp că este obligația individului 
de a nu denunța sau acuza pe cel care a comis faptele despre care are 
cunoştinţă. De fapt, nu este vorba de o obligație impusă de un sistem de 
apărare adoptat ca o necesitate vitală pentru membrii lumii interlope. 
„omerta” constă în a păstra tăcerea, în mod sistematic, îndată ce un 
eveniment oarecare a dat naştere la investigaţii polițienești. 

In nenumărate cazuri, organele de anchetă constată cu stupoare 
că martorii unei infracțiuni, în momentul în care sunt interogaţi, neagă 
că ar fi văzut, auzit sau ştiut ceva, negând însăşi evidenţa. Aceste 
cazuri ne fac să rezumăm legea tăcerii la următoarele: „Toată lumea a 
văzut şi a auzit totul, dar nimeni nu ştie nimic”. 

„Omerta” se constituie ca un veritabil blocaj de comunicare 
între membrii lumii interlope şi restul societăţii (în special reprezen- 
tanți ai Poliţiei şi Justiţiei), împiedicând scurgerea de informaţii 
referitoare la diversele activități cu specific infracțional către exterior. 

Respectarea „omertei” este un factor care contribuie foarte mult la 
creşterea prestigiului unui infractor. Păstrarea tăcerii cu privire la 
complicii rămaşi în libertate, rezistenţa opusă la interogatoriu sunt 
văzute ca un act de curaj, mai ales dacă infracţiunea este de o gravitate 
deosebită, iar pedeapsa privativă de libertate este mare. Prin acestea 
infractorul îşi dovedeşte loialitatea față de „colegi” şi faţă de „şef. 

Insă, uneori „omerta” este respectată din cu totul alt motiv. Și 
anume, de frică. Teama de represalii, împreună cu inexistența unor 
programe eficiente de protecție a martorilor, stau la baza refuzului 
martorilor de a colabora cu organele de anchetă penală. 

Legea tăcerii depăşeşte, astfel, surprinzător granițele lumii 
interlope. Martorii întâmplători ai unei infracțiuni, chiar dacă nu 
aparțin lumii interlope, din diferite motive (teamă, dorinţa de a nu fi 
implicați într-un scandal sau pur şi simplu indiferență) păstrează 
adesea tăcerea cu privire la cele întâmplate, îngreunând activitatea 
organelor de anchetă. 

In lumea interlopă, principiul care justifică această atitudine este 
următorul: răspunsul la o întrebare atrage după sine o altă 
întrebare ce necesită un răspuns, şi aşa mai departe. Astfel, pas cu 
pas, se obţin informaţii de o mare importanţă pentru investigația 
întreprinsă. In concluzie, cea mai bună soluţie este tăcerea şi 
negarea tuturor acuzațiilor. 

Acel membru al lumii interlope care încalcă „omerta” şi furni- 
zează informaţii este calificat de către „colegii” săi drept „turnător” 
Şi, în cel mai fericit caz este evitat. Cel mai adesea, însă, „turnă- 
torul” este vânat cu asiduitate de întreaga lume interlopă şi pedepsit 
exemplar. 


3.1.3.4. Legea ajutorării deținuților 


Această lege este o expresie a modului în care membrii lumii 
interlope se solidarizează pentru a face față represiunii organelor 
îndrituite legal. Ea constă în obligația de a-i sprijini material pe acei 
membrii ai lumii interlope care ajung să fie arestați, judecați şi 
condamnați la pedepse privative de libertate. Ajutorul este acordat, de 
asemenea, şi familiei individului aflat la nevoie. 

Acţiunea de ajutorare începe chiar din momentul punerii sub 
urmărire penală a infractorului respectiv. Asistăm la o impresionantă 
mobilizare de forțe în lumea interlopă, ce are ca scop: 

e procurarea de resurse atât pentru cel arestat, cât şi pentru 
familia acestuia, pentru plata avocaţilor şi a cheltuielilor de judecată; 

e încercarea de a dovedi prin diferite modalităţi nevinovăția 
individului respectiv; 

e susținerea materială a deținutului şi a familiei acestuia pe pe- 
rioada detenţiei; 

e preluarea „afacerilor” deţinutului şi administrarea acestora până 
ce va fi în libertate. 

In principiu, obligația de a-i ajuta pe cei arestaţi sau încarcerați 
revine tuturor membrilor lumii interlope, dar mai ales prietenilor apropiați 
ai acestora. Ei sunt cei care iau inițiativa şi supraveghează întreaga acțiune 
de ajutorare. Tot în sarcina lor cade şi supravegherea „„femeilor” deținutu- 
lui, precum şi a „afacerilor” acestuia. Soţiile şi amantele deținuților sunt 
cele care îi asigură acestuia legătura cu exteriorul, informându-l în 
permanență asupra a ceea ce se petrece în lipsa lui. Astfel, deținutul nu 
pierde nici un moment legătura cu lumea de afară. 

Totuşi, dacă detenţia se prelungeşte, se asistă la abandonuri şi 
trădări. Lucru care, în mod inevitabil, în momentul eliberării, generează 
conflicte de proporții, şi reglementări de conturi. Evident, cu condiția ca 
cel eliberat să fie în măsură să se facă respectat sau să-i pedepsească pe 
cei care au încălcat regulile. O detenție îndelungată îngreunează 
reintegrarea individului în lumea interlopă: el îmbătrâneşte, îşi pierde 
relaţiile, nu-şi mai regăseşte vechii tovarăşi, iar în ceea ce priveşte 
reluarea activității infracționale, nu mai are aceeaşi îndemânare şi 
îndrăzneală, prestigiul lui diminuându-se sensibil. 

Dorinţa fiecărui membru al lumii interlope de a-l ajuta pe un 
„tovarăş” la nevoie, nu este o inițiativă dezinteresată. Fiecare dintre ei 
o face fie pentru că, la rândul lor, au fost ajutaţi în situaţii 
asemănătoare, fie pentru a fi sprijiniți în viitor, când vor avea nevoie. 

In acelaşi timp, putem considera aceste acțiuni de ajutorare a 
deținuților ca expresii ale solidarităţii existente între membrii lumii 
interlope în fața atitudinii ostile a restului societății. Este cunoscut 
faptul că situaţiile de risc, pericolul sunt factori care sporesc solida- 
ritatea şi coeziunea în cadrul grupurilor. Grupurile de delincvenţi ce 
compun lumea interlopă şi chiar lumea interlopă luată ca întreg nu fac 
excepție de la această regulă. 

Legea supercalificării modului de operare, legea respectării 
cuvântului dat, „omerta” şi legea ajutorării deținuților sunt principalele 
legi care guvernează lumea interlopă, legi cu valabilitate generală, 
obligatorii pentru toți membrii acesteia. Nerespectarea, încălcarea 
acestor legi provoacă conflicte şi generează tensiuni ce nu mai pot fi 
rezolvate prin simple discuții sau negocieri. În aceste cazuri, nu se 

apelează, cum s-ar putea crede, la instituțiile specializate ale statului. 
Totul se rezolvă, într-un fel sau altul, în interiorul lumii interlope, 
conform unor reguli şi uzanţe specifice, instituite de-a lungul timpului. 


3.1.4. Justiţia internă a lumii interlope 


Toate legislaţiile penale, fără excepție, cuprind, alături de 
descrierea faptelor considerate infracțiuni, şi sancțiunile prevăzute în 
cazul comiterii acestora, conform principiului legalității incriminării 
delictului şi sancţiunii“. Conform acestui principiu, nici o faptă nu 
este considerată delict dacă nu este prevăzută expres în lege („nullum 
crimen sine lege”), dacă nu este prevăzută nici o pedeapsă în cazul 
comiterii ei („nullum crimen sine poena”) şi dacă nu este comisă cu 
intenție/vinovăţie („nullum crimen sine culpa”). 

Aşadar, legile cuprinse în Codul Penal prescriu atât fapta a cărei 
comitere este considerată ca infracțiune, cât şi sancţiunea 
corespunzătoare. Sancţiunile prevăzute de dreptul penal sunt sancțiuni 
negative formale, fundamentate pe forţa şi coerciția unor instituții şi 
organizații formale. Aceste sancțiuni au ca scop „amendarea” 
comportamentelor sau conduitelor ilicite sau deviante în raport cu 
sistemul normativ şi valoric adoptat şi respectat de societate. 

In ceea ce priveşte lumea interlopă, existența unui sistem 
normativ propriu impune şi existența unor modalități şi mijloace 
specifice, prin care să se asigure conformarea la acesta. In acest sens, 
se poate vorbi de existenţa unor instanțe şi practici specifice, de o 
justiţie internă a lumii interlope care sancţionează abaterile de la 
„legile nescrise”, pe care le-am menţionat anterior, şi care au cel puţin 
aceeaşi eficiență ca instituţiile specializate ale statului. 

Sancțiunile practicate în lumea interlopă au caracter informal şi 
diferă în funcție de gravitatea abaterii, de prejudiciile aduse grupului 
şi de efectele pe care abaterea respectivă le poate avea asupra 
celorlalți membrii ai lumii interlope. Ele pot varia de la o simplă 
„amendă” sau avertisment până la eliminarea fizică a învinuitului. 

După cum am mai afirmat, membrii lumii interlope respectă cu 
stricteţe „legile nescrise”, aceasta fiind una din condițiile apartenenţei 
la grup şi, în plus, un factor important ce determină poziția şi 
prestigiul individului în grup. Dar se poate întâmpla, în anumite 
situaţii, ca unii indivizi să încalce aceste reguli, punând astfel în 
pericol siguranța şi stabilitatea grupului. 


*D. Banciu, Sociologia juridică, Note de curs, 1996/1997. 

O gravitate deosebită o are încălcarea „omertei”, încălcare ce se 
poate traduce ca o „scurgere de informaţii” din interiorul lumii interlope 
către exterior, în speţă, către organele juridico-polițieneşti. Consecințele 
sunt cu atât mai grave pentru membrii lumii interlope, cu cât informațiile 
vizează acţiuni ilicite de anvergură, şi deci prezintă o importanţă deosebită 
pentru organele de urmărire penală. In momentul în care „informatorul” 
este identificat, întreaga lume interlopă se mobilizează pentru capturarea 
şi anihilarea lui. In general, se procedează la izolarea, marginalizarea 
individului respectiv, marginalizare ale cărei efecte le-am descris anterior. 
Insă, proporțional cu poziţia pe care individul o ocupă în lumea interlopă 
şi cu importanța informaţiilor la care acesta are acces, se ajunge de la 
acțiuni de intimidare şi descurajare până la eliminarea fizică. 

Nerespectarea cuvântului dat este, de asemenea, sancționată cu 
severitate. Incălcarea acordurilor verbale generează tensiuni şi conflicte 
între indivizi şi grupuri. Intr-o primă fază se încearcă rezolvarea 
conflictului pe cale paşnică, prin întâlniri între parteneri şi negocieri în 
prezenţa unor mediatori neutri şi a martorilor care au asistat la încheie- 
rea tranzacţiei. Dacă „acuzatul” îşi recunoaşte vina şi îl despăgubeşte pe 
„reclamant” totul se încheie în mod paşnic, printr-un acord momentan 
sau prin renunţarea părților de a merge mai departe. 

Insă, dacă nu se poate ajunge la un acord, scenariul devine, în 
mod inevitabil, cel clasic: aşa-numitele „reglementări de conturi”*.. 
Aceste reglementări constau în confruntări violente, fiecare vizând 
eliminarea fizică a adversarului. Membrii marcanţi ai lumii interlope 
se folosesc în acest scop de ucigaşi profesionişti, cunoscuţi ca 
„specialişti” în astfel de soluţii finale. 

Pentru a stinge conflictul, care riscă să continue la nesfârşit, se 
obişnuieşte ca cel care a ucis sau care a dispus să-i fie ucis rivalul să 
„plătească mortul” prin sume mari de bani sau servicii compensatorii, 
faţă de familia victimei. Alteori, însă, victimei i se confiscă bunurile 
ŞI 1 se ia inclusiv soţia sau concubina. 

Diferendul nu se încheie întotdeauna cu dispariţia unuia dintre 
rivali. Prietenii şi rudele victimei pot trece la represalii, şi se asistă la 
reglementări de conturi în lanţ, care pot dura ani de zile şi care fac 
zeci de victime. 

Trebuie remarcat faptul că pedepsirea celor care nu respectă 
„legile nescrise” ale lumii interlope se realizează strict în interiorul 
acesteia, chiar dacă este vorba de fapte care intră sub incidenţa 


" T, Butoi, Psiho-sociologia devianței de tip special, Note de curs, 
1999/2000. 

Codului Penal. În paralel cu sancţiunea hotărâtă de instanţele oficiale, 
respectivul trebuie să suporte şi sancţiunea „colegilor” săi, care 
adesea este mult mai severă. Dar de cele mai multe ori cel care încalcă 
legile lumii interlope nu ajunge în fața instanţelor de judecată oficiale, 
fie datorită rapidității cu care reacționează ceilalți membrii în ceea ce 
priveşte pedepsirea lui, fie din cauză că fapta lui, chiar dacă violează 
norme penale, nu este reclamată. 

Există cazuri în care lumea interlopă îşi rezervă în mod special 
dreptul de a-i pedepsi pe vinovați. In acest scop, vine în ajutorul unor 
indivizi acuzaţi de diverse infracţiuni pentru a fi achitaţi sau pentru a le 
facilita evadarea. O dată scoşi din mâna justiției oficiale, aceştia sunt puşi 
la dispoziția adversarilor lor, care îi pot executa în linişte şi netulburaţi de 
nimeni. Nu trebuie uitată nici posibilitatea de a folosi ucigaşi plătiți care 
să-l elimine pe cel vizat, chiar dacă acesta se află în penitenciar. 

Duritatea sancţiunilor aplicate de membrii lumii interlope celor 
care îi încalcă „legile nescrise” o depăşeşte cu mult pe cea a 
pedepselor prevăzute în Codul Penal. S-ar putea spune că teama 
infractorilor faţă de pedeapsa aplicată de „colegii” lor este mai mare 
decât teama pricinuită de pedepsele privative de libertate, practicate 
de instituţiile specializate ale statului. 


3.2. Structuri de putere în lumea interlopă 


3.2.1. Puterea socială - accepţii, puncte de vedere 


A 


In sens general, puterea constă în facultatea de a acţiona, proprie 
fiinţei umane. Intr-un sens deviat, puterea desemnează aptitudinea unui 
individ de a întreprinde acțiuni eficiente. Pornind de la această accepție 
largă, de-a lungul timpului, s-au formulat o serie de definiţii ale puterii. 

Astfel, B. Russell (1938) consideră că puterea constă în 
„producerea unor efecte căutate”, iar în viziunea lui Hobbes „puterea 
unui om constă în mijloacele sale actuale de a obţine un viitor bun”. 

Puterea nu este un simplu atribut al individului şi nici nu constă 
în simpla deţinere a unor resurse. Evident, nu există putere fără 
resurse, dar este absolut necesar ca aceste resurse să fie mobilizate şi 
utilizate pentru a se putea vorbi de putere. 

Puterea are un caracter relațional, manifestându-se în contextul 
desfăşurării relațiilor dintre persoane şi grupuri. Având în vedere şi 
necesitatea existenţei resurselor, puterea constă în relaţiile asimetrice 
între indivizi şi grupurile de indivizi, exercitarea ei fiind condiționată 
de o distribuţie inegală a resurselor. 

M. Weber (1922) a definit puterea ca fiind „şansa cuiva de a 
impune în cadrul unei relaţii sociale propria sa voinţă, chiar împotriva 
rezistenţei altcuiva”. Exercițiul puterii lui „A” poate să întâmpine 
rezistenţă din partea lui „B”, ceea ce implică probabilitatea ca această 
rezistență să fie învinsă. In acest sens, posibilitatea impunerii unor 
sancţiuni negative joacă un rol adesea decisiv în relaţiile de putere. 
De asemenea, puterea poate descuraja orice încercare de rezistență 
prin acțiuni de prevenire sau manifestare simbolică”. 

Procesele de putere sunt deosebit de complexe şi adesea deghizate 
în societate. In consecinţă, în ştiinţele politice, sociologie şi psihologia 
socială există un număr mare de distincţii între diferite tipuri de putere 
socială sau între procese de putere socială calitativ diferite. 

Fenomenele de putere şi de influență implică o relaţie între doi 
agenţi: „A” (agentul care exercită puterea) şi „B” (agentul asupra 
căruia „A” îşi exercită puterea). Raportul dintre „A” şi „B” se află la 
originea puterii, constituindu-se ca bază a acesteia. 

Foarte rar se întâmplă ca un caz de putere dat să aibă un singur 
izvor. În general, relația dintre „A” şi „B” este caracterizată prin exis- 
tența unei pluralităţi de variabile, calitativ diferite, ce constituie bazele 
puterii. Evident, există mai multe baze ale puterii, însă o importanță 
deosebită şi cea mai largă răspândire o au următoarele cinci: 

1. puterea de recompensare, bazată pe percepţia lui „B” că 
„A” are posibilitatea să-i ofere recompense; 

2. puterea de coerciţie, bazată pe percepţia lui „B” că „A” are 
posibilitatea de a-i aplica pedepse; 

3. puterea legitimă, bazată pe percepția lui „B” că „A” are, în 
mod legitim, dreptul de a-i prescrie comportamentul; 

4. puterea de referință, bazată pe identificarea lui „B” cu „A”; 

5. puterea de competenţă, bazată pe percepția că „A” are 
experienţă sau cunoştinţe speciale. 

Trebuie precizat faptul că „A” poate fi o persoană, un rol, o 
normă, un grup sau o parte dintr-un grup, care-şi exercită puterea 
asupra individului „B”. 


Puterea de recompensare 


Puterea de recompensare este puterea a cărei bază constă în 
posibilitatea de a recompensa. 

Forţa puterii de recompensare a lui „A” asupra lui „B” creşte 
direct proporțional cu importanța recompenselor despre care „B” 


” Dicţionar de sociologie - Larousse, pag. 218. 

crede că „A” i le poate oferi, şi depinde de probabilitatea ca „A” să 
procure recompense, conform percepţiei lui „B”. 

Acest tip de putere depinde de capacitatea lui „A” de a administra 
valențe pozitive şi de a suprima sau reduce valenţe negative. 

Folosirea de către „A” a recompenselor imediate (în locul promi- 
siunilor) are ca efect, după un anumit timp, creşterea atracției resimţită 
de „B” faţă de „A” şi, deci, a puterii de referinţă a lui „A” asupra lui 
„B”. Această putere de referință îi permite lui „A” să determine 
schimbări relativ independente. Nici promisiunile şi nici recompensele 
nu vor îndepărta rezistența lui „B”, doar în momentul în care acesta va 
considera că este legitim ca „A” să-i procure recompense. 

Sfera puterii de recompensare este specifică pentru cazurile în 
care „A” îl poate recompensa pe „B” pentru conformismul său. 


Puterea de coerciție 


Puterea de coerciție a lui „A” asupra lui „B” are la bază 
aşteptarea lui „B”, potrivit căreia el poate fi pedepsit de „A”, dacă nu 
se conformează tentativei de influențare. 

Forţa puterii de coerciție depinde de importanța valenţei nega- 
tive a amenințării cu pedeapsa, înmulțită cu probabilitatea percepută 
ca „B” să scape de pedeapsă, conformându-se (probabilitatea pedep- 
sei, în cazul nonconformismului minus probabilitatea pedepsei, în 
cazul conformismului). 

Puterea de coerciție conduce la o schimbare în dependenţă, iar 
gradul de dependență variază cu nivelul de observabilitate al confor- 
mismului lui „B”. 

Cu toate că au aceeaşi finalitate, puterea de recompensare nu 
trebuie echivalată cu puterea de coerciție. Conformarea la normele de 
grup, pentru a fi acceptat (puterea de recompensare), nu este acelaşi 
lucru cu conformarea la normele de grup, pentru a evita respingerea 
de către ceilalți (puterea de coerciție). 

Menţinerea lui „B” în sfera puterii de coerciţie a lui „A” se 
realizează prin extinderea valenței negative a pedepsei asupra mai 
multor regiuni ale spațiului de viaţă a lui „B”. Astfel, prin retragerea 
lui „B” din sfera puterii de coerciţie a lui „A”, probabilitatea ca „B” 
să primească o pedeapsă, atunci când nu se conformează, va fi redusă. 


Puterea legitimă 


Puterea legitimă a lui „A” asupra lui „B” este definită ca puterea 
ce are la bază valorile interiorizate de „B”, valori ce indică faptul că 

„A” are, în mod legitim, dreptul de a-l influenţa, şi că „B” este obligat 
să accepte această influență. 

Noţiunea de legitimitate implică un anumit cod sau standard, accep- 
tat de individ, în virtutea căruia agentul exterior îşi poate afirma puterea. 

Bazele puterii legitime sunt următoarele: 

- valorile culturale: „A” are caracteristici specifice de cultură 
ce-i dau dreptul să impună o conduită lui ,„B”, care poate să nu posede 
aceleaşi caracteristici; 

- acceptarea structurii sociale: acceptând structura socială a 
grupului său, a organizaţiei sau a societăţii sale ca justă, „B” acceptă, 
implicit, ierarhia existentă. Astfel, „B” va accepta autoritatea legitimă 
a lui „A”, care ocupă un post superior în ierarhie; 

- desemnarea de către un agent ce poate conferi legitimitate: 
„A” poate exercita asupra lui „B” o influenţă considerată legitimă, 
pentru că puterea i-a fost dată de un agent a cărui legitimitate este 
acceptată de „B”. 

Zonele în care se poate exercita puterea legitimă, sunt, în 
general, precizate o dată cu atribuirea puterii. Încercarea de a aplica 
puterea legitimă în afara domeniului ei de acţiune conduce la 
diminuarea acesteia. In acelaşi timp, utilizarea non-legitimă a puterii 
va diminua atracția exercitată de „A”. 


Puterea de referință 


Puterea de referință a lui „A” asupra lui „B” se bazează pe identifi- 
carea lui „B” cu „A”. Această identificare este înţeleasă ca un sentiment 
de unitate a lui „B” cu „„A” sau dorința de a dobândi această identificare. 

Dacă „A” este un grup exercitând atracție, „B” va avea sentimentul 
că este membru al grupului sau dorinţa de a face parte din acesta. Dacă 
„B” este deja asociat cu „A”, el va dori să menţină această relație. 

Identificarea poate fi stabilită sau menţinută, dacă „B” are 
aceleaşi comportamente, aceleaşi credinţe şi aceleaşi percepții ca şi 
„A”. Astfel, „A” are posibilitatea să-l influenţeze pe „B”, chiar dacă 
„B” nu-şi dă seama de această putere de referință. 

Cu cât identificarea lui „B” cu „„A” este mai mare, cu atât mai 
mare este puterea de referință a lui „A” asupra lui „B”. 

Festinger a remarcat faptul că, într-o situaţie ambiguă, în absența 
unei structuri cognitive clare (resimţită ca o ameninţare), conformismul 
opiniilor individului în raport cu norma grupului de referință îi va 
satisface acestuia nevoia de structură şi îi va da sentimentul unei securități 
crescute, datorită identificării mai mari cu grupul. 

Puterea de competență 


Puterea de competenţă se bazează pe percepția lui „B” că „A” 
are experiență sau cunoştinţe speciale. 

Forţa puterii de competenţă a lui „A” asupra lui „B” variază în 
funcție de sfera cunoştinţelor sau de percepția atribuită de „B” lui „A” 
într-un anumit domeniu. Competența lui „A” este estimată de „B” în 
raport cu propriile cunoştinţe şi mai puţin în raport cu un etalon absolut. 

Sfera puterii de competență este mai restrânsă decât sfera puterii 
de referință, deoarece, pe de o parte, este limitată la structurile 
cognitive, iar pe de altă parte, persoana competentă este considerată 
ca având cunoştinţe sau capacități superioare în domenii foarte 
specifice. Astfel, puterea lui „A” se va limita la aceste domenii. 
Incercarea de a exercita puterea de competenţă în afara domeniului de 
competenţă va conduce la diminuarea acestei puteri. 

Putem desprinde câteva trăsături comune ale celor cinci tipuri 
de putere: 

a) cu cât baza puterii este mai solidă, cu atât puterea este mai mare; 

b) pentru oricare dintre tipurile de putere sfera sau jurisdicția 
poate varia considerabil; 

c) orice tentativă de a utiliza puterea, în afara jurisdicției sale 
proprii, o va diminua. 


3.2.2. Procese de putere în lumea interlopă 


După cum am mai afirmat, procesele de putere se manifestă sub 
diferite forme, de cele mai multe ori deghizate, în relaţiile dintre 
indivizi şi/sau grupuri. Tipurile de putere descrise anterior rar se 
întâlnesc în formă pură. Intr-un grup sau într-o societate procesele de 
putere sunt complexe, implicând corelarea a cel puţin două dintre 
bazele puterii menţionate mai sus. De multe ori, de exemplu, puterea 
de referință este dublată de puterea de recompensare sau de coerciție, 
puterea de coerciție de către puterea legitimă, efectele fiind 
considerabil mai mari. 

Ca parte componentă a societăţii, lumea interlopă nu este lipsită 
de aceste manifestări interne de putere. Insă, în acest caz, procesele de 
putere sunt mult mai uşor de identificat, fiind mai puţin deghizate 
decât în restul societăţii. 

In lumea interlopă, puterea se manifestă pe două planuri, în 
funcție de agentul care o exercită şi de agentul asupra căruia este 
exercitată: 

1) puterea exercitată de lumea interlopă ca întreg asupra 
fiecărui membru component în parte; 

2) puterea exercitată de capii lumii interlope asupra grupu- 
rilor pe care le conduc. 

In ceea ce priveşte puterea exercitată de lumea interlopă ca întreg 
asupra fiecărui individ în parte, avem de-a face cu o manifestare a 
puterii de o complexitate deosebită. Putem remarca îmbinarea a patru 
din cele cinci tipuri principale de putere: puterea de referință, puterea de 
recompensare, puterea de coerciţie şi puterea legitimă. 

Dominantă este puterea de referință. Individul, respins fiind de o 
societate ale cărei reguli le încalcă, frustrat şi descurajat, simte acut 
nevoia de a aparține unui grup care să-i împărtăşească ideile, grup a 
cărui ierarhie valorică să corespundă propriului sistem de valori. Cu 
alte cuvinte, delincventul doreşte să aparțină unui grup cu care să se 
identifice, ai cărui membrii să aibă preocupări, activități şi scopuri 
asemănătoare cu ale lui. Astfel, lumea interlopă îi satisface 
individului această nevoie. Infractorul găseşte în lumea interlopă nu 
numai o comunitate cu care el se poate identifica, ci şi protecția, 
sprijinul de care avea nevoie. 

Lumea interlopă mai exercită asupra individului, concomitent, 
atât puterea de recompensare, cât şi puterea de coerciție. Hotărâtoare 
pentru acceptarea unui nou membru este, după cum am văzut, adoptarea 
Şi respectarea regulilor şi normelor lumii interlope. Conformarea la 
aceste norme are ca efect, în afară de acceptarea în grup, dobândirea 
unui anumit status, creşterea prestigiului şi o serie de avantaje, cum ar fi 
sprijinul în situaţii dificile, suport material, protecție, ajutor în 
desfăşurarea activităţilor cu caracter infracțional. Toate acestea duc la 
conturarea din ce în ce mai pronunţată a puterii legitime a lumii 
interlope ca întreg, în ceea ce priveşte prescrierea comportamentelor şi 
conduitelor fiecărui membru component. Individul consideră autoritatea 
exercitată de grup asupra lui ca fiind legitimă. 

In acelaşi timp, individul nu pune la îndoială legitimitatea pedep- 
selor pe care lumea interlopă i le aplică în urma încălcării normelor. 
Puterea de coerciţie a lumii interlope asupra fiecărui membru compo- 
nent este foarte mare. Teama de pedeapsă, teama de a fi eliminat din 
grup îl determină pe individ să se supună normelor, „legilor nescrise” 
ale lumii interlope şi să participe activ la tot ceea ce grupul întreprinde, 
chiar cu riscul de a fi prins şi condamnat la ani grei de închisoare. 

Este interesantă acțiunea concertată, concomitentă a puterii de 
recompensare şi a puterii de coerciție. Ambele au un rol important în 

menţinerea coeziunii lumii interlope, în respectarea „legilor nescrise” 
ale acesteia. Acceptarea ca membru al lumii interlope, în primă fază, 
sprijinul şi protecţia acordată ulterior, sunt recompense de care 
individul se bucură în urma conformării la normele şi modul de viață 
specific interlop. Acestea sunt însoțite de manifestări ale puterii de 
coerciție (reale sau simbolice), pe care individul le percepe ca 
avertismente şi de care ţine cont. Astfel, recompensa şi pedeapsa sunt 
la fel de aproape şi la fel de reale pentru infractor, probabilitatea 
recompensării sau pedepsirii lui variind în funcție de gradul de 
conformism la normele, regulile, cutumele şi uzanţele lumii interlope. 

In ceea ce priveşte liderii lumii interlope, dominantă este 
puterea de competenţă. Ei se evidenţiază şi îşi câştigă autoritatea în 
cadrul grupurilor, datorită experienței infracţionale vaste şi spiritului 
de inițiativă. De-a lungul timpului, prin lovituri îndrăzneţe, minuţios 
pregătite şi coordonate, prin manifestarea constantă a loialității faţă de 
grup şi a respectului faţă de normele lumii interlope, individul 
reuşeşte să-şi câştige recunoaşterea şi respectul celorlalți membrii ai 
lumii interlope, şi, în acelaşi timp, o poziție importantă în cadrul 
acesteia. El este recunoscut ca lider al grupului din care face parte atât 
de membrii grupului, cât şi de restul lumii interlope. 

Puterea exercitată de lider în cadrul grupului îşi are originea, 
deci, în experiența acestuia în ceea ce priveşte inițierea şi 
întreprinderea acțiunilor cu caracter infracțional. Experienţa sa vastă 
inspiră încredere şi respect membrilor grupului, care se conformează 
ordinelor şi dispoziţiilor primite de la lider. Executarea acestor ordine 
este percepută ca o acţiune necesară pentru reuşita acțiunilor grupului. 

După cum am văzut, transformarea infracţiunii în profesie 
duce la formarea anumitor grupuri infracționale specializate în 
anumite tipuri de infracțiuni. Astfel, liderul unui asemenea grup 
trebuie să fie specializat în comiterea unei anumite infracțiuni şi, 
mai ales, să fie recunoscut ca „autoritate” în domeniul respectiv. 
Evident, liderul unui grup specializat în spargerea de locuinţe va fi 
spărgător „profesionist” cu o bogată experiență, capabil să organi- 
zeze şi să coordoneze activitatea grupului, în mod eficient, profitabil 
ŞI cu minimum de risc. 

Odată ocupată poziția de lider, puterea de competenţă este 
dublată de puterea de recompensare, cea de coerciţie şi, nu în ultimul 
rând, de puterea legitimă. Liderul unui grup de infractori, mai ales 
dacă ocupă o poziţie importantă în cadrul lumii interlope în ansamblu, 
are puterea legitimă de a-şi recompensa sau pedepsi „subalternii”. 

Legitimitatea este dată de recunoaşterea individului respectiv ca lider 
al grupului de către ceilalți membrii ai lumii interlope. 

Aici trebuie să amintim faptul că încercarea unui „subaltern” de 
a submina autoritatea „şefului” său aflat în închisoare (şi deci în 
imposibilitatea de a reacţiona personal) este sever sancționată de 
lumea interlopă, fiind considerată „act de trădare”. 

In afară de principalele tipuri de putere deja menţionate, în 
lumea interlopă un rol deloc neglijabil îl are forța financiară a 
membrilor ei. Astfel, puterea (indiferent dacă este de coerciţie, de 
recompensare, de competenţă, de referință sau legitimă) este cu atât 
mai mare, cu cât este mai solidă baza materială şi financiară pe care 
se sprijină agentul care exercită puterea. 

Puterea consideră că forța fizică a unui individ joacă un rol 
minor. În general, indivizii înzestrați cu forță fizică deosebită sunt 
folosiți de către lideri în scopul intimidării sau chiar eliminării 
adversarilor. Forţa fizică nu este un factor decisiv în obţinerea unui 
status special în cadrul lumii interlope. 

In linii mari, structurile de putere ale lumii interlope nu diferă 
foarte mult de cele existente în societate. Însă în privința stabilității 
structurilor de putere, în lumea interlopă aceasta este relativă. Lupta 
pentru putere, pentru extinderea zonei de influență a diferitelor 
grupuri, provoacă uneori răsturnări spectaculoase de situație în 
peisajul infracțional. 


3.2.3. Statusuri şi negocieri de statusuri 


Prin status înțelegem poziţia pe care un individ o ocupă în una 
din dimensiunile sistemului social, precum profesia, nivelul de 
pregătire, sexul sau vârsta. Statusul defineşte identitatea socială, rolul 
explicit, drepturile şi îndatoririle individului, cu două dimensiuni: 

I. verticală - traduce relaţii ierarhice; 

II. orizontală - exprimă relaţiile dintre indivizii egali. 

Rolul este asociat statusului. Primul este dinamic, iar cel de-al 
doilea este structural. Rolul şi statusul constituie două feţe ale acele- 
iaşi realităţi, chiar dacă între rol şi status nu există o corespondență 
strictă. Este cunoscut, de altfel, faptul că unui status îi pot corespunde 
mai multe roluri. 

O poziţie în ordinea statutară este în funcție de prestigiu şi 
onoare, care sunt evaluări obişnuite într-un grup social şi presupun un 
consens mai mult sau mai puţin general, legat de norme şi valori. De 
la această regulă nu face excepţie nici lumea interlopă, prestigiul şi 

117 


onoarea fiind criterii principale, în funcţie de care indivizii ocupă 
diferite poziţii ierarhice. 

De altfel, acceptarea unui individ ca membru al lumii interlope depin- 
de de prestigiul pe care acesta îl are ca infractor, de onestitatea şi loialitatea 
de care acesta dă dovadă în relațiile cu ceilalți membrii ai lumii interlope. 

Cu cât infractorul este mai bine pregătit „profesional”, cu atât pres- 
tigiul lui în „branşă” creşte mai mult. Un prestigiu mare, dublat de un 
comportament conform „legilor nescrise” determină ocuparea de către 
infractor a unei poziții importante în cadrul lumii interlope. Odată obți- 
nută, această poziție trebuie menținută, printr-un comportament constant, 
orice abatere de la norme şi orice eşec putând duce la pierderea ei. 

In lumea interlopă există o regulă generală, în ceea ce priveşte 
comportamentul individului, în funcţie de poziţia pe care o ocupă. Fiecare 
membru al lumii interlope trebuie „să facă dovada valorii”. In speţă, 
trebuie să demonstreze permanent că se situează, prin calitățile sale, la 
înălțimea cerută de poziţia pe care o deţine în cadrul grupului. El trebuie 
să-şi demonstreze curajul, capacitatea de a face față oricărei situaţii 
dificile, inteligenţa, puterea, şi, nu în ultimul rând, bunăstarea materială. 

In general, o poziţie înaltă în ierarhia lumii interlope este asociată 
cu o situație materială prosperă. Această bunăstare trebuie demonstrată, 
nu atât din orgoliu, cât din nevoia de a-şi consolida poziția. 

Individul trebuie să dovedească anturajului acele calități 
excepționale pe care şi le atribuie. El face acest lucru prin intermediul 
luxului afişat ostentativ: maşini scumpe, îmbrăcăminte de calitate, 
costisitoare, sume mari de bani cheltuite cu prietenii prin baruri şi 
restaurante, de natură să impresioneze şi să intimideze. 

Totuşi, doar aspectul exterior nu este suficient pentru „a face 
dovada valorii”. Individul trebuie să-şi demonstreze curajul şi să-şi 
apere „onoarea”, ori de câte ori acestea îi sunt puse la îndoială. In mo- 
mentul în care este jignit, el trebuie să reacționeze imediat, pedepsindu-i 
pe ofensatori, altfel îşi poate pierde prestigiul în faţa celorlalți. 

In concluzie, poziția pe care un infractor o ocupă în lumea 
interlopă poate fi identificată după vestimentație şi atitudinea pe care 
o are faţă de ceilalți, eleganța specială afişată în mod ostentativ şi 
conduita expresivă fiind foarte relevante în acest sens. 


3.2.4. Infrastructuri şi zone de influență 


Lumea interlopă este compusă dintr-o multitudine de grupuri de 
dimensiuni variabile, constituite prin afinitate şi comoditate, având 

aceleaşi interese. Aceste grupuri îşi stabilesc ca loc de întâlnire unul 
sau mai multe stabilimente (baruri de noapte, cazinouri, restaurante 
etc.), a căror clientelă o constituie în mare măsură. 

Aceste stabilimente constituie nuclee în jurul cărora se desfă- 
şoară activitatea grupurilor de infractori aparținând lumii interlope. Pe 
lângă faptul că sunt locuri de întâlnire şi de distracţie, ele funcțio- 
nează şi ca baze operative, unde infractorii îşi plănuiesc operațiunile, 
depozitează bunurile obţinute ilegal şi unde, în caz de nevoie, se pot 
adăposti. Prin intermediul acestor localuri sunt de multe ori comercia- 
lizate mărfuri de contrabandă, de obicei alcool şi ţigări, beneficiile 
fiind apoi împărțite între infractorii care furnizează aceste mărfuri şi 
patronii localurilor respective. 

In aceste localuri, cu acordul patronului, care, evident, bene- 
ficiază de o cotă-parte din câştiguri, îşi desfăşoară activitatea şi prosti- 
tuatele. Proxeneţii preferă astfel de aranjamente, deoarece prostitua- 
tele sunt mai bine supravegheate atât în privința atitudinii față de 
clienţi, cât şi în privinţa câştigurilor pe care le realizează. 

Astfel, putem observa importanța deosebită pe care o au în 
cadrul lumii interlope patronii unor asemenea stabilimente (care pot 
fi, la rândul lor, infractori profesionişti „retraşi din activitate”), 
precum şi angajaţii lor (barmani, chelneri etc.). Aceştia, pe lângă 
numeroasele servicii aduse membrilor lumii interlope, le mai pot 
furniza acestora numeroase informații (ponturi), pe baza cărora 
infractorii îşi organizează activităţile. 

In schimbul acestor servicii, ceilalți membrii ai lumii interlope 
le asigură patronilor respectivi sprijin şi protecție. Astfel, aceştia 
ajung treptat să capete o influenţă considerabilă şi să devină lideri 
ai grupului. Fără să conducă direct, ei supraveghează şi iau decizii 
din umbră, astfel încât nimic nu se întâmplă fără ştirea şi acordul 
lor. Poziţia, în acest mod obţinută, le permite, de asemenea, 
să arbitreze diferitele conflicte izbucnite între ceilalți membrii ai 
lumii interlope”. 

Grupurile astfel constituite pe infrastructura stabilimentelor îşi 
desfăşoară activitatea, de obicei, la nivel de cartier sau acaparează un 
anumit domeniu infracțional. 

Prin zonă de influență putem înţelege atât spațiul, suprafaţa pe 
care un grup îşi desfăşoară activitatea (un cartier, o stradă sau o 
anumită parte a unui oraş), cât şi specificul activităţii infracţionale””. 

De remarcat este modul în care grupurile de infractori îşi 
stabilesc şi îşi respectă unii altora zonele de influență. Raporturile 
dintre aceste grupuri sunt de vecinătate. De asemenea, nu sunt rare 
cazurile în care îşi acordă ajutor şi asistență, pentru realizarea unor 
acțiuni comune sau în care se unesc, pentru a întreprinde operaţiuni ce 
depăşesc posibilităţile unui grup mic. 

In cazul în care domeniile de activitate sunt diferite, zonele de 
influență ale diferitelor grupuri se pot juxtapune. Astfel, în acelaşi spaţiu 
pot acţiona hoţii din buzunare, spărgătorii de apartamente, proxeneţii şi 
traficanţii de narcotice, fără ca între ei să existe neînțelegeri sau conflicte. 

Relațiile personale sau de „afaceri” existente între indivizii ce compun 
aceste grupuri pot depăşi cadrul cartierului şi al oraşului, creându-se 
condițiile unui schimb de servicii şi informații mult mai vaste, inclusiv 
internaţional. Astfel, iau naştere reţele internaționale de infractori. 

Să nu ne imaginăm însă că relațiile între grupurile ce domină 
anumite zone sunt întotdeauna paşnice. Din dorinţa fiecăruia de a-şi lărgi 
zona de influență iau naştere conflicte de proporții, adevărate lupte pentru 
putere. Acestea depind de personalitatea mai mult sau mai puţin marcantă 
a celor care caută să-şi impună dominaţia asupra altora. In felul acesta, se 
naşte o ierarhie în vârful căreia se află unul sau mai mulți şefi, care îşi 
delimitează de comun acord domeniile de activitate şi zonele de influență. 


3.3. Comunicarea în lumea interlopă 
3.3.1. Comunicarea între membrii lumii interlope 


Din punct de vedere psihologic, comunicarea este, în primul 
rând, o percepţie. Ea implică transmiterea, intenţionată sau nu, de 
informaţii menite să lămurească sau să influenţeze un individ sau 


* De exemplu: Un proxenet poate avea ca zonă de influență o stradă sau 
un cartier, ceea ce înseamnă că este singurul care desfăşoară o astfel de 
activitate în spaţiul respectiv, spaţiu care, din acest punct de vedere, îi aparține 
şi este controlat exclusiv de el. Astfel, pe strada sau în cartierul respectiv nu este 
permis accesul unor prostituate care lucrează pentru un alt proxenet. 

Un alt exemplu îl reprezintă monopolizarea pieței drogurilor de un 
singur traficant (sau grup de traficanţi). Astfel, la nivelul întregului oraş, 
traficantul respectiv este singurul care desfăşoară o astfel de activitate, 
neexistând concurență în domeniu. 

un grup de indivizi, dar nu se reduce numai la aceasta. În acelaşi 
timp în care o informaţie este transmisă, se produce o acțiune 
asupra subiectului receptor şi un efect retroactiv (feed-back) 
asupra persoanei emițătoare care, la rându-i, este influenţată. 

Sociologic, comunicarea presupune o relaţie între indivizi. In 
fapt, comunicarea este liantul care conferă stabilitatea şi coeziunea gru- 
purilor sociale. Existenţa în grup presupune interrelaționarea indivizilor 
care compun acest grup, iar relaţiile dintre indivizi impun existența unor 
procese de comunicare între aceştia. De altfel, rolul deosebit de 
important pe care îl joacă comunicarea în viaţa socială este evident. Prin 
intermediul comunicării, individul intră în relație cu ceilalți, îşi 
însuşeşte normele şi valorile indispensabile pentru existenţa sa ca ființă 
socială, primeşte şi oferă informaţii, şi, nu în ultimul rând, este 
influențat sau poate influența conduita celorlalți. Comunicarea este, 
într-un fel, forța care pune în mişcare mecanismele sociale. 

Comunicarea socială îmbracă diferite forme. Prima, spontană şi 
neaxiomatizată, pare să nu se supună nici unei alte reguli, cu excepţia 
deprinderii sociale. Această formă de comunicare se înscrie în cadrul 
relațiilor interpersonale, fiind limitată, precară, artizanală, spontană şi 
prescriptivă. La polul opus, întâlnim comunicarea instituționalizată, 
existentă în cadrul relaţiilor inter- şi intraorganizaționale, relații 
conduse de instituţii. Această formă de comunicare defineşte regimul 
economic, social şi politic cu care este înzestrată o societate. 

Pentru a comunica, în afară de emițător şi receptor, este necesar 
şi un limbaj comun celor doi. Limbajul este o funcţie de exprimare 
şi de comunicare a gândirii prin utilizarea de semne, care au o 
valoare identică pentru toţi indivizii din aceeaşi specie, în limitele 
unei arii determinate. 

Limbajul este, în acelaşi timp, act şi instrument de comuni- 
care, bazat pe legi independente de subiecţii particulari. Există 
mai multe forme de limbaj: 

e pasiv (acela pe care îl înțelegem); 

e activ (acela pe care îl folosim, întotdeauna mai redus decât cel 

pasiv); 

e verbal; 

e neverbal (gesturi, mimică etc.). 

Limbajul neverbal (gesturile, mimica, atitudinile) este în nume- 
roase cazuri suficient pentru a exprima intenţiile, dispoziţiile indivizilor. 

Instrument privilegiat de socializare, care permite comunicarea 
gândirii, acţionarea asupra semenului (poruncile şi întrebările cer răs- 
punsuri), adaptarea la grup (transmiterea de norme sociale) sau punerea 

în valoare a propriei persoane, limbajul serveşte, de asemenea, la 
recunoaşterea vorbitorului ca persoană de către ceilalți sau la eliberarea 
de tensiuni interioare prin injurie (când agresiunea directă este impo- 
sibilă), ca şi prin confesiune. Limbajul completează celelalte surse de 
cunoştinţe, anticipând experienţa personală, pe care i-o provoacă şi o 
călăuzeşte. El constituie, în acelaşi timp, instrumentul esenţial al gân- 
dirii şi baza vieţii sociale. 

In ceea ce priveşte lumea interlopă, specificul comunicării este 
dat de specificul relațiilor existente între membrii acesteia. Astfel, 
comunicarea este directă, spontană, neinstituționalizată, neîngrădită 
de reguli stricte, şi (aspect deloc neglijabil) verbală. 

După cum am mai afirmat, în lumea interlopă nu se comunică în 
scris, ci numai pe cale orală. Acesta este modul în care sunt transmise 
normele (tocmai de aceea mai sunt numite „legi nescrise”) şi toate me- 
sajele vehiculate între membrii lumii interlope. Specificul activităților 
derulate de infractori justifică, de asemenea, neutilizarea actelor, a 
contractelor scrise, totul realizându-se pe baza unor acorduri verbale. 

Experienţa infractorilor „veterani” este transmisă „novicilor” tot 
pe cale orală, neexistând manuale care să-i inițieze pe aceştia în 
activitatea infracțională. 

Membrii lumii interlope se diferențiază de ceilalți membrii ai socie- 
tăţii în ceea ce priveşte comunicarea interpersonală prin limbajul folosit. 
Limbajul folosit de infractori mai este numit şi argou. Insă, spre deose- 
bire de argoul folosit de adolescenți şi tineri (care este mai degrabă o 
expresie a teribilismului caracteristic vârstei), argoul folosit de infractori 
este un fel de „limbaj profesional”, a cărui utilizare este dictată de 
exerci-tarea „profesiei”. Reprezintă, în esenţă, un limbaj codificat, menit 
să facă de nedescifrat mesajele pe care infractorii şi le transmit. In acest 
scop, ei folosesc cuvinte şi expresii a căror semnificaţie le este cunoscută 
numai lor. Cu toate că în permanență semnificația anumitor termeni se 
schimbă, şi apar expresii noi, limbajul infractorilor este înțeles şi de 
poliţişti, deoarece de aceasta depinde în mare măsură eficiența acţiunilor 
de demascare şi de capturare a acestora. 

Termenii argotici, pe lângă faptul că le permit infractorilor să 
comunice liber, fără teama că vor fi înțeleşi, mai îndeplinesc şi rolul 
de „parole de recunoaştere”. Folosind termenii argotici, infractorii 
pot stabili, în numai câteva minute de conversaţie cu un străin, dacă 
acesta aparține lumii interlope, în ce gen de activitate infracțională 
este specializat şi pe cine cunoaşte. 

Argoul are un rol special în menţinerea securității şi identității 
lumii interlope. Acest limbaj specific folosit de infractori este o 

expresie a solidarității acestora şi facilitează comunicarea secretă între 
membrii tagmei. Folosirea argoului este importantă, în special, când 
infractorii acționează, asigurând comunicarea rapidă a ordinelor prin 
intermediul unor fraze (expresii) aparent inofensive. 

Din punct de vedere lingvistic, nu poate fi vorba de o „limbă a 
infractorilor”. Este, practic, vorba de presărarea limbajului uzual cu 
termeni argotici. Ceea ce o face neinteligibilă pentru ceilalți membrii ai 
societății este lipsa unei sintaxe proprii, a unor reguli gramaticale bine 
stabilite, precum şi schimbarea semnificației cuvintelor şi expresiilor, în 
funcţie de contextul în care se desfăşoară discuţia respectivă”. 

Folosirea acestui limbaj în comunicarea cu membrii grupului 
din care face parte îi dau infractorului un sentiment de siguranţă şi, nu 
în ultimul rând, sentimentul apartenenței la un grup cu care se 
identifică. Este ceea ce îl deosebeşte pe el ca individ de ceilalți 
membrii ai societății, din mijlocul cărora a fost respins şi cu care nu 
se mai identifică. 

In final, putem spune că folosirea acestui limbaj poate fi 
considerată o etichetă pe care individul şi-o aplică pentru a-şi eviden- 
ţia apartenenţa la lumea interlopă, alături de alte semne distinctive: 
vestimentația ostentativă, excesul de bijuterii, tatuajele de tot felul şi 
atitudinea specifică. 


3.3.2. Rolul comunicării persuasive în activitatea infracţională 


De nenumărate ori presa a atras atenția asupra metodelor 
folosite de infractori în activitatea lor, în încercarea de a spori 
vigilența populaţiei şi de a preveni comiterea anumitor infracțiuni. 
Este vorba de infracțiuni la comiterea cărora participă, în aceeaşi 
măsură, şi infractorul şi victima: escrocherie, înşelăciune, şantaj, şi, 
nu în ultimul rând, prostituţia şi traficul de narcotice. 

Pare absurd, dar, în asemenea cazuri, nu putem acuza în exclusi- 
vitate infractorul. O parte considerabilă din vină revine victimei, care i-a 
oferit infractorului oportunitatea, condiţiile optime pentru a acţiona. 

In ciuda avertismentelor din presă, observăm cum numărul acestor 
infracţiuni, în loc să scadă, se mențin constant sau chiar creşte, ca şi cum 
fiecare, pentru a se convinge, le experimentează pe propria persoană. 

Avem de-a face, deci, cu o relație infractor-victimă mai 
deosebită, şi unul şi celălalt având partea lui de vină, mai mică sau 
mai mare. Practic, infractorul profită de naivitatea, credulitatea 

victimei, de dorința acesteia de a câştiga ceva (bani, bunuri materiale 
sau anumite avantaje) cu efort minim, iar victima se lasă „sedusă”, 
facilitându-i infractorului acţiunea şi chiar având iluzia că-l păcăleşte, 
când faptul s-a consumat, victima realizează nu numai că a fost 
înşelată, dar şi că a participat activ la realizarea înşelăciunii. 

Observăm, în concluzie, că infractorii specializați în comiterea acestui 
gen de infracțiuni au o forță persuasivă deosebită, pe care o folosesc cu 
abilitate. In general, ei nu se consideră vinovaţi, pagubele aduse fiind, în 
viziunea lor, „impozite pe prostie”, obligația lor fiind să le „colecteze”. 

De remarcat este faptul că infractorii îşi aleg cu grijă viitoarele 
victime. Planul este minuțios pregătit, fiind elaborate adevărate strategii 
ŞI tactici de abordare a victimei şi de speculare a slăbiciunilor acesteia. 
Nimic nu este lăsat la voia întâmplării, infractorul elaborând mai multe 
variante, pentru a nu fi luat prin surprindere de evenimente neprevăzute. 

Asemenea infracțiuni nu presupun violență, întrucât sunt bazate 
aproape în întregime pe persuasiune, care este considerată 
eminamente un proces comunicaţional. Gradul de profesionalism este 
cu atât mai mare, cu cât infractorul reuşeşte să-şi convingă victima să 
„colaboreze” de bunăvoie, creându-i chiar iluzia că el este cel care 
pierde. De fapt, orice formă de persuasiune este caracterizată de 
modificarea atitudinii unui individ într-un context dat, în care acesta 
îşi păstrează sau crede că îşi păstrează o anume libertate. 

Escrocheria este tipul de infracţiune cel mai des întâlnit, în 
care sunt folosite tactici persuasive. 

Escrocii au fost întotdeauna în jurul nostru. Se poate spune că 
oriunde vor fi oameni care doresc ceva fără a da nimic în schimb, se 
Vor găsi şi escroci, pentru că ei se bazează pe o astfel de atitudine şi o 
speculează în folos propriu. 

Escrocheriile îmbracă numeroase forme. Una din cele mai 
răspândite se bazează pe aşa-numita „iluzie a chilipirului”. Escrocul 
speculează vanitatea, lăcomia şi necunoașşterea victimei, lăsându-i 
impresia că a achiziţionat la un preț scăzut obiecte de valoare. In fapt, 
sunt folosite bijuterii fără valoare (falsuri pe care escrocul le prezintă 
ca fiind din metale preţioase), obiecte provenite din furturi şi spargeri 
(pe care le vinde la un preţ puţin mai scăzut decât cel real). Victima, 
de teamă să nu piardă o asemenea ocazie, intră în jocul infractorului şi 
achiziționează obiectele, fără să ezite prea mult. 

O altă formă o constituie atragerea victimei într-o afacere, în 
care trebuie să investească anumite sume şi care este prezentată ca 
fiind foarte profitabilă. Succesul unei astfel de acțiuni depinde de cel 
puțin trei factori: 

1. acţiunea escrocului trebuie să inspire încredere victimei; 

2. victima trebuie să creadă că partea cu care contribuie la aface- 
rea respectivă, nu numai că va fi recuperată, dar că îi va aduce şi profit; 

3. capacitatea escrocului de a convinge victima să participe 
„temporar” cu o parte din banii săi la realizarea afacerii. 

Este necesară, deci, folosirea unui limbaj prietenos şi putere de 
convingere din partea echipei de escroci. 

Nu sunt rare nici escrocheriile în domeniul imobiliar (sunt 
cazuri în care au fost vândute apartamente la etajul 10 dintr-un bloc 
de 9 etaje, mai multor persoane în acelaşi timp), al schimbului valutar, 
şi chiar în afaceri (escroci care achiziționează marfă în numele unor 
firme fictive, plătind cu cecuri false). Sunt cunoscute, de altfel, 
numeroasele „ghicitoare”, „vrăjitoare” sau „vindecătoare”, în spatele 
cărora funcționează adevărate rețele specializate de escrocherii. 

Desigur, numărul formelor pe care le îmbracă escrocheria nu se 
rezumă la cele câteva exemple prezentate mai sus, infractorii 
profesionişti dovedind că au o imaginaţie foarte bogată. Insă, în 
general, sunt urmărite câteva etape de a căror îndeplinire perfectă 
depinde succesul întregii operațiuni: 

1. Abordarea victimei - găsirea victimei, câştigarea încrederii 
acesteia, pregătirea pentru etapa următoare; 

2. Prezentarea afacerii - i se explică victimei în ce constă 
afacerea şi care va fi câştigul ei; 

3. Amăgirea victimei - victimei i se oferă o anumită sumă de 
bani, sub forma unei prime tranşe din câştigul pe care îl va realiza; 

4. Trimiterea victimei după bani - victima este convinsă să 
adune banii necesari pentru a intra în afacere; 

5. Deposedarea victimei de bani prin viclenie; 

6. Amăgirea în continuare a victimei; 

7. Debarasarea de victimă. 

Mai rar întâlnite decât tacticile şi strategiile persuasive folosite 
în cazul escrocheriilor, dar mai complexe, mai subtile şi mai 
spectaculoase sunt cele folosite pentru: 

e racolarea adolescentelor şi tinerelor în vederea „calificării” lor 
ca prostituate; 

e compromiterea unor persoane, în scopul obținerii anumitor 
avantaje (şantajul). 

In ambele cazuri, schema după care se derulează acţiunea este 
aceeaşi: 

1. Abordarea victimei; 

2. Investiţia: 

e câştigarea încrederii victimei; 

e acordarea unor favoruri sau avantaje materiale victimei de 
către infractor (îndatorarea victimei); 

3. Compromiterea victimei: 

e implicarea victimei în diferite acțiuni infracţionale minore în 
contul „investiției”; 

4. Obţinerea „profitului” preconizat: 

e odată compromisă, victima nu mai poate refuza cererile infrac- 
torului. 

Observăm, deci, că este vorba, în esenţă, de tehnica „piciorului 
în uşă”: o cerere inițială mică (implicarea victimei în infracțiuni 
minore - etapa a III-a), dificil de refuzat (datorită „investiţiei” - etapa 
a I-a) este urmată de o cerere mai mare (obţinerea unor avantaje 
urmărite de la bun început, bani sau complicitate în săvârşirea unor 
infracțiuni de o gravitate crescută - etapa a IV-a). 

Conformarea la a doua cerere se face din următoarele motive: 

e victima se simte datoare față de infractor, având încă nevoie de 
sprijinul lui; 

e victima se teme de consecințele dezvăluirii de către infractor a 
acțiunilor ilicite la care a participat alături de acesta; 

e victima se teme, pur şi simplu, să-l refuze pe infractor. 

Schema este adaptată de la caz la caz, în funcție de persoana 
vizată şi de context*€. 


* De exemplu: În cazul racolării unei tinere în vederea practicării 
prostituţiei, acţiunea se derulează astfel: 

Etapa I: 

* tânăra este abordată de către racoleur (individ specializat în astfel de 
acțiuni); 

* în timpul pe care îl petrec împreună, acesta stabileşte acele 
slăbiciuni ale tinerei, care urmează a fi speculate (carenţe afective sau 
educative, dorinţa de a trăi în lux etc.). 

In momentul în care deține aceste informaţii, racolerul (finanțat de 
proxenet) începe etapa a II-a - investiţia: 

Etapa a II-a: 

* racoleurul stabileşte o relație afectivă cu tânăra, sub acoperirea 
căreia îi acordă sprijin financiar; 

*  simulând lipsa banilor la un moment dat, el solicită împrumuturi de 
la proxenet în prezenţa fetei, bani folosiţi „pentru ca ea să se simtă bine”; 

Tot pe tehnici persuasive este bazată şi acţiunea de constituire a 
reţelelor de comercializare a narcoticelor. Această acțiune se 
derulează în paralel cu creşterea numărului de consumatori. 

În acest sens, este folosită tehnica „aruncării de mingii joase”, 
tehnică asemănătoare cu cea a „piciorului în uşă”. Prin intermediul acestei 
tehnici persuasive se obține conformarea la cerere, păstrându-se costurile 
ascunse. Unul din factorii care stau la baza obținerii efectelor acestei 
tehnici este implicarea individului în decizia de a se angaja în acțiune. 

Supunerea, „conformarea fără presiune”, are proprietatea de a 
conduce la comportamente al căror cost ar frâna realizarea lor spontană. 

Acțiunea de constituire a unor astfel de reţele se realizează pe etape: 


I. Mai întâi are loc stimularea consumului de droguri 


Viitorii consumatori sunt selectaţi atent, în special, din rândul 
adolescenților şi tinerilor, în perimetrul în care aceştia îşi desfăşoară 
activitatea (licee, facultăți etc.), sau unde îşi petrec timpul liber 
(baruri, discoteci etc.). Traficantul intră în relație cu cei vizați, 
ajungând să le câştige prietenia şi încrederea. Un conflict cu părinții 
(inevitabile la această vârstă), o decepţie sentimentală sau pur şi 
simplu dorința de a experimenta senzaţii noi, sunt tot atâtea situaţii pe 
care traficantul se grăbeşte să le speculeze. Astfel, pentru a le alunga 


* rezultatul acestor manevre este evident: tânăra se simte măgulită de 
„sacrificiile” pe care „iubitul” le face pentru ea, şi, în acelaşi timp, începe să 
se simtă obligată față de el. 

Etapa a III-a: 

* tânăra este determinată de către racoleur să rupă relațiile cu familia 
în favoarea lui, lipsind-o astfel de principalul sprijin afectiv şi material; 

* sub motiv că a venit vremea să-şi plătească datoria faţă de proxenet, 
racoleurul o convinge pe tânără că numai ea îl mai poate ajuta; indicându-i 
subtil calea prostituţiei; 

* ea simțindu-se datoare față de el, este dispusă să facă orice pentru a- 
l ajuta şi consimte să întrețină raporturi sexuale cu 1-2 indivizi contra unor 
sume echivalente cu presupusa „datorie”. Acesta este momentul în care tânăra 
cade în capcana minuțios pregătită de către proxenet. Ea este compromisă şi 
nu mai are cale de întoarcere. Nu mai poate reveni la familie, de teamă sau/şi 
ruşine, şi astfel rămâne la discreția proxenetului. 

Etapa a IV-a: 

* reprezintă „calificarea” tinerei ca prostituată, sub controlul strict al 
pro-xenetului; 

* în acelaşi timp, proxenetul începe să obţină bani de pe urma ei, bani 
ce reprezintă profitul realizat în urma „investiției”. 

supărarea sau pentru a le satisface nevoia de nou, le oferă mici doze 
de narcotice, „gratis, ca între prieteni”, neuitând să-i informeze că 
dacă mai vor aşa ceva, le stă la dispoziţie. Starea de euforie, semiin- 
conştienţă şi bună-dispoziţie creată de droguri îi determină pe aceşti 
tineri să mai apeleze la „serviciile” traficantului. 

Insă aici apare o diferență. De data aceasta, ei plătesc drogurile 
cu sume relativ mici. Cu timpul apare, însă, dependența, fapt de care 
profită din plin traficantul. El cere din ce în ce mai mulți bani, iar 
tinerii, deja dependenţi de consumul de droguri sunt dispuşi să facă 
orice pentru a avea cu ce plăti o doză. 


II. In acest moment începe formarea reţelei de intermediari 


Traficantul le propune, aşadar, „clienţilor” o modalitate de a 
face rost de bani, pentru a-i plăti „marfa”: să devină, la rândul lor, 
distribuitori de narcotice. 

Dependenţa de droguri le anihilează acestora instinctul de 
conservare. Astfel, narcomanii se expun, fără ezitare, la orice fel de 
risc, inclusiv acela de a fi prinşi şi arestaţi de poliție, fiind capabili de 
orice pentru a-şi asigura cantitatea necesară de droguri. Astfel, ei 
acceptă imediat propunerea traficantului de a lucra ca „intermediari”, 
ocupându-se în locul acestuia de racolarea viitorilor „clienţi” şi de 
vânzarea drogurilor în locuri publice. 

Din momentul constituirii rețelei, traficantul se poate retrage în 
umbră, de unde coordonează întreaga activitate, la adăpost de 
acțiunile poliției. Tinerii racolați de el, prin metoda descrisă mai sus, 
devin astfel simple unelte care îi asigură câştiguri fabuloase, victime 
care fac, la rândul lor, alte victime. 

Scopul urmărit de traficant este, evident, formarea unei reţele de 
comercializare a drogurilor. Investiţia făcută de el, respectiv acele doze 
inițiale oferite gratuit, este infinit mai mică în comparaţie cu câştigurile 
realizate prin intermediul reţelei. Adevăratul cost ascuns este plătit de 
cei racolați de traficant, fie intermediari, fie simpli consumatori. Este 
vorba de însăşi viaţa şi sănătatea lor, incomparabil mai valoroase decât 
acele efemere momente de euforie generate de drog. 

Am avut în vedere, în cele descrise mai sus, nu toate tipurile de 
infracţiuni, în a căror realizare sunt utilizate metode persuasive, ci doar pe 
cele mai răspândite şi pe cele cu un grad de periculozitate crescut. 

Putem observa, astfel, cum lumea interlopă reuşeşte să prindă în 
mrejele sale şi neinfractori, folosind metode non-violente şi, de multe 
ori, foarte convingătoare. Efectele acestor metode persuasive nu pot fi 

puse la îndoială atâta vreme cât avertismentele presei au un impact 
relativ mic asupra populaţiei, fapt dovedit de constanța cu care 
oamenii se lasă jefuiți şi manipulați de membrii ai lumii interlope, 
oferindu-le acestora oportunități, facilitându-le demersurile. 
3.4. Impactul activităţii lumii interlope în plan psihologic 
şi socio-moral 


Deşi împinsă în mod constant spre periferia societății, lumea 
interlopă este şi trebuie privită ca parte componentă a acesteia. Existența 
şi evoluţia lumii interlope este indisolubil legată de existenţa şi evoluția 
societății. Practic, nu putem studia şi evalua lumea interlopă ca entitate 
autonomă, ci numai în strânsă legătură cu restul societăţii. 

Intre lumea interlopă şi restul societății există un permanent 
proces de interacțiune. Referindu-se la cele două categorii de indivizi, 
în care se poate împărți societatea, luând ca reper conformarea la 
norme (şi anume, cei care comit abaterea de la norme şi restul 
societăţii, care se conformează normelor), H. Becker afirmă următoa- 
rele: „Cele două categorii trebuie văzute într-o relație complementară. 
Una nu poate exista fără cealaltă; într- adevăr, ele sunt în funcție una 
de alta în cel mai strict înţeles matematic”? 

Activitatea lumii interlope este caracterizată prin permanenta 
eludare a normelor morale unanim admise. Menirea normelor fiind 
cea de a asigura stabilitatea şi echilibrul societăţii, încălcarea lor 
generează reacția ostilă a membrilor ei faţă de indivizii devianţi. In 
cazul de față, acțiunile membrilor lumii interlope, în general ilegale, 
sunt percepute de populaţie ca atacuri la adresa stabilității şi 
echilibrului societăţii. 

Siguranța şi abilitatea cu care sunt săvârşite infracțiunile 
generează un acut sentiment de nesiguranţă şi insecuritate, nu numai 
la nivel individual, ci şi colectiv. Prin respingerea infractorilor spre 
periferia societății se încearcă oarecum protejarea populaţiei. Insă 
rezultatul acestei acțiuni nu este cel scontat. Cea mai concludentă 
dovadă în acest sens este existența a ceea ce numim lumea interlopă. 

Societatea este pentru membrii lumii interlope însăşi garanția 
existenţei lor. În circuitul bogățiilor societăţii, infractorii găsesc 
bunurile pe care, după o optică proprie, consideră că este normal să ŞI 
le însuşească. Astfel, pentru a-şi asigura bunăstarea, infractorii nu 
ezită să producă societăţii pagube de ordin economic. Furturile, 


* Howard S. Becker, Outsiders - Studies in the Sociology of deviance 
(2-nd ed.), New York, The Mac Company, 1963, pag. 23. 

spargerile, jafurile, tâlhăriile sunt infracțiuni ce vizează avutul public 
sau privat. Dar lucrurile nu se opresc aici. Membrii lumii interlope îşi 
fac simțită prezenţa în activitățile comerciale şi, nu în ultimul rând, în 
domeniul financiar. Aici amintim comercializarea mărfurilor de 
contrabandă (care implică sustragerea de la plătirea unor taxe şi 
impozite către stat) şi traficul de valută (faimosul „schimb la negru”). 

In cadrul societăţii, membrii lumii interlope îşi găsesc victimele şi, 
în acelaşi timp, pe cei care urmează a le fi complici. Nu în ultimul rând, 
tot din cadrul societății sunt racolați viitorii membri ai lumii interlope. 

Activitatea lumii interlope, de fapt însăşi existenţa ei, afectează 
restul societăţii nu numai în domeniul economic, ci şi în plan 
psihologic şi moral: 

* In plan psihologic - este generatoarea unor sentimente de 
teamă, nesiguranţă şi frustrare. Individul îşi vede amenințată siguranța 
materială şi, uneori, chiar integritatea fizică sau viața. Nu-i mai este 
satisfăcută complet nevoia de securitate, ceea ce-l face să trăiască 
într-o permanentă nelinişte. 

Sentimentul de nesiguranţă şi frustrare este accentuat şi de 
faptul că, speculând anumite lacune sau imperfecțiuni ale sistemului 
legislaţiei penale, infractorii scapă cu uşurinţă de pedepse sau primesc 
pedepse mult prea mici în comparaţie cu gravitatea faptelor săvârşite. 

Individul ajunge, la un moment dat, la concluzia inutilității 
reacției sale faţă de infracţiune, ceea ce face ca treptat această reacție 
să scadă în intensitate, devenind, în final, indiferenţă. 

La nivel colectiv, aceasta duce la scăderea coeziunii sociale şi, 
implicit, a puterii de reacţie colectivă faţă de comiterea unei infracțiuni. 

* In plan moral - activitatea lumii interlope, consecinţele 
acesteia atât pentru victime, cât şi pentru membrii lumii interlope duc 
la producerea anumitor mutații. Principiile morale ce guvernează viața 
şi activitatea membrilor societății sunt serios zdruncinate. Cinstea, 
onestitatea, curajul, loialitatea, dreptatea, libertatea capătă, astfel, 
sensuri şi înțelesuri diferite de cele iniţiale. In acelaşi timp, scade 
considerabil încrederea populației în instituțiile statului, ale căror 
datorii constă în a proteja aceste valori. 

Dar, în ciuda atâtor efecte negative, lumea interlopă este tolerată 
oarecum de societate. Neputând să o anihileze complet, societatea 
încearcă să ţină lumea interlopă sub control, în speranţa recuperării ei 
în plan social. 

Cap. IV. TENDINŢE ȘI MUTAȚI ACTUALE 
ÎN LUMEA INTERLOPĂ 


4.1. Consideraţii generale asupra tendinţelor actuale 
în lumea interlopă 


Existenţa lumii interlope autohtone, şi înainte de evenimentele 
din decembrie 1989, nu poate fi pusă la îndoială. Insă, pe atunci, 
amploarea activităților infracționale specifice era cu mult mai rdusă, 
precum şi diversitatea acestora. Activitatea membrilor lumii interlope 
era în mare parte bazată pe comerţul „la negru”, aşa-numita „bişniţă”. 
In ceea ce priveşte prostituţia şi proxenetismul, aceste activități se 
desfăşurau cu mare discreție, cu precădere în marile hoteluri, exis- 
tând, totuşi, şi o serie de case de toleranță, deghizate atent şi accesi- 
bile numai celor „de încredere”. Datorită faptului că deținerea de 
valută era ilegală, victimele predilecte ale infractorilor erau tocami cei 
care posedau valută. Aceştia erau foarte vulnerabili pentru că, în caz 
de jaf sau de şantaj, reclamarea infracțiunii îi expunea riscului de a 
intra ei înşişi în vizorul organelor de anchetă. 

Acţiunile de trafic erau, de asemenea, foarte limitate. Traficul 
cu autoturisme era inexistent, iar în ceea ce priveşte traficul de 
droguri, țara noastră era, până acum 3-4 ani, doar țară de tranzit sau 
de depozitare. România a devenit „piaţă de desfacere şi comercia- 
lizare” a narcoticelor doar de puțin timp. 

Membrii lumii interlope nu se puteau implica în economie şi 
comerţ, acestea fiind controlate exclusiv de stat. 

Insă după 1989, lumea interlopă a cunoscut o expansiune 
extraordinară, diversificându-şi domeniile de activitate şi mijloacele 
de înfăptuire a diferitelor infracțiuni. Faptul că, din punct de vedere 
juridic, vechiul încă nu dispăruse, iar noul întârzia să se impună, a 
creat condiții optime pentru desfăşurarea unor activități ilegale care 
au consolidat baza materială a lumii interlope. 

Înainte de 1989, pentru comiterea infracţiunilor erau utilizate cu 
predilecție „arme albe”, infractorii neavând acces la arme de foc. 
După 1989, vidul legislativ a permis introducerea în țară a armelor de 
foc, pe care membrii lumii interlope nu au ezitat să le achiziționeze. 
Alături de armele de foc, în dotarea infractorilor au apărut şi faimoa- 
sele săbii „Ninja”, nu originale, dar la fel de periculoase. 

Exodul infractorilor români în Occident a demarat operațiunile de 
trafic cu automobile furate şi, nu în ultimul rând, constituirea a numeroase 
filiere specializate în traficul cu narcotice pe teritoriul românesc. 

Tot din Occident, membrii lumii interlope au „importat” şi o 
serie de moduri de operare. Am asistat cu surprindere la jafuri armate, 
la răpiri şi sechestrări de persoane, în scopul obţinerii unor anumite 
sume de bani, la omoruri comise în stilul Mafiei italiene etc. S-a 
încercat şi la noi impunerea „taxei de protecție” agenţilor comerciali 
particulari, însă fără succes. 

In peisajul infracțional românesc şi-au făcut apariția şi infractori 
străini, cu predilecție cetăţeni ai ţărilor arabe, asiatice sau din fosta 
URSS. Aceştia şi-au constituit rețele proprii, aflate în diferite relații cu 
lumea interlopă autohtonă: de cooperare, de concurență sau conflict. 
Aceştia, pe lângă activitățile specifice, au facilitat transformarea ţării 
noastre din loc de tranzit în piață de consum a narcoticelor. Acestor 
grupări de infractori străini li s-a dat numele generic de „mafie”: mafia 
arabă, mafia rusească, mafia chinezească etc. 

Colaborarea infractorilor autohtoni cu cei străini a condus la 
amplificarea deosebită a fenomenului numit contrabandă (trafic ilicit 
de mărfuri). Mărfurile de contrabandă sunt, de obicei, ţigările şi 
alcoolul, datorită uşurinţei cu care pot fi distribuite şi consumate. Insă 
există cazuri de contrabandă cu mercur, arme şi substanţe radioactive. 

După cum am mai afirmat, lumea interlopă are o mare putere de 
adaptare la diferite situații. Astfel, pentru a nu fi pusă în inferioritate 
de reţelele de infractori străini, lumea interlopă autohtonă a început 
să-şi modifice structura, precum şi modalitățile de a-şi desfăşura 
activitatea. Asistăm, în momentul de faţă, la conturarea treptată a unor 
structuri de tip mafiot, fără a avea însă amploarea şi forţa unor 
structuri mafiote autentice. Dar procesul este abia în faza inițială, a 
tatonărilor şi a încercărilor. Pentru a reuşi cu adevărat transformarea 
lumii interlope autohtone într-o grupare de genul Mafiei italiene, nu 
este suficientă împrumutarea „organigramei”, a metodelor şi uzanțelor 
acesteia. Totul trebuie adaptat la realitățile economice, social-politice 
şi culturale specifice româneşti. Derularea acestui proces se realizează 

în timp, şi cu cât întârzie blocarea lui, cu atât va fi mai greu, dacă nu 
chiar imposibil, de stopat. 

Progresul tehnologic a dus la îmbunătăţirea condiţiilor de operare 
a membrilor lumii interlope. Telefoanele celulare, de exemplu, asigură 
comunicarea rapidă între parteneri în timpul desfăşurării unei acțiuni 
ilegale, zădărnicind eforturile poliţiştilor de a-i surprinde asupra faptei. 
Alături de mijloacele de comunicare performante, autoturismele rapide 
şi de mare putere folosite de infractori asigură realizarea eficientă şi 
într-o mai mare siguranţă a activităţilor specifice. 

Iată, deci, cum lumea interlopă, departe de a fi afectată de 
schimbările sociale şi politice, nu numai că îşi continuă nestingherită 
activitatea, dar şi evoluează în pas cu timpul, devenind pe zi ce trece 
mai puternică şi mai complexă. Şi nu numai atât. Membrii lumii 
interlope nu se mai mulțumesc cu puterea economică. Ei tind tot mai 
mult spre puterea politică sau administrativă. Chiar dacă nu reuşesc ei 
înşişi să se infiltreze în structurile politice sau administrative, cel 
puţin ajung să-şi întindă influența asupra unor persoane ce ocupă 
funcţii importante în aceste structuri. 

In cele ce urmează ne vom opri asupra a două fenomene 
deosebit de nocive pentru societate, dar greu de anihilat: corupția şi 
crima organizată, ambele aflate în strânsă legătură cu ceea ce numim 
lumea interlopă. 


4.2. Corupţia 


4.2.1. Noţiunea de corupție. Formele fenomenului corupției 


Un loc important între formele de delincvenţă cu un grad sporit 
de periculozitate socială îl ocupă delictele de corupție. 

Delictele de corupţie sunt constituite din ansamblul de 
activităţi ilicite, ilegale şi imorale desfăşurate de anumiţi indivizi, 
grupuri şi organizaţii (publice sau private), în scopul obţinerii 
unor avantaje materiale sau morale sau a unor poziţii sociale şi 
politice superioare, prin utilizarea unor forme şi mijloace de 
mituire, fraudă, şantaj, înşelăciune, abuz, influenţă, intimidare, 
escrocherie, evaziune fiscală ete.” 

In general, când se vorbeşte de corupție, există tendința de a o 
limita la luarea şi darea de mită, traficul de influență sau abuzul de 
putere şi funcție, astfel de forme ale corupției fiind cel mai des 

prezentate în presă. Dincolo de aceste aparente, prin corupţie mai sunt 
desemnate şi actele de imixtiune ale politicului în sfera privată, 
utilizarea funcţiei publice în interes personal, realizarea unui volum 
de afaceri şi tranzacții între indivizi, grupuri şi organizaţii, prin 
eludarea normelor de legalitate şi moralitate existente în societate. 

Definirea fenomenului de corupție este dificilă, acest concept 
fiind de cele mai multe ori evaziv, ambiguu şi reducționist, având o 
serie de conotaţii şi particularități, în funcție de natura regimului 
politic, nivelul de dezvoltare economică şi culturală al fiecărei 
societăți, sistemul etico-normativ existent în fiecare ţară 

În general, se consideră drept corupţie comportamentul care 
violează sau transgresează obligaţiile legale ale exercitării unui 
rol public care încalcă normele deontologice ce interzic exerci- 
tarea anumitor forme de influenţă“ 

Actualul nostru Cod penal nu foloseşte explicit şi fără echivoc 
noțiunea de corupție, pentru a incrimina diferitele acte şi fapte care 
transgresează normele juridice ce reglementează comportamentul insti- 
tuțiilor şi organizațiilor sociale, funcționarilor publici, agenţilor econo- 
MICI şi persoanelor particulare între care se stabilesc relaţii şi se desfă- 
şoară activități la nivel economic, administrativ, juridic sau politic. 
Noţiunea de corupție este utilizată în mod expres doar în două situații: 

a) corupţia sexuală, prin care sunt incriminate şi sancţionate 
actele cu caracter obscen asupra unui minor sau în prezența acestuia 
(art. 202 C.pen.); 

b) corupția unei persoane de a da declaraţii mincinoase în 
faţa justiţiei (art. 261 C.pen.). 

Astfel, în sfera noțiunii de corupţie, înțeleasă în mod strict 
juridic, sunt incluse patru categorii de delicte, incriminate şi 
sancţionate prin art. 254, 255, 257 C.pen.: 

1. luarea de mită (corupţie pasivă); 

2. dare de mită (corupţie activă); 

3. traficul de influenţă; 


3? În unele sisteme normative, corupţia este un concept prioritar juridic 
şi penal şi desemnează încălcarea sau transgresarea normelor referitoare la 
îndatoririle funcţionarului public, agenţilor economici sau persoanelor care 
efectuează diferite tranzacții, operaţii sau afaceri. Pentru alte sisteme norma- 
tive, corupția desemnează diferitele acte sau fapte ilicite şi ilegale realizate 
prin utilizarea abuzivă şi constrângătoare a puterii (politice, judecătoreşti, 
administrative), în scopul obţinerii unor avantaje personale. 

4. primirea de foloase necuvenite. 

Elementul comun ce caracterizează aceste tipuri de delicte 
considerate ca fiind acte de corupție este utilizarea funcției publice ca 
sursă de venituri, de obținere a unor avantaje materiale sau de 
influenţă personală". 

Denumirea generală sub care aceste acţiuni ilicite, imorale şi 
ilegale apar în Codul Penal este de „delicte de serviciu”. Aceasta 
datorită faptului că sunt comise, de regulă, de anumiţi funcționari 
publici ori alţi salariați, sau chiar persoane private (în cazul dării de 
mită), prin încălcarea normelor deontologiei profesionale şi abaterea 
de la îndatoririle oficiale ale funcţiei publice. Aceste persoane publice 
(sau private) pretind sau primesc diferite avantaje materiale sau 
morale, prin neîndeplinirea condiționată sau întârzierea îndeplinirii 
obligațiilor de serviciu, ca urmare a exercitării unei influențe. 

Observăm, deci, caracterul reducționist al criteriului normativului 
penal, referitor la definirea şi sancţionarea actelor de corupție. Acest 
criteriu restrânge aria fenomenului de corupție doar la delicte de 
serviciu (abaterile de la prerogativele oficiale ale funcţionarului public 
şi încălcările normelor deontologice profesionale ale funcției publice). 
Actualul cadru legislativ nu oferă suficiente elemente pentru identifi- 
carea şi prevenirea actelor de corupţie ce se produc în societatea 
noastră, permiţând, astfel, creşterea acestui fenomen. 

Cauzele corupției sunt deosebit de complexe şi de o mare 
diversitate. Majoritatea autorilor consideră însă ca principale surse” 
ale acestui fenomen: 

e perpetuarea unor structuri politice, economice şi normative 
deficitare; 

e accentuarea dificultăţilor economice şi sociale; 

e multiplicarea tensiunilor sociale şi normative între indivizi, 
grupuri şi instituţii sociale. 

Corupţia induce o discrepanță semnificativă între modelele 
sociale, culturale şi normative şi aşteptările legitime ale indivizilor şi 
grupurilor sociale, reprezentând un fenomen antisocial cu profunde 
consecințe negative. Corupţia este, în fond, expresia unor manifestări 
de dereglare legislativă, politică, economică şi morală şi a slăbirii 
mecanismelor instituționalizate de control social. 

Delictele de corupţie presupun existenţa şi funcţionarea a două 
tipuri de relaţii, întemeiate pe complicitate, înşelăciune, mită, fraudă, 

abuz şi constrângere. În aceste relaţii sunt angrenate reţele de statusuri 
şi roluri în aparenţă diferite ca poziţie, dar având aceeaşi motivaţie şi 
finalitate. Este vorba de: 

a) reţeaua care corupe - constituită din indivizi, grupuri sau 
organizaţii care utilizează mijloace imorale, ilicite şi ilegale, în scopul 
influențării, mituirii sau cumpărării altor indivizi, grupuri sau organi- 
zaţii, care le facilitează realizarea rapidă şi eficientă a scopurilor şi 
intereselor urmărite; 

b) reţeaua care se lasă coruptă - reprezentată de indivizii, gru- 
purile sau organizațiile care acceptă sau se lasă influențate (mituite, 
cumpărate, şantajate) sau care încalcă normele deontologiei profe- 
sionale, în scopul obţinerii unor avantaje materiale sau morale, sau a 
unor poziţii politice şi sociale superioare. 

De reținut este faptul că aceste relaţii de tip „corupător - corupt” 
sunt întotdeauna reciproc avantajoase: corupătorul îşi atinge scopul pro- 
pus, iar coruptul beneficiază de anumite avantaje din partea celui dintâi. 

Specialiştii dreptului penal, criminologiei şi sociologiei crimina- 
lității consideră că există trei forme principale ale fenomenului de 
corupţie“: 

1; Corupţia profesională, care include marea majoritate a delic- 
telor de serviciu sau a celor comise în timpul serviciului de către func- 
ționarii publici sau alte persoane din sectorul public: administraţie, 
sănătate, învățământ, poliţie, justiție etc. Aceste persoane încalcă sau 
transgresează normele deontologiei profesionale, prin îndeplinirea con- 
diționată şi preferenţială a atribuţiilor lor legale. Cei care îndeplinesc 
funcții publice pretind sau primesc diferite avantaje materiale ori 
acceptă tacit sau expres, direct sau indirect, promisiunea unor avantaje 
materiale sau morale prin îndeplinirea sau neîndeplinirea condiționată a 
obligațiilor legale sau ca urmare a exercitării unor influenţe. Este vorba 
aici de cazul tipic al delictelor de luare şi dare de mită, abuzului de 
funcție, traficului de influență, abuzului de încredere profesională etc. 

2. Corupţia economică, denumită şi criminalitate economico-finan- 
ciară sau „de afaceri”, care cuprinde actele şi faptele ilicite comise de indi- 
vizi, asociaţii, societăți sau organizaţii în legătură cu derularea unor afaceri 
Şi tranzacții financiare, bancare, vamale, comerciale, prin utilizarea î înşe- 
lăciunii, fraudei, abuzului de încredere. În urma acestor activităţi, sunt preju- 
diciate interese economice colective sau particulare. Numeroasele lacune 
din legislația economică (naţională şi internaţională) fac greu de identificat 

şi evaluat aceste forme de criminalitate economică. Unele dintre ele nici nu 
sunt incriminate în legislaţia penală a multor ţări, ceea ce îngreunează foarte 
mult depistarea, prevenirea şi neutralizarea lor în timp util. Este vorba, în 
acest caz, de delictele de fraudă bancară, escrocherie, falsificarea cifrei de 
afaceri, evaziune fiscală, obţinerea ilegală de subvenții, bancruta fraudu- 
loasă, poliţe de asigurare nerambursabile, concurență şi reclamă neloială etc. 

3. Corupţia politică, care include ansamblul de acte, fapte şi 
comportamente care deviază moral şi legal de la îndatoririle oficiale 
ale unui rol public de către anumite persoane sau care transgresează 
normele privind interdicția exercitării anumitor forme de influență 
politică, în scopul obţinerii unor avantaje personale. Este vorba de 
activitățile de finanţare şi subvenţionare ilegală a campaniilor electo- 
rale, cumpărarea voturilor cu ocazia alegerilor, promovarea preferen- 
țială în funcţii guvernamentale pe criterii politice, acțiunile ilicite de 
înfiinţare a unor partide clientelare sau de alegere şi realegere a 
anumitor candidaţi etc. 

Fenomenul de corupție presupune, aşadar, mai multe definiții, 
forme şi dimensiuni de manifestare. Cele mai intense şi mai pericu- 
loase pentru societate sunt referitoare la corupția şi delictele din sfera 
economică, a politicului, administraţiei şi a justiției. 


4.2.2. Amploarea şi dimensiunile fenomenului de corupţie 


Formele şi dimensiunile fenomenului de corupție, odată identifi- 
cate şi analizate în mod ştiinţific, pot furniza elementele pentru o 
schemă de operaţionalizare adecvată a diferitelor acte şi fapte consi- 
derate drept comportamente coruptive. Dimensiunile fenomenului 
corupției sunt următoarele: 

a) Dimensiunea statistică 

Prin sistemul de înregistrare a delictelor de corupție este 
facilitată cunoaşterea specificului şi contextului diferitelor sectoare, 
ramuri şi instituţii (publice sau private), în care se constată frecvenţa 
şi amploarea cea mai ridicată a faptelor de corupție. 

Dimensiunea statistică se menţine la un nivel pur descriptiv. Ea 
reflectă fie eficiența diferitelor instituții în sancţionarea actelor de 
corupție (există statistici ale poliției, ministerului public şi justiției, 
între ele aflându-se diferenţe sensibile), fie activitatea de incriminare 
(sau dezincriminare) a anumitor acte care, în anumite perioade, pot fi 
considerate delicte, iar în altele ca fapte absolut normale şi legale. 

b) Dimensiunea normativă (juridică) 

Această dimensiune are în vedere principalele prescripții şi norme 
din domeniul dreptului (în special dreptul penal, comercial, vamal) 
referitoare la abaterile şi tentativele comise de diferiți agenţi economici, 
funcționari publici, instituții sau persoane particulare, precum şi 
sancțiunile care se aplică în aceste cazuri şi eficienţa acestora. 

c) Dimensiunea sociologică 

Această dimensiune furnizează informaţii despre: 

* cauzele şi condiţiile care generează acte şi manifestări coruptive; 

* factori de „risc” care există în anumite sectoare şi domenii de 
activitate. 

Aceste informaţii facilitează explicaţia propensiunii şi prolife- 
rării unor activităţi ilegale şi ilicite comise de anumiți indivizi, gru- 
puri şi instituţii sociale. 

d) Dimensiunea psihologică (morală) 

Dimensiunea psihologică sau morală a corupției are în vedere 
structura şi personalitatea indivizilor şi grupurilor de corupători şi 
corupți, motivațiile, modelurile şi finalitățile urmărite prin acte de co- 
rupție, labilitatea atitudinală şi comportamentală a persoanelor impli- 
cate în acte de corupție, reacția publică faţă de corupție. 

e) Dimensiunea economică 

Această dimensiune vizează evaluarea şi estimarea costurilor 
economice şi sociale ale diferitelor acte de corupţie, ca şi aprecierea 
cantitativă şi calitativă a prejudiciilor materiale şi morale generate de 
acest fenomen antisocial. 

f) Dimensiunea prospectivă 

Dimensiunea prospectivă pune la îndemâna organelor speciali- 
zate de control social o serie de date şi informaţii privind tendinţele 
de evoluţie (creştere, descreştere sau stagnare) în viitor a actelor de 
corupție, ca şi apariţia unor forme de corupție. 

Ținând cont de caracterul multidimensional al fenomenului 
corupției, analiza lui trebuie făcută în contextul unei definiții juridice 
ŞI sociologice care să ţină seama de complexul de factori politici, 
sociali, economici, juridici şi instituționali, şi în corelaţie cu alte 
fenomene şi probleme sociale, care generează sau amplifică actele de 
corupție în diverse societăți. 

Corupţia reprezintă în societatea contemporană o problemă 
socială, modalitățile ei de manifestare, consecințele negative şi 
modurile de soluţionare intrând în sfera de interes a factorilor institu- 
ționalizați de control social, dar şi a opiniei publice. Acest fenomen 
tinde să crească în intensitate şi periculozitate, fiind asociat cel mai 

adesea cu crima organizată, şi generează efecte „negative la nivelul 

Perioada de tranziţie traversată de ţara noastră pare să se 
constituie ca un catalizator pentru fenomenul corupției, care devine din 
ce în ce mai difuz şi cvasi-generalizat în majoritatea sectoarelor şi 
sferelor vieţii sociale, economice şi politice. Corupţia este alimentată şi 
agravată de instalarea şi manifestarea unei stări de criză, instituționa- 
lizate în majoritatea sferelor de activitate socială, vizibilă în: 

e slăbirea mecanismelor de control social şi normativ; 

e scăderea prestigiului şi autorităţii unor instituţii publice; 

e toleranța şi permisivitatea manifestate uneori de unele instituţii 
cu rol de prevenire şi sancționare etc. 

Instalarea şi menţinerea stării de anomie în societatea româ- 
nească într-o serie de domenii ale vieţii sociale au influenţat sensibil 
fenomenul corupției, determinând disfuncționalități în activitatea de 
reglementare normativă, ceea ce duce la scăderea eficienței legii, 
Justiției şi poliției. 

Pentru societatea românească, fenomenul corupţiei nu este ceva 
nou, el existând şi în vechiul regim şi fiind caracterizat de diferite 
forme de continuitate şi discontinuitate. Elementele de continuitate 
vizează menţinerea unor disfuncţii instituţionale şi politice preluate 
din vechiul regim şi a unor factori de risc ce potenţează sau multiplică 
actele de corupţie în diferite sfere ale vieţii economice, în domeniul 
comerțului şi prestărilor de servicii, în sfera instituțiilor financiar- 
bancare, în domeniul administraţiei locale, gospodăririi comunale, 
lucrărilor publice, urbanismului şi amenajării teritoriului. În acelaşi 
timp, alături de formele vechi de corupţie, condiţiile tranziţiei spre 
economia de piață duc la apariţia şi proliferarea unor noi forme de 
corupție. Acestea se concretizează în deteriorarea treptată a 
patrimoniului public, transferuri ilegale de capital şi bunuri, sustrageri 
organizate, bancrute frauduloase, abuzuri în serviciu, falsuri în 
documente contabile şi financiare, trafic de influență, scoaterea din 
țară a unor importante valori şi bunuri economice sau aparținând 
patrimoniului cultural național etc. 

Corupţia tinde să devină un fenomen organizat, specializat şi 
profesionalizat, apărând sub forma unor reţele formale şi informale de 
organizaţii şi indivizi, care prin diferite mijloace ajung să corupă 
factorii de decizie până la cele mai înalte nivele ale politicului, 
legislativului, poliţiei şi administraţiei. 

Corupţia poate fi comparată cu un „seismograf” care măsoară şi 
evaluează starea de legalitate şi moralitate din societatea româ- 

nească“. De altfel, este vizibilă tendinţa de polarizare a societății în 
două direcții: 

e pe de o parte, majoritatea indivizilor care continuă să creadă în 
virtuțile legii şi moralității; 

e pe de altă parte, cei care le ignoră, utilizând tot felul de 
mijloace ilicite şi imorale pentru realizarea intereselor lor. 

Corupţia determină efecte demoralizatoare pentru prima cate- 
gorie de indivizi (de altfel, majoritară), întrucât permite ascensiunea 
anumitor grupuri Şi indivizi (cea de-a doua categorie), care obțin rapid 
ŞI uşor profituri economice şi politice. 


4.2.3. Fenomenul corupției şi lumea interlopă 


După cum am putut vedea, din cele prezentate anterior, corupția 
reprezintă un fenomen antisocial deosebit, grav şi periculos, întrucât 
favorizează interesele unor indivizi care deţin funcții publice sau au 
atribuții publice în societate, transformându-le în surse de venituri, 
dar afectând interesele majorităţii. 

In categoria celor care corup se încadrează un număr mare de 
indivizi, ţinând seama de numeroasele domenii ale vieţii sociale 
afectate de corupție. A-i considera pe toţi cei care corup ca fiind 
infractori, componenți ai lumii interlope, este o mare eroare. Un 
cetăţean oarecare ce mituieşte un funcționar public pentru a se bucura 
de o mai mare atenţie în ceea ce priveşte tratamentul, un student care 
oferă bani sau bunuri pentru a trece un examen, sunt doar câteva 
exemple de acte de corupție, în care cei care corup nu derulează 
activităţi cu specific infracţional. 

Insă, în mare parte, cei care se bucură de avantajele obținute 
prin intermediul corupției sunt infractorii. Aceştia vizează, pe de o 
parte, domeniul economic şi administrativ (în vederea facilitării 
derulării afacerilor şi tranzacţiilor ilegale) şi, pe de altă parte, justiția 
ŞI instituţiile de control social. 

Pentru membrii lumii interlope, corupţia reprezintă, în primul 
rând, calea spre reuşita afacerilor şi activităţilor cu profil economic pe 
care le desfăşoară: obținerea ilegală de autorizaţii pentru înființarea 
de societăți comerciale ce le slujesc drept paravane pentru derularea 
diferitelor tranzacţii, falsificarea documentelor financiar-contabil, 
sustragerea de la plătirea taxelor şi impozitelor către stat etc. 

O deosebită gravitate şi periculozitate o prezintă însă coruperea de 
către membrii lumii interlope a unor persoane cu funcții de mare 
răspundere, factori de decizie importanți din cadrul poliției, procuraturii şi 
Justiţiei. Se întâmplă să asistăm uneori la întreruperea subită a unor 
investigații, la respingerea în instanţa judecătorească a unor dosare foarte 
solid instrumentate sau chiar la achitarea de către judecător a inculpatului 
împotriva căruia există probe ce îi dovedesc în mod clar vinovăția. In faţa 
unor astfel de fapte, populaţia trăieşte un profund sentiment de frustrare şi 
fiecare se întreabă cum este posibil să se întâmple astfel de abateri grave 
de la legile statului şi de la normele morale. Şi asta cu atât mai mult cu cât 
abaterile sunt înfăptuite chiar de către cei care au datoria să le ocrotească 
şi să le facă respectate. 

Răspunsul nu poate fi decât unul singur: prin corupție. 

Coruperea reprezentanţilor legii de către membrii lumii interlope 
îmbracă mai multe forme. Una dintre ele este mituirea. O mare parte din 
baza financiară şi materială a lumii interlope este destinată acestui scop. 
Membrii lumii interlope, pentru a evita atât descoperirea de către poliţişti 
a afacerilor lor ilegale, cât şi condamnarea la ani grei de înschisoare (ceea 
ce ar dăuna bunului mers al respectivelor afaceri), oferă reprezentanților 
legii (poliţişti, procurori, judecători) sume enorme de bani sau bunuri de 
mare valoare, aceştia obligându-se, în schimb, să „închidă ochii” sau „să-i 
facă scăpaţi” pe infractori. Astfel, mersul firesc al justiției este împiedicat, 
fapt de o gravitate deosebită. ' 

O altă formă o reprezintă şantajul. Insă şantajul nu poate fi realizat 
în toate cazurile. Cei care acceptă să le acorde anumite avantaje mem- 
brilor lumii interlope se află în una din următoarele situaţii: 

e în trecutul lor există anumite fapte compromițătoare (evident, 
ținute în secret), a căror dezvăluire de către corupători le-ar aduce 
mari prejudicii; 

e anterior au mai primit mită de la infractori, care, de această 
dată, nu mai sunt dispuşi să plătească şi amenință cu desconspirarea, 
în cazul în care li se refuză aceste avantaje. 

Există însă şi cazuri în care reprezentanţii legii se văd nevoiţi să 
cedeze în favoarea infractorilor, în urma unor amenințări la adresa 
unor membrii ai familiilor lor sau chiar la adresa persoanei lor. Cine 
nu cedează când îi este ameninţat cu moartea copilul, soţia/soțul sau 
părinții? Astfel, presiunea psihică exercitată asupra reprezentanților 
legii are ca rezultat, în final, satisfacerea cerințelor membrilor lumii 
interlope. Asemenea cazuri sunt rare în ţara noastră, în alte ţări însă 

(talia, de exemplu), sunt frecvente, iar amenințările sunt duse până la 
capăt, dacă nu se ţine cont de ele. 

Şi totuşi, indiferent de motivele pentru care reprezentanţii legii 
se lasă corupți, acest fapt este de o gravitate deosebită. În primul rând, 
este un semnal de alarmă cu privire la disfuncţionalităţile existente în 
instituţiile respective. În al doilea rând, este vorba de scăderea 
încrederii populaţiei în aceste instituţii, a căror datorie şi obligație 
constă în menţinerea ordinii sociale, prin asigurarea respectării legilor 
şi normelor de convieţuire socială. 

Aşadar, pentru lumea interlopă corupția reprezintă o modalitate 
de a-şi asigura supraviețuirea în orice condiţii. Relaţiile de tipul 
„corupător-corupt”, existente între membrii lumii interlope şi 
funcționarii publici, persoanele cu funcţii importante în domeniul 
justiției şi poliției şi chiar persoane cu importante funcții politice 
conduc treptat spre ceeea ce se numeşte crima organizată. 


4.3. Crima organizată 


4.3.1. Definire. Caracteristici ale crimei organizate 


În contextul marilor schimbări sociale şi politice contemporane, 
al dezechilibrelor cu cauzalitate multiplă şi al tensiunilor provocate de 
acestea, noile forme de criminalitate apărute în ţările aflate în tranziţie 
la economia de piaţă nu pot fi ignorate. 

In acest cadru, crima organizată, prin modul său de structurare, 
flexibilitate şi deosebita capacitate de infiltrare în zonele vitale ale 
politicului şi economicului, prin internaționalizarea sa rapidă, prin 
recursul necondiţionat la violență, corupţie şi şantaj, reprezintă un 
pericol direct şi de mare actualitate, putându-se spune că este chiar o 
sfidare la adresa societăţii mondiale. 

In sens larg, conceptul de crimă organizată semnifică totali- 
tatea actelor de terorism politic şi de drept comun, spargerile de 
bănci şi alte instituţii economice, atacurile cu mâna înarmată, 
omorurile săvârșite cu cruzime, răpirile şi sechestrările de 
persoane în scopul extorsiunii, tâlhăriile şi furturile săvârşite, în 
mod organizat, din autocamioanele de transport internaţional, 
fabricarea ilegală de arme şi explozivi artizanali, traficul de arme, 
droguri, valută şi obiecte de artă, precum şi cosntituirea în 

grupuri organizate în vederea înfăptuirii de infracțiuni similare 
cu cele enumerate mai sus Ei 

În sens restrâns, prin crimă organizată se înţelege acţiunea 
delictuală profesionistă a unor grupuri precis conturate de 
indivizi, care din infracțiune şi-au făcut o meserie subordonată 
acaparării de bani şi putere“. 

În esenţă, termenul de crimă organizată semnifică activităţi 
infracționale ale unor grupuri constituite pe principii conspirative, în 
scopul obţinerii unor importante venituri ilicite 

Diferitele aspecte şi forme de manifestare ale crimei organizate, 
alături de consecinţele destabilizatoare pe care aceasta le produce 
asupra indivizilor, grupurilor şi instituţiilor sociale au atras atenţia 
atât a organelor specializate de control social, cât şi a criminologilor 
Şi sociologilor. Aceştia au evidenţiat raţionalizarea, specializarea, 
organizarea şi profesionalizarea anumitor acte şi fapte cu un grad 
ridicat de violenţă şi periculozitate socială. 

Astfel, E. Sutherland, în celebra sa lucrare Criminalitatea 
gulerelor albe (1949), a caracterizat crima organizată (asociată cu 
corupția) ca fiind atributul sau apanajul unor categorii de indivizi 
privilegiați, aflaţi în vârful piramidei sociale şi politice, care utilizează 
influenţa, poziția, bogăţia şi puterea lor politică în scopul comiterii 
unor acte ilegale şi ilicite, rămase nedescoperite de organele, de poliție 
şi de justiţie, afaceri de pe urma cărora obţin profituri uriaşe“. 

Donald Cressey a preluat şi dezvoltat aceste idei, arătând că 
există anumite „organizații criminale”, formale şi informale, alcătuite 
din adevăraţi profesioniști al crimei, „care desfăşoară o serie de 
de profituri maximale, practicând traficul de arme Şi droguri, mituirea 
funcționarilor guvernamentali, răpiri şi sechestrări de persoane, 
extorcare, camătă şi evaziune fiscală etc. 

Organizațiile criminale reprezintă modele stabile de interac- 
ţiune între anumiţi indivizi, ce funcţionează pe baza identității de 
interese, scopuri şi atitudini ale membrilor ce le compun. Cressey 
a relevat faptul că aceste organizaţii reuşesc să controleze majoritatea 
afacerilor bancare, financiare şi comerciale. Ele deţin monopolul 


= age Butoi, op.cit. 
46 Ibidem. 
“ Gh. Nistoreanu, C. Păun, Criminologie, Ed. „Europa Nova”, Bucu- 
reşti, 1996, pag. 228. 
48 D, Banciu, S.M. Rădulescu, op.cit., pag. 194-195. 

asupra unor întreprinderi şi societăţi legale, ca şi asupra unor reţele de 
restaurante, baruri, hoteluri, cazinouri, corupând funcţionari din 
aparatul legislativ, executiv şi juridic. Nu în ultimul rând, o mare 
parte a membrilor acestor organizaţii sunt infiltrați în diferite 
formaţiuni politice, asociaţii profesionale şi sindicate, unde planifică, 
organizează şi execută numeroase acţiuni ilegale şi ilicite. 

Premeditată, concepută până la cele mai mici detalii, în ceea ce 
priveşte rolul şi modul de acţiune al celor care o înfăptuiesc, crima 
organizată se deosebeşte, în chip fundamental, de acţiunile unor indivizi 
care se asociază ocazional pentru a comite anumite infracțiuni. 

Prin efectele sale, crima organizată secătuieşte puterea societă- 
ţii, ameninţă stabilitatea guvernării, determină creşterea taxelor care 
se adaugă la preţul mărfurilor, periclitează siguranţa individuală şi 
colectivă, poate controla sindicatele şi influența structurile de putere 
politică şi economică prin infiltrare în activitatea acestora. 

Crima organizată are o serie de trăsături caracteristice”: 

Structura: 

Organizațiile criminale dispun de o structură şi organizare formală 
oarecum birocratică. In această structură, membrii reţelei au sarcini şi 
responsabilități în funcție de pregătirea şi abilitatea specifică a fiecăruia. 
Structura însăşi se caracterizează prin ierarhie strictă şi autoritate. 

In consecință, crima organizată presupune coordonarea unui 
număr de persoane în planificarea şi executarea actelor ilegale sau în 
scopul realizării unor obiective licite prin mijloace ilicite (exemplu: 
câştigarea unei licitaţii prin înlăturarea violentă a celorlalți competitori). 

Schematic, această structură se prezintă în felul următor: 


CONSILIER ADJUNCT 


om de legătură cu 
restul rețelei 


LOCOTENENT LOCOTENENT LOCOTENENT LOCOTENENT LOCOTENENT 
- comandant al - jocuri de noroc - narcotice - camătă - sindicate, uniuni 


grupului armat de de muncă 


acțiune; 

- impune ordinea 
internă; 

- reglează contu- 
rile cu adversarii 


Comandament 


Comandament 


Comandament 


A A 
Comandament 
Soldați 

Ermetism şi conspirativitate 

Această trăsătură derivă atât din vechea origine socio-culturală a 
fenomenului, cât şi din necesităţi obiective, determinate de nevoia de 
autoprotecţie, de evitare a penetrării structurii de către organismele 
abilitate prin lege. 

Fostul procuror general adjunct al Italiei, Giovanni Falcone, 
ucis de Mafia siciliană, considera că pericolul grav pe care îl prezintă 
această organizație criminală derivă din subcultura sa arhaică, mult 
mai interiorizată şi mai bogată, tradusă prin selectarea riguroasă a 
recruţilor şi capacitatea de a impune membrilor săi reguli neiertătoare 
de conduită, care sunt, fără excepție, respectate. Discreţia şi 
respectarea legii tăcerii sunt calități indispensabile pentru un mafiot. 
Consideraţi a fi „oameni de onoare”, membrii unei organizații crimi- 
nale de tipul Mafiei riscă să fie eliminaţi fizic, în caz de trădare. 

Ermetismul organizaţiei se manifestă şi la nivelul recrutării de 
noi membrii, printr-o severitate sporită a selecției. 

Flexibilitate, rapiditate şi capacitate de infiltrare 

De-a lungul timpului, organizațiile de tip mafiot au dovedit o 
mare capacitate de adaptare atât în privinţa domeniilor predilecte de 
activitate, cât şi a condiţiilor concrete, social-politice şi istorice din 
țările în care s-au constituit. Având ca punct de plecare zone minore ale 
economicului, crima organizată a ajuns să coordoneze cea mai mare 
parte a traficului cu stupefiante pe plan mondial, a traficului de arme, să 
fie proprietara unor mari bănci, hoteluri, cazinouri şi terenuri petroli- 
fere, să se implice în metodele moderne ale crimei, cum ar fi frauda 
financiar-bancară, spălarea banilor şi criminalitatea informatică. 

In scopul atingerii obiectivelor proprii, structurile crimei organi- 
zate s-au infiltrat în structurile piețelor legale ale lumii finanţelor şi, 
nu în ultimul rând, în clasa politică, în justiţie şi poliție. 

Caracter transnaţional 

Caracterul transnaţional al crimei organizate este o consecință 
directă atât a trăsăturilor menționate anterior, cât şi a evoluţiei socie- 
tății la nivel planetar. Condiţii optime pentru expansiunea şi chiar 
monopolizarea crimei organizate au fost create de contradicția dintre: 

e dorinţa de integrare economică internațională şi, în consecinţă, 
deschiderea largă a frontierelor, elaborarea unei legislații extrem de 
permisive factorului extern; 

e slaba dezvoltare economică, instabilitatea politică şi corupția 
din ţările sărace. 

În acest context, mecanismele instituite pe plan internaţional 
pentru controlul şi prevenirea crimei au şanse reduse de reuşită. 

Orientarea spre profit 

Orinetarea spre profit este o caracteristică esențială a activității 
crimei organizate. Câştigul este realizat prin menţinerea monopolului 
asupra bunurilor şi serviciilor ilicite, cum ar fi: producția şi traficul de 
narcotice, jocurile de noroc, pornografia şi prostituția. Mai recent, se 
adaugă traficul de arme, muniții şi explozibili, traficul de bunuri de 
patrimoniu cultural naţional, precum şi formele moderne de crimi- 
nalitate, ca de exemplu: frauda bancară, falsificarea de hârtii de 
valoare (bani) şi criminalitatea informatică. 

Deşi nu se doreşte o putere politică subterană, neavând decât 
tangențial legături cu mişcările revoluționare şi cu terorismul politic, 
crima organizată, după cum am mai arătat, nu ezită să penetreze 
structurile statului în scopul facilitării, acoperirii şi imunizării 
prorpriilor activităţi şi structuri ilicite. 

Utilizarea forţei 

Utilizarea forței în atingerea propriilor obiective este o 
caracteristică importantă a crimei organizate. Intimidarea, şantajul, 
corupţia şi violenţa sunt utilizate în două direcții: 

* pentru a menține disciplina în interiorul propriei structuri. 
Indis-creţia, pălăvrăgeala sau trădarea sunt pedepsite, de regulă, cu 
moartea, în toate structurile crimei organizate, indiferent dacă acestea se 
numesc ,Mafia”, „La Cosa Nostra”, „„Camora”, „Yakuza”, „Triade” 
etc.; 

* pentru a „pedepsi” acele persoane care, într-un fel sau altul, 
nu se supun intereselor mafiote sau, pur şi simplu, acționează 
împotriva lor. In acest sens, menționăm asasinarea unor personalități 
marcante ale luptei anti-mafia din Italia: generalul Dalla Chiesa şi 
procurorul adjunct al Italiei, Giovanni Falcone. 

Caracteristică crimei organizate şi activităților desfăşurate de 
organizaţiile criminale este violența rațională, având ca finalitate 
obținerea de profituri ilicite, la cote impresionante. 


4.3.2. Aspecte normative 


Supraviețuirea unei organizații criminale ar deveni incertă, dacă com- 
portamentul membrilor săi nu ar fi nici previzibil şi nici în conformitate cu 
evaluările şi aşteptările fiecăruia dintre indivizii ce o compun. Confor- 
mismul şi previzibilitatea sunt asigurate de reguli de conduită dublate şi de 
existența unor sancţiuni drastice în cazul încălcării lor. 

Acest cod de conduită al membrilor structurilor de tip 
mafiot este, ca şi în cazul lumii interlope, unul informal. Principalele 
reguli cuprinse în acest cod sunt următoarele”: 

1. „Fii loial organizaţiei şi membrilor ei! Nu te amesteca în 
problemele celorlalți! Nu fi trădător!” 

Această primă regulă este esenţială pentru unitatea, pacea şi 
stabilitatea organizației. 

2. „Fii raţional! Fii membru al echipei! Nu te angaja în luptă 
dacă nu poţi să învingi!” 

Aceasta este o cerinţă care derivă din necesitatea de a desfăşura 
acțiunile ilicite într-o manieră liniştită, sigură şi profitabilă. 

3. „Fii om de onoare! Fă ceea ce este just! Respectă-ţi casa şi 
pe cei bătrâni!” 

Aceasta este o chemare la respectarea ierarhiei în cadrul organi- 
zaţiei. 

4. „Fii pregătit! Tine-ţi urechile şi ochii deschişi şi gura 
închisă!” 

Membrii organizației trebuie să suporte, fără crâcnire, frustrarea 
şi amenințările, să demonstreze curaj şi abilitate. 

5. „„Demonstrează-ţi clasa!” 

Odată intrat în acţiune, individul trebuie să dovedească hotărâre, 
profesionalism şi stăpânire de sine. 


5 Idem, pag. 235. 

PARTEA A III-A 


CRIMA ORGANIZATĂ 


Cap. I. CONCEPT ŞI DEFINIRI 
ALE CRIMEI ORGANIZATE 


1.1. Diferite abordări ale conceptului de crimă organizată 


Crima organizată a generat dintotdeauna o preocupare serioasă în 
societatea modernă, datorită formelor în care se manifestă şi a modus- 
ului operandi, în funcţie de care se schimbă constant condițiile socio- 
economice şi politice, pe care, dealtfel, le reflectă!. În ultima vreme a 
devenit evident şi deosebit de îngrijorător faptul că manifestările crimei 
organizate devin din ce în ce mai mult transnaţionale şi, ocazional, 
acestea ameninţă, chiar, securitatea globală”. Această ameninţare este 
înregistrată, de exemplu, în analizele consecințelor anomice ale 
dezmembrării fostei Uniuni Sovietice’. 

În contextul noilor tehnologii şi al schimbărilor geopolitice, anii 
'90 au fost martorii dezvoltării excesive a unor activități ale crimei 
organizate, cum ar fi cele privind traficul ilicit de droguri şi cel de ființe 
umane, furtul de maşini şi trecerea lor peste graniţă, disparițiile de 
materiale radioactive nucleare. În anul 1994, ministerele de justiţie şi de 
interne din 22 de țări europene au adoptat „Declaraţia de la Berlin”, 
care propune o mai strânsă colaborare şi asistenţă mutuală în privința 
acestor forme de crimă. Această inițiativă, chiar modestă, cum a fost 
considerată, a subliniat o largă recunoaştere a nevoii de cooperare 
multinațională efectivă în lupta împotriva crimei organizate“. 

În ciuda multitudinii de studii privind crima organizată, există, 
încă, controverse în ceea ce priveşte definirea, structura şi consecințele 


! H, Hess, Mafia and Mafiosi: The Structure of Power, Fawnborrough: 
Saxon House, 1973; M. Booth, The Triads: The Growing Global Threath 
from the Chinese Criminal Societies, New York, St. Martin's Press, 1990. 

? D.A. Andelmann, The Drug Money Maze, Foreign Affairs, 1994; 
P. Williams, Transnational Criminal Organisations and International Secu- 
rity, Survival, 1994. 

`s. Handelman, The Russian Mafia, Foreign Affairs, 1994. 

* A. Bossard, Transnational Crime and Criminal Law, Chicago: Office 
of International Criminal Justice, 1990; A. Lodl, Z. Longguan (eds.), 
Enterprise Crime: Asian and Global Perspectives, Chicago: Office of 
International Criminal Justice, 1992. 

sale, precum şi modul în care aceasta poate fi cel mai bine controlată în 
zilele noastre. Senzaţional, miturile şi lipsa informației (sau dezinfor- 
marea) s-au constituit într-o temă mult abordată (chiar abuziv) în 
literatură, atât în cea populară, cât şi în cea academică. Singura certitu- 
dine pare să fie aceea că manifestările crimei organizate constituie o 
serioasă problemă socială care persistă, în ciuda eforturilor deosebite 
privind reglementarea şi sancţionarea acestor fenomene. 

In SUA, atât Presidential Task Forces, cât şi mass-media au 
arătat că din 1950 până în 1970, crima organizată poate fi definită, în 
mod predominant, ca un fenomen italo-american (President s Commi- 
ssion on Law Enforcement and Administration of Justice, 1967). 

In abordarea crimei organizate s-au subliniat adesea o serie de 
probleme cu care orice cercetător al acestui fenomen se confruntă. 
Cea mai evidentă dintre ele o constituie secretul acestor grupuri; 
este foarte greu de observat felul în care membrii grupurilor 
criminale interacționează în cadrul grupului, dar şi cu cei din 
afară. În plus, asocierile cu oameni importanţi şi organizații, 
tranzacţiile legitime şi activităţile filantropice ale multora dintre 
aceste grupări criminale le asigură un scut protector. 

Insă, paradigma confederației criminalilor, priviţi ca structură 
foarte bine organizată, operând ierarhic sub reguli stricte şi sub un 
control centralizat, a fost discreditată. De asemenea, este clar că 
activităţile criminale sunt deseori angajate în afaceri legale. 
Relaţiile lor cu instituţiile de control şi cu organizaţiile politice 
sunt deseori armonioase şi au beneficii reciproce. In unele cazuri, 
grupurile criminale sunt ataşate parazitar întreprinderilor legale. 

De aceea, precizarea acestei noțiuni trebuie nuanţată, deoarece 
se impune o analiză constantă a fenomenului crimei organizate, pentru 
că rapiditatea cu care se dezvoltă, adăugându-şi noi mijloace tehnice, 
informaţionale, de penetrare a cât mai multor nivele, impune, din 
partea cercetătorilor fenomenului o adaptare la aceste noi realităţi”. 

Folosit deseori cu variate înțelesuri, prin prisma unor cercetări 
sociologice, economice, criminologice sau chiar încercând a fi definit 
de către cei implicaţi în lupta împotriva crimei organizate, termenului 
de „crimă organizată” i s-au adăugat tot timpul noi elemente, datorate 
noilor forme de manifestare şi a noilor tipuri de activităţi ale crimei 


5 N. Passas, Trands Affecting the Budget of the European Community, 
Report to the Commission of the European Communities, Bruxelles: EC Anti 
Fraud Unit (UCLAR), 1991; R. Woodward, EstablishingEuropol, European 
Journal on Criminal Policy and Research, 1993. 

152 


organizate. Astfel, s-a definit ca fiind „crimă organizată” un set de 
relații în jurul organizațiilor ilegale, în timp ce alții folosesc acest 
termen pentru a indica un grup de activităţi ilegale desfăşurate de un 
grup de agenţi dat. 

În 1967, Task Force on Organised Crime a formulat o definiție 
care stabilește clar o legătură directă între ansamblul activităţilor crimei 
organizate şi managementul pieţelor ilegale. În timp ce crima obişnuită 
este tipic îndreptată înspre o redistribuire nedreaptă a resurselor, crima 
organizată are ca punct de plecare ideea de a dezvolta o activitate pentru 
care există o cerere spontană. In plus, organizațiile criminale pot folosi 
violenţa în scopul de a obţine rezultatele dorite. 

In acord cu acest punct de vedere, organizaţiile criminale ar 
arăta foarte mult ca nişte structuri elaborate — firme —, ale căror 
afaceri au ca scop producerea de bunuri şi servicii legale pentru 
consumatori. 

Analistul T.C. Shelling argumentează că definirea de mai sus a 
crimei organizate nu poate fi acceptată, deoarece nu acordă un rol 
central acelor activități care implică ameninţarea şi/sau practicarea 
violenței. După Schelling, diferența dintre activitățile criminale 
obişnuite - care pot fi foarte bine organizate - şi crima organizată, este 
aceea că doar ultima pare să guverneze şi să controleze întreaga 
structură economică interlopă. 

Argumentul lui Schelling este construit în două trepte logice 
distincte. In primul rând, s-a arătat că noțiunea exactă de „crimă 
organizată” conţine în sine o idee de exclusivitate sau, pentru a folosi 
un termen mai concentrat, de monopol. 

Într-adevăr, în acord cu Schelling, esenţial pentru afacerile 
organizaţiilor criminale este să dobândească un rol de instanță 
decizională într-o arie dată (care poate fi geografică sau economică), 
precum şi să stabilească reguli privind taxele şi impozitele asupra 
afacerilor legale şi/sau ilicite, aceasta permiţând evitarea celor mai 
multe costuri şi a riscului existent în managementul direct al 
afacerilor. S-a considerat că a-ţi face propria regulă implică, în mod 
necesar, folosirea organizată a violenței asupra unei arii date. In 
această privință, ideea lui Schelling privind organizațiile criminale 
este mult mai aproape de cea a unui guvernământ, ce şi-a stabilit 
propriile-i reguli în zonele asupra cărora îşi extinde puterea. 


6 T.C. Schelling, Economics and Criminal Enterprise. The Economics 
of Crime, Cambridge UA: Schenkmann and T.C. Schelling (ed.), 1984. 

Relativ recent (1983), Reuter stabileşte şi motivează o altă definiție 
a crimei organizate care, implicit, respinge ambele abordări deja existente: 
„Crima organizată consistă în organizaţiile care au durabilitate, 
ierarhie şi implicare în multiplicitatea activităţilor criminale”. 

S-a constatat că există pieţe - atât legale, cât şi ilegale - unde orga- 
nizaţiile criminale tind să se integreze vertical, cum ar fi: spălarea banilor, 
distribuirea pe scară a narcoticelor, mai ales în pieţele internaţionale, 
folosirea violenţei în scopuri de extorcare ş.a. In aceste pieţe există, fără 
îndoială, o luptă pentru putere, pentru activităţi competitive; în marea 
majoritate a celor mai puternice organizaţii se fac eforturi pentru stabilirea 
unei coordonări între ele. Această idee a unui control centralizat asupra 
unor părți largi ale activităților criminale organizate a fost recent relevată 
de către procurorii italieni, care au început aşa-numitul „maxi-trial” 
împotriva capilor Mafiei siciliene. 

Tezele procurorilor au fost bazate pe evidenţa existenţei unei co- 
misii a capilor locali şi a familiilor mafia, care acționează ca un for de 
decizie centralizată pentru cele mai multe dintre activităţile lor economi- 
ce. Avantajele ce rezultă dintr-o asemenea centralizare ar fi următoarele: 

1. stabilirea unei clasificări în funcție de bonitatea unităților 
economice, ce dezvoltă activităţi legale; 

2. exercitarea preţurilor de monopol pe unele pieţe mai puțin 
deschise competiţiei externe; 

3. internaționalizarea unei externalități negative, datorită exce- 
sului de violenţă; 

4. evitarea disipării resurselor printr-un lobby competitiv şi prin 
corupție; 

5. un management mai bun asupra portofoliului activităților riscante; 

6. un acces mai uşor la piețele financiare naționale şi internaţionale. 

Un alt aspect important în aprofundarea fenomenului crimei 
organizate şi a resorturilor sale interioare este legat de înţelegerea 
rolului jucat de guvernele legale (ca organe creatoare de lege şi care 
dispun şi de instrumentele necesare aplicării ei), precum şi a relaţiilor 
dintre crima organizată şi guvern, în ideea în care ambele 
funcționează ca nişte instanţe care dispun de forța şi instrumentele 
necesare pentru crearea şi impunerea unor reguli. Aceste relaţii nu 
sunt, de obicei, investigate de către economişti şi suportă mai multe 
abordări pentru o analiză eficientă a crimei organizate. Acest aspect 
implică relațiile de conflict, de contrast dintre organizaţiile criminale, 
pe de o parte, şi politicieni şi birocraţi, pe de altă parte. Relaţiile de 
conflict existente între organizațiile criminale şi instituțiile guverna- 
mentale sunt cauzate de faptul că amândouă au nevoie să-şi dezvolte 

funcțiunile pentru a-şi exercita controlul asupra unui teritoriu dat. În 
ideea de a înțelege particularitățile organizaţiilor criminale, ca tip 
aparte de organizare, care dispune de mijloace de impunere a proprii- 
lor reguli prin forță, este nevoie, pe de o parte, să se analizeze circum- 
stanțele în care guvernele legale îşi însuşesc un monopol nedisputat 
asupra puterii de a constrânge sau, pe de altă parte, alternativ, organi- 
zațiile criminale succed în stabilirea controlului asupra unei zone - fie 
geografică, fie definitivă funcţional. 

Pe lângă conceptul de „crimă organizată”, mulți autori se ocupă 
de definirea noţiunilor de „mafie” şi „corupţie”, în căutarea unor stra- 
tegii eficiente de contracarare a fenomenului. 

S-a remarcat că există confuzii între fenomenul crimei 
organizate şi mafie, în sensul că unele ţări nu recunosc existenţa unui 
fenomen în sine, ci admit doar o luptă împotriva mafiei, de exemplu. 

Majoritatea analiştilor s-au axat, astfel, pe studierea particulari- 
tăților specifice ale organizaţiilor criminale implicate în activități legale. 


1.2. Definirea conceptului de crimă organizată 


Un punct de referință al studiilor în domeniu l-a constituit 
definiția dată mafiei de către Giuseppe Rizzoleto şi Gaetano Mosca în 
lucrarea Mafioții din Vicaria, scrisă în 1863. Potrivit acestor autori, 
„mafia reprezintă o expresie curentă, folosită pentru a desemna un 
grup de indivizi aroganţi şi violenţi, uniți între ei prin raporturi 
secrete şi de temut, aflați la originea unor acţiuni criminale”. 

Folosirea accepţiunii de mafie, conform definiției date de autorii 
lucrării menționate, s-a internaționalizat şi nici un alt teoretician nu a 
încercat să-i dea altă interpretare. De altfel, acest concept nu a ridicat 
probleme atât timp cât nu exista accepţia de crimă organizată şi corupție, 
precum şi necesitatea delimitării sferelor de cuprindere a acestora. 

Majoritatea specialiştilor în domeniu încearcă să caracterizeze 
crima organizată, folosindu-se de aceleaşi criterii luate în calcul de 
autorii lucrării „Mafioții din Vicaria”, astfel: 

* în concepţia specialiştilor din țările unde crima organizată se 
manifestă, în mod pregnant, în viaţa de zi cu zi, aceasta este definită 
prin existența unor grupuri de infractori, structurate în ideea 
înfăptuirii unor activităţi ilegale, conspirative, având drept scop 
principal obţinerea de profituri ilicite, la cote deosebit de ridicate; 

* conform art. 16 din Constituţia mexicană, adoptată în 1993, 
şi a prevederilor Codului de procedură penală din Mexic, conceptul 
de crimă organizată este definit ca acţiunea a trei sau mai mulți 

indivizi care se organizează în conformitate cu anumite reguli de 
disciplină, sub o anumită comandă ierarhică, pentru a comite 
infracțiuni cu violenţă, îndeosebi în scopuri lucrative. 

La cea de-a V-a Conferinţă a O.N.U. privind prevenirea crimi- 
nalităţii şi tratamentul infractorilor s-a elaborat o rezoluţie specială 
— „Crima ca formă de afaceri” — în care sunt subliniate patru 
criterii definitorii pentru crima organizată, respectiv: 

* scopul: obținerea de câştiguri substanțiale; 

* legături: bine structurate şi delimitate ierarhic în cadrul 
grupului; 

* specific: folosirea atribuţiilor şi relaţiilor de serviciu ale 
participanţilor; 

* nivel: ocuparea de către participanţi a unor funcţii superioare 
în economie şi societate. 

Din aspectele deja prezentate, rezultă, în mod clar, tendința de a 
se atribui conceptului de crimă organizată definiţia organizaţiilor crimi- 
nale implicate în activităţi compatibile cu acest segment infracțional. 

In Convenţia-cadru a Naţiunilor Unite împotriva crimei organi- 
zate se menţionează, la art. 1: 

„l. In sensul prezentei Convenții, prin crimă organizată se 
înţeleg activităţile unui grup de trei sau mai multe persoane, cu 
legături de tip ierarhic sau relaţii personale, care permit liderilor lor să 
realizeze profituri sau să controleze teritorii sau pieţe, interne sau 
străine, prin violență, intimidare sau corupție, atât pentru sprijinirea 
activității criminale, cât şi pentru a infiltra economia legitimă, în 
special prin: 

a) trafic ilicit de droguri sau substanțe psihotrope şi spălarea bani- 
lor, aşa cum au fost definite în Convenţia Naţiunilor Unite împotriva trafi- 
cului ilicit de stupefiante şi substanțe psihotrope, din 19 decembrie 1988; 

b) trafic de persoane, aşa cum a fost definit în Convenţia pentru 
suprimarea traficului de persoane şi a exploatării prostituării altor per- 
soane, din 2 decembrie 1949; 

c) falsificarea de monedă, aşa cum a fost definită în Convenţia 
internațională pentru suprimarea falsului de monedă, din 20 aprilie 1929; 

d) traficul ilicit sau furtul de obiecte culturale, aşa cum a fost definit 
de Convenţia UNESCO asupra mijloacelor de interzicere şi prevenire a 
importului ilicit, exportului şi transferului drepturilor asupra proprietății 
culturale, din 14 noiembrie 1970, şi de Convenţia UNIDROIT asupra 
obiectelor culturale furate sau exportate ilegal, din 24 iunie 1995; 

e) furt de materiale nucleare, folosirea lor improprie sau amenin- 
tarea folosirii lor împotriva publicului, aşa cum au fost definite de Con- 
venția privind protecția fizică a materialelor nucleare, din 3 martie 1980; 

f) acte teroriste; 

g) trafic ilicit sau furt de vehicule cu motor; 

h) corupere a oficialităților publice. 

2. În sensul prezentei Convenții, crima organizată include 
comiterea unui act de către membrii unui grup, ca parte a activităţii 
infracționale a unei asemenea organizații”. 

O altă definiție care suscită interes este cea dată de specialiştii 
polonezi, în 1996, şi inserată în Proiectul Convenţiei Internaţionale 
Impotriva Criminalităţii Transnaţionale Organizate. Potrivit aces- 
teia, crima organizată reprezintă activitățile desfăşurate de orice grup, 
format din cel puţin trei persoane, care permit celor aflați la 
conducere să se îmbogăţească sau să controleze teritorii ori pieţe 
interne sau străine, prin folosirea violenţei, intimidării, corupției, 
urmărind fie să desfăşoare o activitate infracțională, fie să se infiltreze 
în economia legală. 

Conceptele de criminalitate, crimă organizată şi mafie, re- 
prezintă segmente infracţionale cu valențe de fenomen, diferenţiate 
între ele prin: 

a) gradul de pericol social al activităţilor infracţionale 
compatibile cu fiecare segment infracţional în parte, de natură să 
afecteze sectoare ale vieţii economice, sociale şi politice în stat; 

b) nivelul de organizare şi structurare a asociaţiilor crimi- 
nale, care se raportează la fiecare concept în parte; 

c) metodele şi mijloacele folosite de organizaţiile criminale 
pentru atingerea scopului propus; 

d) scopul urmărit. 

Asociaţiile criminale reprezintă subiecţi infracţionali care, în 
raport cu nivelul de organizare şi structurare, metodele şi mijloa- 
cele folosite, scopul urmărit şi gradul de periculozitate socială a 
activităţilor infracţionale desfăşurate, de natură să afecteze sec- 
toarele vieţii economice, sociale şi politice, se raportează la unul 
din cele trei concepte enunțate. 

Delimitarea conceptelor de criminalitate, crimă organizată şi 
mafie, de cel de asociaţii criminale compatibile cu acestea, prezintă o 
importanţă deosebită pentru legiuitor. 

Este dificil de incriminat, prin lege, conceptele de criminalitate, 
crimă organizată sau mafie, deoarece acestea implică o diversitate de 

acte şi fapte infracționale, sancţionate, în mod individual, de legiuitor 
şi au o sferă de cuprindere greu de delimitat cu exactitate. 

In raport cu cele patru criterii enunțate, conceptele de crimina- 
litate organizată şi mafie ar putea fi delimitate, după cum urmează: 

Intr-o accepțiune mai largă, criminalitatea ar putea fi definită 
ca reprezentând totalitatea actelor şi faptelor infracţionale comise 
într-o anumită perioadă pe un spatiu teritorial delimitat. 

Deci, criminalitatea reprezintă acel segment infracţional care 
integrează activităţi ilegale comise de indivizi, în mod individual, 
sau care se asociază relativ întâmplător, prin diverse metode şi 
mijloace, urmărind scopuri variate. 

Din cele două definiții prezentate, se desprind următoarele 
trăsături caracteristice: 

e paleta activităților ilegale compatibile cu acest concept este 
practic nedelimitată; 

e subiecții actelor infracționale pot fi persoane care acționează, 
în mod individual, sau în cadrul unor asociaţii criminale; 

e metodele şi mijloacele de acţiune ale subiecților infracționali 
sunt nelimitate, 

e scopurile urmărite de subiecţii infracționali au un caracter divers. 

Din definiție nu rezultă gradul de periculozitate socială a 
delictelor compatibile cu aceste concepte şi nici nu se precizează dacă 
acestea aduc sau nu atingere unor sectoare ale vieţii economice, 
sociale şi politice în stat. 

Teoretic, conform acestor definiţii, criminalitatea include toate 
actele şi faptele infracționale ce se comit într-o anumită perioadă de 
timp, pe un spaţiu teritorial delimitat. 

Crima organizată reprezintă acel segment infracţional la care 
se raportează activităţile ilegale de natură să afecteze grav 
anumite sectoare ale vieţii economice, sociale şi politice, 
desfăşurate prin diverse metode şi mijloace, în mod constant, 
planificat şi conspirativ, de către asociaţii de indivizi, cu o 
ierarhie internă bine determinată, cu structuri specializate şi 
mecanisme de autoapărare, în scopul obţinerii de profituri ilicite, 
la cote deosebit de ridicate. 

Din definiția conceptului de crimă organizată, se desprind 
următoarele caracteristici esenţiale ale acesteia: 

* activitățile ilegale specifice acestui segment infracțional 
prezintă un grad sporit de periculozitate, afectând grav anumite sec- 
toare ale vieţii economice, sociale şi politice; 

* activitatea  infracțională este  sistematizată, planificată, 
conspirativă, cu caracter de continuitate. 

Asociaţiile infracţionale compatibile cu acest concept se 
caracterizează prin: 

* stabilitatea unităţii infracționale; 

* existența liderului şi ierarhia subordonării; 

* specializarea membrilor asociaţiei, decurgând din divizarea 
atribuțiilor ce au ca obiect obținerea de mijloace financiare, spălarea 
banilor, prin investirea acestora în activităţi economice oficiale etc.; 

* existența unor mecanisme de neutralizare a controlului 
social. 

Ca metode şi mijloace specifice asociaţiilor criminale, com- 
patibile cu acest concept, sunt de reținut, în mod deosebit, urmă- 
toarele: 

* preocuparea permanentă a membrilor asociațiilor infracțio- 
nale de a corupe persoane influente din toate sectoarele vieții eco- 
nomice, sociale şi politice, în special, a funcționarilor din sistemul 
justiției penale; 

* informatizarea ca un indiciu al gradului avansat la care se 
situează asociaţiile criminale compatibile cu conceptul de crimă 
organizată. 

Mafia reprezintă acel segment infracţional la care se rapor- 
tează activităţile ilegale deosebit de periculoase, desfăşurate prin 
metode agresive de asociaţii de indivizi cu o structură organiza- 
torică ierarhizată şi un lider autoritar, având la bază un cod de 
conduită obligatorie, ritualuri de admitere a membrilor şi o lege a 
tăcerii, în scopul instituirii controlului asupra unor sectoare ale 
economiei sau chiar asupra unor niveluri de decizie ale societăţii şi 
a obţinerii de câştiguri fabuloase. 

Activităţile de tip mafiot presupun, în plus, faţă de cele 
compatibile cu crima organizată, următoarele caracteristici: 

e se dezvoltă în concordanţă cu evoluţia structurilor statale, 
economice, politice şi sociale; 

e prezintă un grad de periculozitate deosebit, deoarece urmă- 
resc instituirea controlului asupra unor sectoare economice şi niveluri 
de decizie; 

e în activitatea asociaţiilor criminale de tip mafiot prevalează 
metodele de acţiuni agresive; 

e scopul final al activităților mafiei îl constituie obținerea unor 
câştiguri ilicite uriaşe. 

Asociaţiile criminale de tip mafiot se delimitează de cele 
compatibile cu crima organizată şi prin următoarele particularităţi: 

e modul de structurare a asociaţiilor mafiote urmează o linie 
tradițională, care depăşeşte uneori un secol de vechime; 

e liderul asociaţiei se bucură de o autoritate deosebită în rândul 
membrilor acesteia, în majoritatea cazurilor, având drept de viață şi de 
moarte asupra lor; 

e admiterea noilor membri în asociaţie se face după o perioadă 
de inițiere şi de testare a aptitudinilor infracționale, printr-un ritual 
specific; 

e toți membrii asociaţiilor mafiote consimt să respecte legea 
tăcerii — „omerta” — care presupune o interdicţie absolută de a cola- 
bora cu autoritățile, încălcarea acesteia atrăgând după sine pedeapsa 
capitală; 

e fiecare membru al asociaţiei mafiote, în funcție de treapta 
ierarhică pe care se află, are un rol bine stabilit pentru activitatea 
infracţională pe care trebuie să o desfăşoare. 

In concepția Interpol-ului, organizaţiile criminale ar putea fi 
împărțite în cinci grupe distincte: 

1. Familiile mafiei, în care se regăsesc, de regulă, structuri ie- 
rarhice, norme interne de disciplină, un cod de conduită şi o anumită 
diversitate de activităţi ilicite (cartelurile columbiene ale drogurilor, 
bandele de motociclişti etc.); 

2. Organizațiile profesionale, ai căror membri se specializează 
în una sau două tipuri de activităţi criminale (traficul de maşini furate, 
laboratoarele clandestine pentru fabricarea drogurilor, imprimerii 
clandestine de monedă falsă, răpiri de persoane pentru răscumpărare, 
Jafuri organizate etc.); 

3. Organizațiile criminale etnice, ca rezultat al unor determi- 
nisme istorice, economico-sociale, culturale şi politice, cum ar fi 
imensa disparitate a nivelurilor de trai, severitatea excesivă a procedu- 
rilor de imigrare, expansiunea geografică, permisivitatea legilor (Tria- 
dele - societăți criminale chineze; Yakuza - mafia japoneză; Kastafaris 
- grupări jamaicane şi altele); 

4. Reciclarea banilor, fenomen internaţional cu o clientelă 
variată, vânzători stânjeniți de milioane de dolari lichizi, obținuți din 
afaceri ilicite, oameni de afaceri care încearcă să se sustragă de la 
plata impozitelor, deținători de fonduri oculte, destinate corupției şi 
mituirii, oameni obişnuiţi care încearcă să-şi ascundă capitalurile; 

5. Organizațiile teroriste internaţionale, care practică asasi- 
natele, deturnările de avioane, răpirile de persoane etc., sub diferite 
motivații (politice, militare, religioase sau rasiale). 

Terorismul internațional constituie o formă de manifestare a 
crimei organizate transnaţionale, ale cărui consecințe dramatice sunt 
resimtite de întreaga comunitate mondială. 

Terorismul este o ameninţare netradițională, care planează 
asupra Europei Centrale pentru următorii ani. Viitorologii, previzio- 
niştii şi specialiştii în terorism au identificat cinci mari stadii în 
evoluţia terorismului pentru următorii 15 ani. Trei noi tendinţe mari 
ale terorismului sunt asociate cu schimbările din sistemul interna- 
tional - superterorismul, adică folosirea armelor de distrugere în 
masă, terorismul etnic, religios şi anarhic şi, în sfârşit, fenomenul 
zonei cenuşii, în care coexistă terorismul, violența insurgentă şi 
lipsa legii. Europa Centrală se află în apropierea epicentrului 
formelor majore de terorism. Două forme majore sunt cele 
familiare, care continuă să existe, şi anume, terorismul de stat şi 
terorismul politic tradițional. 

Superterorismul constă în folosirea de o manieră brutală a 
armelor de distrugere în masă (ADM): arme nucleare, biologice şi 
chimice (NBC). Această formă de terorism a preocupat guvernele 
occidentale încă de la începutul organizării activităţii lor de comba- 
tere a terorismului. De aceea, superterorismul nu este nou. Mulţi 
specialişti consideră că acesta a fost utilizat pe timpul războiului rece 
Şi va continua să fie prezent pe durata tranziţiei către o nouă ordine 
mondială. 

Analizând fenomenul crimei organizate ca un pericol social 
deosebit de important, specialiştii români, având în vedere formele 
de manifestare a acestuia în ţara noastră şi în corelaţie cu evoluţia sa 
în plan internațional, definesc crima organizată ca fiind constituită 
din: activităţile desfăşurate de orice grup format din cel puţin trei 
persoane, între care există raporturi ierarhice ori personale, care 
permit acestora să se îmbogăţească sau să controleze teritorii, 
pieţe ori sectoare ale vieţii economice şi sociale, interne sau 
străine, prin folosirea şantajului, intimidării, violenţei ori corup- 
tiei, urmărind fie comiterea de infracţiuni, fie infiltrarea în 
economia legală. 

Constituie, de asemenea, acte de crimă organizată, orice alte 
infracţiuni prevăzute de legislaţia penală, dacă au fost săvârşite în 
condiţiile şi scopurile prevăzute mai sus. 

În înţelesul acestei definiţii comune, crima organizată include şi 
comiterea oricărei infracțiuni de către un membru al grupului, ca parte 
componentă a activităţii ilicite a unei asemenea organizații. 

Acest concept este inclus în proiectul Legii privind definirea şi 
sancţionarea activităţilor infracţionale pe linie de crimă orga- 
nizată, promovat în Parlamentul României. 

Ca urmare, organele judiciare din România au în atenţie grupu- 
rile de infractori străini sau autohtoni, care se disting prin următoarele 
trăsături”: 

e organizare, planificare, lider şi ierarhie stabile în cadrul grupului; 

e concentrarea scopului principal al activităţii; 

e folosirea violenţei, a altor forme de intimidare şi preocupare 
constantă de a corupe persoane responsabile din sistemul de apărare a 
ordinii publice şi din sfera justiției; 

e logistică şi dotare tehnică corespunzătoare scopului urmărit; 

e ermetism şi conspirativitate, pentru a se evita pătrunderea unor 
elemente străine, folosirea forței în interior, pentru respectarea ordinii 
ŞI ierarhiei; 

e crearea şi utilizarea unei reţele de tăinuitori; 

e cooperarea planificată şi pe termen lung între infractori, 
motivată de dorința de profit sau putere; 


7 Trăsăturile sunt unanim recunoscute în cadrul Comunităţii Europene, 
fiind reiterate de Convenţia de la Strasbourg, din 8 noiembrie 1990, 
Declaraţia de la Berlin, din 8 septembrie 1994 privind întărirea cooperării în 
lupta împotriva criminalității în domeniul drogurilor şi criminalității organi- 
zate în Europa, a VII-a Conferință Internaţională împotriva Corupției, din 
octom-brie 1995, ce s-a desfăşurat la Beijing, Congresul Națiunilor Unite 
pentru prevenirea crimei organizate şi tratamentul delincvenţei, Cairo 1995, 
precum şi în proiectul Convenţiei-cadru a Organizaţiei Naţiunilor Unite 
pentru combaterea crimei organizate transnaţionale. 

Astfel, Declarația politică de la Neapole, privind Planul Global de 
Acţiune, enumeră şase trăsături care pot caracteriza crima organizată (grup 
organizat în scopul săvârşirii de infracţiuni; structurarea legăturilor de subor- 
donare sau a relațiilor personale, care permit liderilor să conducă grupul; 
utilizarea violenţei, intimidării şi corupției, pentru obținerea de profituri, a 
controlului asupra teritoriului şi pieţelor; spălarea veniturilor şi bunurilor 
obținute din infracţiuni, folosirea lor la comiterea unor noi crime sau pentru 
investiții în activități economice licite, deținerea potenţialului necesar 
expansiunii în noi domenii de activitate, în afara granițelor naționale; 
cooperarea cu alte grupări aparținând crimei organizate transnaţionale). 

e utilizarea de mijloace frauduloase, care vizează neutralizarea 
mecanismelor controlului de stat; 

e flexibilitate, rapiditate şi capacitate de penetrare a altor medii, 
organizaţii şi autorități. 

In ceea ce priveşte fenomenul corupției, generalizat la nivelul 
societății moderne şi acutizat în societățile estice, foste totalitare, 
analiştii au căutat să descopere cauzele determinante ale corupției, 
definind mediul în care aceasta ar putea lua naştere - fie că este vorba 
despre factori internaționali, naţionali, fie de factori instituționali 
specifici - şi modul în care diferiţi protagonişti ai corupţiei interacţio- 
nează şi se organizează în conducerea acestei activități. In acelaşi 
timp, ei încearcă să identifice efectele corupției asupra dezvoltării 
economiei, în considerarea tuturor formelor corupției şi asupra carac- 
teristicilor acestor forme, care sunt mai importante pentru activitatea 
economică. Se identifică distorsiunile generate de corupție în activi- 
tatea economică, împreună cu modul în care aceste distorsiuni redi- 
recționează activitatea în direcții subopţionale. 

In acest domeniu - al corupției - nu sunt realizate până în 
prezent decât nişte studii empirice. 

Evaluarea impactului corupției asupra dezvoltării economice a 
fost deseori absentă din analizele economice, dar astăzi este un 
subiect care necesită multă atenție. De aceea, analiştii sunt preocupaţi 
să stabilească un cadru riguros pentru analizarea problemelor com- 
plexe din jurul corupției. Intr-un astfel de cadru s-ar putea stabili 
bazele unor studii (ce trebuie făcute cât mai repede), aplicate concret 
la specificul fiecărei ţări, fiind fundamental pentru orice analiză să 
încerce să găsească soluţii concrete. 

Aşadar, este necesară o abordare concretă a problemelor corup- 
tiei, pentru a se putea contura o politică de strategie împotriva acestui 
fenomen. 

Este cunoscut că starea proprie societăţilor bulversate de revolu- 
ţii sau crize sociale de amploare o constituie disconfortul social, mate- 
rializat în insecuritatea cetăţeanului şi a societăţii. 

Privită ca fenomen social, corupţia este expresia unor mani- 
festări de descompunere morală şi degradare spirituală; ea repre- 
zintă o problemă socială complexă, ale cărei modalităţi de mani- 
festare, consecinţe sociale şi căi de soluţionare interesează opinia 
publică şi nivelul instituţionalizat al controlului social. 

In acest context, fenomenul corupției include toate faptele şi 
actele unor subiecţi de drept care, profitând de funcţia sau poziţia 

socială pe care o ocupă, acţionează pentru obținerea unor avantaje 
personale, prin mijloace ilicite, renunțând la respectul faţă de lege 
şi morală, ca o reflectare a stării de decădere a societăţii. 

Corupţia este percepută de majoritatea segmentelor populației 
ca un fenomen deosebit de grav şi periculos, care subminează 
structurile de putere şi autoritate şi se referă, mai ales, la darea şi 
luarea de mită, primirea de foloase necuvenite şi traficul de influenţă. 
Intrucât la săvârşirea acestor infracțiuni, în care sunt implicaţi uneori 
demnitari sau foşti demnitari, reprezentanți ai guvernului, parlamen- 
tari, magistrați şi cadre din instituțiile care trebuie să apere respec- 
tarea legii, determină, în rândul populaţiei, o percepție negativă 
asupra credibilității instituțiilor publice. 

Obiectivele marii corupţii sunt duble - profitul şi puterea - şi 
ele se pot realiza numai prin infiltrarea în structurile de stat şi 
utilizarea canalelor internaţionale. 

Concepută în cel mai popular sens al cuvântului, corupția 
reprezintă folosirea abuzivă a puterii în avantaj propriu. 

In procesul tranziției României la economia de piaţă, fenomenul 
corupției a suferit şi suferă modificări cantitative şi calitative, mani- 
festate prin dorința avidă a întreprinzătorilor şi investitorilor particulari 
de a obține, în timp scurt, profituri uriaşe, prin utilizarea unor mijloace 
ilicite (mită, abuz etc.). Actele de corupție au sporit considerabil, 
implicând funcționari din toate domeniile vieții economice şi sociale, 
iar pericolul social concret al acestor fapte s-a localizat în cuantificarea 
unor prejudicii patrimoniale enorme, produse patrimoniului public, 
uneori cu consecințe deosebit de grave la nivelul întregii structuri 
economice, ireparabile sau imposibil de evaluat. 

Pentru sistemul de drept penal românesc, corupţia este un con- 
cept normativ prioritar, ce desemnează încălcarea sau transgre- 
siunea ilegală şi imorală a normelor referitoare la îndatoririle 
funcţionarului public, agenților economici sau persoanelor care 
efectuează diferite operaţii financiare sau bancare. 

Plecând de la acest înţeles larg, putem identifica în legislația 
penală, chiar de la începutul ei şi până în prezent, o serie de 
incriminări care au drept mobil un numitor comun, respectiv avantajul 
material. Termenul de corupţie, cu înţelesul de avantaj material, a 
fost introdus în legislația română, o dată cu Codul penal, intrat în 
vigoare la 1 ianuarie 1969, şi reluat în Legea nr. 83/21 iulie 1992 
privind procedura urgentă de urmărire şi judecare pentru unele 
infracțiuni de corupție. Astfel, prin act de corupţie se înţelege orice 
faptă prin care o persoană încearcă ori reuşeşte să determine un 

funcţionar aflat în exerciţiul atribuţiilor ca, în schimbul unor 
foloase materiale sau al altor avantaje necuvenite, să comită un 
act contrar legii ori îndatoririlor sale de serviciu sau să 
favorizeze, în orice mod, persoanele implicate. 

Drept urmare, apare ca justificată lărgirea sferei faptelor 
incriminate în cadrul acestor categorii de infracțiuni, în strânsă 
legătură cu transparenţa activităţii economice şi cu diversificarea 
formelor de manifestare a lor. 

Recepţionată ca un adevărat flagel care tinde să erodeze chiar 
bazele instituţiilor fundamentale ale statului de drept, corupția, cu pro- 
funde rezonanțe internaționale, constituie un fenomen care, în prezent, 
îngrijorează atât guvernele, cât şi opinia publică din întreaga lume. 


1.3. Crima organizată în societăţile post-comuniste 


Concluzionăm prin a adăuga că, prin amploare şi consecințe, 
criminalitatea - şi în cadrul acesteia, în mod special, crima 
organizată - constituie în prezent o problemă ce preocupă în cel mai 
înalt grad toate statele lumii, guvernele, organismele internaționale, 
specialiştii în domeniu, inclusiv Organizaţia Naţiunilor Unite. 

La Conferința Ministerială Mondială asupra Crimei Organizate, 
ținută la Neapole, în noiembrie 1994, preşedintele ONU sublinia, în 
intervenţia sa, că nici o ţară şi nici un continent nu mai sunt ocolite 
de crima organizată, care a devenit un fenomen mondial. 

Societatea umană se află în faţa unei considerabile perfecționări 
ŞI a unei organizări din ce în ce mai subtile a criminalității care, în 
unele privințe, ține pasul cu modernizarea organizării societății 
legitime şi a dezvoltării tehnologiei. 

Fenomenul infracţional cunoaşte o creştere fără precedent, 
iar prin formele noi de manifestare, prin caracterul tot mai orga- 
nizat, pericolul sporit şi internaţionalizarea evidentă, constituie o 
ameninţare la adresa comunităţii umane, a instituţiilor democratice 
şi chiar a statelor. 

Structurile crimei organizate dovedesc astăzi o mare capacitate de 
adaptare la schimbările de condiţii şi situaţii, alegând foarte rapid acel 
teritoriu al economiei care le oferă câştigurile cele mai mari şi posibi- 
litățile concrete de a penetra instituţiile sociale şi ale ordinii juridice. 

Acest lucru a devenit posibil, întrucât criminalitatea abordează 
astăzi, alături de segmentele tradiționale (producerea ilegală şi traficul 
de alcool şi țigări, jocuri de noroc, prostituție şi traficul de carne vie), 
noi domenii de mare prosperitate, cum sunt: producția şi traficul de 

stupefiante, arme şi materiale radioactive, contrabanda cu deşeuri 
toxice, spălarea banilor murdari, traficul cu opere de artă etc. 

Referitor numai la criminalitatea europeană, după prăbuşirea 
comunismului, se poate afirma că, în majoritatea țărilor, aceasta s-a 
amplificat peste măsură, bandele mafiote şi organizaţiile criminale 
întronând insecuritatea şi profitând enorm de pe urma comerțului ilicit. 

De ce apare şi se dezvoltă fenomenul crimei organizate în ţările 
aflate în tranziție? 

Pe timpul orânduirii totalitare, gradul de penetrare a țărilor cu regim 
dictatorial de către crima organizată internațională era mult mai redus 
decât în țările democratice, tocmai din cauza supravegherii generale a 
societății, a economiei şi datorită conducerii centralizate a statului, iar 
despre crima organizată transfrontalieră nu se punea problema în 
condiţiile în care libera circulație a cetăţenilor lipsea cu desăvârşire. 

O dată cu prăbuşirea acestui tip de sistem şi cu inițierea perioadelor 
de tranziție spre societatea democratică, apare fenomenul de relaxare a 
controlului instituțiilor statului asupra societății, îndeosebi a serviciilor 
secrete asupra cetăţeanului, implicit asupra fenomenului crimei 
organizate. Această relaxare decurge din prăbuşirea vechiului sistem de 
control, într-un timp relativ scurt, şi de incapacitatea noii societăți de a-şi 
construi, în acest interval, noile mecanisme de autoprotecție. 

Din punct de vedere economic, sistemul centralizat trece printr-un 
proces parțial sau total de dezintegrare. Acest proces, deosebit de 
accelerat în unele ţări, se dezvoltă, în general, în condiţiile unui vid 
legislativ, a lipsei de transparenţă şi experienţă, cauze care duc la 
accentuarea fenomenului general de corupţie. 

In aceste condiţii politico-economice, cine au fost şi sunt cei 
pregătiți să profite de noua situaţie? 

Experiența din țările aflate în tranziție arată că cei care s-au 
acomodat cel mai bine în această perioadă au fost îndeosebi membrii 
fostei nomenclaturi comuniste, foştii membri ai serviciilor secrete şi cei 
care au deținut posturi cheie în structuri economico-administrative. Deşi 
nu au avut fondurile necesare achiziţionării pe căi licite a proprietăților, 
ei s-au bazat şi uzitează de un vast sistem de influență, informaţii şi 
relații, precum şi pe o dorință nemăsurată de acumulare a averilor în 
timp foarte scurt, în această perioadă de tranziţie. 

In unele cazuri, structurile create de aceste persoane au 
reprezentat primele nuclee ale sistemului de crimă organizată. 

Ulterior, aceste nuclee, bazate pe interesul reciproc, s-au putut 
conecta la sistemul crimei organizate din exteriorul țărilor respective 
ŞI chiar cu organizaţii teroriste. 

La un moment dat, interesele lor pot deveni divergente, creând 
condiţii pentru conflicte violente. 

Algoritmul după care acţionează structurile crimei organizate în 
țările post-comuniste poate fi definit în următorul fel: structurile 
crimei organizate încearcă să coopereze, ajungând la un stadiu 
identificat drept corupție de stat, într-un final putând să se ajungă la 
substituirea totală a acestor instituţii, care devin doar ramificații şi 
tentacule ale organizaţiilor criminale. In această ultimă situaţie, 
dezintegrarea respectivului stat se desfăşoară într-un ritm foarte rapid, 
fapt ce poate să producă puternice dezechilibre interne şi, în cazuri 
mai grave, chiar să amenințe arhitectura regională de securitate. 

Cu ocazia unei conferinţe care a avut loc la începutul lunii mai 
1996, la Manilla - Filipine, pe tema prevenirii crimei organizate, 
Eduardo Vetere, directorul Departamentului de Justiţie Criminală al 
Organizației Naţiunilor Unite, afirma: „Grupurile criminale îşi întind 
plasele pe ansamblul planetei şi profiturile lor anuale însumate depă- 
şesc cifra faraonică de 1000 miliarde dolari, echivalentul bugetului 
federal al S.U.A.”. 

Pe baza acestor date, se poate afirma că, astăzi, crima organizată 
domeniu au elaborat previziuni pertinente din care rezultă că situaţia 
se va înrăutăți considerabil, în toată Europa, unde criminalitatea va 
avea componenţa şi dimensiunile celei înregistrate în S.U.A., Rusia şi 
sudul Italiei. Dacă nu se va acţiona cu hotărâre împotriva dezvoltării 
crimei organizate, aceasta va ajunge să influențeze decisiv viața 
politică, mass-media, administrația publică, justiţia şi economia, iar 
bazele ordinii sociale vor fi profund afectate. 

Din aceste considerente, se impune cu necesitate cunoaşterea 
situaţiei existente în diferite ţări, pentru ca, pe această bază, să se 
poată interpreta situația din țara noastră şi să se stabilească măsurile 
strategice de contracarare. 

Cap. II. CRIMA ORGANIZATĂ ÎN ROMÂNIA 
PERSPECTIVĂ SOCIO-JURIDICĂ ŞI PSIHOLOGICĂ 


2.1. Caracterizare şi tendinţe 


Presa autohtonă vehiculează tot mai des termenii de „crimă or- 
ganizată”, „mafie”, „lume interlopă”, uneori punând între ei semnul 
echivalenţei. Dar, după cum am arătat, crima organizată nu este acelaşi 
lucru cu lumea interlopă. Există diferenţe evidente între lumea 
interlopă şi crima organizată: 

e lumea interlopă are un caracter local, spre deosebire de carac- 
terul transnațional al crimei organizate; 

e gradul de infiltrare în sferele înalte ale puterii este aproape 
inexistent, în ceea ce priveşte lumea interlopă, dar foarte mare în 
cazul crimei organizate; 

e nivelul de profesionalism este mult mai crescut, în cazul cri- 
mei organizate; 

e efectele activităţii organizaţiilor criminale în plan social sunt 
cu mult mai puternice şi mai nocive, comparativ cu efectele produse 
de activităţile specifice lumii interlope; 

e deşi au reguli şi norme de comportament asemănătoare, în 
cazul crimei organizate acestea sunt mult mai stricte, iar sancțiunile 
foarte drastice; 

e activitățile lumii interlope au o mai mică anvergură şi 
periculozitate decât cele ale organizaţiilor criminale. 

Se poate vorbi de crimă organizată în România? Răspunsul cel 
mai apropiat de realitate ar fi acela că pe teritoriul României s-au 
inițiat, începând din 1990, operaţiuni tipice pentru crima organizată, 
dar nu se poate afirma, în mod cert, existenţa unor structuri mafiote. 

Chiar dacă lumea interlopă a existat şi înainte de 1990, putem 
spune, cu un grad foarte ridicat de certitudine, că în ţara noastră nu au 
activat organizații criminale în perioada respectivă. Criminalitatea 
românească era împiedicată să se organizeze, datorită rigurozității 
coordonatelor pe care se desfăşurau activitățile economice, contabile, 
financiare, de frontieră, de ordine publică şi de justiție. Din acest 
motiv, tabloul infracţional era destul de bine precizat, sub aspectul 
prejudiciului la scară globală şi pe genuri de infracţiuni. 

Insă după momentul decembrie 1989, criminalitatea românească 
a explodat în amplitudine şi intensitate, iar tabloul a devenit incoerent 
şi nebulos. Imaginea difuză a stării infracționale actuale are cauze 
multiple, între care menționăm: 

e destructurarea socială, neurmată de o restructurare rapidă, pe 
principiile economiei de piaţă, ceea ce a determinat confuzii multiple, 
inclusiv cu privire la oportunitatea intervenţiei judiciare; 

e culpabilitatea şi timorarea reprezentanților instituţiilor abilitate 
să aplice legea, ca urmare a faptului că aceştia au desfăşurat aceeaşi 
activitate şi în trecut. Aceste acțiuni desfăşurate în presă, cu prilejul 
unor manifestări publice sau chiar în sălile tribunalelor, au determinat 
reducerea eficienței activității de impunere a legii într-o perioadă în 
care criminalitatea a crescut în ritm alert; 

e insuficiența şi incoerența legislativă, care determină atât ambi- 
guități de interpretare şi aplicare, cât şi suspiciunea existenței unei 
criminalități neincriminate sau dezincriminate (exemplu: abrogarea 
Legii patrimoniului cultural naţional); 

e conectarea rapidă a țării noastre la filierele criminalităţii inter- 
naţionale a determinat un adevărat import de tehnologie infracțională, 
insuficient cunoscută şi, în consecinţă, dificil de identificat, constatat 
şi probat (exemplu: infracțiunile financiar-bancare şi informatice). 

Multitudinea şi diversitatea factorilor cauzali au determinat necu- 
noaşterea, neînregistrarea şi neintervenţia judiciară, îndreptățind ipoteza, 
conform căreia cifra neagră a criminalității are o anvergură considerabilă, 
iar criminalitatea reală este mult mai mare decât cea relevată în statisticile 
furnizate de instituţiile cu atribuţii antiinfracționale din România. 


* Gh.Nistoreanu, C. Păun, op.cit., pag. 252. 

Ca o consecință a conectării la filierele transnaţionale, un 
anumit procent al criminalității româneşti a parcurs, din punct de 
vedere organizatoric, drumul de la simpla asociere la crima 
organizată. Semnele apariției unor activități ale crimei organizate pe 
teritoriul românesc au fost date, inițial, de descoperirea unor crime 
tipice pentru stilul mafiot. Aceste indicii au fost întărite odată cu 
capturarea unor importante cantități de droguri şi armament, 
traficanţii având complici în România. 

In paralel, importul de tehnologie infracțională specifică 
structurilor crimei organizate este identificabil într-o serie de activități 
ilicite, precum”: 

e apariția unor genuri infracționale noi, cum ar fi cel cunoscut 
sub numele de „taxă de protecţie”, delict cu specific mafiot, realizat în 
bandă şi în zone de acţiune prestabilite, asupra agenţilor economici 
privaţi, „furtul la comandă”, care vizează, de regulă, bani sau obiecte 
de patrimoniu cultural naţional etc.; 

e organizarea unor filiere pentru traficul de carne vie pe pieţele 
din Turcia, Cipru, Italia, Austria şi Germania; 

e inițierea unor trasee pentru trecerea ilegală peste frontieră a 
cetățenilor din țările subdezvoltate, care doresc să ajungă în Occident; 

e traficarea forţei de muncă autohtonă pe diverse pieţe ale forței 
de muncă din străinătate; 

e organizarea filierelor de contrabandă efectuate cu trecerea prin 
vamă; 

e organizarea jocurilor de noroc şi de aşa-zisa întrajutorare, în 
fapt, o uriaşă escrocherie; 

e traficul de valută şi plasarea de valută falsă; 

e vânzarea copiilor pe filiere internaţionale deja constituite. 

In concluzie, în România se desfăşoară o serie de activități 
caracteristice crimei organizate, dar încă nu putem vorbi de existența 
unor organizații criminale autohtone. Crima organizată se află în 
faza de debut, dar există indicii certe că aceasta evoluează spre 
consolidare şi proliferare. 

Această stare de fapt determină, în mod imperativ, necesitatea 
studierii crimei organizate şi identificării rapide a strategiilor şi 
mijloacelor prin care acest fenomen poate fi stopat, înainte ca el să se 
fortifice pe teritoriul țării noastre. 


” Ibidem, pag. 253. 

2.2. Forme şi dimensiuni ale crimei organizate 
în sectoare strategice 


2.2.1. Infracţiuni în sectorul financiar-bancar 


Se poate afirma că o parte a sistemului bancar din România a 
fost utilizată pentru spălarea banilor murdari rezultați din afacerile de 
mare contrabandă şi din acte de evaziune fiscală, trafic de droguri, 
maşini furate etc. 

Au fost constatate procedee tipice de spălare a banilor, fluxul 
acestora fiind, în acest moment, în cea mai mare proporţie dinspre 
România spre alte țări ale lumii şi, drept urmare, multe fonduri ale 
societăților comerciale cu capital de stat sau mixt au fost înghițite de 
mafia care acționează în sistemul financiar-bancar. 

Analiza fenomenului infracțional financiar-bancar a scos în evi- 
dență anumite modalități specifice de comitere a infracțiunilor în acest 
domeniu, dar şi unele condiţii ce au favorizat amplificarea acestora: 

e acordarea ori facilitarea obţinerii preferenţiale a unor credite 
de către diverşi funcţionari bancari, pe fondul comiterii unor acte de 
corupţie ori al unor interese directe, pe care aceştia le aveau în socie- 
tățile creditate; 

e emiterea de documente de plată ale unor instituţii de credit ori 
persoane particulare, fără a exista garanție sau acoperire reală 
necesară efectuării acestor operațiuni; 

e folosirea creditelor bancare, acordate unor societăţi comerciale de 
către administratorii acestora, în totalitate sau parțial, în interes personal; 

e prezentarea şi acceptarea, cu ocazia contractării unor credite, 
de garanții, ipoteci ori gajuri cu valori supraevaluate ori deja angajate; 

e inducerea în eroare a băncilor finanţatoare, prin folosirea de către 
administratorii unor societăți comerciale de documente fictive, referitoare 
la bonitatea acestora, activitatea, veniturile sau patrimoniul social; 

e acordarea de credite cu dobândă bonificată, în baza unor 
documente false, prin care se atesta executarea unor operațiuni productive 
care, prin efectul legii, presupun o astfel de înlesnire bancară. 


2.2.2. Infracţiuni în unele sectoare: metalurgic, siderurgic 
şi al resurselor energetice 
În aceste sectoare au fost utilizate metodele contractelor deza- 


vantajoase, pe bază de comision confidenţial, apelându-se la docu- 
mente fictive, ceea ce a generat mari prejudicii. 

Infracţiunile descoperite şi instrumentate în aceste sectoare au 
fost comise, de regulă, prin folosirea următoarelor metode ilicite: 

e falsificarea datelor înscrise în documentele de export, privind 
compoziţia chimică a materialelor; 

e creşterea artificială a prețului la utilajele şi materiile prime 
importante, diferenţele fiind încasate în străinătate, în timp ce firmele 
s-au sustras de la plata unei părți însemnate a impozitului pe profit; 

e scăderea prețului produselor exportate, urmărindu-se, prin 
aceleaşi procedee, sustragerea de la plata unor taxe şi obligaţii la 
buget şi transferuri ilegale de valută în străinătate; 

e casări abuzive de utilaje şi instalații şi neluarea măsurilor 
necesare de conservare a patrimoniului; 

e concesionarea unor exploatări naturale către investitori străini, 
cu înscrierea de date false privind calitățile terenurilor; 

e organizarea de licitaţii formale pentru vânzarea de active, 
angajarea unor lucrări de investiţii ori cumpărarea pachetului 
majoritar al acțiunilor societăților de profil; 

e folosirea reţelelor electrice pentru importul de energie ieftină 
ŞI micşorarea activităţii unităților din sistemul național, în scopul 
falimentării acestora, pentru eliminarea concurenţei. 


2.2.3. Infracţiuni în domeniul petrolier 


Cazuistica instrumentată relevă faptul că o serie de factori de 
decizie din structurile teritoriale şi centrale ale industriei chimice şi 
petrochimice au săvârşit grave abuzuri şi ilegalităţi în sfera aprovi- 
zionării, transportului, prelucrării şi valorificării țițeiului şi produselor 
derivate, în scopul obţinerii de importante avantaje materiale. 

In numeroase situaţii, în sistemul de aprovizionare şi desfacere al 
acestor produse s-au interpus, în mod nejustificat, verigi intermediare 
(firme româneşti sau străine), ca urmare a unor interese particulare sau de 
grup din societăţile comerciale de stat cu atribuţii în acest domeniu. 

Societăți comerciale cu capital majoritar de stat au importat 
mari cantităţi de ţiţei, pe care l-au declarat ca fiind necesar pentru 
prelucrare în sistem processing, în realitate, petrolul respectiv fiind 
valorificat la intern, direct sau prin firme intermediare, prin acordarea 
de scutiri de impozite şi neperceperea taxelor vamale, prin care 
bugetul de stat a fost grav prejudiciat. 

Au avut loc substanțiale scurgeri de venit naţional peste graniţă, 
prin exportul de produse petroliere la preţuri mai mici decât cele 

interne şi sub prețul bursei internaționale, practic, la preţuri 
subvenţionate de către statul român. 

Uneori, aceleaşi produse petroliere s-au reîntors în țară cu licența 
de import, concurând, în acest mod, propriile produse de pe piaţa 
internă, iar în alte cazuri s-au schimbat destinațiile produselor petroliere 
de export la intern, favorizându-se, astfel, o serie de firme private, în 
care factorii decizionali din sistemul petrolier erau direct interesaţi. 


2.2.4. Infracţiuni în sectorul prestărilor de servicii 


S-au comis multiple acte de corupție şi alte ilegalităţi, în special, 
cu ocazia autorizării şi derulării unor activități permise numai 
în anumite condiții prevăzute expres de lege şi care, de regulă, nu 
sunt respectate de cei ce au solicitat şi obținut autorizațiile sau 
avizele necesare. 

Sunt tot mai frecvente cazurile de eludare a prevederilor legale, 
specifice domeniilor, drepturilor de autor şi drepturilor conexe, 
copyright-ului, publicității şi mass-media, în sectorul caselor de 
amanet, al repartizării de locuinţe din fondul locativ de stat, declarării 
şi schimbării sediilor sociale ale societăților comerciale, legalizării 
unor documente şi acte de proprietate în sistemul notarial privat, 
recrutării şi detaşării forței de muncă la lucru în străinătate etc. 


2.2.5. Infracţiuni în domeniul flotei maritime, fluviale 
şi de pescuit oceanic 


În gestionarea flotei maritime a României s-au comis multiple şi 
grave ilegalităţi, care au avut drept consecință anihilarea aproape totală 
a capacităţii de decizie a proprietarilor legali ai imensului patrimoniu 
naval şi producerea unor uriaşe prejudicii avuţiei naţionale. 

In acelaşi timp, administrarea frauduloasă, materializată, de 
regulă, în închirieri de nave unor firme ad-hoc constituite, a făcut ca 
multe nave să fie grevate de mari obligaţii financiare, determinând 
statul român la intervenții directe şi costisitoare pentru ameliorarea 
situaţiei, ce creează efectiv premisele dispariției acestui sector econo- 
mic de importanţă strategică. 

Pentru punerea în practică a acestor operaţii cu potențial de 
subminare a economiei naționale, au colaborat eficient cercuri de 
interese interne şi externe, organizate în structuri de tip mafiot şi s-au 
utilizat mijloace şi metode caracteristice crimei organizate. 

2.2.6. Infractiuni privind diferitele forme de corupţie 


Actele de corupție (luarea şi darea de mită, primirea de foloase 
necuvenite şi traficul de influență) au înregistrat, în întreaga perioadă 
parcursă de societatea românească după decembrie 1989, o 
ascendență deosebită, cu mult peste dinamica medie a infracțiunilor 
săvârşite în economia naţională. 

Aceste acte se întâlnesc în aproape toate domeniile în care se 
angajează raporturi între persoanele fizice şi juridice, române şi 
străine, atât în sfera relaţiilor economice, cât şi a prestărilor de 
servicii, câştigul personal ilicit fiind ridicat la rangul de concept, prin: 
nerespectarea atribuţiilor de serviciu de către unii funcţionari publici, 
transferurile ilegale de proprietate, intermedierea afacerilor econo- 
mico-financiare cu eludarea legislaţiei în vigoare ş.a. 

Majoritatea infracțiunilor complexe, descoperite în economie, 
privind procesul de privatizare, evaluarea şi vânzarea activelor şi 
societăților cu capital de stat, transferurile ilegale de capital şi patri- 
moniu, organizarea şi funcționarea societăţilor cu capital privat, sus- 
tragerile de mari proporţii au fost însoţite de acte de corupţie comise, 
de cele mai multe ori, de către persoane cu funcţii de conducere şi 
atribuţii de control. 

Agenţii economici cu capital public, mixt şi privat, persoane 
fizice, cetățeni români şi străini, comercianți de toate categoriile, 
reprezentanți ai organizațiilor cooperatiste, interesați în realizarea 
unor profituri ilicite, prin eludarea legilor, au urmărit şi realizat 
coruperea a numeroşi funcționari publici, cu atribuţii în protecția 
consumatorilor, a intereselor cetăţenilor şi ale statului. 

Implicarea în activităţi cu caracter privat a unor persoane din 
conducerea unităţilor de stat, prin înfiinţarea directă sau prin 
intermediari, de firme cu profil similar unităților cu capital de stat şi 
aprovizionarea acestora, în mod preferenţial, de cele mai multe ori 
ilegal, cu materiale, utilaje şi forță de muncă au determinat, de 
asemenea, numeroase acte de abuz şi corupție. 

Organizarea şi funcționarea necorespunzătoare a controlului fi- 
nanciar intern şi de gestiune din regiile autonome şi societățile comer- 
ciale cu capital de stat au generat numeroase acte de corupție în 
domeniul economic. 

Incheierea de contracte economice între societățile comerciale 
pentru aprovizionare, desfacere ori prestări servicii şi lucrări de 
construcții a fost condiționată, în numeroase cazuri, de pretinderea şi 
primirea unor importante sume de bani sau alte avantaje materiale, sub 

forma comisionului (procent raportat la cifra de afaceri) care, de cele 
mai multe ori, a fost depus în conturi personale în ţară sau străinătate. 

Numeroase persoane fizice şi societăți comerciale private, 
profitând de imperfecțiunile reglementărilor legale în vigoare, dar şi 
de exercitarea insuficientă a controlului fiscal şi financiar, au desfă- 
şurat ample acțiuni de contrabandă şi evaziune fiscală, fundamentate 
pe acte de corupție. 

De asemenea, s-au diversificat formele şi metodele de valorifi- 
care a produselor, valorilor şi avantajelor rezultate din actele de mare 
criminalitate economico-financiară şi corupției. 

Fenomenul corupției s-a agravat pe fondul insuficienţei şi 
ambiguităţii cadrului legislativ şi al unor disfuncționalități ce persistă 
în colaborarea organelor şi instituțiilor abilitate de lege să contribuie 
la aplicarea acesteia. 

Astfel, în toate cauzele penale privind criminalitatea economico- 
financiară, cu componenta ei de bază — corupția —, sistemul probator 
din România, organele de justiție şi ale Ministerului Public impun, 
înaintea începerii urmăririi penale şi a dispunerii măsurilor asigura- 
torii de recuperare a prejudiciilor, prezentarea concluziilor unor veri- 
ficări de specialitate şi expertize care, în general, necesită perioade 
foarte mari de timp şi eforturi financiare importante. 

Corupţia a fost şi este generată nu numai de criza social- 
economică, ci şi de alte multiple cauze, cum sunt: slăbirea autorității 
statale, degradarea nivelului de trai, alterarea judecății morale, lipsa 
unor pârghii eficiente de control, diminuarea încrederii populației în 
instituţiile şi valorile sociale, neadaptarea legislaţiei la condiţiile 
economice şi sociale etc. 

Ea a fost generată şi favorizată, în acelaşi timp, de descentra- 
lizarea deciziilor şi a structurilor administrative, de autonomia 
funcțională şi liberalizarea economică la nivelul instituţiilor publice şi 
al agenţilor economici, în condiţiile lipsei de fermitate şi de autoritate 
ale organelor de control şi instituţiilor publice, de imoralitatea unor 
funcționari ai statului. 

Afectând cu o gravitate fără precedent aproape toate structurile 
ŞI instituţiile publice şi private, cu implicarea şi participarea prin com- 
plicitate, constrângere sau şantaj a unor agenţi economici, funcționari 
publici sau agenți privaţi, crima organizată şi criminalitatea econo- 
mico-financiară, împreună cu componenta lor de bază — corupția —, 
sunt percepute de majoritatea populaţiei ca fenomene extrem de grave 

şi periculoase, care lezează grav normele şi principiile de dreptate şi 
justiție socială. 


2.3. Tranzit, depozitare şi consum de droguri pe teritoriul României 


Din analiza cazurilor descoperite şi a informaţiilor existente, se 
pot trage următoarele concluzii: 

a) România prezintă un interes din ce în ce mai mare pentru 
reţelele de traficare a haşişului din Africa şi a cocainei din America 
de Sud spre statele membre ale Uniunii Europene, mai ales Germania, 
Olanda, Belgia, Austria, Italia şi Spania; 

b) o mică parte din drogurile care intră în România rămâne în ţară; 
cantitățile mari sunt valorificate de traficanţi în țările cu consum masiv. 

România reprezintă principalul tronson al celei de-a doua rute 
balcanice de transport al drogurilor către Europa Occidentală, care 
pleacă din Turcia şi sfârşeşte în Germania. 

Dintr-o fostă ţară de tranzit, România a ajuns, în prezent, şi 
teritoriu de depozitare; drogurile sunt introduse, în special, prin 
frontiera de sud, sunt stocate pentru diferite perioade de timp, iar, în 
final, redistribuite spre țările cu consum ridicat. Acţiunile de pregătire 
şi ascundere se fac prin diverse firme ce desfăşoară, în mod legal, 
activităţi comerciale. 

In general, conducătorii reţelelor de traficanţi de droguri, atât 
cei care dispun livrarea mărfii, cât şi cei care sunt adevărații 
destinatari ai acesteia, se află în afara teritoriului României, în țara 
noastră fiind depistaţi (arestaţi) curierii şi însoțitorii mărfii (fapt 
pentru care nu s-a reuşit confiscarea sumelor rezultate din vânzări). 

In ordinea participării la comiterea infracțiunilor la regimul 
drogurilor, după cetăţenii români urmează cetăţenii turci şi arabi. 

In ceea ce priveşte consumul de droguri, în afara cetăţenilor străini 
au început să folosească asemenea substanţe şi cetăţenii români, în special 
prostituatele, tinerii din licee şi alte categorii socio-profesionale. 

Există indicii că organizațiile criminale privesc România nu 
numai ca o ţară de tranzit, dar şi ca o piață de desfacere a drogurilor, 
într-o perspectivă nu prea îndepărtată. 

Factorii care facilitează traficul de droguri în România sunt: 

a) poziția geografică deosebită a României a făcut ca aceasta să fie 
luată în calcul de către reţelele de traficanţi de droguri ca un 
important cap de pod, ce face legătura între Orient şi Occident; 

b) situația conflictuală din statele ex-iugoslave a făcut ca, pentru 
o perioadă de timp, centrul de greutate al traficului de droguri să 

se transfere pe cel de-al doilea segment al rutei balcanice, care include 
şi România; 

c) deschiderea granițelor României a condus la o creştere 
enormă a numărului de mijloace de transport şi mărfuri ce intră şi ies, 
în şi din ţară, situaţie ce conferă organizaţiilor criminale posibilități 
largi de camuflare a drogurilor şi de tranzitare a teritoriului ţării; 

d) sumele tentante oferite de traficanţi pentru facilitarea 
traficului de droguri le-a permis să atragă în aceste activități şi 
cetăţeni români care servesc, de regulă, drept curieri, ghizi şi, mai 
nou, ca distribuitori; 

e) lipsa unui aparat polițienesc specializat în combaterea acestei 
activități, dotarea tehnică necorespunzătoare, la care s-a adăugat o 
legislație insuficient conturată şi prea îngăduitoare au încurajat 
traficul de droguri. 


2.4. Falsul şi traficul ilicit de monedă 


În lume, falsul de bani şi alte titluri de valoare, precum şi traficul 
cu astfel de mijloace de plată contrafăcute cunosc o recrudescență 
îngrijorătoare. Analiza datelor şi informaţiilor existente atestă faptul că 
şi în România s-au organizat şi acționează reţele de traficanţi care au ca 
activitate principală procurarea şi plasarea de valută falsă. 

Printre factorii favorizanți, amintim noile reglementări din Româ- 
nia privind permisivitatea deținerii de valută de către persoane fizice şi 
juridice, la care se adaugă libertatea de deplasare în exterior şi creşterea 
fără precedent a activităților comerciale, în condițiile inițierii proce- 
sului de privatizare. Acestea au condus la o adevărată goană după valută 
din partea cetăţenilor români, cei mai mulți neavizați asupra elementelor 
caracteristice de protecție a bancnotelor străine. 

Schimbul de valută „la negru” a permis plasarea rapidă a 
bancnotelor false provenite din exterior. 

Numărul mare de fotocopiatoare color introduse în România, 
care au atins performanţa de a reproduce, aproape perfect, cu ajutorul 
fasciculului laser, ambele feţe ale bancnotelor, îndreptățește îngrijo- 
rarea organelor de poliţie şi a serviciilor specializate bancare. 

In ce priveşte moneda naţională, leul, se constată în ultimul 
timp, o perfecționare a modului de realizare a acesteia, prin introdu- 
cerea unor elemente de siguranţă care nu mai permit contrafacerea 
prin simpla scanare pe calculator şi copierea pe imprimante color. Cu 
toate acestea, pe piaţă se mai descoperă bancnote contrafăcute, după 
vechile emisiuni care nu au fost retrase din circulație. 

2.5. Traficul ilegal cu autoturisme furate 


Această activitate a luat o amploare deosebită şi în România, 
infractorii autohtoni făcându-şi tot mai simțită prezenţa în reţelele 
italiene, germane, poloneze, bulgare, ucrainene, ungare şi din Republica 
Moldova. Se constată existența unei colaborări infracționale între 
diferitele filiere de hoți şi traficanţi, materializate, îndeosebi, în valorifi- 
carea de maşini furate, acoperirea faptelor prin documente contrafăcute 
ori falsificate, transportul autoturismelor furate pe diverse rute pentru 
beneficiari prestabiliţi şi chiar schimburi de asemenea autovehicule. 

Inlesnirile vamale privind introducerea şi scoaterea, în şi din 
România, de diverse bunuri, cu deosebire în primii 2-3 ani post- 
totalitari, au fost exploatate cu promptitudine de organizaţiile 
criminale, care au inclus ţara noastră în ruta balcanică de tranzitare a 
autovehiculelor furate din Occident către Orient, folosind-o, totodată, 
ca o piaţă rentabilă de desfacere. 

Se apreciază că această problematică se va extinde, ca urmare a 
creşterii plafoanelor taxelor de import la autovehiculele străine, pe care 
mulţi vor încerca să le evite, comandând, în consecință, maşini furate, 
însoţite de documente false. De asemenea, traficanţi, prin legăturile 
infracționale create deja în rândul unor vameşi, recurg la introducerea în 
ţară a unor autoturisme furate pentru care obţin chitanțe vamale ce 
atestă plata taxelor vamale pe repere mari, cum sunt caroseriile şi 
motoarele, iar pentru eludarea taxelor vamale vor uzita, în mod repetat, 
certificate de repatriere cumpărate de la titulari ori contrafăcute. 


2.6. Traficul cu opere de artă 


Ocrotirea patrimoniului cultural a constituit o preocupare atentă 
a statului român, încă din secolul trecut România fiind printre primele 
țări din Europa care, începând cu anul 1892, dispunea de o lege 
privind monumentele şi obiectele antice. 

Ulterior, regimul juridic al valorilor patrimoniului național 
cultural a fost mult mai bine conturat prin adoptarea unor acte 
normative. Prin Legea nr. 63/1974 şi actele normative de aplicare a 
acesteia, s-a legiferat în mod unitar, pe tot cuprinsul ţării, identifi- 
carea, evidenţierea, păstrarea, conservarea, valorificarea ştiinţifică şi 
comercială, precum şi punerea în circuitul public a tuturor bunurilor 
care alcătuiau patrimoniul cultural-naţional. 

Abrogarea, în 1990, a Legii nr. 63/1974 şi a celorlalte acte 
normative elaborate pentru aplicarea acesteia a ridicat toate obstacolele 

ce stăteau în calea comerțului ilicit şi a traficului ilegal cu opere de artă 
şi a sporit interesul manifestat de oamenii de afaceri şi colecționari 
particulari din Europa Occidentală, America de Nord şi de Sud, şi, în 
ultima perioadă, Japonia, în achiziţionarea unor astfel de obiecte. 

Analiza datelor şi informaţiilor existente pe plan european 
conduce la concluzia că tranzacţiile legale cu astfel de valori au 
devenit nesemnificative, fiind eclipsate de piaţa clandestină, susținută 
şi controlată de reţele specializate, cu structuri organizatorice şi 
ierarhice bine definite. 

Profitând de vidul legislativ creat în acest domeniu, prin 
abrogarea Legii nr. 63/1974, organizațiile criminale din exterior, cu 
deosebire cele italiene, au elaborat şi pus în practică un adevărat 
program de achiziţionare şi scoatere din România a unor bunuri 
aparținând patrimoniului cultural național. 

Lipsa unei legislații în domeniu a creat mari greutăţi atât 
organelor de poliţie în luarea măsurilor necesare de prevenire, cât şi a 
celor vamale care, în anumite situaţii, deşi au depistat astfel de bunuri 
asupra unor cetăţeni străini şi români la ieşirea din ţară, nu au putut 
justifica reținerea acestora în baza unei prevederi legale. 

In situaţiile în care emisarii specializaţi nu au reuşit să găsească 
mijloacele legale de scoatere din țară a unor astfel de bunuri, s-a 
apelat la metode clandestine, inclusiv prin legături în rândul lucrăto- 
rilor vamali ori prin utilizarea valizei diplomatice sau a călăuzelor 
pentru trecerea frauduloasă a frontierei. 

Expozitiile itinerante prin oraşe străine, organizate de diverşi 
întreprinzători, sub auspiciile instituţiilor specializate, sunt, de 
asemenea, prilejuri de substituire a unor piese de valoare. 

O situaţie cu totul aparte o constituie comerțul ilicit cu opere de 
artă, în care sunt implicate unități ce efectuează activități de 
comercializare, evaluare şi expertizare. La numeroase case de licitaţie 
nu sunt respectate nici un fel de reguli, nu există evidențe ale 
depunătorilor ori cumpărătorilor şi sunt folosite persoane neautorizate 
sau neatestate. 

In această situație, se impune adoptarea unei legislații privind 
ocrotirea patrimoniului cultural-național de natură să acopere vidul 
legislativ în acest domeniu şi, de asemenea, afilierea României la 
organismele internaţionale cu atribuții pe linia protejării valorilor 
patrimoniale, naționale şi universale. 

2.7. Traficul cu armament, muniții, explozivi, 
substanțe radioactive şi nucleare 


Traficul cu asemenea materiale a luat amploare în urma destrămă- 
rii fostei Uniuni Sovietice, a desființării ori precarității mecanismelor de 
control într-o serie de domenii de activitate, inclusiv cel nuclear. 

Veniturile deosebit de mari realizate din comercializarea unor 
astfel de produse au determinat organizaţiile criminale ruse să 
includă, în mod prioritar, în sfera lor de preocupări, traficul cu 
materiale strategice şi cu substanţe radioactive. 

In căutările lor de cumpărători de astfel de produse, pe relațiile 
Germania, SUA, țările islamice, îndeosebi Iran şi Libia, organizațiile 
criminale au apelat şi la sprijinul unor cetăţeni români, constituindu-se 
reţele care intermediază aceste afaceri. 

In acelaşi timp, cetățeni români, gestionari ai unor astfel de 
produse sau cu acces la acestea, s-au integrat în mediul comercianților 
de materiale strategice şi substanțe radioactive şi au început să 
acționeze în consecință. 

Traficul cu deşeuri, reziduuri poluante şi materiale radioactive 
constituie, de asemenea, un pericol deosebit pentru România. 
Organizațiile criminale specializate din străinătate acționează 
concertat pentru crearea de legături şi canale de transfer deghizat al 
unor astfel de produse în țara noastră. 

Traficul cu arme, muniții şi explozivi constituie, de asemenea, 
apanajul grupurilor criminale din statele ex-sovietice, care vizează şi 
ţara noastră. 

Adoptarea Legii nr. L7/2 aprilie 1996 privind regimul armelor 
de foc şi al munițiilor reprezintă un pas important în crearea cadrului 
juridic necesar pentru combaterea acestui gen de infracțiuni, dar 
insuficient pentru lichidarea fenomenului. 


2.8. Migraţia ilegală 


România se confruntă cu problema emigrării ilegale a propriilor 
cetățeni şi cu cea a intrării în ţară a unui număr relativ mare de 
imigranți, mai ales din țările africane şi asiatice subdezvoltate, care se 
află, în majoritatea lor, în drum spre statele dezvoltate din Nordul şi 
Vestul Europei. 

Rețelele de traficanţi descoperite s-au ocupat cu trecerea ilegală 
prin România a unor imigranți, de regulă, din Sri Lanka, Pakistan, 

Iran şi Bangladesh, racolați din ţările lor de origine, iar apoi 
transportați pe ruta Singapore - Moscova - Chişinău - România. 

De asemenea, mulți cetățeni români ajunşi ilegal în alte state fac 
obiectul Acordurilor de readmisie încheiate de România. Cele mai 
multe cazuri de cetăţeni români expulzați din cauza indezirabilității 
pentru diverse acte de încălcare a legii s-au înregistrat în Germania. 

In paralel cu acest fenomen, o conotaţie aparte o are emigrația 
deghizată, reprezentată de prostituate, proxeneţi şi traficanţi de fiinţe 
umane (copii), care aduce după sine pericole nebănuite, precum 
răspândirea virusului HIV (SIDA), a bolilor venerice, tuberculozei şi 
folosirea copiilor ca bancă de organe. 

Principala formă a crimei organizate de inspirație rusă, cu ample 
tendinţe de amplificare şi care derivă din vulnerabilitatea frontierei de 
stat, în special Lunca Prutului, constă în traficul ilegal de persoane. 
Astfel, teritoriul Republicii Moldova a devenit principalul punct al 
axei Asia de Sud-Est - Federaţia Rusă - Chişinău, rută pe unde sosesc 
numeroase grupuri de cetăţeni străini din spaţiul asiatic. Din Chişinău, 
străinii sunt preluaţi de membrii diferitelor reţele de introduceri 
ilegale în România, pentru tranzit spre Occident sau pentru a solicita 
azil ori permisie de şedere autorităților de la Bucureşti. 

De asemenea, la frontiera de vest şi de nord sunt semnalate 
tentative de trecere frauduloasă a frontierei în Ungaria şi Ucrania. In 
acelaşi timp, este folosită ruta Chişinău - Kiev, cu tranzit prin 
localitățile ucrainiene de la frontiera cu România, pentru a se intra 
fraudulos în ţara noastră. 

Totodată, este de menţionat pătrunderea frauduloasă prin sudul ţării a 
unor cetățeni bulgari şi sârbi în spaţiul naţional sau în apele teritoriale 
româneşti, în scop de braconaj şi activități de contrabandă, precum şi 
încercările sistematice ale unor cetăţeni turci de etnie kurdă de a intra 
fraudulos în România, prezentând documente de identitate bulgăreşti false. 

Factorii de risc decurg şi din interferarea tot mai strânsă a 
fenomenului de crimă organizată cu cel de terorism internațional. O 
dată cu epuizarea resurselor sale tradiționale, într-o măsură tot mai 
importantă, terorismul internaţional se finanţează din rezultatele 
activităților economice cu caracter ilicit, derulate în diferite spaţii, 
inclusiv în România. Din acest punct de vedere, sunt indicii care 
evidențiază preocupările şi activitățile specifice din ţara noastră ale 
anumitor grupări teroriste, în special arabe şi kurde, dar nu este 
exclusă implicarea, de aceeaşi natură, a anumitor organizaţii din ţările 
vest-europene şi din spaţiul ex-sovietic. 

Participanţii la filierele de trafic ale cetăţenilor străini pe relația 
Est-Vest încasează sume de bani care, nu în puţine cazuri, sunt spălate 
prin intermediul unor firme şi agenţii particulare din România. 

Autorităţile române au luat o serie de măsuri de ordin legislativ, 
administrativ şi organizatoric, încercând să determine scăderea 
numărului de persoane care trec ilegal frontiera, în conformitate cu 
recomandările şi angajamentele semnate la cea de-a 5-a Conferinţă a 
membrilor europeni însărcinaţi cu probleme de migrări (Atena, 1993). 

In acest sens, au fost incriminate ca delicte penale activităţile de 
ghidare, incitare sau complicitate la trecerea ilegală a frontierei şi cele 
de trecere frauduloasă a frontierei de stat. Pentru ţările cunoscute cu 
tendințe de emigrare au fost suspendate temporar acordurile de 
desființare a vizelor şi fixate condiţii restrictive pentru obţinerea 
vizelor de intrare. In acelaşi timp, au fost încheiate o serie de 
Acorduri de readmisie şi Protocoale de aplicare a acestora. 

După aderarea României la Convenţia privind statutul refugiaților 
(Geneva, 1951) şi la Protocolul adițional (New York, 1967), a fost luată 
ca măsură imediată înființarea, printr-o hotărâre de Guvern, a Comitetului 
Român pentru probleme de  Migrări. Activitatea acestui organ 
guvernamental este coordonată, din 1995, de către Ministerul de Interne. 


2.9. Prostituţia şi proxenetismul internaţionalizat 


Pe teritoriul României au fost depistate forme neaşteptate de 
practicare a prostituţiei organizate, cu intenția de a se da acestei activități 
licite o tentă de normalitate în contextul legislației în vigoare (săli de masaj, 
gimnastică de întreținere, saune, societăți de impresariat artistic etc.). 

Exploatând specificul unor agenții şi societăţi comerciale din sfera 
serviciilor, multe rețele de proxeneți şi prostituate şi-au mutat teritoriul de 
acțiune în alte ţări, îndeosebi în Turcia, Grecia, Cipru, Austria, Ungaria, 
Italia, Germania etc. Uneori, în aceste activități au fost antrenate minore 
provenite îndeosebi din familii dezorganizate ori lipsite de mijloace 
materiale de subzistență, racolarea făcându-se pe lângă promiterea de 
câştiguri materiale, prin şantaj şi determinare forțată. 

In prezent, proxeneţii sunt în curs de realizare a unor vaste 
reţele de prostituate, amplasate în diverse locuri din marile oraşe, 
adoptând măsuri severe de autoprotecție. 


2.10. Traficul ilegal de copii 


182 


Încă din 1990, una din afacerile profitabile pentru unii cetățeni străini 
a fost traficul ilegal de copii în vederea adopției, realizat cu concursul unor 
cetăţeni români, în schimbul unor importante sume de bani. In prezent, sunt 
în cercetare mai multe dosare penale privind membrii unor reţele 
transnaționale din Grecia, Italia, Anglia, Germania şi Israel. 

Această activitate este deosebit de periculoasă, mai ales că, în 
subsidiar, poate disimula traficul de organe. In privința adopţiilor de 
acest tip, problematica este dificil de cunoscut şi de stăpânit, având în 
vedere poziția socială, gradul de pregătire a persoanelor implicate şi 
relațiile deosebite pe care acestea le au în sfera sănătății, 
învățământului, administraţiei locale şi justiţiei, ceea ce îngreunează 
şi reduce eficienţa poliției. 


2.11. Factorii care stimulează proliferarea crimei organizate 
în România 


Colapsul regimului comunist din România şi, o dată cu acesta, 
al principalelor pârghii şi mecanisme de control din domeniul vieţii 
economice, politice şi sociale, au condus la apariţia unor anumiţi 
factori care au favorizat şi mai mult proliferarea crimei organizate: 

a) declinul moralității şi solidarității publice, schimbarea 
concepţiilor ideologice, permisivitatea crescândă după lunga perioadă 
de îndoctrinare comunistă; 

b) lipsa unei legislații adecvate pe domenii de activitate şi 
numărul insuficient de mecanisme de control al modului de aplicare a 
noilor acte normative; 

c) ineficacitatea sistemului de coordonare a organelor cu atribu- 
ţii pe linie de combatere a criminalităţii, dotarea necorespunzătoare a 
acestora cu aparatura tehnică şi personal de specialitate; 

d) omniprezența birocratismului, favoritismului, nepotismului, 
de natură a favoriza extinderea fenomenului de corupție la nivelul 
tuturor categoriilor de funcționari publici; 

e) crearea condiţiilor prielnice pentru spălarea banilor proveniţi 
din economia semilegală, în special, în procesul privatizării, în lipsa 
unor structuri de control eficiente şi a unui cadrul legislativ adecvat; 

f) intensificarea interconectării afacerilor legale cu tranzacțiile 
ilegale - resursele financiare obţinute dintr-o tranzacție ilicită pot fi 
investite în afaceri legale, aspect ce poate fi identificat, dovedit şi 
controlat din ce în ce mai greu; 

g) poziția geografică a României între Est şi Vest şi implicaţiile 
crizei balcanice. 


Cap. III. CRIMA ORGANIZATĂ SUB ASPECT JURIDIC 


3.1. Legea penală română şi crima organizată 


Legislaţia penală română în vigoare se situează ferm pe poziția 
că numai persoana fizică ar putea fi subiect activ al unei infracțiuni. 
Astfel, este exclusă posibilitatea incriminării şi sancționării faptelor 
persoanei juridice - posibilă rezolvare legislativă a problemei crimei 
organizate, ce a fost luată în discuţie în cadrul Congresului al XIII-lea 
şi al XIV-lea al Asociaţiei Internaţionale de Drept Penal. Au fost 
avute în vedere, ca obiect al incriminării, faptele acelor societăți, 
întreprinderi care, deşi funcționează aparent legal, realizează 
scopurile unei organizații oculte, criminale; aceste societăți ar putea fi 
condamnate la amenzi substanțiale, ori dizolvate sau împiedicate, prin 
alte măsuri, să mai desfăşoare asemenea activități. 

Cel de-al doilea grup de soluţii juridico-penale se referă la 
răspunderea persoanei fizice. In acest sens, Legea penală română 
dispune de următoarele instrumente: 

1) Incriminarea şi sancţionarea, în art. 323 Cod penal, a faptei 
de a se asocia sau de a iniţia constituirea unei asocieri în scopul 
săvârşirii uneia sau mai multor infracţiuni, altele decât cele 
îndreptate contra siguranţei statului (art. 155-163, 165 şi 166), ipoteză 
în care faptele ar constitui infracțiunea de complot. De asemenea, este 
incriminată aderarea sau sprijinirea, sub orice formă, a unei 
asemenea asocieri. Dacă fapta de asociere a fost urmată de săvârşirea 
unei infracțiuni, va exista un concurs real de infracțiuni (aşadar, 
calitatea de membru al asocierii şi de coautor al infracțiunii nu e 
condiționată de o activitate ilegală ulterioară). 

Sancțiunea prevăzută de lege este închisoarea de la 3 la 15 ani. 
Legea mai prevede o cauză de limitare a pedepsei, şi anume: pedeapsa 
aplicată pentru fapta de a se asocia, de a iniția constituirea unei asocieri 
sau de a adera sau sprijini asocierea nu poate fi mai mare decât pedeapsa 
prevăzută de lege, pentru infracțiunea care intră în scopul asocierii. 

In concepţia doctrinei române, fapta de a iniţia constituirea unei 
asocieri poate fi comisă de una sau mai multe persoane care vor avea 
calitatea de autori ai infracțiunii; de asemenea, vor fi autori cei care 
au luat parte la constituirea asocierii, cei care au aderat ulterior sau 
care au sprijinit în orice mod asocierea. Aderarea poate fi explicită, în 
forma unei declaraţii exprese, orale sau scrise, ori prin depunerea unui 
jurământ, sau poate să fie tactică, rezultând din activitatea, în fapt, 
desfăşurată de membrul grupului. Sprijinul poate consta, de aseme- 
nea, din orice ajutor moral sau material dat asociației. Acestei infrac- 
țiuni, deşi îmbracă forma unei pluralităţi constituite de infractori (pe 
care Legea penală o incriminează prin ea însăşi, chiar fără o activitate 
ulterioară), poate să i se alăture şi o pluralitate ocazională (partici- 
paţie), dar numai sub forma instigării la inițierea constituirii asocierii 
sau la aderarea ori sprijinirea acesteia, deoarece instigarea la consti- 
tuirea asociației ar echivala cu inițierea constituirii, cel în cauză 
devenind autorul infracțiunii. 

Complicitatea prin sprijinire nu este posibilă deoarece, cum am 
mai arătat, sprijinirea sub orice formă este asimilată cu săvârşirea ca 
autor al infracțiunii, este însă posibilă complicitatea morală prin 
promisiunea de tăinuire sau favorizare (art. 26 C. pen.). 

In toate cazurile, răspunderea penală presupune existența intenţiei 
(directă sau indirectă). Apartenența la grupul criminal fiind o faptă 

intenționată, vor opera şi în această materie cauzele care înlătură 
caracterul penal al faptei (ex.: starea de necesitate, constrângerea fizică, 
constrângerea morală, eroarea de fapt, iresponsabilitatea etc.). 

Intrucât infracțiunea se comite numai cu intenţie, este necesar ca 
făptuitorul să cunoască împrejurarea că se asociază sau că sprijină o 
asociere care are drept scop săvârşirea uneia sau mai multor 
infracțiuni. Dacă făptuitorul nu a cunoscut scopul asocierii, chiar dacă 
ignoranţa sau eroarea ar fi rezultatul culpei sale, fapta nu va constitui 
infracțiune, lipsind intenţia; în acest caz, operează eroarea de fapt 
(art. 51 alin. 1 C. pen.), cauză care înlătură caracterul penal al faptei. 

In doctrină se subliniază că pericolul social al unei asemenea 
asocieri constă în existența unei anumite structuri organizatorice 
(repartizarea atribuţiilor între membrii grupării, reguli de disciplină, 
existența unui program comun de activitate etc.), care sporeşte simțitor 
capacitatea operativă a grupului, amplifică îndrăzneala făptuitorilor şi, sub 
multe aspecte, îngreunează descoperirea şi prinderea acestora. 

Trebuie specificat că membrii unei grupări criminale nu se 
bucură de nici o protecţie constituțională, deoarece dreptul de 
asociere prevăzut în art. 37 din Constituţie presupune existența unor 
activități care funcționează în baza legii şi conform principiilor 
statului de drept (asociaţiile cu caracter secret sunt interzise). 

Deşi Legea penală nu face nici o diferenţiere sub aspectul 
tratamentului sancționator între participanții la grupul criminal, la 
individualizarea concretă a sancţiunilor instanța va avea în vedere 
contribuţia efectivă a fiecăruia la inițierea, constituirea şi realizarea 
obiectivelor asocierii (art. 27 C. pen.). Aceasta va permite instanței să 
sancționeze cu mau multă severitate pe cei care au avut rol de 
conducere în cadrul asocierii (au inițiat planul constituirii, au realizat 
proiectele de program ale grupului, au conceput şi dirijat acţiunile 
concrete ale membrilor grupului etc.), în raport cu membrii care au 
avut un rol periferic, de simpli executanţi ai acțiunilor proiectate de 
conducătorii grupului. 

In viziunea doctrinei penale române, infracțiunea de asociere 
pentru săvârşirea de infracțiuni se consumă prin însuşi faptul asocierii 
şi va avea un caracter continuu, deoarece durează până când 
intervine o acțiune contrară care pune capăt asocierii, adică până în 
momentul epuizării. 

Dispoziţiile legii române prin care este incriminată fapta de 
asociere pentru săvârşirea de infracțiuni satisfac numai parțial 
cerințele legate de combaterea eficientă a crimei organizate. Aceste 
dispoziţii au în vedere asociaţiile clasice în vederea săvârşirii de 

infracțiuni, nu şi cele care desfăşoară activităţile complexe pe care le 
implică crima organizată. 

Dispoziţiile din legea română nu relevă că asemenea asociaţii, 
indiferent de realizarea vreuneia din infracțiunile care fac parte din 
scopurile asociaţiei, sunt organizaţii care se bazează pe violență, 
constrângere, amenințare, corupție, ca modalități caracteristice de 
realizare a obiectivelor propuse. De asemenea, asocierea de acest tip se 
constituie şi funcţionează cu respectarea unei severe discipline de grup şi 
a unei organizări ierarhice de tip paramilitar, adeseori cu ritualuri de 
inițiere şi întotdeauna cu sancţionarea brutală (chiar cu moartea) a oricărei 
încălcări a regulilor interne ale grupului criminal (ex.: a regulii tăcerii). 

Definirea asocierii pentru săvârşirea de infracţiuni nu relevă, pe 
de altă parte, unele direcții specifice de acțiune, care apar în 
programul acestor organizații, şi anume, preluarea de întreprinderi ori 
activități economice legale, pentru a obţine profituri ori pentru 
reciclarea profiturilor provenite din acțiuni ilicite, ca şi implicarea 
acestor organizații în activități politice de obținere de voturi şi de 
manevrare a candidaților la diferite posturi în administrația de stat, 
sau implicarea în activităţi care, aparent, au caracter legal, dar care, 
făcând parte din obiectivele organizaţiilor criminale şi realizând 
scopurile acestora, capătă caracter ilegal. 

De asemenea, definiția menționată nu relevă faptul că nu orice 
infracţiune ar putea constitui obiectivul acestor organizaţii, ci numai acele 
fapte penale susceptibile să aducă profituri mari şi într-un timp scurt. 

2) Alt instrument pentru combaterea infracțiunilor comise de un 
grup criminal este constituit, în raport cu prevederile legislaţiei 
române, de dispoziţiile referitoare la participaţie. 

Astfel, dacă o faptă prevăzută de Legea penală a fost comisă 
nemijlocit de o singură persoană, aceasta este autor al infracțiunii. Fapta 
este săvârşită nemijlocit, atunci când actele de executare sunt efectuate 
fără interpunerea altei persoane. Fapta este săvârşită nemijlocit, atât 
atunci când autorul se foloseşte de propria energie, cât şi atunci când el 
dinamizează sau se foloseşte de o energie străină (armă de foc, 
substanțe explozive etc.). Sunt socotiți coautori la săvârşirea unei 
infracțiuni personale care au contribuit în mod nemijlocit la săvârşirea 
faptei, chiar dacă contribuţia lor a servit, în mod indirect, la efectuarea 
acțiunii ilicite (de exemplu: unul dintre coautori ţine victima pe care 
altul o loveşte), deoarece sunt nemijlocite nu numai contribuţiile 
creatoare care înfăptuiesc acţiunea, dar şi contribuţiile care servesc la 
înlăturarea, paralizarea rezistenței pe care o întâmpină contribuțiile 
creatoare. La infracțiunea cu subiect calificat, autor nu poate fi decât 

persoana care are calitatea cerută de lege. Nu pot exista coautori în 
cazul infracțiunilor omisive sau care săvârşesc in persona propria, iar 
în cazul infracțiunilor care presupun existenţa unui subiect calificat, toți 
coautorii trebuie să aibă calitatea cerută de lege. În cazul infracţiunilor 
complexe, este coautor acela care săvârşeşte numai una dintre 
infracțiunile care intră în compunerea infracțiunii complexe (de 
exemplu: efectuează numai acte de violență sau de ameninţare, în cazul 
tâlhăriei, iar celălalt făptuitor săvârşeşte furtul). Sunt considerate acte 
de coautorat şi cele care se completează unele pe altele într-o activitate 
unică, indivizibilă şi indispensabilă. 

Legea penală română a respins ideea autorului mediat, adică a 
posibilităţii ca o persoană să răspundă ca autor al infracțiunii, atunci 
când se foloseşte de o altă persoană. In asemenea situaţii, persoana 
din umbră va răspunde ca instigator ori în calitate de complice pentru 
fapta comisă, fără vinovăţie sau din culpă de autorul nemijlocit 
(participaţie improprie). In acest caz, instigatorul sau complicele 
răspunde, ca şi când ar fi instigat sau ajutat o persoană care a comis 
cu intenţie fapta respectivă. 

Răspunde ca instigator persoana care, cu intenție, determină 
prin orice mijloace pe o altă persoană să săvârşească o faptă prevăzută 
de Legea penală (art. 25 C. pen). 

Instigarea poate fi concepută la orice infracţiune, chiar şi la cele 
cu subiect calificat (în acest caz, instigatorul poate să nu aibă calitatea 
cerută de lege pentru autor). Instigarea poate fi efectuată de o singură 
persoană sau de mai multe (coinstigatori). Legea penală română incri- 
minează ca infracțiune distinctă (art. 29 C. pen.) instigarea neurmată 
de executarea faptei, precum şi actele de instigare urmate de desis- 
tarea autorului sau de împiedicarea de către acesta a producerii rezul- 
tatului, dar numai la infracțiunile pentru care legea prevede o pedeap- 
să mai mare de 2 ani. 

Este complice persoana care cu intenție înlesneşte sau ajută în 
orice mod la săvârşirea unei fapte prevăzute de legea penală. Este, de 
asemenea, complice persoana care promite, înaintea sau în timpul 
săvârşirii faptei, că va tăinui sau că va favoriza pe făptuitor, chiar 
dacă, după săvârşirea faptei, promisiunea nu este îndeplinită (art. 26 
C. pen. ). Actele de complicitate pot fi anterioare sau concomitente cu 
săvârşirea faptei. În cazul infracțiunilor cu subiect calificat, poate fi 
complice şi o persoană care nu are calitatea cerută pentru autor. 

Actele de instigare sau de complicitate trebuie să fie întotdeauna 
consumate; nu există tentativă de instigare sau de complicitate. De 
asemenea, nu este posibilă instigarea sau complicitatea din culpă 

(însă, poate fi instigare sau complicitate, în cazul în care autorul 
comite o faptă din culpă sau fără vinovăție - participația improprie, 
art. 31 C. pen.). 

Potrivit Legii penale române (art. 28 C. pen.), circumstanțele 
personale nu se transmit între participanţi, pe când circumstanţele 
reale se transmit în măsura în care participanţii le-au cunoscut sau 
le-au prevăzut. Întrucât complicele şi instigatorul răspund în raport cu 
fapta comisă de autorul principal, dacă aceasta este bine stabilită, nu 
interesează dacă autorul principal a fost descoperit şi condamnat. 

In măsura în care o circumstanţă personală a devenit un element 
constitutiv al infracțiunii, aceasta se obiectivează, astfel că instigatorii 
şi complicii răspund în raport cu infracţiunea respectivă, chiar dacă nu 
au calitatea cerută de lege pentru autor (de exemplu: în cazul corupției 
pasive, instigatorul sau complicele va răspunde în raport cu 
infracțiunea de luare de mită comisă de funcţionar, chiar dacă aceste 
persoane nu au calitatea de funcţionar). 

In ceea ce priveşte sancţionarea participanţilor, potrivit art. 27 
C. pen., instigatorul şi complicele la o faptă prevăzută de legea penală 
săvârşită cu intenţie se sancţionează cu pedeapsa prevăzută de lege 
pentru autor. Instanța de judecată va ţine seama la individualizarea 
pedepsei concrete atât de criteriile generale de individualizare, cât şi 
de criteriul special prevăzut în art. 27 C. pen., şi anume, gradul în care 
fiecare participant a contribuit la săvârşirea infracţiunii. 

De regulă, participanţii (instigatori şi complici) sunt pedepsiţi 
cu o sancţiune mai uşoară decât autorul principal. 

In legislaţia penală română, participaţia nu constituie o cauză de 
agravare a pedepsei. Constituie însă o circumstanță agravantă legală 
generală săvârşirea faptei de trei sau mai multe persoane împreună 
(art. 75 lit. a C. pen.). In unele dispoziții de incriminare din partea 
specială a Codului penal s-a prevăzut, de asemenea, o agravantă 
specială, când fapta a fost comisă de două sau mai multe persoane 
împreună (de exemplu, în cazurile lipsirii ilegale de libertate, violului, 
furtului calificat, evadării). S-a considerat că, în acest caz, prezența 
mai multor făptuitori care acționează împreună măreşte îndrăzneala şi 
periculozitatea acestora, totodată, sporeşte teama victimei şi slăbeşte 
capacitatea ei de apărare. In doctrina penală şi în practica judiciară s-a 
admis că agravanta subzistă, chiar dacă persoanele care acţionează 
împreună nu sunt coautori, ci instigatori sau complici concomitenți. 

3) Un alt instrument pentru combaterea crimei organizate sunt 
incriminările prevăzute în partea specială a Legii penale în vigoare şi care 
acoperă aproape toate faptele ilicite care ar putea fi comise de asociaţiile 

criminale. Este vorba de infracțiunile contra persoanei (omorul simplu, 
calificat şi cel deosebit de grav, vătămările corporale, lovirile sau vătă- 
mările cauzatoare de moarte, lipsirea de libertate, în mod ilegal, cu agra- 
vante, violarea de domiciliu, ameninţarea, şantajul, violul), contra patri- 
moniului (furtul simplu şi cel calificat, tâlhăria simplă şi agravantă, distru- 
gerea simplă şi calificată, tăinuirea), contra autorității, de infracțiunile de 
serviciu (luarea de mită, darea de mită, traficul de influenţă), de cele ce 
împiedică înfăptuirea justiţiei (determinarea mărturiei mincinoase, împie- 
dicarea participării la proces, favorizarea infractorului, tortura, evadarea, 
înlesnirea evadării, nerespectarea hotărârilor judecătoreşti), de infrac- 
țiunile privitoare la regimul stabilit pentru unele activități reglementate de 
lege (nerespectarea regimului armelor şi munițiilor, a materialelor 
nucleare sau a altor materii explozive, radioactive), de infracțiunile care 
aduc atingere unor relaţii privind conviețuirea socială (răspândirea de 
materiale obscene, prostituţia, proxenetismul, jocul de noroc). 

4) Un alt instrument legal, de combatere a faptelor ilicite 
săvârşite de o asociaţie criminală îl reprezintă prevederile din partea 
generală a Codului penal privind sistemul cauzelor de modificare a 
pedepsei de bază, sistem care cuprinde cauzele legale de agravare sau 
stările de agravare (recidiva, concursul, infracțiunea continuată) şi 
circumstanțele agravante. 

Aşa cum Legea penală română nu cuprinde o incriminare 
sintetică, în baza căreia să se asigure urmărirea şi sancţionarea 
eficientă a complexelor fapte săvârşite de organizațiile criminale 
moderne, tot astfel, ea nu cuprinde un sistem de sancțiuni specifice 
faptelor comise de asemenea asociaţii criminale. 

In prezent, sistemul sancţionator prevăzut de Legea penală 
română, aplicabil şi infracțiunilor care se comit în cadrul crimei 
organizate, cuprinde trei categorii de pedepse: pedepse principale, 
pedepse complimentare şi pedepse accesorii. Sunt pedepse principale 
detențiunea pe viață, închisoarea de la 15 la 30 de ani şi amenda de la 
100.000 lei la 50.000.000 lei (art. 53 pct. 1 C. pen.). Sunt pedepse com- 
plimentare (care se adaugă la pedepsele principale), interzicerea unor 
drepturi între unu şi zece ani şi degradarea militară (art. 53 pct. 2 C. 
pen.). A treia categorie de pedepse este constituită din cele accesorii; 
acestea constau din interzicerea tuturor drepturilor care ar putea fi 
interzise parțial şi care operează de drept (ope legis) din momentul în 
care hotărârea de condamnare a rămas definitivă şi până la terminarea 
executării pedepsei, până la graţierea totală sau a restului de pedeapsă, 
ori până la împlinirea termenului de prescripţie a executării pedepsei. 

Potrivit Legii penale române, în cazul săvârșirii unor infracțiuni 
grave (cum, de regulă, sunt cele comise în cadrul crimei organizate), 
şi anume, infracțiunile pentru care legea penală prevede o pedeapsă 
mai mare de 12 ani închisoare sau, în cazul infracţiunilor de vătămare 
corporală, omor sau tortură, nu este posibil să se dispună suspendarea 
condiționată a executării pedepsei (art. 81 alin. 3 C. pen.). La fel, nu 
poate fi dispusă executarea pedepsei la locul de muncă (art. 86! alin. 3 
C. pen.), iar liberarea condiționată se revocă, obligatoriu, în cazul 
când în perioada liberării condiţionate condamnatul săvârşeşte o 
infracțiune de omor, o infracţiune intenţionată, care a avut ca urmare 
moartea unei persoane sau o infracțiune prin care s-au produs 
consecințe deosebit de grave (art. 61 alin. 2 C. pen.). 

In ceea ce priveşte pedeapsa complimentară a confiscării totale 
sau parțiale a averii, existentă în trecut, aceasta nu mai poate fi 
aplicată, fiind înlăturată din Codul penal ca neconstituțională. Potrivit 
art. 41 alin.7 din Constituţia în vigoare, averea dobândită licit nu 
poate fi confiscată, iar caracterul licit al dobândirii se prezumă; ca 
urmare, confiscarea averii nu mai este posibilă ca pedeapsă 
complimentară; este însă posibilă confiscarea specială ca măsură de 
siguranță (art. 118 C. pen.). Astfel, sunt supuse confiscării speciale 
lucrurile produse prin fapte prevăzute de legea penală, lucrurile care 
au servit sau care au fost destinate să servească la săvârşirea unei 
infracțiuni sau pentru a răsplăti pe infractor, lucrurile dobândite în 
mod vădit prin săvârşirea infracțiunii, dacă nu sunt restituite 
persoanei vătămate şi, în măsura în care nu servesc la despăgubirea 
acesteia, şi lucrurile deţinute în contra dispoziţiilor legale. 

Pentru garantarea confiscării speciale, în legea procesuală 
română nu se prevede posibilitatea luării de măsuri de indisponibi- 
lizare a bunurilor prin sechestrarea bunurilor mobile şi imobile ce 
aparțin unor bănuite organizaţii criminale (art. 163 C. pr. pen.). Nu 
există în legislația română măsuri de siguranţă (preventive), specifice 
pentru infracțiunile comise în sfera crimei organizate. 

Faţă de intensificarea, în ultimii ani, a acțiunilor criminale de tipul 
celor specifice crimei organizate, se impune şi în România perfecționarea 
legislației penale în această materie. Se simte nevoia elaborării unei 
incriminări distincte de cea prevăzută în art. 323 C. pen., care să permită 
sancţionarea activităților ilicite complexe, caracteristice crimei organizate, 
implicit a acelor activități care, în prezent, nu îşi au o incriminare de sine 
stătătoare în Legea penală română (cum ar fi: reciclarea banilor proveniți 
din activități ilicite, preluarea unor întreprinderi legale pentru realizarea 

de profituri ilegale, impunerea unor taxe de protecţie, diverse categorii de 
traficuri ilegale etc.). 


3.2. Noţiuni de drept comparat în funcţie de specificul crimei 
organizate în diferite ţări 


3.2.1. Italia 


Italia este o ţară cu tradiție în ceea ce priveşte crima organizată, 
ea remarcându-se, din acest punct de vedere, pe plan mondial prin 
prezența organizaţiilor de tip mafiot. 

Astfel, Cosa Nostra, Camorra şi N'drangheta sunt fenomene 
criminale care au apărut iniţial în comunitățile rurale, primele mani- 
festări ale acestora fiind legate de viaţa sătească, ele desfăşurând 
activităţi de protecţie a persoanelor şi bunurilor membrilor lor. 

In timp, cele trei asociaţii criminale italiene au depăşit graniţele 
regionale tradiționale, respectiv Sicilia, Canpania şi Calabria, iar, în 
prezent, au depăşit chiar şi frontierele naţionale, acţiunile lor 
desfăşurându-se în Europa, America, Africa şi Asia. 

Cu toate că la baza celor trei organizații stau activități devenite 
tradiționale, precum sechestrările de persoane, traficul de droguri, 
prostituția şi acțiunile de racket (extorcare), între ele există şi 
diferențieri de principiu. 

In ceea ce priveşte Cosa Nostra, comerțul ilicit cu stupefiante a 
constituit în ultimele decenii una din activitățile preferate de către 
organizaţiile mafiote siciliene, prin aceasta obținându-se beneficii 
deosebit de importante. 

In jurul anilor 1950-1955, asociațiile criminale nord-americane 
au contactat Mafia siciliană, în scopul de a o cointeresa în traficul de 
droguri, vizându-se, de fapt, asigurarea transportului prin punerea la 
dispoziție a curierilor şi organizarea unei linii de trafic între sudul 
Franţei, respectiv Marsilia - în laboratoarele de aici morfina se 
transformă în heroină -, şi S.U.A. 

După anii '80, poliţia italiană a dat numeroase lovituri acestei 
asociaţii criminale, descoperind multe reţele ce aprovizionau Sicilia 
cu droguri, dar şi o piaţă înfloritoare de comerț cu arme, racordată la 
traficul de stupefiante. 

Camorra, ca şi Mafia siciliană, a parcurs transformări esențiale 
de-a lungul istoriei sale, de la perioada de după război, când se ocupa 
intens de contrabanda cu ţigări străine şi afacerile ilicite de pe piața 
legumelor şi fructelor, la anii '70, când, inițiindu-se primele legături 

serioase cu Mafia siciliană, s-a implicat îndeosebi, pe lângă 
contrabanda cu ţigări, şi în traficul de stupefiante. 

In ceea ce priveşte N'drangheta, a cărei denumire provine de la 
cuvântul grecesc „Androghetos”, care înseamnă „om valoros şi şiret”, 
şi care deţinea monopolul asupra comerţului cu uleiuri comestibile, a 
început să treacă treptat la contrabanda cu ţigări, extorcări şi 
sechestrări de persoane, pentru ca, după anii '70, să se ocupe tot mai 
serios de traficul de stupefiante. 

In condiţiile în care crima organizată are deja o istorie 
consacrată în Italia, reacţia de apărare a societăţii şi a statului este 
absolut firească şi ea se reflectă, în plan legislativ, în reglementări 
deosebit de detaliate în acest domeniu. 

Acestea au în vedere, în primul rând, incriminarea, prin 
dispozițiile Codului penal italian, a asociației pentru comiterea de 
infracţiuni şi a asociaţiei de tip mafiot”. 


10 Art. 416, Asociaţia pentru comiterea de infracțiuni: 

Când trei sau mai multe persoane se asociază în scopul comiterii mai 
multor delicte, acei care inițiază, constituie şi organizează asociația sunt 
pedepsiţi, numai pentru acest fapt, cu recluziune de la 3 la 7 ani. 

Pentru fapta de participare la asociaţie, pedeapsa este recluziunea de la 
l la 5 ani. 

Conducătorii vor suferi aceeaşi pedeapsă ca şi inițiatorii. 

Dacă asociaţii străbat înarmaţi localităţile sau căile publice, se aplică 
recluziunea de la 5 la 15. 

Pedeapsa se majorează, dacă numărul celor asociaţi este de 10 
persoane sau mai mare. 

Art. 416 bis, Asociaţia de tip mafiot: 

Cine face parte dintr-o organizație de tip mafiot, formată din trei sau 
mai multe persoane, este pedepsit cu recluziune de la 3 la 6 ani. 

Acei care inițiază, conduc sau organizează asociaţia sunt pedepsiţi, 
numai pentru acest fapt, cu recluziune de la 4 la 9 ani. 

O asociere este considerată a fi de tip mafiot, când cei care fac parte 
din ea se prevalează de forţa de intimidare a legăturii dintre asociaţi şi de 
condiţia de supunere şi tăcere, care derivă din aceasta, pentru comiterea de 
infracțiuni, pentru obţinerea, direct sau indirect, a gestiunii sau controlului 
activității economice, obţinerea de concesiuni, autorizaţii, antreprize şi alte 
avantaje legate de serviciile publice sau pentru a realiza profituri ori avantaje 
ilicite, pentru sine sau pentru alții, sau în scopul de a împiedica sau obstacola 
libera exercitare a votului sau pentru a-şi procura voturi pentru ei sau pentru 
alții, cu prilejul confruntărilor electorale. 

Întrucât activităţile ilicite desfăşurate de organizaţiile de tip 
mafiot italiene au devenit în timp sursa unor profituri considerabile şi 
a unei cantități impresionante de bani negri, apare, în mod logic, 
necesitatea spălării acestor bani, astfel încât Italia devine teren de 
manifestare acută şi a acestei forme de activitate a crimei organizate, 
ceea ce a impus din partea statului italian o reacţie în plan legislativ, 
menită să contracareze şi să stopeze, pe cât posibil, activitatea de 
spălare a banilor. 

Cadrul legal este definit prin: 

e Legea nr. 35 din 19 martie 1990 - care a modificat art. 648 bis 
din Codul penal şi a creat infracțiunea de spălare a banilor; 

e Decretul nr. 143 din 3 mai 1991 - convertit în Legea nr. 197 
din 5 iulie 1991, ce vizează să instaureze măsuri de limitare a folosirii 
tranzacţiilor cu lichidităţi şi cu titluri la purtător şi de prevenire a 
folosirii sistemului financiar în scopul spălării banilor; 

e Legea nr. 238 din 9 august 1993 - care a autorizat ratificarea 
Convenţiei C.E. din 1990. 

Secretul bancar face parte, în mod tradițional, din obligaţiile 
bancherului. 


Dacă asociaţia este înarmată, se aplică pedeapsa recluziunii de la 4 la 
10 ani, în cazul prevăzut la primul alineat, şi de la 5 la 15 ani, în cazurile 
prevăzute la al doilea alineat. 

Asociaţia se consideră ca fiind înarmată atunci când participanţii au la 
dispoziţie, pentru realizarea scopurilor asociației, arme, materiale explozive, 
chiar ascunse sau ţinute în depozite. 

Dacă activitatea economică asupra căreia asociaţii înțeleg să-şi asume 
sau să-şi menţină controlul este finanțată în total sau în parte cu preţul, 
produsul sau profitul obținut din infracțiuni, pedepsele stabilite în alineatele 
precedente se majorează de la o treime la jumătate. 

In ceea ce-l priveşte pe condamnat, este întotdeauna obligatorie 
confiscarea lucrurilor care au servit sau au fost destinate la comiterea 
infracțiunii, precum şi a lucrurilor care reprezintă preţul acestora, produsul 
sau profitul care constituie folosul obținut. Pe lângă acestea, sunt decăzuţi din 
drepturile de obţinere a diferite permise, concesiuni, antreprize etc. 

Dispoziţiile alineatului prezent se aplică şi organizației Camorra, 
precum şi altor asociaţii, oricum ar fi denumite pe plan local, care, 
prevalându-se de forța intimidantă a legăturii dintre asociaţii, urmăresc 
scopuri asemănătoare celor ale organizațiilor de tip mafiot. 

Art. 416 ter., Pedeapsa stabilită în primul alineat al art. 416 bis se 
aplică şi aceluia care obține promisiunea de voturi prevăzută la alineatul trei, 
din acelaşi art. 416 bis, în schimbul primirii de bani. 

Legea nr. 197/1991, prin constrângerea unităților financiare la 
divulgarea oricărei prezumţii de spălare a banilor, degrevează băncile 
de obligaţia păstrării secretului. 

Legea nr. 197 a extins asupra tuturor intermediarilor financiari 
obligația pentru bancă de a identifica clientul, pentru tranzacții mai 
mari de 20 milioane de lire. Operația de identificare există, de 
asemenea, pentru operațiuni fracționate, al căror total depăşeşte acest 
plafon de 20 milioane de lire. 

Se impune, totodată, organismelor financiare obligaţia de a fi 
vigilente, stipulând că data, natura şi sursa fiecărei operațiuni, ca şi 
dosarul general al clientului şi fişa sa de identificare şi, eventual, 
referințele de la persoana pentru care execută o operațiune se 
arhivează în sistem informatic şi se conservă timp de 10 ani. 

Atribuţiile de control privind respectarea de către organismele 
financiare a prevederilor Legii nr.197/1991 revin Biroului italian 
voluntar din subordinea trezoreriei, care este însărcinat să verifice 
fiecare organism financiar. 

Totodată, Legea nr. 197 obligă organismele financiare să 
transmită, fără întârziere, informaţiile referitoare la orice operaţie 
suspectă prefectului de poliţie, care va informa, la rândul său, înaltul 
comisariat şi Nucleul special de poliție monetară de la Guardia di 
finanza. 


3.2.2. Franţa 


În ceea ce priveşte crima organizată, Franţa reprezintă un caz 
special, ea fiind unul dintre statele în care activitatea organizaţiilor 
criminale locale are o pondere mult mai mică în raport cu cea 
desfăşurată de organizațiile criminale străine. Intre acestea, primul loc 
îl ocupă organizaţiile mafiote italiene: Cosa Nostra, Camorra Napoli- 
tana, N'drangheta Calabreză şi, mai recent, Sacra Corona Unită, în 
regiunea Panillas. 

In principiu, se poate aprecia că mediul infracţional francez nu 
este organizat după modelul mafiot, dar există, totuşi, câteva situaţii 
de acest gen, specifice pentru Corsica, Paris, Marsilia şi, într-o mică 
măsură, Bordeaux. 

In prezent, în Franţa, marea criminalitate este orientată spre 
delincvenţa economico-financiară, abandonând însă formele violente 
şi periculoase, cum ar fi spargerile de bănci. 

În Franţa, nu există reglementări specifice pentru fiecare formă 
de manifestare a crimei organizate. Acest gen de infracţiuni este 
sancționat global, prin dispoziţiile Codului penal, care au o arie de 
reglementare mult mai largă, dar care pot fi aplicate şi în această 
materie. Este vorba, în primul rând, despre dispoziţiile legale 
referitoare la constituirea şi participarea la o asociaţie de răufăcători 
şi la cele referitoare la bandele organizate”. 

Codul penal francez concepe constituirea unei bande organizate 
drept o circumstanță care atrage agravarea pedepsei în cazurile 
prevăzute, în mod explicit, în partea specială a codului”. 

Producerea şi traficul de stupefiante, ca formă de manifestare a 
crimei organizate, se bucură de o reglementare specială în cadrul 
Codului penal francez, prin dispoziţiile art. 222-34". 

Din punct de vedere al formelor de manifestare a crimei organi- 
zate, în Franţa, acţiunea de spălare a banilor - realizată prin interme- 
diul jocurilor de noroc şi al cazinourilor, prin folosirea ghişeelor 
automate de bancă, tehnica dublei facturări şi în sectorul imobiliar - 
este cea mai frecventă. 

Această situație a determinat crearea unor instrumente legale 
menite să asigure, pe cât posibil, prevenirea şi reducerea fenomenului 
infracțional în acest domeniu. 


l Potrivit art. 450-1 din Codul penal francez, constituie o asociaţie de 
răufăcători orice grupare formată sau înţelegere stabilită în vederea pregătirii, 
constând dintr-una sau mai multe fapte materiale, a uneia sau mai multor infracțiuni. 

Participarea la o asociație de răufăcători este pedepsită cu 10 ani 
închisoare şi un milion de franci amendă. 

Participarea la o grupare sau înțelegere ca cea definită în dispoziţiile 
art. 450-1 este, potrivit art. 450-2, scutită de pedeapsă dacă, înainte de orice 
urmărire, persoana participantă la asemenea grupare sau înţelegere, denunță 
autorităţile competente gruparea sau înțelegerea şi facilitează identificarea 
celorlalți participanţi. 

Potrivit art. 450-3, persoanele fizice vinovate de infracțiunea prevăzută 
la art. 450- 1, vor suferi, de asemenea, diferite pedepse complimentare. 

3 Potrivit art. 132-7, constituie o bandă organizată, în sensul legii, orice 
grupare formată sau orice înțelegere stabilită în vederea pregătirii, constând 
dintr- -una sau mai multe fapte materiale, a uneia sau mai multor infracțiuni. 

* Art. 222-34 incriminează fapta de a conduce sau organiza o grupare 
având ca obiect producerea, fabricarea, importul, exportul, transportul, 
deținerea, oprirea, cedarea, achiziţionarea sau întrebuinţarea ilicită de 
stupefiante; pedeapsa este privațiunea de libertate pe viață şi 50 milioane 
franci amendă. 

Sediul materiei îl constituie în prezent: 

e Legea nr. 84-46 din 24 ianuarie 1984 cu privire la secretul bancar; 

e Legea nr. 90-614 din 12 iulie 1990 privind participarea orga- 
nismelor financiare la lupta împotriva spălării capitalurilor provenite 
din traficul de stupefiante; 

° Decretul nr. 91-160 din 13 februarie 1991 privind fixarea 
condiţiilor de aplicare a Legii nr. 90-614 din 12 iulie 1990; 

e Legea nr. 93-122 din 29 ianuarie 1993 privind prevenirea 
corupției şi transparenţa vieţii economice şi a procedurilor specifice; 

e Legea nr. 96-392 din 13 mai 1996 privind lupta împotriva 
spălării banilor şi a traficului de stupefiante şi privind cooperarea 
internațională în materie de sechestrare şi confiscare a produselor; 

e Legea nr. 96-392 din 13 mai 1996 privind lupta împotriva 
spălării banilor şi a traficului de stupefiante şi privind cooperarea 
internațională în materie de sechestrare şi confiscare a produselor 
infracțiunii, care amendează Codul penal cu un capitol intitulat 
„Spălarea banilor”. 

Legea nr. 84-46 din 24 ianuarie 1984, cu privire la secretul bancar, 
conține o serie de reglementări restrictive referitoare la identificarea 
clientului şi înregistrarea operațiunilor, care au acelaşi scop: de a diminua 
posibilitatea desfăşurării activității de spălare a banilor prin bănci. Astfel, 
secretul bancar stipulat în Legea nr. 84-46/1984 nu poate fi păstrat „faţă 
de Comisia bancară, nici față de Banca Franţei şi nici față de autoritatea 
judiciară ce acționează în cadrul unei proceduri penale”. 

In ceea ce priveşte identificarea clientului, organismele finan- 
ciare trebuie, la deschiderea unui cont, să se asigure de identitatea 
clientului, prin prezentarea şi înregistrarea unui document scris ca 
mijloc de probă. De asemenea, trebuie să se informeze şi despre 
identitatea reală a persoanelor în beneficiul cărora s-a deschis un cont 
sau s-a realizat o operaţiune financiară. Aceleaşi condiţii de identitate 
se aplică şi clienţilor ocazionali, care operează cu o sumă mai mare de 
50.000 de franci. 

Totodată, organismele financiare sunt obligate să conserve, timp de 
5 ani, documentele privind identitatea clienților obişnuiţi sau ocazionali, 
ca şi documentele referitoare la operaţiunile făcute de aceştia. 

Franţa beneficiază la ora actuală, pe lângă un cadru legal adecvat, 
menit să asigure lupta împotriva crimei organizate, de două organisme 
speciale, cu competență în efectuarea anchetei privind spălarea banilor: 
TRACFIN (Tratement du reaseignement action contre les circuits 
financiers clandestins), subordonat Ministerului Economiei şi Finanţelor, 

ca şi Ministerului Bugetului şi OCRGDF (Office central de repression de 
la grande deligance financiere), subordonat Ministerului de Interne. 

Aceste două organisme adună toate informaţiile necesare 
stabilirii originii sumelor sau naturii operațiunilor. De îndată ce aceste 
informaţii „pun în evidenţă fapte susceptibile să dezvăluie traficul de 
stupefiante sau activități ale organizaţiilor criminale, este sesizat 
Procurorul Republicii”. 


3.2.3. Spania 


Principalele forme de manifestare a crimei organizate cu care 
Spania se confruntă la ora actuală sunt traficul de droguri, traficul de 
arme şi spălarea banilor. 

Sediul general al materiei cu privire la sancţionarea oricărei 
forme de manifestare a crimei organizate îl constituie art. 172-176 din 
Codul penal spaniol, referitor la asociaţiile ilicite! 

În ceea ce priveşte traficul ilicit de droguri, Codul penal spaniol 
incriminează separat această formă de manifestare a crimei 
organizate”. 

În privința traficului de arme, Codul penal spaniol i incriminează 
depozitul ilicit de arme, muniţie şi substanțe explozive '®. 

Infracțiunea de spălare a banilor, ca formă a crimei organizate, 
în Spania este în strânsă legătură cu sumele de bani provenite din 


14 Potrivit art. 174: 

1. Membrii fondatori sau conducătorii unei asemenea asociații se 
pedepsesc cu pedeapsa închisorii şi amendă între 25.000 şi 250.000 pesetas; 

2. Membrii activi se pedepsesc cu pedeapsa închisorii; 

3. Cei care, prin suportul lor financiar sau prin orice alt mod, 
favorizează fondarea, organizarea sau activitatea unei asemenea asociaţii se 
pedepsesc cu pedeapsa închisorii şi amendă între 10.000 şi 100.000 pesetas. 

` Potrivit art. 344 persoanele care execută acte ilegale de cultivare, 
fabricare, elaborare, transport, deţinere, vânzare, donaţie sau, în general, 
trafic de droguri şi stupefiante sau persoanele care, în orice mod, 
promovează, favorizează sau facilitează folosirea acestora se sancţionează cu 
pedeapsa închisorii şi amendă între 10.000 şi 500.000 pesetas. 

* Prin dispoziţiile art. 265 se prevede că atunci când se constituie un 
depozit de arme, muniții sau explozivi la sediul unei asociaţii, sunt responsabili 
toți angajaţii unităţii respective, dacă nu fac dovada că nu au avut cunoştinţă de 
existența acelui depozit. Ca măsuri complimentare, dispoziţiile art. 265 prevăd 
desființarea societăţii şi confiscarea depozitului de arme şi muniții. 

traficul ilicit de droguri, ceea ce a dus la adoptarea unor legi penale 
speciale în acest sens. 

Este vorba, în primul rând, despre: 

e Legea din 28 martie 1988, care amendează Codul penal, în 
ceea ce priveşte traficul ilegal de narcotice; 

e Legea organică din 23 septembrie 1992, care sancţionează 
spălarea banilor proveniţi din traficul de droguri. 

La aceste două legi, care constituie cadrul legal general în 
materie de spălare a fondurilor provenite din traficul ilicit de droguri, 
se adaugă: 

e Legea nr. 19 din 28 decembrie 1993 privind infracțiunile refe- 
ritoare la spălarea banilor, care transpune în dreptul spaniol Directiva 
nr. 91/308 a Consiliului Comunităţii Europene din 10 iunie 1991 
privind prevenirea utilizării sistemului financiar în scopul spălării 
capitalurilor; 

e Decretul Regal nr. 925/1995. 

Legea nr. 19/1993 cere tuturor organismelor financiare să 
raporteze tranzacțiile despre care au ştire că ar constitui operaţiuni de 
spălare a banilor. Totodată, ea stipulează că organismele financiare 
sunt obligate să-şi identifice clienţii şi să culeagă informaţii despre 
clienţii cu care stabilesc relații de afaceri. 

Decretul nr. 925/1995 prevede că cererea de identificare nu se 
aplică în următoarele cazuri: 

e tranzacţiilor inferioare sumei de 2,5 milioane pesetas sau echi- 
valentul în valută străină; 

e poliţelor de asigurare pe viaţă a căror primă amendă nu trebuie 
să depăşească 200.000 pesetas. 

Unităţile financiare sunt obligate să păstreze documentaţia 
privind identificarea clientului şi detalii ale tranzacţiei pentru o 
perioadă de minimum 6 ani. 

Orice unitate financiară cu mai mult de 25 de salariați este obligată: 

e să desemneze o persoană însărcinată cu urmărirea tranzacţiilor 
dubioase şi să ţină legătura cu autorităţile naţionale competente; 

e să dezvolte proceduri adecvate, menite să prevină operaţiunile 
de spălare a banilor. 

Prezumţiile de tranzacţii dubioase se aduc la cunoştinţa 
Comisiei de prevenire a spălării banilor şi a infracțiunilor monetare, 
care se află sub autoritatea secretarului de stat pentru economie. 

3.2.4. Elveţia 


Codul penal elveţian cuprinde reglementări speciale privind 
infracțiunile de escrocherie, extorcare şi şantaj, fabricarea, deținerea 
şi transportul de exploziv sau gaze toxice, traficul de droguri, 
prostituție şi corupţie şi care, fiecare în parte, constituie sediul 
principal al materiei în momentul în care oricare dintre aceste 
infracțiuni tinde să capete amploarea şi profunzimea uneia din 
formele de existenţă a crimei organizate. 

Însă, ceea ce diferenţiază Elveţia de celelalte state este prezenţa 
unui sistem bancar deosebit de puternic şi care, datorită conjuncturii 
istorice, a devenit nucleul şi principalul mijloc de spălare a banilor, 
provenind dintr-o multitudine de activități ilicite şi, practic, din toate 
statele lumii. 

În acest sens, Codul penal elveţian, în art. 305 bis şi următorul, 
incriminează infracţiunea de spălare a banilor şi sancţionează lipsa de 
vigilență în materie de operațiuni financiare. Astfel, potrivit art. 305 
bis, cel care comite acte menite să împiedice identificarea originii, 
descoperirea sau confiscarea valorilor patrimoniale, despre care ştie 
sau este prezumat că ştie că provin dintr-o infracţiune, se pedepseşte 
cu închisoare sau amendă. 

În cazurile grave, pedeapsa este închisoarea. Pedeapsa privativă de 
libertate se cumulează cu amenda de un milion de franci sau mai mult. 

Cazul este considerat grav în situaţii, precum: 

e făptuitorul este membru al unei organizaţii criminale; 

e făptuitorul este membru al unei bande, al cărei obiect este 
spălarea banilor; 

e realizarea unei cifre de afaceri sau a unui câştig important, prin 
spălarea banilor. 

Făptuitorul se pedepseşte chiar dacă infracțiunea a fost săvârşită 
în străinătate. 

În aceste condiţii, problema secretului bancar în Elveţia este 
deosebit de importantă. 

EI este instituit prin art. 27 şi 28 din Codul civil. În acelaşi timp, 
prin Convenţia din 1992 s-a interzis utilizarea formularelor B ce 
permit particularilor să depună, sub rezerva anonimatului, fonduri 
prin intermediul deţinătorilor de secret profesional. 

O nouă revizuire a Codului penal prevede că organismele finan- 
ciare „au dreptul de a comunica autorităților elveţiene competente 

indicii ce le permit să stabilească valorile patrimoniale, provenind 
dintr-o infracțiune”. 

Convenţia din 1992 a făcut obligatorie verificarea identității 
clientului: 

e cu ocazia deschiderii unui cont sau a unui carnet de economii, 
dacă există îndoială că acel client ar fi beneficiarul de drept; 

e cu ocazia stabilirii de relaţii de afaceri prin corespondență cu o 
persoană fizică; 

e dacă partea contractantă declară că beneficiarul de drept este 
un al treilea. 

Pragul pentru identificarea clientului în materie de tranzacții cu 
lichidităţi a fost coborât de la 100.000 la 25.000 de franci elvețieni. 
Pentru operațiuni inferioare acestei sume, identitatea clientului trebuie 
verificată dacă: 

e se pare că verificarea este eludată, prin repartizarea sumelor în 
mai multe tranzacții; 

e există motive de prezumție a spălării fondurilor. 

În Elveţia, perioada impusă pentru conservarea documentelor 
este mult mai mare decât îm cazul altor state, băncile trebuind să-şi 
păstreze registrele de conturi şi arhivele timp de 10 ani. 

Băncile însărcinează organele interne de revizie să verifice ca 
dispozițiile Convenţiei din 1992 să fie respectate. 

Organele de revizie comunică Comisiei de supraveghere şi 
Comisiei federale a băncilor infracțiunile pe care le constată sau le 
bănuieşte. 

Alături de cadrul legal intern cu privire la spălarea banilor, ca 
formă a crimei organizate, Elveţia a semnat cu S.U.A., în 1973, 
Tratatul de întrajutorare judiciară, ce permite să se răspundă cererilor 
de informaţii a autorităților judiciare din cele două țări, dând 
posibilitatea blocării fondurilor. 


3.2.5. Germania 


După reunificarea celor două state germane, situația crimi- 
nalității s-a schimbat fundamental, Berlinul devenind o componentă 
nu numai a criminalității naţionale, ci şi una din capitalele crimei 
organizate internaționale. 

S-au creat astfel condiții optime pentru dezvoltarea organi- 
zaţiilor de tip mafiot, cu următoarele caracteristici: 

e organizațiile utilizează structuri profesionalizate, asemănătoare 
cu cele din afacerile economice şi financiar-bancare; 

e se foloseşte violența sau alte mijloace pentru intimidarea şi 
obligarea acceptării colaborării şi a plăţii taxelor de protecţie; 

e grupările criminale manifestă preocupări tot mai accentuate pentru 
a influenţa puterea politică, administrația publică, justiţia şi mass-media; 

e faptele penale săvârşite cu predilecție de organizaţiile 
criminale pe teritoriul Germaniei sunt furturile de automobile, cifrate 
anual la zeci de mii de mărci; 

e criminalitatea în legătură cu viața de noapte se referă, în 
primul rând, la prostituție şi jocurile de noroc ilegale; 

e traficul de droguri se practică tot mai intens, atât sub forma 
depozitării ori tranzitării spre celelalte țări europene (Belgia, Olanda, 
Franța, Ţările Scandinave), cât şi, mai ales, pentru aprovizionarea 
masei de toxicomani autohtoni, estimată numai în Berlin la 
8.000-10.000 de persoane. 

Se poate observa, din cele arătate, că Germania constituie una 
din țările în care se manifestă aproape toate formele crimei organizate. 

Fiecare dintre aceste forme are un corespondent în plan 
legislativ, Codul penal german incriminând fiecare dintre aceste fapte 
ca infracțiune de sine-stătătoare. Însă, realitatea demonstrează că 
aceste mijloace legale sunt insuficiente, ele ducând numai la 
rezolvarea de moment şi punctual a situaţiei, nereuşind, practic, să 
înlăture cauza. 

În ultimii ani, între formele de manifestare a crimei organizate 
în Germania, s-a detaşat traficul de droguri, ceea ce a impus 
necesitatea întăririi reglementării legale penale cu o lege specială - 
Legea din 15 iulie 1992 referitoare la lupta împotriva comerțului 
ilegal de droguri şi împotriva manifestărilor crimei organizate. 
Această lege a modificat Codul penal, în sensul creării infracțiunii de 
spălare a banilor, ea constituind, în acelaşi timp, cadrul legal şi pentru 
sancţionarea activităţii ilicite de spălare a banilor, ca formă de 
manifestare a crimei organizate. 

În ceea ce priveşte activitatea de spălare a banilor, Germania trans- 
pune în plan intern Directiva 91/308 a Consiliului Comunităţii Economice 
Europene, din 10 iunie 1991, vizând prevenirea utilizării sistemului 

financiar în scopul spălării capitalurilor, prin Legea din 25 octombrie 
1995 privind detectarea câştigurilor rezultate din delicte grave. 

Legea pentru spălarea banilor impune anumite măsuri de protecție, 
menite să diminueze, pe cât posibil, posibilitatea de realizare a acestei 
activități ilicite şi care se referă la identificarea clientului, înregistrarea 
operațiunilor şi durata de conservare a documentelor. 

Legislaţia germană prevede că orice persoană care deschide un 
cont bancar trebuie să-şi decline identitatea, prezentând o carte de 
identitate, dacă este vorba de o persoană particulară, sau un extras din 
registrul comerțului, dacă este vorba de o societate. 

Legea privind spălarea banilor prevede identificarea clientului 
pentru orice depozite şi retrageri de lichidităţi şi de titluri de cel puţin 
20.000 DM, chiar dacă contul este perfect identificat. 

Când există o legătură manifestă între mai multe operațiuni şi 
suma lor totală atinge 20.000 DM, de asemenea, este obligatorie 
identificarea. 

În cazul în care există prezumția de spălare a banilor, 
identificarea este obligatorie, indiferent de nivelul operațiunii. 

În legătură cu înregistrarea operaţiunilor, băncile sunt obligate 
să ţină registre de cont şi să le conserve cel puţin 6 ani. 

Legea conține, totodată, obligația pentru toate unitățile financiare: 

e să desemneze, din cadrul personalului, un funcţionar care va 
deveni interlocutorul autorităților judiciare şi al poliției; 

e să dezvolte proceduri interne, destinate să prevină operaţiunile 
de spălare a banilor; 

e să verifice dacă cei din personalul propriu, care fac tranzacții 
financiare, sunt demni de încredere. 

La rândul lor, băncile sunt supuse controlului Oficiului federal 
de control a profesiunii bancare. 

În caz de prezumție de spălare a banilor, legea conţine obligaţia 
pentru toate organismele financiare de a preveni imediat Parchetul. La 
rândul lui, Parchetul nu poate utiliza informaţiile primite decât în 
lupta contra spălării banilor. 


3.2.6. Statele Unite ale Americii 

S.U.A. este ţara cea mai eterogenă, din punct de vedere al 
prezenței grupărilor criminale şi al spectrului activităților desfăşurate 
de acestea. 

Pe lângă Cosa Nostra americană, organizaţie autohtonă, tipic 
mafiotă, în S.U.A. acționează în strânsă legătură cu aceasta Cosa 
Nostra siciliană, Camorra Napolitană, N'drangheta Calabreză şi 
Corona Sacra Unita, la care se adaugă Triadele chinezeşti, Yakuza 
Japoneză, cartelurile columbiene, bandele criminale ruseşti, vietname- 
ze, coreene, combodgiene, laoţiene, jamaicane etc. 

Organizaţia mafiotă nord-americană este angrenată în întregul 
spectru de activități specifice crimei organizate, de la speculă, 
controlul prostituţiei şi al jocurilor de noroc până la traficul de 
droguri şi spălarea banilor. 

Pentru protejarea activității sale, Cosa Nostra americană ape- 
lează la resortul intimidării şi al corupţiei, reuşind, astfel, să domine 
mai multe sindicate muncitoreşti şi să le determine să o sprijine în 
afaceri, cum sunt cele privind cărăuşia, construcțiile, colectarea de 
deşeuri, administrarea reziduurilor toxice, desfacerea benzinei, închi- 
rierea de autoturisme etc. 

În aceste condiţii, se impunea ca necesară elaborarea unui act 
care să dea expresie legislativă realității sociale. 

Apare, astfel, The Racketeering Influenced & Corrupt Organi- 
zations Act, care constituie una din legile cele mai criticate, dar şi una 
dintre cele care exercită o influență socială deosebită. 

În realitate, este vorba de un complex de reglementări ale 
statelor sau legi federale, în care sunt enumerate infracțiunile 
specifice grupului criminal şi pe care procurorul trebuie să le 
dovedească pentru a fi justificată urmărirea atât pentru crima de a fi 
constituit o atare organizație, cât şi pentru activitatea desfăşurată de 
grupul criminal. Aceste infracțiuni sunt următoarele: amenințare, 
omor, răpire, incendiu, jocuri de noroc, spargere, jaf, stoarcere de 
bani cu forța sau prin amenințare (extortion), corupție, fals, fraudă 
poştală, prostituție, trafic de narcotice, delapidare. 

Secțiunea 1962 din Codul Statelor Unite defineşte activitatea de 
racket şi ca: utilizarea sau investirea de bani sau de profituri obținute 
prin activitatea de racket, pentru a dobândi o întreprindere angajată în 
operațiuni de comerț în statele americane sau de a obține asemenea 
întreprinderi pentru desfăşurarea activităților de racket. Asocierea 
care desfăşoară activități de racket poate fi formată din orice individ, 

societate de persoane sau de capitaluri sau din orice asociație fără 
personalitate juridică. 

Practica judiciară a decis că subzistă o asociaţie de tip racket 
chiar dacă asociaţia nu prezintă absolut toate trăsăturile acestui tip de 
asociere. Aceste asociații au un caracter de continuitate şi sunt 
formate din persoane care s-au asociat pe bază de ierarhie şi 
consimțământ. Persoanele care participă la activitățile RICO sunt 
socotite complici, cu condiţia ca ele să fie întreprinderi legale, care 
desfăşoară, totodată, şi activități ilegale, precum şi alte organizații 
ilegale sau criminale. 

Un alt instrument de combatere a crimei organizate în legislația 
penală americană este incriminarea complicităţii. În legislaţia 
americană se sancţionează complicitatea (conspiracy) ca delict 
distinct, atunci când cel puţin două persoane se înțeleg să comită un 
act ilegal sau un act legal prin mijloace ilegale sau un act tinzând la 
realizarea unei infracțiuni. Complicitatea este, în acelaşi timp, o 
infracţiune trunchiată, sancţionarea ei având un efect, în principal, 
profilactic (preventiv), deoarece actul de complicitate apare mai 
devreme chiar decât tentativa. Complicitatea se pedepseşte pentru ea 
însăşi, sancţionând pe acei care se asociază în scopuri ilegale; ea nu se 
confundă cu infracțiunea plănuită de complici; aceştia pot fi 
sancționaţi distinct pentru complicitate şi pentru infracțiunea 
săvârşită. 


În doctrina americană, următoarele infracţiuni sunt considerate 
ca fiind săvârşite, de regulă, de grupuri criminale: complicitate, 
întreprinderea criminală continuă (C.C.E. - Continuing Criminal 
Enterprise), întreprinderea criminală financiară continuă (C.F.C.E.), 
reciclarea banilor, traficul de stupefiante, privarea ilegală de libertate, 
deturnarea, infracțiuni comise prin calculator, infracțiuni comise prin 
INTERNET, infracțiuni la drepturile de autor, contrafacerea fraudu- 
loasă, concurenţa neloială, frauda asupra titlurilor de valoare, jocurile 
de noroc, prostituția şi alte infracțiuni sexuale, omor, contractul 
pentru a comite un omor, incendiul, agresiunea, utilizarea de arme sau 
explozivi, furtul simplu şi prin efracție, sperjurul, extorsiunea, comer- 
tul la negru, traficul de lucruri şi persoane (trafic de stupefiante, copii, 
embrioni, organe, hormoni, animale, obiecte de artă, materii nucleare 
ŞI deşeuri toxice, de persoane pentru muncă, de persoane, împotriva 
legilor de emigrare, de arme). 

În concepţia autorilor americani, racketeering (RICO law) 
cuprinde ansamblul legilor din statele americane sau cu caracter 
federal menite să combată organizaţiile criminale. Este vorba de 
acele organizaţii constituite pentru comiterea de fapte ilicite prin 
constrângere (sau încercarea de a comite asemenea fapte prin con- 
strângere), în scopul obţinerii de profituri sau proprietăți. Amenin- 
tarea sau violența este element constitutiv al infracțiunii; amenințarea 
poate fi orală sau scrisă şi să constea în intimidarea victimei, prin 
afirmaţii că se vor comite infracțiuni contra persoanei (omor, răpire, 
violenţe), faţă de cel ameninţat sau față de un membru al familiei ori o 
infracțiune contra proprietății (furt, incendiu etc.). Activitatea organi- 
zaţiilor criminale este îndreptată şi spre stoarcerea de profituri de la 
întreprinderile legale, prin violență şi ameninţare, ca şi prin înființarea 
de întreprinderi ilegale (jocuri de noroc, producerea şi vânzarea de 
narcotice, prostituție etc.). 

În afară de activitatea desfăşurată pe plan intern, Cosa Nostra 
are contacte strânse şi înțelegeri cu mafia rusă, activitățile lor 
criminale interferându-se tot mai mult în ultimul timp. 

Totodată, ea acţionează şi în sprijinul activităților desfăşurate în 
țară de organizaţiile criminale italiene şi menţine legături internaţio- 
nale cu alte structuri de tip mafiot, în special, în activitățile de spălare 
a banilor murdari. 


În legătură cu activitatea de spălare a banilor murdari, trebuie 
menționat că acestea beneficiază de o reglementare deosebit de 
detaliată în Codul S.U.A.: Secţiunea 1956 - „Spălarea instrumente- 
lor financiare”, Secţiunea 1957 - Atragerea în tranzacții monetare a 


17 1956, Spălarea instrumentelor financiare: 

(a) (1) Orice persoană, care ştiind că proprietatea implicată într-o 
tranzacţie financiară reprezintă venituri dintr-o anumită activitate ilegală, 
înfăptuieşte sau încearcă să înfăptuiască o astfel de tranzacţie financiară care, 
în fapt, implică veniturile unei activităţi ilegale determinate; 

(A) () cu intenţia de a sprijini desfăşurarea unei activități ilegale 
determinate; sau 

(ii) cu intenţia de a încălca prevederile secțiunilor 7201 sau 7206 din 
Codul venitului național; sau care 

(B) ştiind că tranzacţia este destinată în totalitate sau în parte; 

(i) să ascundă sau să deghizeze natura, poziţia, sursa, proprietatea sau 
controlarea veniturilor unei activităţi ilegale determinate; sau 

(ii) să evite raportarea unei tranzacţii, raportare cerută de legislaţia 
statală sau federală, va fi condamnată la o amendă de până la 500.000 dolari 
sau dublul valorii proprietății implicate în tranzacție, suma care este mai 
mare, ori la închisoare de până la 20 de ani sau ambele; 

(2) Cel care transportă, transmite sau transferă ori intenționează să 
transporte, să transmită sau să transfere un instrument monetar ori fonduri 
dintr-un loc în Statele Unite spre sau prin alt loc în afara Statelor Unite 
dinspre sau prin alt loc din afara Statelor Unite; 

(A) cu intenţia de a sprijini desfăşurarea unei activităţi ilegale; sau 

(B) ştiind că instrumentul monetar sau fondurile implicate în transport, 
transmitere sau transfer reprezintă veniturile dintr-un anumit tip de activitate 
ilegală şi ştiind că un astfel de transport, transmiterea sau transferul este 
destinat în totalitate sau în parte: 

(i) să ascundă sau să deghizeze natura, poziţia, sursa, proprietatea sau 
controlarea veniturilor unei activităţi ilegale determinate, sau 

(ii) să evite raportarea cerută de legislația statală sau federală a unei 
tranzacţii, va fi condamnat la o amendă de până la 500.000 dolari sau 
dublul valorii instrumentului monetar sau fondurilor implicate în transport, 
transmitere sau transfer, suma care este mai mare sau la închisoare până la 
20 de ani, sau ambele. In cazul infracțiunii descrise în subparagraful (B), 
faptul că acuzatul a fost în cunoştinţă de cauză poate fi stabilit prin 
dovedirea că oficialul însărcinat cu aplicarea legii a prezentat problematica 
prezentată în subparagraful (B) ca fiind reală şi declaraţiile sau acţiunile 
ulterioare ale acuzatului demonstrează că acesta a crezut că asemenea 
observaţii ar fi reale. 


(3) Orice persoană care, având intenţia: 

(A) de a sprijini desfăşurarea unei activităţi ilegale determinate; 

(B) de a ascunde sau deghiza natura, poziția, sursa, proprietatea sau 
controlarea unei proprietăți bănuite a fi provenit din activități ilegale 
determinate; sau 

(C) de a evita raportarea unei tranzacții, cerută de legislația statală sau 
federală, înfăptuieşte sau încearcă să înfăptuiască o tranzacţie financiară ce 
implică o proprietate prezentată ca provenind dintr-o activitate ilegală sau o 
proprietate folosită la înfăptuirea sau facilitarea unei activități ilegale 
determinate, va fi amendată sau închisă pentru nu mai mult de 20 de ani, sau 
ambele. 

(b) Oricine înfăptuieşte sau încearcă să înfăptuiască o tranzacție ca cele 
descrise în subsecţiunea (a)(1) sau un transport, transmitere sau transfer 
descrise în subsecţiunea (a)(2) este pasibil, în S.U.A., de o sancţiune civilă de 
nu mai mult decât cea mai mare dintre: 

(1) valoarea proprietății, fondurilor sau instrumentelor monetare 
implicate în tranzacție; sau 

(2) 10.000 dolari. 

(c) Această secţiune nu înlocuieşte nici una din prevederile legilor 
federale, statale sau altele care impun sancţiuni penale sau oferă despăgubiri 
în plus faţă de cele prevăzute în această secţiune. 

(d) Incălcarea prevederilor acestei secţiuni poate fi investigată de 
componenţii Departamentului de Justiţie şi de ministrul de justiție personal şi 
de componenții Departamentului Trezoreriei şi de Secretarul Trezoreriei 
personal, în cazurile speciale, iar în delictele asupra cărora Serviciul Poştal al 
Statelor Unite are jurisdicție, de către Serviciul Poştal. 

(e) Există jurisdicție extrateritorială asupra faptelor interzise în această 
secţiune dacă: 

(1) fapta este a unui cetățean din SUA sau, în cazul cetățenilor 
neamericani, fapta are loc în parte pe teritoriul SUA; 

(2) tranzacţia sau seriile de tranzacții în discuţie implică fonduri sau 
instrumente financiare de o valoare ce depăşeşte 10.000 dolari. 

(f) Notă privind sancţionarea instituțiilor financiare. Dacă vreo 
instituţie financiară sau vreun înalt funcționar, director sau simplu funcţionar 
dintr-o instituţie financiară a fost găsit vinovat de un delict prevăzut în această 
secțiune, în secțiunea 1957 sau 1960 din acest titlu, sau în secțiunea 5322 din 
titlul 31, procurorul general trebuie să notifice în scris o astfel de faptă cele 
mai indicate agenţii de supraveghere a instituției financiare. 

(g) Orice persoană care conspiră să comită un delict definit în 
prezenta secțiune sau în secțiunea 1957 va fi pasibilă de aceleaşi sancțiuni 
ca cele prevăzute pentru delictul a cărui înfăptuire o reprezintă obiectul 
conspirației. 

bunurilor'5. Prin „instrumente financiare” legiuitorul înţelege moneda 
națională a Statelor Unite sau a oricărei țări, cecurile de călătorie, 
cecurile personale, mandatele poştale sau hârtiile de valoare sau 
efectele de comert. 

Cu toate că SUA dispune de o cantitate destul de impresionantă 
de instrumente legislative menite să asigure lupta împotriva corupției, 


'5 1957, Atragerea în tranzacții monetare a bunurilor provenite 
dintr-o activitate ilegală determinată: 

(a) Orice persoană care, într-una din circumstanțele enunțate în 
subsecțiunea (d), cu bună ştiinţă atrage sau încearcă să atragă într-o tranzacție 
monetară bunuri provenite din infracțiuni, cu o valoare mai mare de 10.000 
dolari, şi obţinute dintr-o activitate ilegală determinată, va fi pedepsită ca în 
prevederile subsecţiunii (b). 

(b) (1) Cu excepţia celor prevăzute în paragraful (2), pedeapsa pentru 
delictul din această secţiune este amenda, conform titlului 18 din Codul SUA, 
sau închisoarea de până la 10 ani, sau ambele. 

(2) Curtea poate impune o amendă alternativă cu cea impusă în 
paragraful (1), de până la dublul valorii bunurilor implicate în tranzacție şi 
care provin din infracţiuni. 

(c) Intr-o urmărire judiciară privind un delict definit în această 
secţiune, autorităţile nu sunt ţinute să probeze că acuzatul avea cunoştinţă de 
faptul că delictul referitor la bunurile provenite din infracțiuni erau obținute 
dintr-o activitate ilegală determinată. 

(d) Circumstanţele la care se face referire în subsecţiunea (a) sunt: 

(1) delictul din această secţiune să aibă loc în Statele Unite sau în 
jurisdicția maritimă şi teritorială a Statelor Unite; 

(2) delictul din această secțiune să aibă loc într-o țară din afara Statelor 
Unite şi cu jurisdicție specială asemănătoare, dar acuzatul să fie o persoană 
din Statele Unite. 

(e) Incălcarea prevederilor acestei secţiuni poate fi investigată de 
membrii Departamentului de Justiţie, ca şi de Ministrul de Justiţie personal şi 
de membrii Departamentului Trezoreriei, precum şi de Secretarul Trezoreriei 
personal, în cazurile particulare, şi delictele asupra cărora are jurisdicție 
Serviciul poştal al SUA, de către Serviciul Poştal. Autoritatea Secretarului 
Trezoreriei şi a Serviciului Poştal trebuie să se exercite în concordanță cu un 
acord, care va fi încheiat între Secretarul Trezoreriei, Serviciul poştal şi 
Ministrul de Justiţie. 

1960, Interzicerea afacerilor ilegale de transmitere a banilor: 

(a) Oricine înfăptuieşte, controlează, conduce, supervizează sau 
stăpâneşte întregul sau o parte dintr-o afacere, ştiind că afacerea este o 
afacere ilegală de transmitere de bani, va fi sancționat cu amendă şi/sau 
închisoare până la 5 ani. 

cu ocazia unei şedinţe a Congresului Statelor Unite, în octombrie 
1997, criminalitatea organizată a fost considerată o ameninţare împo- 
triva securității naționale. 

Cu prilejul prezentării, la 28 mai 1998, a Planului strategic 
împotriva criminalității organizate internaționale, preşedintele 
american Bill Clinton aprecia că, datorită legislațiilor diferențiate ale 
statelor, polițiile naționale întâmpină greutăți în cadrul cooperării; în 
mai mici decât cele ale organizațiilor criminale cu care se confruntă. 

Preşedintele american a precizat că punctul central al strategiei 
Casei Albe îl reprezintă conceptul „Nowhere to hide”, al cărui scop 
vizează, prioritar, măsuri pe linia contracarării spălării de bani şi 
întărirea cooperării internaţionale în domeniile schimburilor de 
informaţii şi de tehnologie pentru securitatea granițelor. 

Totodată, Bill Clinton a lansat un apel către națiunile lumii, în 
vederea creării unei comunităţi globale a celor care luptă împo- 
triva crimei organizate, întrucât acest fenomen impune un răspuns 
internațional. 


3.2.7. Rusia 


Fenomenul crimei organizate în Rusia nu a apărut pe un teren 
arid, fiind rodul unei evoluții, în timp, a activității grupărilor de 
contrabandişti, hoți şi tâlhari care au dominat lumea interlopă a 
regimurilor anterioare din Rusia. 

In regimul țarist, bandele de proscrişi reprezentau un simbol al 
luptei împotriva forțelor de ordine. După instituirea puterii sovietice, 
o serie de elemente ale bandelor criminale au fost infiltrate şi folosite 
ca surse de informaţii în rândul dizidenților politici şi în sistemul 
gulag-urilor. Dar cea mai profitabilă formă de cooperare a apărut în 
anii '60, o dată cu dezvoltarea fenomenului pieţei negre. 

Fostele autorităţi sovietice au recunoscut oficial existenţa crimei 
organizate în timpul regimului comunist numai la sfârşitul anului 
1988, când au menționat cele trei stadii ale acesteia, respectiv: 
primitivă, de nivel mediu şi de tip mafiot. 

Numărul organizaţiilor criminale în Rusia a crescut de la 800 în 
1990, la 8.000, în 1996. In 1994, lucrările Conferinţei ONU asupra 
crimei organizate apreciau că organizațiile criminale din Rusia au 
3 milioane de membri grupaţi în 6.000 de organizații. 

Ministerul Afacerilor Interne rus (MVD) raporta, în 1997, că 
40% din întreprinderile particulare, 60% din cele de stat şi peste 80% 

din bănci sunt controlate de grupări mafiote. Crima organizată domină 
peste două treimi din economia ţării. Majoritatea întreprinderilor 
particulare şi băncilor care nu aparțin mafiei sunt forțate să plătească 
10-50% din venit ca „protecţie”. 

Din datele publicate de MVD, peste 300 de organizații mafiote 
din Rusia şi-au extins activitatea şi în exterior. Prezentă în peste 50 de 
alte țări, mafia rusească forțat a încheiat aranjamente cu celelalte 
organizații criminale internaționale pentru împărțirea teritoriilor. 
Activitatea criminală a ruşilor a fost identificată în peste 20 de oraşe din 
SUA, fiind implicată în activităţi, precum trafic de droguri, prostituție, 
arme, şantaj, spionaj, asasinate, spălări de bani şi fraude bancare. 

In ceea ce priveşte formele de manifestare internă a crimei 
organizate, unul din locurile cele mai importante îl deține spălarea 
banilor murdari. Spre deosebire de Occident, unde această operaţie 
presupune un sistem complicat şi metode ultrasofisticate, în Rusia 
banii obținuți din activități criminale pot fi folosiţi în circuitul legal, 
fără nici un fel de reţinere. 

Necesitatea reciclării banilor apare numai când aceştia provin 
din acţiuni mafiote la scară supradimensională, caz în care este vorba 
de fonduri „invizibile”, de ordinul miliardelor, sustrase din conturi 
bancare pe bază de documente false. 

O activitate practicată tot mai intens, în ultimul timp, de organi- 
zaţiile criminale ruse o constituie comerțul ilegal cu arme, muniție şi 
explozivi, estimându-se că, în prezent, în mâinile criminalilor s-ar 
afla, în mod ilegal, circa 150.000 de arme. 

Această activitate este strâns legată de corupţia existentă în 
cadrul structurilor militare, care, în prezent, a atins cote îngrijoră- 
toare: peste 100 de generali şi amirali sunt investigaţi pe motive de 
furt şi alte activități criminale. Armamentul şi muniţia din dotarea for- 
telor armate sunt vândute frecvent, în mod ilegal, altor ţări. Vehicule 
şi convoaie militare, necontrolate de către poliție sau vameşi, trans- 
portă ilegal mărfuri de contrabandă peste graniță, vânzând materiale 
militare, arme, muniții şi droguri. Militarii ruşi au vândut mai multe 
elicoptere cartelurilor internaţionale de traficanţi de droguri la prețul 
de 1 milion de dolari bucata. 

Traficul, consumul şi producerea celor două feluri de droguri, 
natural şi sintetic, reprezintă, de asemenea, o sursă importantă de 
venituri pentru organizațiile mafiote ruse. 

Dispunând de dotări logistice ultramoderne, superioare celor 
organizate de organele de specialitate, şi recurgând la mijloace şi me- 

tode din arsenalul grupărilor teroriste şi al serviciilor secrete, organi- 
zaţiile ruse de tip mafiot tind să-şi exercite dominația asupra proce- 
sului de privatizare, precum şi asupra sistemului financiar-bancar, 
patronatului şi distribuției de materii prime, materiale şi resurse, în 
acest sens fiind valorificate cu maximă eficienţă serviciile unor 
elemente coruptibile din aparatul de stat. Serviciile oferite de oficialii 
corupți includ scutiri de impozite, licenţe de export, transport ilegal 
de mărfuri, fără control şi taxe vamale. Ei acordă contracte guverna- 
mentale şi asigură nepedepsirea în cazul descoperirii afacerii. 

Mai mult decât atât, se apreciază că puterea reală în Rusia este 
deținută de şefii grupărilor criminale şi de aliaţii lor, foşti oficiali 
KGB şi membri ai nomenclaturii comuniste, care s-au îmbogăţit rapid 
în timpul privatizării, pe care au manipulat-o în favoarea lor. 

Ei îşi promovează candidaţii proprii în alegeri şi finanţează 
campania electorală, una populistă şi cu nuanţe anticorupţie. Chiar şi 
posturile de asistenți ai Dumei sunt cumpărate de criminali prin 
oamenii lor. 

Această situaţie de fapt a determinat o reacție din partea statului 
care s-a materializat în modificarea Codului penal, în sensul înăspririi 
reglementărilor referitoare la activitățile ilegale care intră în conţinutul 
laturii obiective a crimei organizate. Pe 24 mai 1996, Duma adoptă 
noua formă a Codului penal, după o perioadă de trei ani de dezbateri şi 
discuţii contradictorii, el intrând în vigoare la 1 ianuarie 1997. 

Potrivit legislației ruse, organizația criminală reprezintă o comu- 
nitate de până la 1.000 de persoane care se ocupă, în mod sistematic, 
de activităţi criminale şi care se protejează în faţa legii prin corupție. 

Departamentul pentru (Controlul Crimei Organizate din 
Ministerul de Interne al Federației Ruse defineşte organizațiile 
criminale ca fiind grupări care desfăşoară activitate criminală în 
scopul obținerii de profituri substanțiale, cu capacitatea de a sesiza şi 
funcționa pe termen lung, cu o diviziune a muncii bine conturată, dar 
redusă, care dispun de mijloace de comunicare internă sofisticate şi 
capacitatea de a concentra resursele, de a asigura secretul şi de a lua 
măsurile de protecție necesare. 

Cap. IV. PREVENIREA ŞI COMBATEREA 
CRIMINALITĂȚII DIN PERSPECTIVA 
SPAȚIULUI JURIDIC PENAL EUROPEAN 


În aproape 40 de ani, Consiliul Europei a elaborat un ansamblu 
de convenţii privind cooperarea internaţională în materie penală care, 
completate cu un mare număr de recomandări, constituie un adevărat 
corp de drept european în acest domeniu. 

Proiectul spațiului judiciar penal european, prezentat pentru 
prima dată în 1977, şi-a găsit concretizarea în activitatea normativă a 
Consiliului Europei, a cărui operă penală este astfel concepută încât 
să nu afecteze atributele suveranităţii naţionale a statelor membre, 
majoritatea convențiilor penale conţinând prevederi în acest sens. 

Organismul specializat al Consiliului Europei, cu atribuţii în 
domeniul prevenirii şi combaterii criminalităţii, este Comitetul euro- 
pean pentru probleme criminale, creat în 1957. Acesta îşi bazează 
activitatea pe subcomitete şi grupuri de lucru şi acționează pentru 
realizarea unor proiecte de convenţii şi rezoluţii, transmise spre adop- 
tare Comitetului Miniştrilor. Activitatea Comitetului vizează două 
aspecte de mare importanţă: armonizarea legislaţiilor ţărilor membre 
şi asistenţa juridică în materie penală. 

In domeniul clasic al asistenţei judiciare penale internaţionale 
au fost adoptate o serie de convenţii, pe care le vom trece în revistă. 
In primul rând, este vorba de Convenţia europeană pentru asistenţă 
juridică în materie penală, deschisă spre semnare la 20 aprilie 1962. 
Asistenţa judiciară se acordă în orice procedură care vizează 
infracțiuni a căror reprimare este, în momentul solicitării, de 
competenţa autorităților judiciare ale părții solicitante, cu excepția 
hotărârilor de arestare şi a infracțiunilor care îmbracă un caracter 
militar. De asemenea, asistența judiciară poate fi refuzată pentru 
infracțiuni politice sau atunci când partea solicitată apreciază că 
executarea cererii este de natură să aducă atingere suveranităţii, 
securităţii, ordinii publice sau altor interese esenţiale ale țării sale (ale 
statului şi nu ale individului), incluzând şi interese de ordin economic. 

Convenţia reglementează modul de executare a comisiilor roga- 
torii care vizează audierea de martori, experți şi învinuiți, cercetarea la 

faţa locului, percheziţiile şi confiscările de obiecte, instituie reguli 
privind transmiterea de obiecte, remiterea actelor de procedură şi a ho- 
tărârilor judiciare, prevede o serie de imunităţi pentru martorii şi exper- 
țu citați să compară în faţa autorităților judiciare ale părții solicitante şi, 
de asemenea, statuează asupra modului de comunicare a datelor din 
cazierul judiciar şi a schimbului de informații vizând condamnările. 

Convenţia a fost urmată de o serie de rezoluţii şi recomandări, 
impusă de practica judiciară a statelor, şi, de asemenea, de un 
Protocol adițional, elaborat de un comitet de experţi şi adoptat de 
Comitetul Miniştrilor la 14 martie 1978, ca urmare a slăbiciunilor, de 
ordin practic, ale Convenţiei în privința reprimării infracțiunilor 
fiscale şi care provoacă daune însemnate economiilor naţionale. 
România a semnat şi ratificat această convenţie. 

La 17 iunie 1968, statele membre ale Consiliului Europei au 
semnat Convenţia europeană în domeniul informaţiei asupra 
dreptului străin, urmată la 15 martie 1978, de un Protocol adiţional. 

Problema extrădării s-a situat în atenția Consiliului Europei încă 
de la începutul existenţei acestuia. Convenţia europeană de extrădare 
a fost semnată la Paris, la 13 decembrie 1957, a intrat în vigoare la 
18 aprilie 1960 şi a fost semnată de 36 de țări, printre care şi România. 

Convenţia reglementează obligația de extrădare, faptele pasibile 
de extrădare, cu excepția infracțiunilor politice, militare şi fiscale, 
problema extrădării resortisanților proprii, cazurile în care extrădarea 
poate fi refuzată sau nu este acordată, condițiile pe care trebuie să le 
îndeplinească o cerere de extrădare, instituie regula specialității extră- 
dării, stabileşte condiţiile de arestare provizorie în vederea extrădării, 
ordinea de preferinţă în cazul concursului de cereri de extrădare, mo- 
dalitatea de predare a extrădatului şi a obiectelor, problema tranzitării 
persoanei extrădate pe teritoriul unui stat terţ, precum şi o serie de 
reguli procedurale. 

Convenţia a fost completată de două Protocoale adiţionale: 
primul la 15 octombrie 1975, cel de-al doilea la 17 martie 1978. De 
asemenea, în vederea aplicării unitare a prevederilor Convenţiei şi a 
Protocoalelor sale adiționale, Comitetul Miniştrilor a adoptat o serie 
de recomandări şi rezoluţii. 

In domeniul supravegherii şi executării hotărârilor 
judecătoreşti, Consiliul Europei, prin organismele sale specializate, a 
adoptat trei convenții: 

1. Convenţia europeană pentru supravegherea persoanelor 
condamnate sau liberate condiționat, deschisă spre semnare la 

30 mai 1964, urmăreşte instituirea unui sistem de cooperare interna- 
țională, susceptibil să permită, pe teritoriul unui stat semnatar, pune- 
rea în aplicare a măsurilor condiţionale (suspendare, probare, liberare 
anticipată sau măsuri analoage), concomitente sau posterioare con- 
damnărilor pronunţate într-un stat parte la Convenţie (prevederile 
Convenţiei au fost completate cu o serie de recomandări ale Comite- 
tului Miniştrilor, menite să faciliteze aplicarea acesteia); 

2. Convenţia europeană asupra valorii internaţionale a sen- 

tinţelor represive, deschisă spre semnare la 28 mai 1970, consacră o 
serie de principii fundamentale, şi anume: recunoaşterea ca regulă 
generală, a sentințelor represive străine; considerarea in concreto a 
dublei incriminări a faptelor; prescripţia sancțiunii să nu fie împlinită; 
amnistia împiedică, în anumite condiţii, recunoaşterea sentințelor 
pronunţate în străinătate; procedura utilizată în statul solicitant să fie 
conformă cu dispoziţiile Convenţiei Europene a Drepturilor Omului 
(pentru facilitarea aplicării Convenţiei, Comitetul Miniştrilor a 
adoptat o rezoluţie şi o recomandare; România nu a semnat încă 
această Convenţie). 
3. Convenţia asupra transferării persoanelor condamnate, des- 
chisă spre semnare la 21 martie 1983, are ca obiect facilitarea transfe- 
rului deţinuţilor străini către ţările lor de origine (şi în acest caz, 
pentru facilitarea aplicării sale, Comitetul Miniştrilor a adoptat o serie 
de recomandări). 

Ca urmare a Recomandării Adunării Parlamentare a Consiliului 
Europei, din 22 ianuarie 1965, privind reglementarea conflictelor de 
competență în materie represivă, la 15 mai 1972 a fost deschisă spre 
semnare statelor membre Convenţia europeană asupra transmiterii 
procedurilor represive. Convenţia defineşte termenii de „infrac- 
țiune” şi „sancţiune”, stabileşte condiţiile transmiterii urmărilor, com- 
petenţa judiciară şi dreptul aplicabil, efectul cererii de urmărire asupra 
statului solicitant, comunicarea între autorităţile statului solicitant şi 
cele ale statului solicitat, valoarea cercetării şi instrucției, probleme 
legate de prescripţie, situaţia infracțiunilor pentru care este necesară o 
plângere, măsurile provizorii în statul solicitat, pluralitatea procedu- 
rilor represive şi principiul „non bis in idem”. România nu a semnat 
încă această Convenţie. 

Consiliul Europei a adoptat o serie de reglementări referitoare la 
anumite infracţiuni şi persoanele implicate în comiterea lor. 

In ceea ce priveşte combaterea terorismului internaţional, Con- 
venţia europeană pentru reprimarea terorismului a fost deschisă 
spre semnare statelor membre, la 27 ianuarie 1977. Convenţia modi- 

fică şi completează convențiile de extrădare care permiteau, limitat şi 
lacunar, luarea unor măsuri concrete împotriva criminalității de mare 
violență. Considerând că gravitatea şi consecințele actelor teroriste 
sunt de aşa natură încât elementul lor penal primează asupra 
eventualelor aspecte politice ale acestora, convenția permite ca 
teroriştii să fie urmăriți şi pedepsiți atât timp cât se află pe teritoriul 
statelor membre ale Consiliului Europei. 

Pentru a cuprinde o arie cât mai largă de infracțiuni grave, 
convenția enumeră infracțiunile care nu sunt considerate ca infrac- 
țiuni politice, în vederea acceptării extrădării, precum şi infracțiunile 
conexe infracțiunilor politice şi cele inspirate de mobiluri politice. 
Convenţia conține o clauză deosebit de importantă, în sensul că 
prevederile oricăror tratate şi acorduri de extrădare aplicabile între 
statele contractante, inclusiv Convenţia europeană de extrădare, sunt 
modificate, în ceea ce priveşte relaţiile între statele contractante, în 
măsura în care ele nu sunt compatibile cu Convenţia europeană pentru 
reprimarea terorismului. Convenţia a fost ratificată de 29 de ţări 
membre ale Consiliului Europei, între care şi România. Anterior 
adoptării Convenţiei, Comitetul Miniştrilor a formulat o serie de 
recomandări referitoare la pirateria aeriană, la protecția membrilor 
misiunilor diplomatice şi consulare, la cooperarea internaţională în 
materie de urmărire şi reprimare a actelor de terorism. 

In ceea ce priveşte protecția patrimoniului cultural al popoa- 
relor, în conformitate cu programul definit prin Convenţia culturală 
europeană, care consacră existenţa unui patrimoniu cultural comun al 
Europei şi angajamentul statelor membre ale Consiliului Europei de 
a-l salvgarda, Comitetul Miniştrilor a adoptat şi deschis spre semnare, 
la 23 iunie 1985, Convenţia europeană privind infracțiunile care 
vizează bunuri culturale. 

Convenţia are ca obiect prezervarea bunurilor culturale de 
principalul pericol care le ameninţă: criminalitatea organizată. Con- 
venţia stabileşte categoriile de bunuri culturale şi infracțiunile avute 
în vedere, instituie obligația statelor de a lua măsurile necesare pentru 
a promova în rândurile publicului conştiinţa necesităţii protecției 
bunurilor culturale, precum şi angajamentul general de a colabora 
pentru prevenirea infracțiunilor ce vizează bunuri culturale şi desco- 
perirea bunurilor culturale sustrase ca urmare a acestora. Convenţia 
clarifică problema restituirii bunurilor culturale, prin două forme de 
cooperare: avizarea unui stat semnatar în legătură cu bunurile 
culturale sustrase ori găsite, pentru a facilita descoperirea acestora sau 
instituirea unei proceduri în vederea restituirii Şi executarea comisiilor 

rogatorii. De asemenea, sunt reglementate reprimarea actelor care aduc 
atingere patrimoniului cultural, regulile de competenţă internațională, 
pentru urmărirea şi judecarea infracțiunilor vizând bunuri culturale, 
conflictele de competenţă şi principiul non bis in idem. 

Convenţia a fost semnată, până în prezent, de şase țări, însă nu a 
intrat în vigoare, nefiind ratificată de minimum trei state. 

In ceea ce priveşte confiscarea produsului criminalității, această 
problemă se pune, îndeosebi, în legătură cu combaterea unor forme 
grave ale criminalităţii transnaţionale organizate, cum ar fi: traficul de 
droguri, de arme şi explozivi, terorismul internaţional. În această ma- 
terie, Consiliul Europei a adoptat două importante instrumente juridice: 

Convenţia europeană privind spălarea banilor, depistarea, 
sechestrul şi confiscarea produselor infracţiunii a fost adoptată de 
Comitetul miniştrilor şi deschisă spre semnare, la 8 noiembrie 1990. 
Convenţia stabileşte măsurile ce trebuie luate la nivel naţional, de 
statele membre: confiscarea, măsuri de investigație şi măsuri provizorii. 
Ea obligă părțile să adopte prerogative şi tehnici speciale de investigație 
ŞI instituie obligaţia pentru părți să confere caracter de infracțiune unor 
acte de spălare a banilor; convenția reglementează, totodată, principiile 
generale şi măsurile de cooperare internațională, asistenţa în scop de 
investigații, măsurile provizorii ce trebuie dispuse la cererea altei părți, 
confiscarea şi modul de executare al acesteia, în cazul instrumentelor 
sau produselor, motivele de refuz şi anulare a confiscării. Convenţia 
tratează, de asemenea, procedura în lipsa inculpatului, notificarea unor 
documente şi protejarea dreptului terţilor, problema secretului bancar, 
recunoaşterea hotărârilor străine, regulile de procedură şi cooperare în 
această materie. Nu sunt omise două aspecte importante: problema 
confidențţialităţii şi problema despăgubirilor, în caz de responsabilitate 
pentru daune provocate unei persoane. Convenţia a fost semnată de 27 
de state, din care 14 au ratificat-o deja. 

Acordul referitor la combaterea traficului ilicit de droguri 
desfăşurat în marea liberă, pentru punerea în aplicare a art. 17 din 
Convenţia Naţiunilor Unite împotriva traficului ilicit de stupefiante şi 
substanţe psihotrope, a fost deschis spre semnare statelor membre ale 
Consiliului Europei, la 31 ianuarie 1995. Acordul defineşte termenii 
utilizați în cuprinsul textului: „statul care intervine”, „competența pre- 
ferenţială”, „infracțiune pertinentă” şi „navă”. Apoi, tratează proble- 
mele esenţiale ale cooperării internaționale, în scopul reprimării trafi- 
cului de stupefiante în marea liberă: principii generale, procedurile 
navelor şi executarea acestora, dispoziţii privind exercitarea compe- 

tenței de către statul care intervine şi statul pavilionului, precum şi o 
serie de reguli generale de procedură, mai precis: autoritățile compe- 
tente, forma cererilor şi limba în care sunt redactate, conţinutul cere- 
rilor, informarea proprietarilor şi căpitanilor de navă, utilizarea res- 
trânsă a informațiilor, suportarea cheltuielilor şi a daunelor-interese. 
Acordul a fost semnat de cinci ţări, însă nu a intrat încă în vigoare. 

In ceea ce priveşte cooperarea referitoare la armele de foc, 
Consiliul Europei a elaborat Convenţia europeană asupra contro- 
lului dobândirii şi deţinerii armelor de foc de către particulari, 
deschisă spre semnare statelor membre la 28 iunie 1978. Convenţia 
stabileşte obligațiile părților în reprimarea traficului ilicit cu arme de 
foc, acestea având libertatea deplină să elaboreze reglementările 
legale necesare. Notificarea tranzacţiilor cu arme de foc este 
obligatorie: statul contractant pe teritoriul căruia o armă este vândută, 
transferată sau cedată cu orice titlu unei persoane cu reşedinţa pe 
teritoriul altei părți contractante trebuie să notifice acest lucru acelei 
părți. Convenţia instituie şi un alt sistem de control internaţional, cel 
al dublei autorizări, conform căruia fiecare parte contractantă ia 
măsurile potrivite pentru a se asigura că nici o armă de foc aflată pe 
teritoriul său nu va fi vândută, transferată sau cedată, sub orice titlu, 
unei persoane care nu este rezidentă acolo şi care nu a obţinut, în 
prealabil, autorizația autorităților competente ale părții contractante 
respective. Convenţia prevede şi posibilitatea ca aceste autorizații să 
fie înlocuite printr-un permis internațional. Ulterior, Comitetul 
Miniştrilor a completat, printr-o recomandare, prevederile Convenţiei. 
Convenţia a fost semnată de 16 state (între care şi România), dintre 
care 9 au şi ratificat-o deja. 

In ceea ce priveşte despăgubirea victimelor unei infracţiuni 
violente, o Convenţie europeană a fost deschisă spre semnare statelor 
membre ale Consiliului Europei la 24 noiembrie 1983. 

Deşi, de principiu, despăgubirea victimei ar trebui să cadă în 
sarcina infractorului, în practică, acest lucru se întâmplă foarte rar, 
mai ales că, de multe ori, infractorul nu este descoperit sau este 
insolvabil. Scopurile Convenţiei sunt: armonizarea pe plan european a 
principiilor directoare (dispoziţii minimale) relative la despăgubirea 
victimelor infracțiunilor violente; asigurarea cooperării între părțile 
contractante în acest domeniu, includerea despăgubirii victimelor 
străine de către statul pe teritoriul căruia s-a comis infracțiunea şi 
asistența mutuală asupra tuturor problemelor referitoare la această 
despăgubire. Specific acestei convenţii este faptul că ea nu se aplică 
direct de către state, ci părțile se angajează să-şi adapteze legislaţia 

prezentă şi viitoare, precum şi practica administrativă, la principiile 
enunțate de Convenţie. 

In completarea dispozițiilor Convenţiei, Comitetul Miniştrilor a 
adoptat o recomandare în legătură cu poziția victimei în cadrul 
dreptului penal şi a procedurii penale. Convenţia a fost semnată de 14 
țări, fiind ratificată de 10 state semnatare; România nu a semnat încă 
această Convenţie. 

Cu ocazia reuniunii sale, din 21-25 martie 1994, Comitetul euro- 
pean pentru probleme criminale a aprobat textul definitiv al Proiec- 
tului Convenţiei europene generale asupra cooperării interstatale 
în domeniul penal, care conţine: dispoziţiile comune aplicabile celor 
patru metode specifice cooperării interstatale în domeniul penal 
(extrădarea, asistenţa juridică în materie penală, transmiterea proce- 
durilor represive, supravegherea şi executarea sancţiunilor); normele 
relative privind coexistenţa între tratatele deja existente în acest 
domeniu şi tratatul multilateral propus. 

Cea de-a 19-a Conferință a Miniştrilor Europeni de Justiţie a 
recomandat Comitetului Miniştrilor al Consiliului Europei crearea 
unui Grup multidisciplinar asupra corupției, care, potrivit manda- 
tului încredințat, şi-a alcătuit un Program de lucru detaliat, cu 
scadenţă în anul 2000, format din patru capitole: 

1. distincţia între ceea ce este permis şi ceea ce este interzis în 
materie de corupție; 

2. instituții şi categorii de persoane cu roluri şi responsabilități 
specifice în raport cu corupția; 

3. prevenirea, investigarea, sancţionarea corupției şi cooperarea 
internațională; 

4. subiecte cu caracter general, importante pentru lupta împo- 
triva corupției, între care finanţarea partidelor politice, rolul grupu- 
rilor de presiune, mass-media şi lupta împotriva corupției. 

In cadrul aceluiaşi program, Grupul multidisciplinar asupra 
corupției şi-a propus şi realizarea unor cercetări criminologice asupra 
fenomenului corupției. 

Printre preocupările Iniţiativei Central-Europene se numără şi 
fenomenul crimei organizate, care capătă conotaţii specifice în fostele 
țări totalitare şi aflate în tranziţie. La 25 octombrie 1997, Preşedinţii 
Parlamentelor Iniţiativei Central-Europene au lansat Carta de la 
Trieste asupra crimei organizate, iar la Conferința miniştrilor de 
externe din statele membre ale organizației menţionate (Trieste, 
9-10 octombrie 1998) a fost adoptată Declaraţia asupra crimei 
organizate (cele două documente sunt prezentate în anexă). 

CONCLUZII 


1. Din perspectiva lumii interlope 


Lumea interlopă se constituie ca segment al societății, segment 
marginal şi indezirabil, dar imposibil de ignorat. 

Momentul apariției lumii interlope este greu de plasat în timp. 
Fiind un fenomen eminamente urban, am putea avansa ideea că lumea 
interlopă, ca formă de organizare a infractorilor, a apărut aproximativ 
în aceeaşi perioadă cu apariţia şi dezvoltarea oraşelor. Desigur, nu aşa 
cum ni se înfăţişează astăzi, dar având acelaşi specific. 

De asemenea, este dificil de precizat numărul exact al membri- 
lor lumii interlope. Caracterul urban al acesteia permite însă locali- 
zarea Şi delimitarea cu o oarecare precizie, a zonelor în care îşi desfă- 
şoară activitatea, aşa-numitele „zone de influență”. 

Pe parcursul acestei lucrări am încercat prezentarea şi, în acelaşi 
timp, explicarea mecanismelor ce fac posibile existenţa şi funcțio- 
narea, continuitatea, în timp şi spaţiu, a lumii interlope, aşa cum apare 
ea astăzi. De asemenea, am încercat şi conturarea tendințelor de 
evoluţie în viitor şi a formelor pe care le poate căpăta. 

Astfel, din cele prezentate se pot trage o serie de concluzii: 

a) Lumea interlopă este o formă de organizare raţională a 
grupurilor de infractori, în scopul realizării cât mai eficiente a 
diferitelor activităţi cu caracter ilegal şi ilicit. 

Astfel, lumea interlopă apare ca un sistem complex şi dinamic, 
ale cărui elemente componente (grupurile de infractori) interacțio- 
nează şi se interrelaționează permanent în vederea atingerii unor 
scopuri comune: obținerea unui profit maxim cu minimum de efort, 
prin eludarea normelor morale şi juridice unanim admise şi respectate 
la nivelul întregii societăţi. 

b) Lumea interlopă prezintă o deosebită capacitate de res- 
tructurare şi adaptare la diverse situaţii, care-i asigură supravie- 
țuirea şi continuitatea. Această capacitate îi oferă posibilitatea de a 
trece cu relativă uşurinţă peste schimbările socio-economice şi 
politice ce au loc într-o societate, reuşind să se adapteze cu mare 
rapiditate la situații mai mult sau mai puţin dificile. 

De aceea, este puţin probabil ca lumea interlopă să dispară la un 
moment dat. După cum am mai afirmat, lumea interlopă poate fi cel 
mult ținută sub un oarecare control de către organele de ordine, dar în 
nici un caz nu poate fi anihilată. 

c) Lumea interlopă se mai caracterizează şi printr-un ridicat 
grad de coeziune internă, asigurat şi garantat de un sistem 
normativ propriu, respectat cu stricteţe de toți membrii săi. 

Acest sistem normativ, sau „legile nescrise” ale lumii interlope, 
mai are şi rolul de a proteja lumea interlopă de intervenţiile externe 
(în special ale organelor polițienești), de a-i asigura ermetismul în faţa 
celorlalți membrii ai societăţii. 

In acelaşi timp, „legile nescrise” asigură funcţionarea în condiţii 
optime a grupurilor de infractori ce compun lumea interlopă. 

d) Succesul activităților specifice lumii interlope este facili- 
tat de anumite disfuncţionalități existente în cadrul diferitelor 
sfere ale vieţii sociale. 

Este cunoscut faptul că o infracțiune nu este comisă decât atunci 
când există oportunitatea realizării acestui fapt. Un infractor, şi mai 
ales un infractor experimentat, nu porneşte la înfăptuirea unei 
infracțiuni decât atunci când consideră că există cel puţin o şansă 
minimă de reuşită. 

O uşă uitată deschisă la maşină sau la apartament, manevrarea 
neglijentă a banilor sau a obiectelor de valoare, receptivitatea unui 
funcționar în ceea ce priveşte mita, lacunele sau ambiguităţile 
legislative, abil speculate de avocaţi în favoarea clienţilor lor, sunt tot 
atâtea oportunități create infractorilor de a-şi duce la îndeplinire 
activitățile ilegale. Astfel, societatea are partea ei de vină, în ceea ce 
priveşte fenomenul infracțional, prin crearea acestor oportunități. 

In acelaşi timp, lumea interlopă, în relaţiile cu ceilalți membrii 
ai societăţii, speculează ceea ce în limbaj uzual numim „vicii” sau 
„slăbiciuni omeneşti”. Astfel, nu ar exista escroci dacă nu ar exista 
lăcomia sau naivitatea; nu ar exista proxeneţi şi prostituate, dacă nu ar 
exista amatori de experienţe sexuale tarifate; nu ar exista traficanţi de 
alcool, țigări sau droguri, dacă nu ar exista consumatori de aşa ceva. 
Şi exemplele pot continua. 

De asemenea, socializarea inadecvată, împreună cu dificultățile 
materiale sunt veritabile producătoare de infractori. 

Instituţia penitenciară are, la rândul ei, o serie de disfuncţio- 
nalități, care duc la situaţii paradoxale: o pedeapsă privativă de 
libertate apare pentru mulți infractori mai degrabă ca un „curs de 
specializare” şi „profesionalizare” în comiterea infracțiunilor. 

e) Modul de viață specific lumii interlope este, în fapt, o 
alternativă la modul de viață considerat „normal”, în scopul 
supravieţuirii. Cu alte cuvinte, este o formă de adaptare a indivizilor 
la condiții percepute de ei ca dificile şi imposibil de depăşit altfel. 

De fapt, putem observa că scopurile urmărite de membrii lumii 
interlope coincid cu cele admise şi vizate de societate, în general. 
Diferenţa apare, însă, în ceea ce priveşte mijloacele utilizate pentru a 
atinge aceste scopuri, lumea interlopă folosind cu predilecție mijloace 
ilegale şi imorale. 

f) Lumea interlopă evoluează împreună cu restul societăţii, 
beneficiind în aceeaşi măsură de progresul tehnico-ştiinţific. Pentru 
a argumenta această afirmaţie, este deja de ajuns să ne gândim la 
autoturismele şi mijloacele de comunicare de la distanță performante, 
utilizate de infractori, precum şi la apariția unor noi tipuri de infracțiuni, 
cum ar fi infracțiunile realizate cu ajutorul computerelor. 

g) In ciuda efectelor negative în plan social ale activităţilor 
specifice lumii interlope, aceasta este oarecum tolerată de societate. 
De altfel, impunerea ordinii şi respectării normelor de conviețuire socială 
necesită existența unui exemplu negativ, pentru a întări poziția sistemului 
de norme şi valori dominant, recunoscut de societate în ansamblul ei. 

Este evident că această realitate, numită „lume interlopă”, 
oscilând pe granița dintre legal şi ilegal, dincolo de aspectele juridice, 
prezintă profunde implicații sociale. După cum am afirmat şi în primul 
capitol, interesul general este de a o controla, iar primul pas în acest 
sens este încercarea de a descifra şi înțelege mecanismele care stau la 
baza existenţei ei. In momentul în care vom cunoaşte aceste mecanisme 
şi legități care dau viaţă lumii interlope vom reuşi, într-adevăr, să o 
controlăm, şi nu doar să trăim cu iluzia acestui control. 


2. Din perspectiva crimei organizate 


Pe temeiul elementelor şi datelor expuse până acum se poate 
afirma cu certitudine că fenomenul crimei organizate a cunoscut în 
ultimii ani o expansiune fără precedent caracterizată prin creşterea de 
la zi la zi a formelor sale de manifestare, acestea urcând de la 
domeniile tradiționale - cum sunt jocurile de noroc, camăta şi 
prostituția, la traficul internațional de automobile furate, furtul 
obiectelor de artă şi arheologie, fraude cu cărți de credit, comerț cu 
animale rare, trafic de arme - şi culminând cu organizarea activităților 
infracționale după modelul companiilor legale, cu sectoare de 
achiziții, producţie, transport şi desfacere, alături de care se află 

sectorul de „constrângere”, care intră în acţiune când una din rotițele 
sistemului se blochează. 

Desfăşurarea acestor activităţi criminale este legată întotdeauna 
de nevoia de a spăla banii, operaţiune care, în prezent, se execută prin 
metode noi şi tot mai sofisticate, prin intermediul cărora cartelurile 
criminale pot prelua chiar controlul unor instituţii bancare. 

In aceste condiţii, statele au încercat să creeze instrumente legale 
cât mai eficiente şi operative, prin care să se asigure stoparea sau cel 
puţin diminuarea fenomenului infracțional al crimei organizate. 

Este vorba, în primul rând, de incriminarea în Codurile penale, 
ca infracțiuni de-sine-stătătoare, a faptelor care pot căpăta comple- 
Xitatea şi gradul de pericol social ale unei activităţi de tipul crimei 
organizate. In unele state, reglementarea penală a mers şi mai în 
profunzime, în sensul că împrejurarea că o persoană este membră a 
unei organizaţii criminale este considerată ca o circumstanţă agravan- 
tă, în cazul săvârșirii uneia din infracțiunile prezentate în partea 
specială a Codului penal şi care poate forma conţinutul modalității de 
manifestare a crimei organizate. Mai mult decât atât, în alte state, 
împrejurarea că o persoană este membră a unei organizații criminale 
este incriminată ca infracţiune de-sine-stătătoare. 

Datorită faptului că formele de existență a crimei organizate 
cunosc o mare varietate şi fiecare stat vădeşte o anumită specificitate 
în ceea ce priveşte ponderea uneia sau alteia dintre aceste forme, în 
anumite situaţii s-a simţit nevoia ca, pe lângă reglementarea generală 
cuprinsă în Codurile penale, aceasta să fie dublată prin legi speciale 
(Franţa, Germania, Italia). 

Alte state merg mai departe, întărind reglementarea internă cu 
privire la crima organizată prin tratate bilaterale, menite să faciliteze 
circulația informațiilor între organele competente în materie ale 
diferitelor state şi să mărească operativitatea în lupta împotriva crimei 
organizate, cum este Tratatul de întrajutorare judiciară, semnat în 
1973 de Elveţia şi SUA. 

Cu toate acestea, rapoartele prezentate şi dezbaterile ce au avut 
loc, în ultima perioadă, în cadrul organismelor specializate ale ONU 
şi Uniunii Europene au scos în evidenţă faptul că eforturile întreprinse 
de state pentru a face faţă creşterii criminalității organizate s-au soldat 
cu rezultate minime, în timp ce o multitudine de factori au determinat 
o rapidă internaţionalizare a fenomenului, avându-se aici în vedere, în 
special, țările Europei Centrale şi de Est, Rusia constituind, în fapt, 
unul dintre focarele cele mai importante ale crimei organizate, alături 
de SUA şi Italia. 

În cadrul problematicii generale privind crima organizată, aspec- 
tul cel mai acut şi cu ponderea cea mai mare la nivel mondial îl 
constituie activitatea de spălare a banilor, care a căpătat, în ultimul timp 
proporțiile unei afaceri de amploare. Este adevărat, că de multe ori, 
descoperirea unor activităţi de acest gen este îngreunată de supraîncăr- 
carea sistemului financiar-internaţional, astfel încât este foarte dificil să 
se urmărească conturile, operaţiunile contabile şi traseele întortocheate 
utilizate de societățile şi întreprinderile aflate sub controlul organizației 
criminale. La aceasta se adaugă şi secretul operațiunilor bancare, care 
este utilizat de infractori tocmai în acoperirea operaţiunilor ilicite şi în 
spălarea banilor, dar şi faptul că, în acest domeniu, pregătirea polițişti- 
lor, procurorilor şi judecătorilor nu a ţinut pasul cu dezvoltarea funcțio- 
nală şi materială a sistemului bancar. 

Alături de aceste împrejurări obiective, trebuie menţionat şi 
faptul că spălarea banilor nu este încă incriminată ca infracțiune în 
multe țări, printre care şi România, deşi Convenţia ONU împotriva 
traficului de droguri şi substanţe psihotrope din 1988 obligă statele 
semnatare şi la adoptarea unor legi şi regulamente bancare mai severe, 
care să combată tentativele de spălare a banilor proveniţi din activităţi 
infracționale, în general, şi din traficul de droguri, în special. 

Este unanim recunoscut de către specialiştii în materie faptul că 
omenirea va fi confruntată, în viitor, cu o creştere explozivă a crimi- 
nalității organizate în materie de informatică, situație ce impune, în 
scop preventiv, adoptarea de urgenţă a unei legislații adecvate, pregă- 
tirea de specialişti în domeniu, inclusiv investigatori şi anchetatori, 
concomitent cu îmbunătățirea modului de supraveghere a sistemului 
financiar-bancar. Noile prevederi legislative ce urmează a se adopta 
trebuie, în mod obligatoriu, să reglementeze şi să permită o detectare 
mai rapidă a operaţiunilor de spălare a banilor, prin instituirea unor 
obligații ferme pentru funcționarii bancari de a supraveghea şi 
denunța operaţiunile ilegale sau dubioase, precum şi prin limitarea 
secretului bancar, care, la ora actuală, favorizează extrem de eficient 
manoperele frauduloase de natură a şterge urmele surselor şi originii 
unor sume imense de provenienţă ilicită. 

Aceste măsuri se impun ca o necesitate, cu atât mai mult cu cât se 
pare că secolul XXI va aduce cu sine o înflorire fără precedent a tuturor 
activităților considerate ca fiind forme de manifestare a crimei 
organizate. Aceasta înseamnă că ea va dispune de o structură organiza- 
torică mult mai sofisticată şi un staff mult mai bine pregătit, răspândite 
practic în întreaga lume, ceea ce îi va da posibilitatea să exercite o 
enormă influență, atât în domeniul economic, cât şi în cel politic. 

În acest sens, unul dintre cei mai celebri analişti în domeniu, 
Richter H. Moore Jr., aprecia că: 

„Membrii structurilor criminale sunt pe punctul de a deține 
poziții cheie în activități economice perfect legale, alături de cele 
deținute în activitățile de tip mafiot. Crima organizată va dispune de 
cea mai performantă tehnologie şi cei mai pregătiți specialişti, ceea 
ce îi va conferi o putere fără precedent şi îi va permite să opereze la o 
scară inimaginabilă astăzi. 

Această viziune asupra crimei organizate a secolului XXI, va 
deveni curând realitate”. 

ANEXE 


1. Legea nr. 78/8 mai 2000 - pentru prevenirea, descoperirea 
şi sancţionarea faptelor de corupţie 


2. Carta de la Trieste asupra crimei organizate 
3. Declaraţia asupra combaterii crimei organizate adoptată 


de miniştrii de interne din statele membre ale Iniţiativei Central- 
Europene 

Anexa 1 


LEGEA NR. 78/2000 
pentru prevenirea, descoperirea şi sancţionarea 
faptelor de corupţie 


Capitolul I 


Dispoziţii generale 


Art. 1. - (1) Prezenta lege instituie măsuri de prevenire, descoperire 
ŞI sancționare a faptelor de corupție şi se aplică următoarelor persoane: 

a) care exercită o funcție publică, indiferent de modul în care au 
fost învestite, în cadrul autorităților publice sau instituţiilor publice; 

b) care îndeplinesc, permanent sau temporar, potrivit legii, o 
funcție sau o însărcinare, în măsura în care participă la luarea 
deciziilor sau le pot influenţa, în cadrul serviciilor publice, regiilor 
autonome, societăților comerciale, companiilor naţionale, societăților 
naţionale, unităţilor cooperatiste sau al altor agenţi economici; 

c) care exercită atribuţii de control, potrivit legii; 

d) care acordă asistență specializată unităților prevăzute la lit. a) şi 
b), în măsura în care participă la luarea deciziilor sau le pot influența; 

e) care, indiferent de calitatea lor, realizează, controlează sau 
acordă asistență specializată, în măsura în care participă la luarea 
deciziilor sau le pot influenţa, cu privire la: operaţiuni care antrenează 
circulația de capital, operațiuni de bancă, de schimb valutar sau de 
credit, operaţiuni de plasament, în burse, în asigurări, în plasament 
mutual ori privitor la conturile bancare şi cele asimilate acestora, 
tranzacții comerciale, interne şi internaţionale; 

f) care deţin o funcţie de conducere într-un partid sau într-o 
formațiune politică, într-un sindicat, într-o organizaţie patronală ori 
într-o asociaţie fără scop lucrativ sau fundaţie; 

g) alte persoane fizice decât cele prevăzute la lit. a) -f), în condi- 
țiile prevăzute de lege. 


Capitolul II 


Reguli speciale de comportament privind anumite categorii 
de persoane, în scopul prevenirii faptelor de corupție 


Art. 2. - Persoanele prevăzute la art. 1 sunt obligate să îndepli- 
nească îndatoririle ce le revin din exercitarea funcțiilor, atribuţiilor sau 

însărcinărilor încredințate, cu respectarea strictă a legilor şi a normelor 
de conduită profesională, şi să asigure ocrotirea şi realizarea drepturilor 
şi intereselor legitime ale cetăţenilor, fără să se folosească de funcțiile, 
atribuțiile ori însărcinările primite, pentru dobândirea pentru ele sau 
pentru alte persoane de bani, bunuri sau alte foloase necuvenite. 

Art. 3. - (1) Persoanele prevăzute la art. 1 lit. a), precum şi 
persoanele care deţin o funcție de conducere, de la directori, inclusiv, 
în sus, în cadrul regiilor autonome, companiilor naționale, societăţilor 
naţionale, societăţilor comerciale la care statul sau o autoritate a 
administrației publice locale este acționar, instituţiilor publice 
implicate în realizarea procesului de privatizare, Băncii Naţionale a 
României, băncilor la care statul este acţionar majoritar, au obligaţia 
să îşi declare averea, în condiţiile prevăzute de Legea nr. 115/1996 
privind declararea şi controlul averii demnitarilor, magistraţilor, 
funcționarilor publici şi a unor persoane cu funcţii de conducere. 

(2) Nedepunerea declaraţiei de avere de către persoanele 
prevăzute la alin. (1) atrage declanşarea din oficiu a procedurii de 
control al averii, în condiţiile Legii nr. 115/1996. 

Art. 4. - (1) Persoanele prevăzute la art. 1 lit. a) şi c) au 
obligaţia să declare, în termen de 30 de zile de la primire, orice 
donaţie directă ori indirectă sau daruri manuale primite în legătură cu 
exercitarea funcțiilor sau atribuţiilor lor, cu excepţia celor care au o 
valoare simbolică. 

(2) Dispoziţiile Legii nr. 115/1996 referitoare la modalitatea 
depunerii declaraţiei de avere se aplică, în mod corespunzător, şi în 
cazul prevăzut la alin. (1). 


Capitolul III 

Infracţiuni 

Secțiunea 1 
Categorii de infracţiuni 


Art. 5. - (1) În înţelesul prezentei legi, sunt infracţiuni de 
corupție infracțiunile prevăzute la art. 254-257 din Codul penal, 
precum şi infracțiunile prevăzute în legi speciale, ca modalități 
specifice ale infracțiunilor prevăzute la art. 254-257 din Codul 
penal, în funcţie de calitatea persoanelor care săvârşesc sau față de 
care se săvârşesc faptele ori în raport cu sectoarele de activitate 
unde acestea se comit. 

(2) În înţelesul prezentei legi, sunt infracţiuni asimilate 
infracţiunilor de corupție infracțiunile prevăzute la art. 10-13. 

(3) Prevederile prezentei legi sunt aplicabile şi infracțiunilor 
menționate la art. 17, care sunt în legătură directă cu infracțiunile de 
corupţie sau cu cele asimilate acestora. 


Secţiunea a 2-a 
Infracţiuni de corupţie 


Art. 6. - Infracţiunile de luare de mită - prevăzută la art. 254 din 
Codul penal, de dare de mită - prevăzută la art. 255 din Codul penal, 
de primire de foloase necuvenite - prevăzută la art. 256 din Codul 
penal şi de trafic de influență - prevăzută la art. 257 din Codul penal 
se pedepsesc, potrivit acelor texte de lege. 

Art. 7. - (1) Fapta de luare de mită, prevăzută la art. 254 din 
Codul penal, dacă a fost săvârşită de o persoană care, potrivit legii, 
are atribuţii de constatare sau de sancţionare a contravenţiilor ori de 
constatare, urmărire sau judecare a infracțiunilor, se sancţionează cu 
pedeapsa prevăzută la art. 254 alin. 2 din Codul penal privind săvâr- 
şirea infracțiunii de către un funcţionar cu atribuţii de control. 

(2) Fapta de dare de mită, săvârşită faţă de una dintre persoanele 
prevăzute la alin. (1) sau față de un funcționar cu atribuţii de control, 
se sancţionează cu pedeapsa prevăzută la art. 255 din Codul penal, al 
cărei maxim se majorează cu 2 ani. 

(3) Infracțiunile de primire de foloase necuvenite şi trafic de 
influență, dacă au fost săvârşite de una dintre persoanele menţionate 
la alin. (1) şi (2), se sancţionează cu pedeapsa prevăzută la art. 256 
din Codul penal, respectiv la art. 257 din Codul penal, al cărei maxim 
se majorează cu 2 ani. 

Art. 8. - Prevederile art. 254-257 din Codul penal se aplică şi 
managerilor, directorilor, administratorilor şi cenzorilor societăților 
comerciale, companiilor şi societăţilor naționale, ai regiilor autonome 
şi ai oricăror alți agenţi economici. 

Art. 9. - In cazul infracțiunilor prevăzute în prezenta secțiune, 
dacă sunt săvârşite în interesul unei organizaţii, asociații sau grupări 
criminale ori ale unuia dintre membrii acesteia sau pentru a influența 
negocierile tranzacţiilor comerciale internaționale ori schimburile sau 
investițiile internaționale, maximum pedepsei prevăzute de lege 
pentru aceste infracțiuni se majorează cu 5 ani. 

Secţiunea a 3-a 
Infracţiuni asimilate infracţiunilor de corupție 


Art. 10. - Sunt pedepsite cu închisoare de la 5 la 15 ani şi 
interzicerea unor drepturi următoarele fapte, dacă sunt săvârşite în 
scopul obţinerii pentru sine sau pentru altul de bani, bunuri sau alte 
foloase necuvenite: 

a) stabilirea, cu intenție, a unei valori diminuate, faţă de valoarea 
comercială reală, a bunurilor aparținând agenţilor economici la care 
statul sau o autoritate a administraţiei publice locale este acționar, comi- 
să în cadrul acţiunii de privatizare sau cu ocazia unei tranzacții comer- 
ciale, ori a bunurilor aparținând autorităților publice sau instituţiilor 
publice, în cadrul unei acțiuni de vânzare a acestora, săvârşită de cei 
care au atribuţii de conducere, de administrare sau de gestionare; 

b) acordarea de credite sau de subvenţii cu încălcarea legii sau a 
normelor de creditare, neurmărirea, conform legii sau normelor de 
creditare, a destinaţiilor contractante ale creditelor sau subvenţiilor ori 
neurmărirea creditelor restante; 

c) utilizarea creditelor sau a subvenţiilor în alte scopuri decât 
cele pentru care au fost acordate. 

Art. 11. - (1) Fapta persoanei care, în virtutea funcției, a 
atribuției ori a însărcinării primite, are sarcina de a supraveghea, de a 
controla sau de a lichida un agent economic privat, de a îndeplini 
pentru acesta vreo însărcinare, de a intermedia sau de a înlesni 
efectuarea unor operaţiuni comerciale sau financiare de către agentul 
economic privat ori de a participa cu capital la un asemenea agent 
economic, dacă fapta este de natură a-i aduce direct sau indirect 
foloase necuvenite, se pedepseşte cu închisoarea de la 2 la 7 ani. 

(2) Dacă fapta prevăzută la alin. (1) a fost săvârşită într-un inter- 
val de 5 ani de la încetarea funcției, atribuţiei ori însărcinării, aceasta 
se pedepseşte cu închisoarea de la 1 la 5 ani. 

Art. 12. - Sunt pedepsite cu închisoarea de la 1 la 5 ani 
următoarele fapte, dacă sunt săvârşite în scopul obținerii pentru sine 
sau pentru altul de bani, bunuri ori alte foloase necuvenite: 

a) efectuarea de operaţiuni financiare, ca acte de comerţ, incom- 
paubile cu funcția, atribuția sau însărcinarea pe care o îndeplineşte o per- 
soană ori încheierea de tranzacţii financiare, utilizând informațiile obți- 
nute în virtutea funcției, atribuţiei sau însărcinării sale; 

b) folosirea, în orice mod, direct sau indirect, de informaţii ce 
nu sunt destinate publicităţii ori permiterea accesului unor persoane 
neautorizate la aceste informaţii. 

Art. 13. - Fapta persoanei care îndeplineşte o funcţie de 
conducere într-un partid sau într-o formaţiune politică, într-un sindicat 
ori într-o asociație fără scop lucrativ sau fundaţie şi care foloseşte 
influenţa ori autoritatea sa în scopul obţinerii pentru sine ori pentru 
altul de bani, bunuri sau alte foloase necuvenite se pedepseşte cu 
închisoarea de la 1 la 5 ani. 

Art. 14. - Dacă faptele prevăzute la art. 12 şi 13 sunt săvârşite în con- 
dițiile art. 9, maximum pedepsei prevăzute de lege se majorează cu 3 ani. 

Art. 15. - Tentativa la infracțiunile prevăzute în prezenta secțiu- 
ne se pedepseşte. 

Art. 16. - Dacă faptele prevăzute în prezenta secțiune constituie, 
potrivit Codului penal sau unor legi speciale, infracțiuni mai grave, 
acestea se pedepsesc în condiţiile şi cu sancțiunile stabilite în aceste legi. 


Secţiunea a 4-a 
Infracţiuni în legătură directă cu infracțiunile de corupție 


Art. 17. - În înțelesul prezentei legi, următoarele infracțiuni sunt 
în legătură directă cu infracțiunile de corupţie sau cu infracțiunile 
asimilate acestora, prevăzute la art. 10-13. 

a) tăinuirea bunurilor provenite din săvârşirea unei infracțiuni 
prevăzute în secțiunile a 2-a şi a 3-a, precum şi favorizarea persoa- 
nelor care au comis o astfel de infracțiune; 

b) asocierea în vederea săvârşirii unei infracțiuni prevăzute în 
secțiunile a 2-a şi a 3-a sau la lit. a) din prezentul articol; 

c) falsul şi uzul de fals săvârşite în scopul de a ascunde comiterea 
uneia dintre infracțiunile prevăzute în secţiunile a 2-a şi a 3-a sau 
săvârşite în realizarea scopului urmărit printr-o asemenea infracţiune; 

d) abuzul în serviciu contra intereselor publice, săvârşit în rea- 
lizarea scopului urmărit printr-o infracțiune prevăzută în secțiunile 
a 2-a şi a 3-a; 

e) infracțiunile de spălare a banilor, prevăzute în Legea 
nr. 21/1999 pentru prevenirea şi sancţionarea spălării banilor, atunci 
când banii, bunurile sau alte valori provin din săvârşirea unei 
infracțiuni prevăzute în secțiunile a 2-a şi a 3-a; 

f) contrabanda cu bunuri provenite din săvârşirea unei infrac- 
țiuni prevăzute în secțiunile a 2-a şi a 3-a sau săvârşită în realizarea 
scopului urmărit, printr-o asemenea infracțiune; 

g) infracțiunile prevăzute în Legea nr. 87/1994 pentru comba- 
terea evaziunii fiscale, săvârşite în legătură cu infracțiunile prevăzute 
în secțiunile a 2-a şi a 3-a; 

h) infracţiunea de bancrută frauduloasă şi celelalte infracțiuni 
prevăzute în Legea nr. 31/1990 privind societățile comerciale, repu- 
blicată, cu modificările şi completările ulterioare, săvârşite în legătură 
cu infracțiunile prevăzute în secțiunile a 2-a şi a 3-a; 

1) traficul de stupefiante, nerespectarea regimului armelor de foc 
şi al munițiilor, traficul de persoane în scopul practicării prostituţiei, să- 
vârşite în legătură cu o infracțiune prevăzută în secțiunile a 2-a şi a 3-a. 

Art. 18. - (1) Infracţiunile prevăzute la art. 17 lit. a) -d) se 
sancţionează cu pedeapsa prevăzută în Codul penal pentru aceste 
infracțiuni, al cărei maxim se majorează cu 2 ani. 

(2) Infracţiunile prevăzute la art. 17 lit. e) se sancţionează cu 
pedepsele prevăzute în Legea nr. 21/1999 pentru prevenirea şi 
sancţionarea spălării banilor, al căror maxim se majorează cu 3 ani. 

(3) Infracţiunile prevăzute la art. 17 lit. g) se sancţionează cu 
pedepsele prevăzute în Legea nr. 141/1997 privind Codul vamal al 
României, al căror maxim se majorează, în cazul contrabandei simple, 
cu 3 ani, iar în cazul contrabandei calificate, cu 5 ani. 

(4) Infracţiunile prevăzute la art. 17 lit. g) se sancţionează cu 
pedepsele prevăzute în Legea nr. 87/1994 pentru combaterea 
evaziunii fiscale, al căror maxim se majorează cu 2 ani. 

(5) Infracţiunile prevăzute la art. 17 lit. h) se sancţionează cu 
pedepsele prevăzute în Legea nr. 31/1990, republicată, al căror maxim 
se majorează cu 2 ani. 

(6) Infracţiunile prevăzute la art. 17 lit. 1) se sancţionează, după 
caz, cu pedepsele prevăzute la art. 312, 279 sau 329 din Codul penal. 


Secţiunea a 5-a 
Dispoziţii comune 


Art. 19. - În cazul săvârșirii infracțiunilor la care se referă 
prezentul capitol, banii, valorile sau orice alte bunuri care au fost date 
pentru a determina săvârşirea infracțiunii sau pentru a răsplăti pe 
infractor ori cele dobândite prin săvârşirea infracțiunii, dacă nu sunt 
restituite persoanei vătămate şi în măsura în care nu servesc la 
despăgubirea acesteia, se confiscă, iar dacă bunurile nu se găsesc, 
condamnatul este obligat la plata echivalentului lor în bani. 

Art. 20. - In cazul în care s-a săvârşit o infracţiune dintre cele 
prevăzute în prezentul capitol, luarea măsurilor asiguratorii este 
obligatorie. 

Capitolul IV 
Dispoziţii procedurale 
Secțiunea 1 
Dispoziţii generale 


Art. 21. - (1) Infracţiunile prevăzute de prezenta lege ca 
infracțiuni de corupţie sau ca infracțiuni asimilate acestora ori ca 
infracțiuni în legătură directă cu infracțiunile de corupţie, dacă sunt 
flagrante, se urmăresc şi se judecă potrivit dispoziţiilor art. 465 şi art. 
467-479 din Codul de procedură penală. 

(2) Dacă infracțiunile prevăzute la alin. (1) nu sunt flagrante, urmă- 
rirea penală şi judecata se efectuează potrivit procedurii de drept comun. 

Art. 22. - În cazul infracţiunilor prevăzute în secţiunea a 2-a din 
cap. III, urmărirea penală se efectuează în mod obligatoriu de către 
procuror. 


Secţiunea a 2-a 


Dispoziţii speciale privind descoperirea 
şi urmărirea infracţiunilor 


Art. 23. - (1) Persoanele cu atribuţii de control sunt obligate să 
înştiințeze organul de urmărire penală sau, după caz, organul de 
constatare a săvârşirii infracțiunilor, abilitat de lege, cu privire la 
orice date din care rezultă indicii că s-a efectuat o operaţiune sau un 
act ilicit ce poate atrage răspunderea penală, potrivit prezentei legi. 

(2) Persoanele cu atribuţii de control sunt obligate, în cursul 
efectuării actului de control, să procedeze la asigurarea şi conservarea 
urmelor infracțiunii, a corpurilor delicte şi a oricăror mijloace de 
probă ce pot servi organelor de urmărire penală. 

Art. 24. - Persoanele prevăzute la art. 1 lit. e), care cunosc 
operaţiuni ce antrenează circulaţia de capitaluri sau alte activităţi, 
prevăzute la art. 1, privind sume de bani, bunuri sau alte valori ce se 
presupune că provin din infracțiuni de corupție sau asimilate acestora 
ori din infracțiuni ce au legătură cu acestea, au obligaţia să sesizeze 
organele de urmărire penală sau, după caz, organele de constatare a 
săvârşirii infracţiunii ori organele de control, abilitate de lege. 

Art. 25. - (1) Îndeplinirea cu bună-credinţă a obligaţiilor prevă- 
zute la art. 23 şi 24 nu constituie o încălcare a secretului profesional sau 
bancar şi nu atrage răspunderea penală, civilă sau disciplinară. 

(2) Dispoziţiile prevăzute la alin. (1) se aplică chiar dacă 
cercetarea sau judecarea faptelor semnalate au condus la neînceperea 
sau încetarea urmăririi penale ori la achitare. 

(3) Sesizările anonime nu pot fi luate în considerare. 

(4) Neîndeplinirea cu rea-credință a obligaţiilor prevăzute la art. 
23 şi 24 constituie infracțiuni şi se pedepsesc potrivit art. 262 din 
Codul penal. 

Art. 26. - Secretul bancar şi cel profesional nu sunt opozabile orga- 
nelor de urmărire penală, instanțelor de judecată sau Curții de Conturi. 

Art. 27. - (1) Când sunt indicii temeinice cu privire la săvârşirea 
uneia dintre infracțiunile prevăzute de prezenta lege, în scopul 
strângerii de probe sau al identificării făptuitorului, procurorul poate 
să dispună pentru o durată de cel mult 30 de zile: 

(a) punerea sub supraveghere a conturilor bancare şi a conturilor 
asimilate acestora; 

(b) punerea sub supraveghere sau sub ascultare a liniilor telefonice; 

(c) accesul la sisteme informaţionale; 

(d) comunicarea de acte autentice sau sub semnătură privată de 
documente bancare, financiare ori contabile. 

(e) Pentru motive temeinice, măsurile pot fi prelungite de procuror 
prin ordonanţă motivată, fiecare prelungire neputând depăşi 30 de zile. 

(2) In cursul judecății instanţa poate dispune prelungirea acestor 
măsuri prin încheiere motivată. 

Art. 28. - (1) Se instituie, prin prezenta lege, Secţia de 
combatere a corupţiei şi criminalității organizate, care funcționează în 
cadrul Parchetului de pe lângă Curtea Supremă de Justiţie, ca 
structură specializată în acest domeniu la nivel naţional. 

(2) Se instituie, de asemenea, prin prezenta lege servicii de 
combatere a corupţiei şi criminalității organizate în cadrul parchetelor 
de pe lângă Curțile de apel şi Birouri de combatere a corupției şi 
criminalităţii organizate în cadrul Parchetelor de pe lângă tribunale, ca 
structuri teritoriale specializate în acest domeniu. Activitatea acestor 
servicii şi birouri este coordonată şi controlată de Secţia de combatere 
a corupției şi criminalității organizate din cadrul Parchetului de pe 
lângă Curtea Supremă de Justiţie. 

(3) Secția de combatere a corupției şi criminalității organizate din 
cadrul Parchetului de pe lângă Curtea Supremă de Justiţie, precum şi 
serviciile şi birourile prevăzute la alin. (2) efectuează, potrivit Codului 
de procedură penală şi altor legi speciale, urmărirea penală privind 
infracțiunile de corupţie prevăzute în prezenta lege, precum şi infracțiu- 
nile săvârşite în condițiile crimei organizate. De asemenea, secția con- 

duce şi controlează activitățile procesuale efectuate de organele poliției 
şi de alte organe implicate în descoperirea şi urmărirea penală a acestor 
infracțiuni, supraveghind ca actele îndeplinite de aceste organe să fie 
efectuate cu respectarea dispoziţiilor legale. 

(4) In scopul efectuării cu celeritate şi, în mod temeinic, a 
activităților de descoperire şi de urmărire a infracțiunilor de corupţie 
şi a infracțiunilor asimilate acestora, prevăzute în prezenta lege, la 
cererea procurorului general al Parchetului de pe lângă Curtea 
Supremă de Justiţie, organele care au competențe legale în 
descoperirea şi urmărirea acestor infracțiuni vor delega, timp de un 
an, numărul necesar de persoane specializate în acest domeniu, pentru 
a îndeplini, sub directa conducere, supravegherea şi controlul 
nemijlocit al procurorilor din Secţia de combatere a corupției şi 
criminalităţii organizate, din cadrul Parchetului de pe lângă Curtea 
Supremă de Justiţie, actele procesuale conferite de lege. 

(5) Pentru clarificarea unor probleme tehnice de specialitate, pot 
funcționa, în condiţiile alin. (4), pe lângă Secţia de combatere a 
corupției şi criminalității organizate din cadrul Parchetului de pe 
lângă Curtea Supremă de Justiție, specialişti în domeniul financiar, 
bancar, vamal sau din alte asemenea domenii. 

(6) Prevederile alin. (4) şi (5) se aplică, în mod corespunzător, şi 
în cazul structurilor specializate în domeniul corupţiei şi criminalității 
organizate, care funcționează la nivel teritorial. 

(7) Secţia de combatere a corupției şi criminalității organizate din 
cadrul Parchetului de pe lângă Curtea Supremă de Justiţie, precum şi 
structurile corespunzătoare teritoriale vor efectua şi operațiuni de cen- 
tralizare, analizare şi valorificare a datelor şi informaţiilor deţinute de ele 
sau primite de la celelalte organisme implicate în lupta împotriva co- 
rupției şi criminalității organizate, constituindu-se în felul acesta o bancă 
de date în domeniul faptelor de corupție şi al criminalităţii organizate. 

(8) Structura, precum şi statele de personal şi de funcții ale 
Secţiei de combatere a corupției şi criminalității organizate din cadrul 
Parchetului de pe lângă Curtea Supremă de Justiţie, ale serviciilor şi 
birourilor teritoriale specializate, se vor stabili în condiţiile Legii nr. 
92/1992 pentru organizarea judecătorească, republicată, cu 
modificările ulterioare. 

Art. 29. - (1) Pentru judecarea infracțiunilor de corupție şi a 
infracțiunilor asimilate acestora, prevăzute în prezenta lege, pot fi 
constituite complete specializate, potrivit art. 15 din Legea nr. 92/1992 
pentru organizarea judecătorească, republicată, cu modificările ulterioare. 

(2) Judecătorii care compun aceste complete specializate, procu- 
rorii care funcționează în cadrul Secţiei de combatere a corupției şi 
criminalităţii organizate din cadrul Parchetului de pe lângă Curtea 
Supremă de Justiţie, al serviciilor şi birourilor teritoriale specializate, 
precum şi persoanele prevăzute la art. 28 alin. (4), (5) şi (6) vor primi, 
pe lângă celelalte drepturi băneşti, un spor de 30% din salariul de bază. 


Secţiunea a 3-a 
Dispoziţii comune 


Art. 30. - Hotărârea judecătorească definitivă de condamnare 
sau de achitare se poate publica în ziarele centrale sau, după caz, 
locale, menţionate în hotărâre. 

Art. 31. - Prevederile prezentei legi se completează, în ceea ce pri- 
veşte urmărirea şi judecata, cu dispozițiile Codului de procedură penală. 


Capitolul V 
Dispoziţii finale 


Art. 32. - În cazul actelor juridice încheiate cu încălcarea 
prevederilor prezentei legi sunt aplicabile dispoziţiile art. 14-22 din 
Codul de procedură penală. 

Art. 33. - Orice prevedere contrară prezentei legi se abrogă. 

Anexa 2 
CARTA DE LA TRIESTE ASUPRA CRIMEI ORGANIZATE 


Preşedinţii Parlamentelor Inițiativei Central-Europene, întruniți 
la 'Trieste pe 25 octombrie 1997. 

Considerând crima organizată drept unul dintre cele mai se- 
rioase pericole pentru drepturile fundamentale ale cetăţenilor, pentru 
democraţiile moderne şi pentru dezvoltarea sănătoasă a pieţelor; 

Considerând că Europa Centrală şi de Est şi Europa de Sud-Est 
sunt zone importante de risc, din motive politice şi geografice şi 
datorită prezenţei între granițele lor a unui număr de organizaţii 
criminale puternice; 

Reafirmând pozițiile susţinute de organizațiile internaționale, 
respectiv Naţiunile Unite, Consiliul Baltic şi Consiliul de Cooperare 
Economică a Mării Negre; A 

Luând notă de Programul de Acţiune Impotriva Crimei 
Organizate, adoptat de Consiliul Miniştrilor de Justiție şi Miniştrilor 
de Interne pe 28 aprilie 1997 şi însuşit de Consiliul Europei pe 16-17 
iunie la Amesterdam; 

Ţinând cont de Rezoluţia adoptată de Parlamentul Europei pe 
12 iunie 1997 pentru crearea unei zone legislative şi de impunere a 
legii împotriva crimei organizate; 

susține cu tărie necesitatea ca: 

a) ori de câte ori va fi posibil, Parlamentele să înfiinţeze comisii 
de investigare a amplorii crimei organizate, să supună la vot 
prevederile legislative şi administrative corespunzătoare şi să 
controleze implementarea ulterioară a acestora; 

b) Parlamentele şi Guvernele să acorde cea mai mare prioritate 
prevenirii şi pedepsirii corupției, acest fapt constituind un aspect 
esenţial al luptei împotriva crimei organizate; 

c) Parlamentele să adopte toate măsurile corespunzătoare şi să 
determine Guvernele să facă efortul de a crea o zonă internațională de 
impunere a legii, bazată pe o definiție comună a crimei organizate, în 
scopul apărării economiei de efectele crimei, de a combate acţiunile 
de spălare a banilor, de a confisca proprietățile şi bunurile deținute de 
crima organizată şi a le utiliza în scopuri sociale; 

d) Parlamentele să stabilească, ori de câte ori va fi posibil, 
legături cu şcolile pentru a familiariza tinerele generații cu funcțio- 
narea instituțiilor democratice şi în scopul de a promova ataşamentul 
faţă de democraţie şi față de responsabilităţile civice; 

e) Preşedinţii Parlamentelor din țările membre CEI, împreună cu 
guvernele să se preocupe de problemele referitoare la lupta împotriva 
crimei organizate şi să asigure coordonarea necesară în cadrul 
compartimentelor respective; 

f) Guvernele să fie informate asupra rezultatelor acestei Confe- 
rințe, astfel ca, la următoarea întrunire de la Sarajevo să fie reafirmată 
Şi întărită decizia de a lupta împotriva traficului de droguri, adoptată 
la Graz, în noiembrie 1996, avându-se în vedere suplimentarea măsu- 
rilor şi resurselor menite prevenirii şi pedepsirii crimei organizate din 
Europa Centrală şi de Est; 

g) Centrul de Informare şi Documentare al CEI să servească sta- 
telor membre drept punct focalizator al schimburilor periodice de 
informaţii pe acest subiect; 

h) Concluziile prezentei Conferinţe să fie transmise preşedinţilor 
Parlamentului European, Consiliului Europei, Consiliului Baltic şi 
Consiliului Cooperării Economice a Mării Negre, pentru a se promova 
schimbul de informaţii şi stabilirea de contacte mai susținute între CEI 
şi Uniunea Europeană pe această temă, ca şi o strânsă cooperare cu alte 
organizaţii internaționale şi grupuri de experți; 

1) Să se înființeze un grup de lucru al preşedinţilor Parlamen- 
telor pentru coordonarea acţiunilor mai sus-menţionate şi care să 
întocmească un raport la următoarea Conferinţă a Preşedinţilor de 
Parlamente din țările membre CEI ce se va ţine în Austria anul viitor. 

Anexa 3 
INIȚIATIVA CENTRAL-EUROPEANĂ (CEI) 


Conferinţa miniştrilor de interne din statele membre 
ale Iniţiativei Central-Europene Trieste, 9-10 octombrie 1998 


DECLARAȚIE ASUPRA COMBATERII 
CRIMEI ORGANIZATE 


adoptată de miniştrii de interne din statele membre 
ale Iniţiativei Central-Europene 


Miniştrii de interne (sau reprezentanţii) din Albania, Austria, 
Belarus (Belarus nu a fost prezentă la Conferinţa de la Trieste), Bosnia 
şi Herţegovina, Bulgaria, Croaţia, Republica Cehă, Ungaria, Italia, 
Macedonia, Moldova, Polonia, România, Slovacia, Slovenia şi Ucraina. 

Intruniți la Trieste, între 9-10 octombrie 1998, la prima 
Conferință a miniştrilor de interne din statele membre ale inițiativei 
Central-Europene (CEI) asupra crimei organizate, 

RECUNOSCAND că această crimă 

e a căpătat o dimensiune transnaţională; 

e constituie o amenințare asupra statelor membre CEI; 

e afectează dezvoltarea normală a activităţilor economice şi sociale 
şi afectează în mod negativ securitatea şi calitatea vieţii persoanelor; 

e profită de lipsa de armonizare dintre legislaţiile naţionale în 
acest domeniu; 

e nu poate fi combătută cu succes prin acţiunea izolată a 
organelor naționale de impunere a legii şi prin căile şi mijloacele 
aflate la îndemâna fiecăruia dintre aceste state; 

CONSIDERAND că lupta împotriva crimei organizate 
transnaţionale este unul dintre obiectivele fundamentale de interes 
comun ale statelor membre CEI; 

CONFIRMAND - în lumina concluziilor Conferinţei Naţiunilor 
Unite de la Neapole asupra crimei transnaționale, ținută în noiembrie, 
1994 - nevoia de a întări lupta împotriva crimei organizate transnaţionale; 

TINAND CONT de indicațiile conţinute în Planul de Acţiune 
împotriva crimei organizate (doc. 7421/97 JAI 14), adoptat de 
Consiliul Europei la Amsterdam, în iunie 1997; 

TINAND CONT de Declaraţia şi Planul de Acţiune, adoptate la 
a doua întrunire a şefilor de state şi guverne din Consiliul Europei 


240 


(10-11 octombrie 1997) şi de Programul de Acțiune împotriva corup- 
ției al acestuia; 

REAFIRMÂND inițiativele de cooperare pentru combaterea 
crimei organizate, promovate de „Centrul Internaţional al Naţiunilor 
Unite pentru prevenirea crimei organizate” din Viena; 

URMAND recomandările conținute în „Carta de la Trieste” asupra 
crimei organizate, adoptată de preşedinţii parlamentelor statelor membre 
CEI, în octombrie 1997, ca şi orientările declarate de şefii de guverne din 
statele membre CEI, întruniţi la Sarajevo în noiembrie 1997; 

LUÂND ÎN CONSIDERARE concluziile Grupului de lucru 
ad-hoc al Adunării Experţilor întruniți la Roma, în aprilie 1998, şi la 
Bratislava, în septembrie 1998, sub preşedinţia Italiei şi Slovaciei, ca 
şi concluziile şi principiile Declaraţiei Politice pentru lupta împotriva 
drogurilor narcotice, adoptată de Adunarea Generală a ONU, la ultima 
sa întrunire ţinută la New York, în iunie 1998, 


DECLARĂ 


că, în vederea prevenirii şi combaterii efective a crimei organi- 
zate transnaţionale, sunt necesare următoarele: 

1. Promovarea legislației asemănătoare a statelor membre CEI şi exa- 
minarea posibilității de a incrimina cazuri comune în domeniul în discuție. 

2. Focalizarea eforturilor de anchetă asupra activităților care 
devin tranzitări (fluxuri) transnaționale ilegale, conduse de organizații 
criminale şi care afectează teritoriile statelor membre CEI. Astfel, 
trebuie conferit un rol major luptei împotriva: 

e traficului ilegal de droguri, incluzând toate activitățile conexe, 
cum ar fi producția, transportul, depozitarea şi distribuția substanţelor 
psihotropice ilicite, inclusiv a celor sintetice, ca şi a precursorilor 
chimici ai acestora; 

e traficului de ființe umane, atât în ce priveşte organizarea şi 
exploatarea fluxurilor imigrației ilegale, cât şi comerțul cu femei şi 
copii în scopul prostituţiei; 

e traficul de capital ilicit şi activităţii conexe de spălare a banilor; 

e tuturor celorlalte activități ilicite grave care implică grupurile 
criminale transnaţionale. 

1. Asigurarea centralizării, la nivel național, a informațiilor asupra 
crimei organizate, ca şi derularea unor indicatori statistici omogeni. 

2. Dezvoltarea cooperării între statele membre prin intermediul 
unui schimb rapid de informaţii, pentru asigurarea unei cunoaşteri 
comune mai bune a organizațiilor criminale, a structurii lor organi- 
zatorice şi a activităților acestora. 

3. Îmbunătăţirea cooperării între statele membre pe durata 
anchetelor, pentru asigurarea urmăririi penale a anchetelor crimei 
organizate şi depistarea profiturilor ilicite şi provenite din spălări de 
bani, în scopul scoaterii lor de sub controlul organizațiilor criminale şi 
prevenirii dezvoltării lor economice. 

4. Stabilirea şi identificarea unor birouri naționale de legătură la 
nivel investigațional. Anterior procesului de centralizare a informa- 
țiilor făcute de aceste birouri în cursul dimineţii, ar fi posibil - de 
exemplu, prin canalele INTERPOL - să se efectueze un schimb rapid 
de informaţii şi să se stabilească angajamente pentru demararea unor 
investigații comune. 

Miniştrii de interne mandatează Grupul de lucru ad-hoc al 
Experţilor în combaterea crimei organizate, care de acum înainte va 
deveni un grup de lucru permanent al CEI, să înfiinţeze subgrupuri, 
unde este necesar, pentru a stabili - prin intermediul unor întruniri 
regulate care să fie ţinute de cel puţin două ori pe an - stadiul 
cooperării între serviciile naționale abilitate cu impunerea legii, ca şi 
pentru a identifica viitoare domenii şi noi mijloace tehnologice pentru 
stăvilirea crimei organizate. 

